Рәми Ғарипов

СЫҢРАУ ТОРНА

Ғарипов, Р. Й. Сыңрау торна : шиғырҙар, поэмалар / Рәми Ғарипов. – Өфө : Китап, 2021. – 356 бит.

ISBN 978-5-295-07674-9

ЙӨКМӘТКЕҺЕ

Милләтебеҙҙең рухи таянысы. Рауил Бикбаев

ТУҒАН ТЕЛ

1950 – 1960

Кәмәлә

Һынауҙарҙан һуң

Тормошҡа юл

Һay бул, Өфөм!

Баш ҡала тураһында уйҙар

Көҙ һағышы

Уҡытыусыма

Баҡсасылар

«Һөймә мине, һылыу, әгәр ҙә һин...»

Студент көҙө

Бәхет йылғаһы

Детдом, сәләм Мәскәүҙән!

Минең бабай

Ҡәләм

Йыр

«Тал, ҡамыштар, күкһел нурға сумып...»

Студенттар туйында

Кәңәш

Сәләм ғүмере

Йүрүҙән ҡаҙҙары

Һынау

«Ҡош юлынан яуған йондоҙҙарҙы...»

«Ал мәк сәскәһендәй атты ла таң...»

Үҙең аңла

«Күҙ алдымдан китмәҫ күҙҙәрең...»

«Янып-көйөп йөрөйөм дә ҡайсаҡ...»

Әсәм ҡулдары

Тәүге һөйөү

Йүрүҙән

Яҙғы йыр

«Мин үҙемде бала кеүек тоям...»

Ҡустыма

Һеңлемә

Шағир

Теләк

«Таң ҡыйыла, көмөш Сулпан ҡалҡа...»

Күгәрсендәр

«Хыялымда яңғыҙ елкән булып...»

Шаулай диңгеҙ

Юғалған эҙҙәр

«Тормошоңдоң ҡыйын көндәрендә...»

Һуҡыр

Барһың!

Аҡ төн

Ҡыш әкиәте

Ҡайтыу

Таш сәскә (баллада)

«Тормош мәңге йомаҡсы ул һиңә...»

Тыуған ер һәм һөйгән йәр

Күркәмлек

Дан һиңә, дан, Башҡортостан!

Дуҫлыҡ

Ҡурғаш шишмә

Туған тел

Ер менән күк

Ялан сәскәләре

«Ауыр булыр һиңә минең менән...»

Тәүге сәскә

Күстәнәс

«Баҡсаларҙа яңғыҙ йөрөйөм дә...»

«Үҙ-үҙеңде алдама һин...»

Яңы йыл йыры

«Һин күрмәҫһең, иркәм...»

Ҡолонсаҡ

Сыйырсыҡ

Һуңғы осрашыу

Урал йөрәге (хикәйәт)

Торналар

«Шундай һалҡын, шундай сит ай...»

Һуңғы япраҡ

«Китап сыҡты. Иң ғазаплы китап...»

«Бына тағы көндө һәләк иттем...»

«Бөрөләрҙе йыуып, ямғыр яуа...»

Буранда

«Юлымдағы шиңмәҫ гөлсәсәккә...»

Ут хаҡында йыр

Бына минең тыуған ер был

Йырҙарыма ҡайтам

«...Ләкин минең, яңғыҙ ҡалғанда ла...»

Тимер юл

Ер шауы

«Әгәр миңә ышанаһың икән...»

«Әллә ҡалай балҡып китте донъя...»

Шофер

«Ниңә шулай бер юҡ ҡына нәмә...»

«Ниндәй бай был кеше эсенән...»

СЫҢРАУ ТОРНА

1961 – 1968

Кеше

Һүҙем бар

Төштәр

«Ҡыштың ап-аҡ дәфтәренә...»

Матурлыҡ

«Ялыҡтырҙы, буғай, һине минең...»

«Бала булып булмай, тик бала саҡ...»

Бураҙналар

Өндәшмәү

Һағыш

«Муйылдар, муйылдар, муйылдар...»

Төшкөгә ҡайтҡанда

«Юлда төшөп ҡалған ҡамсы һымаҡ...»

Ғаләмде еңгән ер улына

Һабантурғай

Шиғри хата

«Кис булдымы, тауыш баҫылдымы...»

«Оҙаҡ тыңлап торҙом сыйырсыҡты...»

Ҡауышыу

Нәүбәт

Көтәм һине

«Көтмәгәндә мин дошманың булдым...»

«Ҡапҡа асыусы малай табылды!..»

Сая сәпсек (мәҫәл)

«Ни хәл генә, яҙғы аҡ ҡайын!..»

Тубырсыҡ

Аҡсарлаҡтар

Атым

Ауылдаштар

«Күпме генә йәшәй ерҙә кеше?..»

«Күҙ ҡараһы кеүек һаҡла, шағир...»

Мылтыҡ һәм һандуғас

«Ҡыңғырауҙар, көмөш ҡыңғырауҙар...»

Сарсау

Киләсәк

«Зәңгәр күктәй асыҡ күҙҙәреңә...»

Тағы беҙҙекеләр

«Ауыр һиңә, ауыр күтәреүе...»

«Комсомолда һуңғы көнөм бөгөн...»

«Бөтә түбәнлектән бейек...»

«Күптән көлгәнем юҡ ине шулай...»

Ҡантүш турғайҙар

Бәхет

Именлек һөрәне

«Көҙ үҙенең алтын шиғырҙарын...»

Табибә

«Тағы ҡайттым тыуған өйөмә мин...»

«Эйе, йөрәгем таш түгел әле...»

Халҡым хаҡында

Ырашҡы

Ҡыҙ тыуғас

«Ниндәй яҡын миңә...»

Яңғыҙлыҡ

«Донъя зәңгәр, донъя шундай зәңгәр...»

Умырзая йыры

«Иң бөйөк һүҙ әйтелмәгән...»

«Беләм, миңә яҙмышыңды бәйләү...»

«Бәлки, керләнеп тә бөтөрмөн мин...»

«Шиғыр кеүек булһын бар тормошоң...»

Тыуған көн

«Көнләшмәҫе бик һаҡ кешеләрҙән...»

Туй йыры

«Бер аяғың баҫһа бөгөнгөгә...»

«Мин йәшәрәм йәшен йәшнәгәндә...»

Сәскә йыйғанда

Умартасы

Осоу

Эстафета

«Йырың, тыуғас, үлмәһен...»

Төнгө уйҙар

«Нур ҡалмаһа күҙендә...»

Маяҡ

«Ниндәй шыҡһыҙ, һалҡын һары таң был...»

Сәнғәт

«Диңгеҙ елдәренә сығып көтәм...»

Көтөүсе

Һөйөнсө!

«Бер күреүҙән ғашиҡ булғаным бар...»

Илһам

Улым йоҡлағанда

«Күҙ бәйләнә. Төшә киске эңер...»

Үлемһеҙҙәр

Утыҙҙы артылғанда

Таңғы йыр

Тырыш ҡаҙ

«Һәр бер үлән, япраҡ ҡыштырҙауы...»

«Юҡ, йөрәгем, таш түгелһең әле...»

«Мин бит һине һиртмә бишегендә...»

«Мин яратам ғашиҡтарҙы...»

Минең йондоҙом

«Сыйырсыҡтар ҡайтты яҙ артмаҡлап...»

Ҡояшлы ямғыр

Күҙҙәреңдең зәңгәр ялҡыны

Ҡайын еләге

«Беҙ балалыҡ менән хушлашҡанда...»

«Ниндәй матур ҡатын-ҡыҙҙар тәне...»

Яңғыҙ аҡҡош

«Үтте лә китте йәшлегем...»

«Ер үҙенең йәшел ҡулы менән...»

Аға һыуҙар

«Төн һымаҡ һин тынаһың да...»

Бағышлау

«Һандуғасым! һайрап туҡтарһың да...»

«Һөйгән... Һөйөлмәгән...»

«Теләһәк тә барыһын оноторға...»

«Бәхет түгел һиңә минең һөйөү!..»

«Әйтелмәгән борсолоу мин...»

Поэзия кисәһе

«Һәр тарафым тулы мөхәббәт бит...»

«Ҡыҙ хәтере ҡыҫҡа, онотмай тик...»

«Көтмәгәндә шундай ҡыҙҙар осрай...»

«Көнләмә һин мине үткәндәрҙән...»

«Бәлки, минең һуңғы һөйөүҙер был...»

Алтын ит!

Яҙаһы килмәгән шиғыр

Дүртәү хаҡында

Айҙың көткәне

Ҡырсын тал

Ҡомдағы эҙҙәр

Арыш икмәге

«Күңелемдә күпме йондоҙҙар бар...»

Пилоттар маршы

«Яңы йылым – яңы йырым...»

Торналар

«Яҙмыштың был әллә ҡарғышымы...»

Үләндәр

Һатлыҡ йәнгә

Тормош

Байлыҡ

«Һабантурғай, һабантурғай!..»

Йыр һуҡмағы

«Бүлмәм ҡояшлы, йылы...»

«Арабыҙҙа күпме заман ята...»

Ахилл үксәһе (мәҫәл)

«Күпме көнөң мәғәнәһеҙ үтә...»

«Шулай ғүмер һөрҙөм...»

«Халҡым тел тыуҙырған...»

Һуңлаған ямғыр

«Иҫ киткес һеҙ, туған моңдар...»

«Булманы был тормош!..»

«Әллә ҡайҙан шиғыр эҙләйем...»

«Ниндәй төн был?!.»

«Бер йән инек, бергә көлгән инек...»

«Зәңгәр күҙле бер әкиәт һин миңә...»

«Хәтеремдә ул төн, хәтеремдә...»

«Йылдар үткәс, онотолоп бөткәс...»

«Киләсәгем! Ас һин ишегеңде!..»

«Яттым бер көн туған Ҡаратауҙың...»

«Бер ҡасан да шулай үҙ-үҙемә...»

«Юҡ, яратма мине...»

«Бир һин миңә, һылыу, бир күҙеңде...»

«Әйтерһең, мин сикләйем...»

Ер улына

«Юҡ, юҡ!» – тиһәң дә һин йәнең менән...»

Өлгө

Гәрәбә

«Мин кешене һөйҙөм кескәй саҡтан...»

«Һүҙ – ул үҙе бер һылыу ҡыҙ...»

Сәсеүгә төшкәндә

«Көн дә иртән...»

«Ни ғәләмәт шашып йәшәйем мин...»

«Мине һаман йәш-елкенсәк тарта...»

«Ниңә өндәшмәйһең?» – тиһең миңә...»

«Һау-сәләмәт үҙем, һис үпкәм юҡ...»

«Торам хәтәр юл сатында...»

«Уйҙарымды уйлап ята торғас...»

Шыршылар шатлығы

Иңкеш

«Ҡыҙыҡ ҡыҙыҡай һин, Ҡыҙыл ҡыҙы...»

«Йоммайса йәшел күҙҙәрен...»

«Төн ҡараңғы. Ел иҫә...»

«Япраҡтар ҙа шаулай әҙәм һымаҡ...»

«Сығып китер инем сәфәргә...»

Диңгеҙ һүҙҙәре

«Һине яҡлай ғәҙелһеҙлек...»

Табыныу (поэма)

Кәкүк

Ырғыҙ ҡыҙы

Сыңрау торна

«Халҡым юлын үҙенә уратҡан...»

Тирмәнсе

Шағир дәүләте

«Барлыҡ йыуанысым шиғырҙарҙа...»

Бурыс

«Эй, йылдар, һеҙ бушҡа үтһәгеҙ...»

Тәүәккәллек

«Был кешелек ҡайҙа бара һуң ул?..»

Шәүлә

Кәбән

«Уттың ялы-ҡойроғо юҡ...»

Ер-һорнай

Алғы һыҙыҡ

Машинистка

«Беләм, иркәм, беләм, ниңә һинән...»

Һандуғас таңы

Йөҙөк ҡашы

«Иңбашыңа төлкө яға түгел...»

Заман һынауы

Тимерҡаҙыҡ

Ер еле

Тел

«Инәкәйем, мин алдараҡ китһәм...»

«Инәй, һиңә бер яңы өй һалһам...»

«Юҡ, инәкәй, мин хыялый түгел...»

«Юлға сыҡһаң, юлың оҙон булһын...»

Сәскәләр

Рәссам

Улым Салауатҡа

Ҡурай

Бал-бала

Һинең хатың

«Тағы бер йыл шаулап үтеп китте...»

«Ниңә мине көтөү ҡаршыларға...»

«Теле елгә елберҙәгән...»

Ураҡ менән сүкеш

«Имеш, ҡояшлы бер яҙ иртәһе...»

«Тал-тирәктәр ташҡын Иҙел кисеп...»

Миләш-кәләш

Үлән тауышы

«Бына инде мин дә үлдем бит...»

«Мин төшөмдә үлгәнмен дә, имеш...»

«Мин – генерал түгел, беләм...»

«Матурлыҡ ул яңғыҙ булмай...»

«Мин дә булмам бер көн, дуҫҡайҙарым...»

«Мин бер тауыш була алһам ине...»

«Минең күңелем яҙғы урман булһа...»

Ҡарлуғас

Ҡарағай

«Күпме ышанып мин...»

Ҡан менән дан

Көҙгө

«Ҡош телендәй генә хaт көткәйнем...»

«Күҙ алдымда һинең һүрәтең...»

Атай алтыны

Көнбағыш

«Яҙһағыҙ ҙа тәйән ат та ат тип...»

«Ауыр уй иҙә башты...»

«Осоп үттем һинең баш осоңдан...»

Тормошсан әҙип

Оҡшамаҫ һүҙ

«Һандуғас һайраған була...»

Йәншишмә

Йыуаса

«Туған телем тыуған еремдә...»

«Торған һайын тормош...»

Йондоҙҙар

«Таң һарғайған һайын һағышлыраҡ...»

«Ташлап китеү ауыр үткәнде...»

«Тәҙрәңдән ҡарап ҡалдың...»

Хөкөм

«Беләм: һине һөйөү – ул хыянат...»

«Бәхетһеҙ итеп берәүҙе...»

Башҡортостан

«Бәхет – һәр саҡ һуңлап килер ҡунаҡ...»

Шүлгән-йылға

«Хаттарым – ул йөрәк аһтарым...»

Пушкин

Ос һин, ҡошсоҡ

Шөшлө

Ырғыҙ буйы

«Ямғыр тынған. Ерҙән томан ҡалҡа...»

Сал ҡунғас

Юлдар

«Ғүмер бөтөп, тупраҡ ситкә яҙып...»

«Заманында ғәмһеҙ йөрәгемде...»

«Үтелгәндәр, дуҫҡай, хата булған...»

«Ун йыл үткәс, ҡапыл осраштыҡ беҙ...»

Уйҙарым (ҡобайыр)

«Һалҡын ҡараш – һалҡын был аш...»

«Шул тиклем дә һөйә алыр икән...»

«Ниндәй соғолло был саған...»

Алма еҫе

«Ергә ятып бер илайһы ине...»

Аҡҡош йыры

Аҡ сәпсек

Һөтлөгәндәр

«Ергә бөгөн шундай моңһоу ҡарай...»

«Әллә ҡайҙарға ашҡынам...»

«Үпкәләмә, һылыуҡай...»

«Һәр бер үҫкән һиҙгер яңыға...»

«Бүлмәңдәге һәр нәмәгә сәләм...»

«Бәлки, минән аҡыллыраҡтыр һин...»

Өс көй

«Оҙон-оҙон юлға сыҡһаң ине...»

Ил тойғоһо

«Һинең алда тамсы ғәйебем юҡ...»

Һуңғы күкрәү

«Аҡҡош күле»ндә

«Бары һиңә генә туҡталғайным...»

«Һинең менән бергә булған саҡта...»

Тутыйғош

«Нигә генә хәҙер ҡағылмайым...»

«Кәләшенә килгән кейәү егет...»

«Күк күкрә үе...»

«Ҡоралайым минең, ҡоралайым...»

«Тормош булғас, булыр барыһы ла...»

Туған тауыштар

Емерек өй

«Донъя бөгөн миңә ап-аҡ ҡына...»

Дуҫтарыма

Болан

Балан бешкәндә

«Ир-егеттең яуға китеүҙәрен...»

Һоҡланыу

«Шул тиклем дә ниңә яңғыҙ һуң мин...»

Белһәң икән

Әсәлек

«Шундай аяҙ, күм-күк күк йөҙө...»

Шиғриәт

Шыршы

«Елдәр иҫә, елбер-елбер ҡағып...»

«Бала саҡтың сәмле уйыны...»

Ҡыш ҡылдары

Һыуһылыу

«Ниндәй һалҡынайҙыҡ, тиһең. Эйе!..»

«Донъя ҡалай ҡыҙыҡ һиңә...»

«Донъяла тик икәү тороп ҡалдыҡ...»

Ғүмер

«Һинең яндан үткән саҡта...»

Төшөм

Телефон мөхәббәте

«Яҙ еттеме, туңған ҡарт имән...»

«Их, йәшәйһе килә ел уйнатып...»

«Шағир – бер тамсыһы икән үҙ халҡының...»

Дон-Кихот

«Был донъяла мине аптыратҡан...»

«Еңелсә быу ҡалҡа сей кәбәндән...»

«Мин барыбер һиңә – ярҙарыма ҡайтам...»

«Һин бит үҙең обком миңә...»

«Ай нурымы йыуа тулҡындарҙы...»

«Көтмәгәндә миңә үҙ исемем...»

«Ҡара ҡанаттарым ҡағып ҡунып...»

«Үткәүелкәйҙәрҙе үтербеҙ...»

«Ҡояшҡайым-атҡайым...»

«Яҙ еттеме – урын табалмайым...»

«Ете төн уртаһы...»

«Мин донъяға килдем һөйөр өсөн...»

«Берәү йөрөй ил булһын тип...»

«Тормош – үҙе тотош бер йыйылыш...»

Алырымҡош менән Бирмәмҡош

АМАНАТ

1969 – 1977

Аманат (ҡобайыр)

«Кетер-кетер боҙ селтәргә баҫып...»

«Һәнәк менән һыуға яҙылһа ла...»

«Булһын һүҙең ҡыҙмаса ла...»

«Беҙ киләбеҙ дүртәүләп...»

Анар

«Бала әгәр бала булмаһа...»

«Ҡорбанына ташланырға торған...»

«Иҫтә әле: көндө төнгә ялғап...»

«Бер ҡасан да шағир булғаным юҡ...»

«Һандуғасҡай балаларын...»

«Минең уйым...»

Бурыл бейәне һуйғас

Яҙ көтөү

Яуаплылыҡ

«Ямғыр ебе арҡау ебе кеүек...»

«Таң алдынан беҙҙе аталар...»

«Тыуғанмын. Уҡығанмын. Яҙам...»

«Әллә мин бик иртә тыуғанмынмы...»

«Серәкәйҙәр сумды ҡаныңа...»

«Үлтермәҫе минең шиғырҙарҙы...»

«Хәтерләмә ул йондоҙло төндө...»

«Минең донъям, минең ғазаптарым...»

«Башҡа донъянан килһәм дә...»

Ҡалҡаным

«Йәнем һөймәй кешеләргә...»

Каруанһарай

«Яңы дуҫтар артҡан һайын...»

Заман һәм мин

«Бирсе түҙем, Хоҙай, үҙең...»

«Үҙ ҡолағым минең үҙемә таң...»

Йөрәгем

Хәсән Туфанға

Тәгәрмәс

«Юҡ, бәхетем мине аяманы...»

«Илебеҙ бер изге имән икән...»

«Йәшәр кәрәк, тиһең, йәш ваҡытта...»

«Кемделер бик яратаһы килә...»

Түгел!

Иҫтәлектәр утрауы

Бөркөт

Бала саҡ деталдәре

Сабый йоҡоһо

«Ахмаҡлығын күреү өсөн ахмаҡтың...»

Ҡашҡар

«Егерме йыл ғүмереңде һинең...»

Шопен этюды

Әсә

Еҫтәр хаҡында

Аҡылға ултырыу

Төш

«Зарланмайым заманыма...»

«Инде быйыл да мин яҙҙы күрһәм...»

Маскарад

Кәкүк төндәре

Кем өсөн ни эсергә?

Көҙ нағышы

«Тауҙар ҡыҫа мине, киңлек етмәй...»

Хакимдар һәм шағирҙар

Таш күмер

«Тибә-тибә лә бер туҡтай йөрәк...»

Торналарға табыныу

«Тулҡынлана, шаулай аҡҡайын...»

«Үткәндәрҙә – барыһы үткәндәрме?..»

Уртасалыҡ

«Ниндәй ай был, ниндәй яҡты ай был!..»

«Ниңә, тиһең, йөҙөң ағарған...»

Байтирәк

Ҡараламам

«Күңел үлгән, күңел төңөлгән дә...»

«Ярай әле композитор түгел...»

Урал урманы

«Һин – минең йәшлек менән...»

«Ҡотормағыҙ, ҡыҙ-ҡырҡын...»

«Ерҙә күпме байлыҡтар...»

«Һин янғанда дуҫың янмаһа...»

«Тереләй ҙә, үлеләй ҙә...»

«Ниңәлер мин ҡурҡам осрашыуҙан...»

«Ҡулымда таш. Ул сфинкс кеүек миңә...»

Һуңғы хәбәр

«Ултыраһы ине лә бер...»

«Идеал юҡ. Бар тик бары...»

«Ул шағир бит! Бының өсөн уны...»

Ваҡыт

Есенинға

«Һай, Салауат, Салауат!..»

«Һин донъяны танып белмәгәндә...»

«Сәскәләрҙе буяу кәрәкмәй һис...»

Урланған йыр

Сүл йыры

Ай бәпкәләре

«Алдаҡ менән кеше ни һуң ота?..»

«Алтын ҡойроҡ, көмөш яллы...»

«Ат эсерәм йылыуҙан...»

«Әсәләрҙең күкрәк һөтө менән...»

Эллада

«Башҡаларҙан, башҡа ҡатын-ҡыҙҙан...»

«Тик үҙеңде наҙлап йәшәгәндә...»

Яҙ күрке

Ил таяғы

Өфө вокзалы

«Яңы һүҙ әйтәйем тиһәң әгәр...»

«Япа-яңғыҙ тороп ҡалған саҡта...»

«Әйтер һүҙең көмөш булһа ла...»

Яндырылған хаттар

«Ҡасандыр бер башҡорт иле...»

Яу яланы

Ямғыр йыры

«Ҡоластарым ташлап ятам ерҙә...»

Әкиәт

«Эй, тәнҡитсем, эй, күләгәм минең...»

Йәй башы

Йырҙарым

«Юҡ, был минең һантый ғүмеремдә...»

«Алтмыш йәшең менән һине, ағай...»

Чио-Чио-Сан

«Яратам мин алһыу таң атыуын...»

Бала саҡ ҡояшы

Бәйге

Бер ҡыл

«Тығыҙ, тынсыу был бүлмәлә...»

«Түр башынан ишек төбөнәсә...»

Тәүге ҡар

«Төнгө ергә ятып ерҙе тыңла...»

«Тел тыуҙырған халҡым...»

Ташҡын

Иренмәгеҙ, ирҙәр

Төҙөүсе дуҫҡа

«Үҙең нисек, һүҙең дә бит шулай...»

«Ҡасты минән донъя ерәнеп...»

Ауылым сәхнәһе

Ал ҡурай, ҡурайсым!

Билдәһеҙ ҡатын

«Эй, хыялый, һантый ҡыҙ бала...»

«Мин заманым менән ғорурланам...»

«Имән, ҡайын етәкләшеп...»

«Йүрүҙәндә берәү һыу төшә...»

«Үтһә үтһен йәшлек әйҙә...»

«Тәүге һөйөү ниндәй тетрәткес һуң...»

Сабый илауы

«Яҙ елдәре тәнде иркәләһә...»

Ғәҙәтләнеү

Метаморфозалар

«Өмөтһөҙ һәм мөхәббәтһеҙ тормош...»

«Халҡым теле – халҡым күңеле...»

Яңы донъя

«Ҡындан һурҙы берәү ҡылысын...»

«Булыр бала – бишектән...»

Интегралдар поэмаһы

«Эйе, һөйҙөм мин нығыраҡ...»

«Кешелектең бар илаһи моңо...»

«Көтмәгәндә ҡапыл күҙ алдындан...»

Ҡарғалар ҡайтыуы

Салауат батыр

Ҡушҡайын

«Һинең менән һин дә мин булып...»

«Мин яратҡан йырҙы иҫеректәр...»

«Бер тыуа ла тик бер үлә кеше...»

«Ҡуңыр буға һымаҡ, аяғыма...»

«Уян, һөйөү! һинең хәнйәр өсөн...»

«Дошманыңдың яҡшылығы...»

Улыма

Батырша

Саптар

«Башҡа өсөн хаж ҡылған...»

«Ирлек булһын шағирлыҡта...»

«Туған тауҙар! Туған ҡаяларым!..»

«Һин бит, улым, мине йөрөтәһең...»

«Уралып ятҡан Урал буйҙарынан...»

«Мөмкинлегем булһа, бөгөндән...»

Стәрлетамаҡ

Ҡала-тауҙар

Йондоҙ ҡашҡа

Мәңгелек моң

Ут илауы

«Тормошонда иң татлыһы...»

Болоттар

«Был юлдарҙы инде күпме үттем...»

«Ниндәй ваҡ беҙ, ҡот осҡос ваҡ...»

«Ҡыҙыл сәсле кеше»гә

«Беләҙек»кә (Нефертити)

45-тә күргән төшөм

«Туйҙым да мин ялған, яуыздарҙан...»

Февраль бураны

МИЛЛӘТЕБЕҘҘЕҢ РУХИ ТАЯНЫСЫ

Рәми ағай Ғарипов замандаштарының хәтерендә ҡырҡ биш йәшлек мыҡты ир булып ҡалды. Ләкин был яҡты донъяларҙа бик оҙаҡ йәшәмәһә лә, Рәми Ғарипов халҡыбыҙ тормошонда үҙ йәшенән күпкә олораҡ булып күҙ алдына килә. Асылда бит ул талантлы шағир, һүҙ оҫтаһы, йәштәр өсөн ижад мәктәбе тыуҙырған уҡытыусы, остаз ғына түгел, Рәми Ғарипов башҡорт халҡының рухи таянысы, хатта рухи даһи дәрәжәһендәге ҡаһарман шәхес ул.

Миңә уның менән байтаҡ йылдар яҡындан аралашып йәшәргә, фекерҙәш булырға яҙҙы. Ләкин уның үҙе менән уй-фекерҙәр уртаҡлашыуға ҡарағанда ижады менән күберәк булдым, әҫәрҙәре хаҡында байтаҡ яҙырға, уға хатта тотош китап арнарға насип итте. Ошо хеҙмәттәрҙе башҡара алыуыма сикһеҙ шатмын, тормошомдағы иң ҙур бәхеттәрҙән һанайым. Бына тағы ла уның әҫәрҙәрен яңынан барлайым, яҙғандарымды яңынан иҫкә төшөрәм. Халҡыбыҙ үҙенең һөйөклө шағирын йылдан-йыл нығыраҡ аңлай, баһалай һәм ҡәҙерләй барған кеүек. Рәми Ғарипов минең өсөн ғүмерлек рухи юлдашыма, кәңәшсемә, таянысыма әйләнде. Шағирҙың был китабын ҡулына алыусыларға һүҙемде лә еткерә алыуыма ҡыуанам.

\* \* \*

Заман шарттарына Рәми ҡулайлаша белмәне. Тормошта ул практик түгел, романтик ине. Уны совет власына ҡаршы тип ғәйепләргә маташһалар ҙа, ошо ҡоролоштоң юғары идеалдарын шағир үҙенең һәр күҙәнәгенә тиклем һеңдергәйне. Байтаҡтар байлыҡ артынан ҡыуғанда, ул идеялар менән йәшәне. Утыҙынсы йылдарҙың яланғас энтузиазм рухы уға сәңгелдәктән үк ҡағылғайны. Рухи байлыҡты барыһынан өҫтөн күреүсегә йәшәүе, әлбиттә, еңел булманы. «Юҡ, инәкәй, мин байлыҡҡа ҡарап, ҡорманым шул үтер юлымды» тигән Рәми мөхәббәттә лә шул ҡарашын яҡлай.

Ошоға бәйле Мостай Кәримдең Рәми Ғарипов хаҡында әйткәне хәтергә килә: «Көнкүреш мәшәҡәттәренән ул азат уҡ булмаһа ла, шуларҙан өҫтөнөрәк торҙо, шикелле... Донъя көтөү йәһәтенән ул егәрлеләрҙән түгел ине... Әммә ул эшлекһеҙ түгел, ифрат эшһөйәр, һөйгән эшен мөкиббән китеп, зауыҡланып, ярһып башҡарыр кеше ине. Үҙе йәшәгән йондоҙло йыһаны -әҙәбиәт, башҡарған мөҡәддәс хеҙмәте шиғыр булды. Дәрүишерәк тәбиғәтле ине ул Рәми. Татарҙың бөйөк Туфаны, йәғни Рәми Ғариповты энекәшем тип яратып, юғары баһалаған Хәсән Туфан, балҡарҙарҙың бөйөк улы Ҡайсын Кулиев ана шундай ойотҡонан, шундай тоҡомдан ине. Улар өсөн донъя – фани, шиғриәт – мәңгелек».

Бындай шәхестең яҙмышы, ғәҙәти самаларға һыймаған булмышы хаҡында һүҙ алып барыу ҡайһы саҡта уны идеаллаштырыу һымаҡ күренергә лә мөмкин. Ләкин Рәми Ғариповтың тормошон бәйән иткәндә бер генә ваҡиғаны ла уйлап сығарманым, бары тик уның шиғырҙары, көндәлектәре, хаттары, яҡындарының һәм замандаштарының хәтирәләре нигеҙендә бәйән иттем.

Тормош ҡайһы саҡта шундай шәхестәр тыуҙыра, уларҙың рухи сифаттары, изге маҡсаттары, йәшәү рәүештәре үҙҙәрен аяуһыҙ ысынбарлыҡтың көнкүреш ығы-зығыларынан нисектер юғарыраҡ итә һымаҡ.

Рәми Ғариповты Хоҙай нәҡ шундай заттарҙың береһе итеп яратҡайны. Ләкин ул һис бер гонаһһыҙ йән, идеаль герой түгел ине, әлбиттә. Ундай хәлдәр тормошта, ғөмүмән, бармы икән? Рәми ҙә хаҡһыҙ һүҙҙәр әйткәне, хата эштәр эшләгәне өсөн үкенгәндер. Соҡсона башлаһаң, ғәйептәр табыла ул. Ләкин кешеләрҙең етешһеҙлектәренә ҡарағанда уларҙың матур яҡтары мине нығыраҡ тарта. Әҙәм балаһы яҡтылыҡҡа ынтылыусан бит.

Дәрүишерәк тәбиғәтле шәхестәргә был аяуһыҙ тормошта йәшәүе айырыуса ҡатмарлы. Ғәҙелһеҙлектәр юлын ҡамаһа ла, Рәми ижад ритмын юғалтманы. Ләкин бындай шарттарҙа йөрәк ритмын һаҡлауы ҡыйын. Шағир бер генә китабын да үҙе төҙөгәнсә, боҙолмаған, таралмаған, таланмаған хәлендә күрә алманы.

1971-1974 йылдарҙа ғәҙелһеҙлектәр Рәми Ғариповты бербер артлы туҡтауһыҙ эҙәрлекләне. Телевидениелағы сығышында «Батшаларға башын эймәгәнде, башҡаларға башҡорт баш эймәҫ» тигән һүҙҙәрҙе бөтә Башҡортостанға яңғыратҡандан һуң матбуғатҡа юлдың бикләнеүе, журналдағы эштән китеү, Стәрлетамаҡтағы ваҡиға өсөн ғәйепте бер Рәмигә өйөү, милләтсе яманатын тағы ла нығыраҡ тағыу өсөн яңынан-яңы юҡ сәбәптәрҙе соҡоп сығарыуҙар, «Миләш-кәләш» китабының күләмен бер-ике табаҡҡа, исмаһам, 30-40 биткә арттырыу өсөн йөҙ һыуын түгеп, күпме тупһаларҙы тапауҙарҙың бер нәмә лә бирмәүе, һуңғы йыйынтыҡтың да таланып-йолҡоноп сығыуы -былар бит барыһы ла бер баштан үтә, бер йөрәккә йыйыла. Күҙеңә мөлдөрәп ҡарап торған балаларыңа, осто-осҡа ялғай алмайынса өҙгөләнгәндә был хәлдәргә ҡалыуҙың сәбәптәрен нисек кенә аңлатаһың?

Әлбиттә, шағирҙар, ғөмүмән, ижадсылар яҙмыш тарафынан яңғыҙлыҡҡа дусар ителгән шәхестәр. Ғүмерҙәренең күпме көнөн һәм төнөн улар уйҙары менән генә ҡалып яңғыҙлыҡта үткәрә. Быныһы – булмыштарының айырылғыһыҙ бер сифаты. Ләкин Рәми Ғарипов йылмайып ҡул һуҙырға, ихлас күрешергә, ашыҡмайынса аралашырға яратты. Ул бала йәнле, туған йәнле, дуҫ йәнле шәхес ине. Ғүмере буйы фекерҙәштәр эҙләгән, яҡтылыҡҡа әйҙәгән, яҡшы ниәттәр берҙәмлеге тураһында хыялланған шағирҙы уҡыусыларынан айырыуҙан да ҡатыраҡ язаның булыуы мөмкинме? Уның йәшәйеше халҡы менән бәйләнештә генә дауам итә ала бит.

1972 йылдан һуң шағир рухында нимәлер һынғандай булды, шиғырҙар йылдан-йыл һирәгерәк тыуҙы. Көндәлектәргә лә иғтибар ныҡ кәмене. 1976-1977 йылдарҙа яңы шиғырҙар бөтөнләй тиерлек яҙылманы. Был яҡтан Рәми Ғариповтың һуңғы йылдары Александр Блоктың яҙмышын хәтерләтә.

Шағирҙың иптәштәре уның йөрәк ауырта тип зарланғанын ишетмәне. Зарланырға яратманы. Вагонда барғанда, төшөмдә йөрәгемә сәнстеләр, шуға уянып киттем тип һөйләгәне, елкә ойой-туңа тип, һуңғы йылдарҙа әйткәне генә минең хәтерҙә ҡалған.

Баҡһаң, Рәми Ғариповтың йөрәге байтаҡтан бирле ауыртҡан, был турала көндәлектәренә генә һөйләгән икән. 23 декабрь 1963 йыл: «Төнгө сәғәт 4-тә йөрәккә приступ... Врач килеп, ике укол яһаны». Шағирға был ваҡытта әле 32 йәш тә тулмаған. 14 июнь 1968 йыл: «Йөрәк ауырта. Миңә был донъянан тайырға ла ваҡыттыр инде. Тик бынан берәй мәғәнә булһа!.. Халҡыңа!.. Юҡ шул...» 23 июль 1971 йыл: «15-16-шар сәғәт эшләнем. Күрәһең, әллә ни йәшәйһе ҡалмағандыр инде... Йөрәк шулай тоя». 2 апрель

1972 йыл: «Төнө буйы йөрәк сәнсеп сыҡты». 21 май 1973 йыл: «Бөгөн төндә йөрәк ауыртып уяндым, тик Надяға әйтмәнем. Күп йәшәйһе ҡалмағандыр инде. Тик кешесә үлергә ине». 4 июнь 1973 йыл: «Ниңә минең күңел шулай икән? Әллә ғүмер бик аҙ ҡалдымы?» 9 сентябрь 1973 йыл: «Осто донъя ситлегенән тарһынып күңелем ҡошо» минең хәлгенәм ошо... Онотмайым тыуған көнөмдө – (онотмаҫ өсөн үлер көнөмдө). Кешенең бөтә ғүмере ҡыҫҡа бер һыҙыҡҡа һыя (1932-1999/?)...» Рәми үҙенең үлер йылы хаҡында фараз итә һәм һорау ҡуя. Был фараз ысынға тап килһә, шағирға тағы ла 22 йыл йәшәргә насип булыр ине!

Башҡорт шағирының һуңғы һулышына тиклем янында фарсы-тажик шағиры, ғалимы, аҡыл эйәһе Ғүмәр Хәйәм рухы булған, вафатына бер көн ҡалғанда, йәғни 1977 йылдың 18 февралендә, Рәми ошо робағиҙы тәржемә иткән:

Ахырызаман етеп, көнө байығанда,

Күк ҡыйралып, Ҡош юлы ла юҡ булғанда,

Һаҡалынан һелкеп тотоп Тәңренең мин:

«Шулмы эшең, – тип һорармын, – был Йыһанда?»

Рәми Ғарипов ҡулы яҙған һуңғы шиғри юлдар... Шағир күпме робағиҙар араһынан үҙенең тынғыһыҙ рухына яҡынын һайлап алған: ҡиәмәт көнө килгәндә лә яҙмыш менән туҡтауһыҙ яғалашыу. Был Рәми ҡулы яҙған һуңғы юлдар тигән минең элекке раҫлауыма хәҙер төҙәтмә индерергә кәрәк. Мин ул ваҡытта көндәлектең һуңғы биттәре менән таныш түгел инем. Уларҙы уҡыу үҙенең төҙәтмәләрен өҫтәй.

19 февраль ошо шиғыр тыуа:

ФЕВРАЛЬ БУРАНЫ

Ышанмағыҙ февраль буранына,

Бер яуыз уй юҡтыр уйында...

Күпме генә шашып туламаһын,

Яҙ һылыуы уның ҡуйынында.

Был донъяла булыр

Барыһы ла,

Һинең менән бары

Мин булмам.

Бына ниндәй үкенестәр

Бар бит –

Ҡалай үлмәк кәрәк,

Күҙ алмам...

Тумалмам мин ләкин,

Түҙалмам.

Шағир яҙған һуңғы юлдар бына шулар булды. Был һүҙҙәрҙә -әүлиәләр һиҙгерлеге. 20 февралдә Рәми Ғариповтың йөрәге тибеүҙән туҡтаны.

1977 йылдың 21 февралендә Өфөнөң Актерҙар йортонда республиканың ижади йәштәре конференцияһы асыласаҡ. Халыҡ араһында шунда ашығам. Инер алдынан Нәжиб Асанбаев менән күрештек. Ағайҙың йөҙө борсоулы. Миңә әкрен генә өндәшә:

— Рауил, ишеттеңме, Рәми Ғарипов вафат булған бит?

Ни әйтергә лә белмәйем. Был хәбәрҙең ысынлығы аңыма барып етә алмай. Типһә тимер өҙөрҙәй таҙа ир-егеттең, ғүмерендә хатта тымау тигәндең дә нимә икәнен белмәгән Рәми ағайҙың, шулай ҡапыл вафат булыуына нисек ышанаһың?

Был хәбәрҙән барыһы ла шаңҡып ҡалды. Йөрәге ҡапыл бик ныҡ ауыртып киткән шағирҙы «Ашығыс ярҙам» төндә Туҡай урамындағы дауаханаға алып бара. Табиптар нисек кенә тырышһалар ҙа, ҡотҡарып булмай. 1977 йылдың 20 февраль кисендә ҡырҡ биш йәшлек Рәми Ғариповтың йөрәге шартлап ярыла.

Рәми ағай һәр саҡ йәштәргә иғтибарлы, хәстәрлекле булды, һәр һәләтле яңы исемгә ихлас шатлана белде. Әле асыласаҡ йәштәр йыйынын ул ныҡ көттө, һәләтле асыштар ҡыуандырыр тип өмөтләнде. Йәштәрҙең дә уның менән бик ныҡ осрашҡыһы килгәйне. Әҙәбиәтебеҙҙең киләсәге хаҡындағы һөйләшеүҙәр, ҡулъяҙмаларҙы уртаға һалып, талапсан фекер алышыуҙар башланырға ғына торғанда халҡыбыҙға ҡара ҡайғы килде.

Бер генә көнлөк педагогик хеҙмәт юлын үтмәһә лә, тәбиғәте менән Рәми Ғарипов үткер күҙле, һиҙгер күңелле, зирәк уҡытыусы ине. Алтмышынсы-етмешенсе йылдарҙа башҡорт әҙәбиәтенә килгән күпме йәштәр уның аҡыллы кәңәштәрен тыңланы, хәстәрлекле иғтибары, ихлас ярҙамы уларға тәжрибә туплау юлында таяныс ине. Ҡәләмдәштәре араһында ул йәш быуын менән иң ныҡ бәйләнештәге шағирҙарҙың береһе булды, әҙәбиәттә күренгән һәр яңы исемгә ҡыуанып йәшәр ине. Райондарҙа йөрөгәндә шағир иң элек йәш авторҙарҙы табырға, уларға ярҙам ҡулы һуҙырға ашыҡты. Ләкин бер кемде лә маҡтарға ҡабаланманы. Рәми Ғарипов менән ижади аралашыу һәр йәш шағир өсөн иң талапсан мәктәпкә әйләнде.

1968 йылдың 14 июнендә, бая әйтелгәнсә, йөрәге ауыртҡан көндә шағир ошондай шатлыҡ кисергән: «Ә минең, исмаһам, Рауилдарым, Тимерҙәрем, Мөхәмәттәрем, Хәсәндәрем, тағы әллә күпме бөрөләрем бар... (Рәшит кенә ауырыу, зато – гений!) Юҡ, минең 18 йылым, бәлки, ул тиклем бушҡа ла үтмәгәндер».

«Әнисә Таһирова артынан һуңғы ваҡытта йәш поэзиябыҙға уның Таңһылыу Ҡарамышева, Гөлфиә Юнысова, Рәмзилә Хисаметдинова, Факиһа Нафиҡова (Туғыҙбаева. – Р. Б.), Фирҙәүес Ғәлиева (Бәширова. – Р. Б.), Минзиә Шаһманова, Фәниә Абдуллина, Гөлнур Яҡупова кеүек ҡәләмдәштәренең ҙур өмөт уятып килеүҙәре бик шатлыҡлы күренеш! Уларҙың һәр береһенең үҙенсәлекле тауышы формалашып килә. Ләкин уларға иғтибар етмәй кеүек. Мәрхүм Жәлил ағай Кейекбаевтың васыятын үтәп, йәш шағирәләрҙең ижадына арналған бер йыйынтыҡ әҙерләп тә сығара алғаныбыҙ юҡ. Ә уларҙың ҡайһы берҙәре айырым йыйынтыҡ авторҙары булырға ла бик хаҡлы»,- был һүҙҙәрҙе яҙыр, йәш яҙыусыларҙың кәңәшмәһендә һөйләр өсөн алтмышынсы йылдар аҙағында Рәми Ғариповтан башҡа тағы ла кемдең хәстәрлелеге етһен? Был авторҙар ҙа Рәми мәктәбенең уҡыусылары.

Рәми Ғариповтың иң яратҡан миҙгеле – яҙ, иң яратҡан сәскәһе – умырзая, иң яратҡан тәбиғәт күренеше – ағым һыу, иң яратҡан ҡошо һабантурғай ине. Былар барыһы ла яңырыу билдәләре, донъяның өр-яңынан йәшәреү миҙгеленең шиғри тамғалары. Шағир был яҡты донъяларҙан киткәс, әйтерһең дә, яңынан тыуҙы. Үлеменән һуң үлемһеҙлеге башланды. Шағирға арнап күпме кисәләр үткәрелде, әҫәрҙәре мәктәптәрҙә, юғары уҡыу йорттарында, төрлө сәхнәләрҙә яңғыраны. «Туған тел» кластарҙа хөрмәтле урын алды, ул шиғыр сабыйҙы шиғриәт донъяһына индереүсе тылсымлы асҡысҡа әйләнде.

Өфөләге шағир уҡыған атаҡлы мәктәп – республика башҡорт гимназия-интернаты 1994 йылдан Рәми Ғарипов исемен йөрөтә. Арҡауылда уның тыуған өйө өр-яңынан төҙөкләндерелеп, йорт-музейы ойошторолдо. Уның алдында Николай Калинушкин эшләгән баҡыр бюст тора. Ошондай уҡ матур һәйкәл Өфөләге гимназияла ҡуйылды. Был уҡыу йортонда шағирҙың тыуған көнөндә йыл һайын Рәми Ғарипов исемендәге премия тапшырыла.

Тура һүҙе, аҫау холҡо, тоғролоғо һәм ғорурлығы өсөн нахаҡҡа байтаҡ рәнйетелһә лә, Рәми Ғарипов кешеләрҙең рәхмәтен дә күп ишетте, ватандаштарының уға булған ихтирамын тойҙо. Ошоларҙа ныҡлы таяныс тапты. Ләкин Рәми Ғариповҡа лайыҡлы ҡәҙер-хөрмәттәрҙең күбеһе ул үлгәндән һуң килде. Эйе, шағирҙың ижады үҙенә ҡарағанда бәхетлерәк булды. Ошо һүҙҙәрҙе яҙҙым да һағайып ҡалдым. Былайтып әйтеү шағирҙың ижадын уның үҙенән нисектер айырыу түгелме? Рәми Ғариповтың үлеменән һуң уның икенсе ғүмере -үлемһеҙлеге башланды. Шағир йәшәйешенең тәүге өлөшө ҡырҡ биш менән сикләнһә, артабанғы булмышы милләтенең йәшәйеше менән билдәләнә. Хәҙер халыҡ шағиры туған халҡы менән айырылғыһыҙ бер бөтөн. Донъяла башҡорт халҡы бар икән, Рәми Ғарипов та буласаҡ, шағир уның күңелендә, аңында, рухында йәшәйәсәк. Икенсе яҡтан Рәми Ғарипов һымаҡ шәхестәр милләттең көс-ҡеүәтен арттыра, зиһененә нур өҫтәй, ҡарашын киңәйтә. Уның кеүек азаматтар илдең ҡанаттарын үҫтерә, донъяларҙы яҡтыраҡ итә.

Рәми Ғарипов башҡорт шиғриәтенең үҫешенә бик ҙур өлөш индерҙе. Айырыуса лирикабыҙҙың фәлсәфәүи уйланыуҙар менән байыуында, эстетик камиллыҡҡа ирешеүендә уның әҫәрҙәре яңы этапты тыуҙырҙы. Бабичтарҙан килгән ысын ил тойғоһо Рәми шиғырҙарында артабан үҫтерелде. Туған телдең яҙмышы үтә хәүефле йылдарҙа башҡорт ерлегендә бер яңғыҙы тиерлек уны яҡлап ҡыйыу күтәрелде, һүҙҙе ҡәҙерләргә саҡырып оран һалды. Үҙенең ижадында ул туған телдең бөтмәҫ-төкәнмәҫ потенциалын иң сағыу балҡыта алған һүҙ оҫталарының береһе булды.

Башҡорт шиғриәтенә Рәми Ғарипов нимә өҫтәне тигән һорауға, йыйып ҡына әйткәндә, Рәмиҙе өҫтәне, үҙе оло бер донъя, азамат шәхес булған Рәмиҙе өҫтәне, тип әйтке килә. Әҙәбиәткә ул үҙе булып килде, үҙен бирҙе, үҙен фиҙа итте. Фиҙаҡәрлек – уның холоҡ ҡылығындағы төп сифат. Шағирҙың ижадын, тормошон уның тантаналары менән фажиғәләре, осоштары менән ҡыйралыштары берлегендә генә аңларға мөмкин. Шағир һәм шәхес булараҡ Рәми Ғарипов бүлгеләнмәне, ҡыйратырға тырышҡандарында ла тарҡалманы, ваҡланманы. Маҡсаттары, яҙған һүҙе һымаҡ, үҙе лә көслө, тоғро булып ҡалды.

*Мин ер инем, ергә баҫҡан саҡта,*

*Мин күк инем, күккә баҡҡанда,*

*Мин ут инем, дөрләп ут янғанда,*

*Мин һыу инем, йор һыу аҡҡанда, –*

тигән Рәми Ғарипов тәбиғәттең һәр хәрәкәте менән үҙен бер туған итеп тойҙо. Кешеләр менән, халҡы менән дә ул шундай уҡ бәйләнештә йәшәне, табынғаны, инанғаны тик шулар булды. Донъяға һәр саҡ ғашиҡ ине, әммә шағир уға алһыу күҙлек аша ҡараманы. Тормошто аҡ һәм ҡара төҫтәргә генә айырыу менән сикләнмәне, барлыҡ ҡаршылыҡтарын, хәҡиҡәтен һәм ялғанын, бөйөклөгөн һәм меҫкенлеген аңларға тырышты.

Рәми Ғарипов – аҡыл эйәһе, Рәми Ғарипов – философ – халҡыбыҙҙа фәлсәфәүи фекер үҫешен өйрәнеүсе ғалимдар өсөн шағирҙың уйланыуҙары һәм күҙәтеүҙәре ғәйәт бай материал бирә. 50-70-се йылдарҙа Башҡортостандағы ижтимағи ҡаршылыҡтар мөхитендә ир-азамат шәхестәрҙең үҙҙәренең гражданлыҡ принциптарын, халыҡсан ҡараштарын нисек яҡларға тырышыуҙары, рухи мираҫ, тел яҙмышы өсөн көрәшеүҙәре – республика тарихындағы был мөһим күренештәрҙе лә Рәми Ғариповтың күп яҡлы ижады эшмәкәрлегенән тыш объектив кәүҙәләндереү мөмкин булмаясаҡ.

Рәми Ғариповтың байтаҡ йылдар әҫәрҙәрен йүнләп баҫтыра алмай, ҙур ғаиләһе менән ауыр көн күреүен, асылда сәйәси эҙәрлекләүҙәргә дусар булыуын телгә ала башлаһаң, быға ҡаршы һүҙҙәр ҙә ишетергә тура килә. Йәнәһе, улай тип һөйләү Рәмиҙе кәмһетә, уны меҫкен итеп күрһәтә.

Тарихты һылап-һыйпап шымартырға ярамай. Дөрөҫлөктө яратҡан шағир хаҡындағы һүҙ ҙә дөрөҫ булырға тейеш. Рәми Ғариповты теҙләндерергә, меҫкен итергә тырышһалар ҙа, ул ауыр хәлдәргә ҡалғанда ла меҫкен хәлендә ҡалманы. Әммә был тырыштар күпме тапҡырҙар уның йәнен ҡыйҙы, күпме көс-ғәйрәтен алып китте.

Шағирҙың ысын яҙмышы, ғүмеренең оҙонлоғо әҫәрҙәренең яҙмышы, ижадының күпме замандарҙа йәшәй алыуы менән билдәләнә. Ижадсы тере сағында ниндәй рәхәттәр күргән, ниндәй ҡайғылар кисергән, ниндәй вазифалар башҡарған, ниндәй дәрәжәләргә ирешкән, зиннәтле йорттарҙа йәшәгәнме әллә башын терәр урын таба алмайынса урамда ҡаңғырғанмы, алтын табаҡтарҙан ашағанмы йәки бер ҡабым ризыҡҡа зарығып, асҡа ҡаҡланғанмы, мөхәббәт ҡосағында наҙланғанмы йәки ғүмерендә аҙ ғына ла наҙ-иркә күрмәйенсә донъя ҡуйғанмы -былар барыһы ла уның үҙе менән китә. Киләсәк быуын өсөн әҫәрҙәргә күскән ҡыуаныстар һәм һыҙланыуҙар, һөйөүҙәр һәм нәфрәтләнеүҙәр, осоштар һәм ҡыйралыштар ғына ҡала. Ләкин ижадсының тормошо хаҡындағы дөрөҫлөктө тулыраҡ белгән һайын, киләсәк быуын уны нығыраҡ аңлай. Рәми Ғариповтың иҫтәлеге алдында бына ошолар хаҡында ла уйландырҙы.

Тормош юлының күп яҡтарын шағир үҙе яҙып ҡалдырған, тәржемәи хәле – уның шиғырҙарында. Рәми Ғарипов һымаҡ лириктың күңеле ижадында бигерәк тә тулы асыла. Быларҙан тыш, уның көндәлектәре бик һирәктәрҙә була торған бай мираҫ. Ошо сығанаҡтарға замандаштарҙың иҫтәлектәре өҫтәлә. Быларҙың барыһын да бер-береһе менән эҙмә-эҙлекле бәйләгәндә генә шағир яҙмышы тигән ҡатмарлы донъяны тулыраҡ аңлай барасаҡбыҙ.

Илдең ғорурлығы, милләттең йөҙөк ҡашы булған Рәми Ғарипов һымаҡ шәхестәрҙе тыуҙырыу, тәрбиәләп үҫтереү һәр ауыл, һәр ҡала, һәр халыҡ өсөн бәхет, мәртәбә. Ләкин уларҙың булыуы менән ғорурланыу ғына етмәй, бөйөктәрҙең хеҙмәттәрен баһалай, ҡәҙерләй белергә, иҫтәлектәрен тыуыр быуындарға тулы килеш еткереү хәстәрен нәҡ үҙ ваҡытында күрергә кәрәк. Ниһайәт, беҙ ҙә рухи мираҫыбыҙҙың ҡиммәтен аңларға, олуғ шәхестәребеҙгә тейешле хөрмәт күрһәтергә өйрәнеп килгәндәй булабыҙ. Бик мөһим, бик ҡыуаныслы һынылыш. Ләкин тынысланырға һис кенә лә сәбәп юҡ. Байтаҡ әҙиптәребеҙҙең мираҫы ентекле иғтибарға мохтаж. Рәми Ғариповтың ижадын да әле өйрәнәһе лә өйрәнәһе.

Рауил Бикбаев, Башҡортостандың халыҡ шағиры

2017

ТУҒАН ТЕЛ

1950 – 1960

*Мин халҡымдың сәскә күңеленән,*

*Бал ҡортондай, ынйы йыямын,*

*Йыямын да йәнле ынйыларҙан*

*Хуш еҫле бер кәрәҙ ҡоямын.*

КӘМӘЛӘ

Класташ дуҫтарыма

Хуш бул, мәктәп!

Иртәгә – вуз!

Бөгөн

Беҙҙең аҫта Иҙел тирбәлә.

Балҡый кәмәләге дуҫтар йөҙө,

Ебәк тулҡын йүгерә тирәләп.

Һөйә ҡояш

шаян тулҡындарҙы,

Көҙгө кеүек, Иҙел емелдәй.

Ҡояш һымаҡ,

уйҙар яҡты беҙҙең,

Тойғолар ҙа ташыу Иҙелдәй.

Дуҫтар

ишә берҙәм,

көстәр – ташҡын,

Ярып бара кәмә тулҡынды.

Уның кеүек

еңер ҡаршылыҡты

Берҙәмлеге беҙҙең дуҫлыҡтың.

Кәмә эҙһеҙ.

Ләкин

тормош эҙен

Йылдар ғына күмә аламы?

Беҙ бит, дуҫтар,

ерҙә киләсәкте

Яҡынайтҡан юлдар һалабыҙ!

Дуҫтар менән ғүмер –

яҡты баҡса,

Һүнмәҫлек дәрт бирә йәшәүең.

Ҡайҙа ғына

булһаҡ та беҙ

Юғалтмайыҡ дуҫлыҡ йәшәүен!

Дуҫтар

ишә берҙәм,

көстәр – ташҡын:

Ярып бара кәмә тулҡынды.

Беҙ йырлайбыҙ,

беҙҙең йырыбыҙға

Ағиҙел дә түҙмәй ҡушылды.

Тик һин гүзәл

бар донъяла,

Иркен,

киң Тыуған илем.

Мең йыл йәшәп булғанда ла

Мин

йәшәп

туймаҫ инем!

ҺЫНАУҘАРҘАН ҺУҢ

Беҙ Салауат баҡсаһына индек,

Тәүге ҡабат яңғыҙ йөрөйбөҙ.

Тәүге ҡабат башлап һүҙ ҡушырға

Икебеҙҙән ҡыймай беребеҙ.

Ә Иҙелдә йәштәр йырлай, көлә,

Кәмәләрҙә йөҙә уҙышып.

Ҡулбашыңа һалған ал яулыҡты

Елберҙәтә Иҙел һулышы.

Мәктәп тамамланғас, күптән көткән

Һүҙебеҙ ҙә бөткән, күрәһең.

Тик, сәскәләр, ҡояш йылмайһа ла,

Һаман һынауҙа бит йөрәгең!..

Был көнгәсә һин дә ҡыйыу инең,

Баҙнатһыҙмын мин дә был көндө.

Ә бит көс ташыуҙан ҡулдарыма

Эш етмәҫтәй ине еремдә!

Күҙҙәреңдән йылы нур бөркөлөп:

— Тормош ниндәй яҡты! – тинең һин.

Һәм иҫереп һинең матурлыҡтан:

— Һинең кеүек яҡшы! – тинем мин.

...Айырылмаҫ дуҫтар булып, аҫта,

Ағыр өсөн ғүмер буйына

Көмөш Дим дә ярһыу Ағиҙелдең

Ҡосағына инеп һыйына.

ТОРМОШҠА ЮЛ

Асыҡ тәҙрәләрҙән айлы төндөң

Саф һулышы инә ҙур залға.

Йырлай, бейей, оса алсаҡ ҡыҙҙар,

Ҡарап туймаҫлыҡ һис уларға!

Һәр һүҙ йомшаҡ һәм яғымлы бөгөн

Кластарҙа, залда, баҡсала.

Сәскәләргә таң ысығы бөркөп,

Һиҙҙермәйсә офоҡ аллана.

Тик ниңәлер һағышлы ла,

Шатлыҡлы ла был таң күңелгә.

Хушлашабыҙ, мәктәп, һинең менән,

Хушлашабыҙ бөгөн ғүмергә.

Һуңғы ҡабат класыма инәм,

Күҙҙәр – бына, таныш картала:

Юлдар

Төрлө яҡҡа һуҙылғандар...

Хуш булығыҙ инде, парталар!..

Класс таҡтаһы, аҡбур эҙе һиндә,

Бөгөн яҙһаң, иртән юйыла.

Ләкин йөрәгемдә һин, мәктәбем,

Һаҡланырһың ғүмер буйына...

Ҡанатлана һәр бер класташым,

Эшен уйлап Тыуған еренең:

Берәү үҙен уҡытыусы тоя,

Берәү һаҡлай кеше ғүмерен.

Бөҙрә ялҡын сайҡап поезд сабыр,

Ә аралар

Алыҫ ҡалырҙар.

Юлдар төрлө яҡҡа булһалар ҙа,

Ҙур бер юлдан алып барырҙар.

ҺАУ БУЛ, ӨФӨМ!

Алып китәм һине йөрәгемдә –

Алыҫ ҡалһалар ҙа уттарың.

Ҡапланһам да вагон тәҙрәһенә

Ҡулын болғап ҡалған дуҫтарым

Күренмәйҙәр... Тик уйҙарым ғына

Таныш урамдарҙан саптылар.

Хәтерләнем, Өфөм, бер мәл һиңә

Тәүге ҡабат килгән саҡты ла.

Ҡоллоҡ алып килмәһен, тип, фашист,

Ҡалмаһын, тип, утта Ватаным,

Шул юлдарҙан атай яуға китте –

Шул юлдарҙан кире ҡайтманы...

Шул юлдарҙан вагон түбәһендә

Китаптарым йөкмәп арҡама,

Килеп төшкәйнем мин һиңә, Өфөм,

Ҡыҙарып ҙур ҡояш ҡалҡҡанда.

Ялан аяҡ үргә күтәрелдем,

Һәм ҡалманым сит бер ҡулдарҙа.

Беҙгә тормош үгәй булмағанда,

Кешеләр һис етем булмайҙар...

Бөтә яҡшылығың өсөн, Өфөм,

Ҙур-ҙур рәхмәт һиңә улыңдан!

Мин дә һине үҫтерермен, ҡалам,

Килгән тиклем көсөм ҡулымдан.

Килһәң дә һин, Өфөм, йөрәгемдә,

Алыҫая бара уттарың.

Ҡараһам да вагон тәҙрәһенән

Ҡулын болғап ҡалған дуҫтарым

Күренмәйҙәр... Тик уйҙарым ғына

Өфөмә һәм Мәскәү яғына

Йүгерәләр... Һay бул, Өфөм, hay бул!

Институтҡа инде ашығам.

Мин ҡайтырмын һиңә яңынан!

БАШ ҠАЛА ТУРАҺЫНДА УЙҘАР

Олатайым Йүрүҙәнде кисеп,

Ҡаратауҙан ары китмәгән.

Ә Мәскәүҙә булыу тураһында

Ул хатта хыял да итмәгән.

Уйламаған уның улы атлап

Үтер тиеп Тверь бульварын,

Һәм Пушкин да ҡаршы алыр, тиеп,

Үҙенең таныш Урал улдарын.

Ләкин күптән минең телем дә бар

Үҙ бәхетемде үҙем йырларға.

Ҡолағым да минең ҡырҡылмаған,

Һалынмаған бығау ҡулдарға.

Поезд елә.

Ләкин хыял күптән

Мавзолейҙа,

мәрмәр һарайҙа.

Һүрәтенә түгел,

үҙ күҙҙәрем

Аҡ йөҙөнә уның ҡарайҙар.

Тыныс йоҡлай...

Ләкин белеп ята –

Килгән уға Салауат егете.

Һин бит өҙҙөң

уның бығауҙарын.

Һин бит булдың

уның өмөтө.

КӨҘ ҺАҒЫШЫ

Оса ҡоштар, оса бейектән,

Ҡурҡҡандай януар-кейектән.

Улар: «Торройҡ-торройҡ!» – тигәндә,

«Яҙғаса!» – тип аңлай тик бәндә.

Иңрәгәндәй баҡыр торбалар,

Көҙ һағышын ҡоя торналар...

УҠЫТЫУСЫМА

Мәрйәм апайға

Ниндәй бәхет –

Фекерең уртаҡ булған,

Аңлай торған

Кеше табыуы!

Шатлығымдан

Бик-бик түбән булыр

Бейеклеге Урал тауының.

Шиғырһыҙ ҙа

Һеҙ бит аңлайһығыҙ

Йөрәгемдең

Иң саф хистәрен.

Онотмамын,

Һеҙҙе, Мәрйәм апай,

Килгәндә лә

Ғүмер хистәрем.

Һәр һүҙегеҙ

Миңә алтын булды, –

Һис бер килмәй

Сереү алтынға.

Улар яныр

Яҡты йондоҙ булып,

Юл күрһәтеп

Алға барырға.

Уҡытыусы –

Ниндәй гүзәл исем!

Кеше итеп

Һине әҙерләй.

Тормоштоң ул

Көрәшсеһе итә,

Кескенәнән

Һөйә, ҡәҙерләй.

Күҙҙәр ҡамашырлыҡ

Яҡты була

Тиҙ булһа ла

Йәшен йәшнәүе.

Ниндәй гүзәл,

Бер көн булғанда ла

Кеше булып

Ерҙә йәшәүең!

БАҠСАСЫЛАР

Ҡояш сыға, мин дә сығам

Баҡсаға һыу һибергә.

Бына шул саҡ таңға ҡалам

Күҙем төбәп бер гөлгә.

— Һиңә лә әллә, – тинем мин, –

Һибәйем микән һыуҙы?

— Һип әйҙә, – тип, ул йылмайҙы,

Белгәндәй минең уйҙы.

— Һин дә үҫ, – тип, көмөш һыуҙы

Һиптем дә ҡуйҙым уға.

Был гөл матур барыһынан да –

Китабын тотҡан ҡулға...

Һүҙ ҡушманым башҡа уға,

Кәрәкмәй, йәмһеҙ була.

Ә йөрәккә, әйтерһең дә,

Ҡояш нурҙары тула!

Алмағасым араһында

Ултырһаң һин һәр иртән,

Тик баҡсасы булыр инем

Мәңгелеккә мин, иркәм.

\* \* \*

Һөймә мине, һылыу, әгәр ҙә һин

Матурлыҡҡа ғына ҡараһаң,

Кеше матур һәр саҡ эше менән,

Был ҡулдарым эшкә яраһа,

Мин үҙемә үҙем ҡоям бәхет,

Намыҫым саф, күңелем ҡәнәғәт.

Ә мөхәббәт өсөн йәшәмәйем, –

Йәшәү өсөн кәрәк мөхәббәт.

СТУДЕНТ КӨҘӨ

Ҡайындарҙан алтын япраҡ яуа,

Ә имәндәр баҡыр күлдәкле.

Күпме көҙҙө

Ҡаршы алһам да мин,

Бындай көҙҙө әле күрмәнем.

Көҙгө татлы һалҡын,

Әй, иркәләй

Алландырып битең алмаһын.

Ашығаһың иртән вузға

Уйлап:

«Һәр сәғәтем эҙһеҙ ҡалмаһын».

Һәм профессор һиңә асылмаған

Серле донъя булып күренә.

Тиҙерәк, тиҙерәк уны асҡың килә,

Үткең килә төпкә, түренә.

Белеүҙән дә ҡыҙыҡлыраҡ нәмә

Юҡтыр, ахыры, дуҫтар, донъяла!

Институт һинең йөрәгеңә

Мәңгелеккә һүнмәҫ ут һала.

Тормош юлың яҡты ижад була –

Һөйөү янһа тыуыр эшеңә.

Бик ҡыҙғаныс миңә

Был тормошто

Үтмәһәләр әгәр кешеләр!

Ҡайындарҙан алтын япраҡ яуа,

Баҡыр күлдәк кейгән имәндәр...

Ләкин күңел көҙһөҙ:

Беҙ студент! –

Мәңгелек яҙ илгә килгәндә.

БӘХЕТ ЙЫЛҒАҺЫ

Ҡыҙған тимер төҫлө ҡояш батты,

Һәм һиллеккә сумды бар яҡтар...

Мин ултырған был яҡ ярҙан бер саҡ

Баржа тартып уҙған бурлаҡтар...

Аттай егелеп, ауыр баржаларҙы

Улар үргә һөйрәп баралар.

Йыйырсыҡлы, янған йөҙҙәренән

Юл-юл булып тирҙәр ағалар.

Йәшәү – ғазап, йәшәү бик-бик ауыр,

Улар тартҡан йөктәр шикелле.

Һәм уларҙың моңло йыры, гүйә,

Йылдар аша миңә ишетелде...

Ҡапыл пароходтың гудок тауышы

Өҙөп үтте минең уйҙарҙы;

Палубала – йәштәр... Ишетәмен

Бөтөнләйгә яңы йырҙарҙы:

«Киң һин, Волга, тынһың, Волга!

Һин бит бәхет йылғаһы,

Утың менән балҡытырбыҙ

Коммунизм донъяһын».

Ошо дәртле, ябай йырҙан минең,

Осҡан ҡоштай, йөрәк елкенә.

Бурлаҡ йыры түгел, был йылғаның

Ярҙарына шат йыр бөркөлә.

Волгам тулҡынына Ағиҙелдең

Ҡушылғандай көмөш һыуҙары,

Минең башҡорт халҡым ҡуша һиңә

Намыҫ эшен, көсөн, уйҙарын.

Волга, Волга! Һинең һәр тулҡының

Балҡытасаҡ бәхет уттарын.

Ә был уттар – беҙҙең йөрәктәрҙең

Теләмәүе ерҙә ут, дары.

ДЕТДОМ, СӘЛӘМ МӘСКӘҮҘӘН!

Ҡалдың, мәктәп.

Иҫкә алам һеҙҙе һағынып.

Юйылмаҫлыҡ көндәр йөрәгемдә

Мәңгелеккә ҡалды яҙылып.

Ағастарҙың һары япраҡтары

Бульварҙарға ята түшәлеп...

Һәм был көҙҙөң һәр бер иртәһендә

Метроға ашығып төшәмен.

Мәскәү!..

Әкиәттәге донъя төҫлө,

Күҙҙәремә минең күренә.

Шул Мәскәүҙә бөгөн мин дә бармын –

Ул студент итте үҙенә.

Даһи менән бер ҡалала йәшәү!..

Ышанманым быға һис тәүҙә.

Бына бөгөн һеҙгә хаттар яҙам:

Детдомыма сәләм Мәскәүҙән!

Детдом!

Ниңәлер һин бигерәк яҡын,

Тәүге һөйөү кеүек күңелгә.

Етемлекте һиндә күрмәнем мин –

Онотмамын һине ғүмергә.

Һаман әле һөйгән ағастарға

Һыуҙар ташып, килә һибәһем.

Һәм һин, Өфөм,

Кескәй Мәскәү булып,

Күҙ алдыма минең киләһең...

Сәләм һеҙгә, яңы тыуған йорттар,

Яңы янған уттар кистәрҙә,

Миңә белем биргән кешеләргә,

Детдомыма сәләм

Ҡалдың, туған детдом...

Мәскәүҙән!

'

МИНЕҢ БАБАЙ

РСФСР-ҙың атҡаҙаньан уҡытыусыһы

X. Фәтҡуллинға

Минең бабай бик күп һыуҙар эскән,

Ап-аҡ ҡарҙар яуған сәсенә.

Күҙҙәре лә инде батҡан эскә...

Ә уларҙан уттар сәселә.

Һаман уҡыта ул.

Нимә бар һуң

Хеҙмәтенән

Уға татлыраҡ?

Эшкә ғашиҡ ҡарт тип

Күкрәгендә

Ике «Ленин» тора ялтырап.

— Арытмаймы, бабай, ҡартайтмаймы? –

Тигәс уға мин бер ваҡытта,

Әйтте миңә:

— Йәшәргәндә заман

Ҡартайырға, улым, ваҡыт тар...

ҠӘЛӘМ

Ҡәләм ята... Килмәҫ шағир ҡабат,

Юҡһынһа ла уны өҫтәле.

Тик өҫтәлен һөйөп, ҡарап үтә

Бик күп күҙҙәр – төрлө төҫтәге.

Мин дә үтәм. Ә ҡәләмде күргәс,

Әрнеү киҫте минең йөрәкте.

Күҙ алдына Мәжит Ғафуриҙың

Килеп баҫты ябай һүрәте.

Ҡәләм... Шағир тотҡан ябай ҡәләм,

Алтын кеүек ята һаҡланып.

Тыйһалар ҙа – буламы һуң түҙеп? –

Ҡулдарыма тотоп ҡараным.

Әйтерһең дә, шул саҡ шағир үҙе

Тотоп алды ҡыҫып ҡулымдан,

Шиңмәҫ сәскәләрҙе ҡалдыр, тине,

Шағир булһаң, изге юлыңда...

Ҡәләм... Ятып ҡалған уртаһында

Яҙып бөтөлмәгән китаптың.

Ҡулдарыма алғас ул ҡәләмде,

Мин үҙемдә бөтмәҫ көс таптым.

ЙЫР

Йырларға мин шәптән түгел, дуҫтар,

Тик мин йырҙы үлеп яратам.

Бөтә шатлығымды йырға һалам,

Ҡайғымды ла йырлап таратам.

Әллә нисек яҡын туған моңдар,

Бигерәк матур, бигерәк һағышлы –

Тау юлдары кеүек урау-урау,

Дала кеүек иркен ағышлы.

Моң-зарҙары ата-бабаларҙың

Йөрәк ярып сыҡҡан йыр булып,

Йәшәп килгән быуын-быуындарға

Йырҙа өмөт яҡты нур булып.

Егеттәрҙең даны, батырлығы

Йыр ҡалдыра тыуған илендә.

Ҡыҙҙарының йылы матурлығы

Йыр тыуҙыра егет күңелендә...

Иң-иң наҙлы һүҙҙәр көйләп, әсә

Ҡолонсағын йырлап йоҡлата.

Йоҡоһонан торғас, иле уға

Йырҙай матур көндө уята!

\* \* \*

Тал, ҡамыштар, күкһел нурға сумып,

Ойоп ҡалған Димдең ярында.

Ҡарт тирәктәр, гүйә, бер төш күрә

Ғашиҡтарҙың бәхете турында.

Ә беҙгә бит өн был,

Ғәжәп төн был:

Беҙ кәмәлә икәү яй ғына

Үрләгәндә

Саф һыу көҙгөһөндә

Йөҙә алдан тыныс ай ғына.

Тик тамсылар көмөш ишкәктәрҙән

Субырлатып һыуға ҡойола.

Ниндәй еңел беҙгә –

Ишеү бергә! –

Ағын һыу ҙа талғын тойола...

Тормошта ла шулай ғүмер буйы,

Уртаҡлашып бөтә нәмәне,

Упҡындарҙан,

Хәтәр урындарҙан

Алып сыҡһаҡ ине кәмәне!..

СТУДЕНТТАР ТУЙЫНДА

Артыҡ һый ҙа, байлыҡ та юҡ

Студенттар ҡорған табында.

Ләкин донъялағы иң күңелле,

Иң бәхетле туй ул тап бында!..

Әсе, тиһәләр ҙә әсе түгел, ахыры,

Студент кейәү менән кәләшкә.

Бер-береһе өсөн тыуған кеүек,

Бигерәк инде был пар килешкән!

Күк күкрәтеп, тәүге май кисендә

Яңғыраны салют тауышы...

Мин баш ҡоҙа булып баш һүҙ тотам:

— Ике ғүмер әйҙә ҡауышһын!..

Аҡ ҡайындар япраҡ ярған саҡҡа

Тура килде ғүмер яҙығыҙ.

Ҡайҙа булһағыҙ ҙа күңелегеҙҙә

Мәскәү яҙын һаҡлап ҡалығыҙ.

Ил ҡыуанһын һеҙҙең эшегеҙгә,

Ауырлыҡтар ғәҙел бүленһен.

Ғүмер буйы күркәм мөхәббәттең

Шиңдермәгеҙ нурлы гөлөн һеҙ!

КӘҢӘШ

Һөймә, дуҫҡай, үҙен һөйгәнде һин,

Хәтерләмәҫ хатта исемеңде,

Тарһыныр ул һинең шатлығыңа,

Боҙға һалма утлы хисеңде.

Бөтә һүҙҙәреңә – һаңғырау ул,

Күңелеңде күрмәҫ – күҙһеҙ ул,

Йөрәгеңде асма, серҙәр сисеп –

Йөрәге туң, йылы һүҙһеҙ ул.

Тик бер үҙен һөйгән – иң буш кеше

Һөйә беләме һуң атлығып?

Кеше өсөн һөйөнмәгән йәндең

Ҙур буламы инде шатлығы?!

СӘЛӘМ ҒҮМЕРЕ

Ун ғүмергә бөтмәҫ йәшәй дәртен

Йөрөтәм мин йөрәк

Ғ. Сәләм

Зөбәржәттәй йәшел япраҡ ярып,

Бер ал сәскә көндәй балҡыны,

Кешеләргә, ергә һәм ҡояшҡа

Сикһеҙ ине һөйөү ялҡыны.

Зәңгәр күктән яҙғы ҡояш нурын

Көндәр буйы туймай һуланы.

Төндәр буйы таң атҡанға саҡлы

Йөҙөн уның ысыҡ наҙланы...

Ҡапыл шул саҡ – шыуҙы ҡара йылан,

Ыҫылданы, ҡыҫты сәскәне!..

Һуңғы ҡабат сәскә йылмайҙы ла –

Шиңде, һүнде, нурын сәсмәне.

Сәсмәне ул нурын... Тик ул ергә

Орлоҡтарын ҡойоп өлгөрҙө.

Үлемдә көс сикһеҙ ҙур булһа ла –

Быуа алманы ысын ғүмерҙе!

Сәләм, һинең йәп-йәш саф ғүмерең

Шул сәскәләй шиңгән көн ине:

Тәүге йырым итеп уҡығайным

«Ҡыҙыл букет»ыңды мин һинең...

Һин атлаған урамдарҙан үтеп,

Эҙләп килдем һинең ҡәберҙе –

Тик тапманым! Ләкин йөрәгемә

Һин йыр кеүек яҡын, ҡәҙерле.

ЙҮРҮҘӘН ҠАҘҘАРЫ

Ҡояш байып, инде күҙ бәйләнде,

Киске эңер күмде ауылды,

Күтәрелеп килгән ай янына

Һанһыҙ йондоҙҙар ҙа ҡабынды.

Тау башында, Йүрүҙәнгә ҡарап,

Тулҡын моңон тыңлап ултырам.

Ай нурҙары алтын һуҡмаҡ булып,

Тулҡындарҙа ята ҡалтырап.

Әйтерһең дә, минең бала сағым

Шул һуҡмаҡтан ҡайта йүгереп,

Йә ул унда йәрә һалып йөрөй,

Йә ҡыуҡыулай, атын йөҙҙөрөп.

Йә ул, усаҡ яғып, яр буйында

Әкиәтен тыңлай һалсының,

Йә ул елдәй саба, тайҙар көтөп,

Һелтәй-һелтәй йылан ҡамсыһын.

Йөрәгемә барыһы, барыһы яҡын,

Тәүге һулыш биргән төйәгем,

Илкәйемдең изге ере итеп,

Һөйгән йәрҙәй, һине һөйәмен...

Ҡапыл, ҡыйғаҡ-ҡыйғаҡ ҡаңғылдашып,

Баш осомдан ҡаҙҙар остолар,

Шәүләләре бер ҡат өй(ө)рөлдө лә

Көмөш тулҡындарҙы ҡостолар.

Субыр-субыр килеп, һыуға сумып,

Ҡанаттарын елпеп ҡуялар,

Әллә улар һыуҙы һағынғандар,

Әллә мин килгәнде тоялар?..

Ҡаҙҙар һис тә һыуһыҙ йәшәй алмай,

Хатта төндә килеп ҡағына.

Улар, ахыры, Йүрүҙәнкәй буйын

Мин һағынған кеүек һағына.

ҺЫНАУ

Нисә ҡабат инде һынау бирәм,

Тәүге ҡабат һымаҡ һәр һынау:

Нисек кенә белмә, уҡыма һин,

Тик барыбер йөрәк ярһына...

Һөйөнәһең билет алыу менән,

Рәхәт тә һуң һынау һуңынан:

Зачёткаңды тотоп балҡып сығыу,

Ҡотланыуың дуҫтар ҡулынан!..

Әйтерһең дә, шул саҡ һин осаһың

Ҡанат сыҡҡан ҡошсоҡ шикелле,

Баҡсаларың, ҡалам, хуш еҫлерәк,

Ҡыҙҙарыңда сикһеҙ һөйкөмлө...

Яратам мин йөрәкһенеп үткән

Студенттың ҡыҫҡа төндәрен,

Тыңғыһыҙ бер тулы тормош менән

Эшкә сумған һынау көндәрен.

Бар ғүмергә көс-дәрт бирер, Мәскәү,

Һиндә үткән йәшлек йылдарым.

Һин һынаған өсөн, бер эштә лә

Һынатмаҫтар һинең улдарың!

\* \* \*

Ҡош юлынан яуған йондоҙҙарҙы

Сылтыр-сылтыр сайҡап аҡты һыу.

Ай ҙа сүмес Етегәне менән

Һирпей ергә һыуҙай яҡтыһын.

Ялҡынланып ярҙа усаҡ яна,

Ниҙер көйләй ялҡын телдәре...

Ә мин һиңә киләсәкте һөйләп,

Үҫтерәмен хыял гөлдәрен.

— Йүләрем һин! – тиһең йомшаҡ ҡына,

Ҡулдарыңа ҡыҫып ҡулымды...

Ә ай нуры көмөш тараҡ менән

Тарай һинең ебәк толомдо...

\* \* \*

Ал мәк сәскәһендәй атты ла таң,

Алыҫтарға аҡты Дим менән.

Аҡҡошом, тип, һине аҡ томанда

Алып сыҡтым ярға кәмәнән.

Беҙ, балалар кеүек, етәкләшеп,

Урман аҡланынан атланыҡ.

Сәскәләрҙән һиңә таж үрергә

Иң-иң матурҙарын һайланыҡ.

Мин ул тажды һиңә кейҙергәндә

Һылыуҙарҙан һылыу инең һин.

Таң нурындай тартҡас күҙ ҡарашың,

Ҡыйыуҙарҙан ҡыйыу инем мин...

Ҙур ҡояш та сығып йылмайғанда,

Яҡты өмөт менән тулғайны,

Шул көн менән мин тик һинең өсөн,

Ә һин минең өсөн тыуғайның...

ҮҘЕҢ АҢЛА

Тынғыһыҙ һәм эшсән ғүмерем буйы

Иң яҡын дуҫ булһаң әгәр һин,

Һинең наҙлы йылылығың менән

Илһамланып эшкә торһам мин,

Икебеҙгә беҙҙең иң һөйөклө,

Бик ҡәҙерле матур бер бала;

Һиңә – әсәй, миңә – атай, тиһә,

Ниндәй шатлыҡ быға етә ала?

Был һүҙемде әле әйтәлманым,

Һаҡлаһам да тик бер үҙеңә.

Үҙ йөрәгең менән үҙең аңла,

Ҡара ла һин минең күҙемә.

\* \* \*

Күҙ алдымдан китмәҫ күҙҙәрең,

Онотолһа ла әйткән һүҙҙәрең.

Ҡарап туймайым ул нурҙарға –

Әллә ниндәй ялҡын уларҙа!

Оҡшамаған ҡара төнгә лә,

Оҡшамаған зәңгәр күлгә лә, –

Һоро күҙҙәр!.. Шундай ябайҙар,

Улар шундай наҙлы ҡарайҙар.

Бала күҙҙәренең сафлығы,

Тормошомдоң бөтә шатлығы,

Ҙур ҡояштың барлыҡ яҡтыһы,

Уйҙарымдың иң-иң татлыһы –

Әйтерһең дә, һыйған уларға,

Миңә бик-бик иркен һуларға!

Онотолһа ла әйткән һүҙҙәрең,

Күҙ алдымдан китмәҫ күҙҙәрең.

\* \* \*

Янып-көйөп йөрөйөм дә ҡайсаҡ

Йөрәгемдә тыуа ҡурҡыныс:

Була алырмы һуң был ҡәләмем

Ялғанлыҡты киҫер бер ҡылыс?..

Юҡ, сигенмә, егет, ҡынға тыҡма –

Хатта ҡылыс ҡылға ҡалғанда,

Йәшәгәс һин йәшә яна-яна,

Йөрәк йәшәрә тик янғанда!

ӘСӘМ ҠУЛДАРЫ

Тәүге ҡабат бергә бесән саптыҡ,

Һөҙәк кенә тауҙың битендә.

Шул көн иҫеңдәме һинең, әсәй?

Шул көн минең һәр саҡ иҫемдә.

Моңланып бер кәкүк саҡырғанда,

Үҙең янып бирҙең салғымды.

Тыуып ҡына килгән ҡояш нуры

Үҙ салғымда уйнап сағылды.

Һин эргәмдә ҡарап торҙоң, әсәй,

Көлөмһөрәп минең һелтәүгә,

Тик маҡтаған булдың, дәртләндереп,

Йүнле сапмаһам да мин тәүҙә.

Үҙ ҡулдарың менән күрһәттең һин:

«Тарыраҡ ал, тинең, алдынды,

Ипләп кенә өйөрөп сап шулай,

Йөҙөн йәнсеп ҡуйма салғыңдың!..»

Һыуҙай алып китте кескәй салғым,

Сәскәләрҙең ғүмере ҡыйылды.

Ысыҡтары тамғас мөлдөрәшеп,

Улар илашҡандай тойолдо...

Һин һоҡланып ҡарап тора инең

Артта ҡалған йәшел әҙемә.

Йылмайһаң да үҙең, йәш тулғайны

Һинең дә бит, әсәй, күҙеңә:

«Атайың да шулай саба ине –

Был саҡлы ла оҡшар икәнһең!..»

Тик күрмәне атай был эҙҙәрҙе,

Юҡ ине ул – яуға киткәйне...

Шул эҙҙәрҙә ине башланыуы

Кескәй генә хеҙмәт юлымдың.

Ул саҡ, әсәй, белмәй инем әле

Алтын икәнлеген ҡулыңдың!

ТӘҮГЕ ҺӨЙӨҮ

Зәңгәр яҙҙың тәүге күкрәүендәй,

Күкрәнең дә йәшлек күгемдә,

Йылы ямғырҙан һуң балҡып сыҡҡан

Йәйғор булып ҡалдың күңелдә.

Тик был яҡты, иң саф йәйғор нуры

Таянманы ике йылғаға:

Миңә һин бер серле әкиәт тә,

Моңло йыр ҙа кеүек йырларға.

Мин аҡылдан яҙып һөйҙөм һине,

Һөйә алмам шулай ғүмерҙә –

Көс ташыуҙан ҡулдарыма минең

Эш етмәҫтәй ине был ерҙә!..

Бәлки, мәңге юҡһынырмын һине,

Бәлки, башҡа берәү тиң булыр?..

Ә шулай ҙа һинең яҡты исемең

Йөрәгемдә утлы миң булыр.

ЙҮРҮҘӘН

Йүрүҙәнем, йор үҙәнем!

Һағындым һине.

Сәңгелдәктәй, тулҡындарың

Бәүетһен мине!..

Күрергә тип тыуған ерҙең

Зәңгәр сыуағын,

Күк Уралдың күкрәгенән

Урғып сығаһың.

Сығаһың да, урғып-ярһып,

Һыймай ярҙарға,

Йүгерәһең, Йүрүҙәнем,

Әллә ҡайҙарға!

Бормаланып-бормаланып,

Ҡурай моңолай,

Ағаһың һин алыҫтарға

Мәңгегә тынмай...

Күп һыуҙарҙың һыуын эсәм,

Һыуһыным ҡана.

Тик нимәлер йөрәгемә

Етмәйсә ҡала...

Ни һуң етмәй, ни һуң кәрәк

Был йөрәгемә?

Ниндәй сер һуң, Йүрүҙәнкәй,

Тик һиндә генә?..

Ул сер, ахыры, һин ишеткән

Тәүге өнөмдә –

Кендеккенәм ураҡ менән

Киҫелгән көндә.

Ул сер, ахыры, тәүге ҡабат

Мин ат менгәндә,

Йәнгенәһен усына ҡыҫҡан

Ғәзиз әсәмдә?

Ул сер, ахыры, Йүрүҙәнкәй,

Йор ағыуыңда –

Салауаттар данын һаҡлап,

Йыр йырлауыңда?

Аҡҡан һайын тәрәнәйеп,

Аҡҡан һайын киңәйеп,

Ағиҙелде тапҡан һыуҙарың.

Һинең һымаҡ тынмай аҡһын,

Халҡым йөрәген тапһын

Йөрәгемдән сыҡҡан йырҙарым!

ЯҘҒЫ ЙЫР

Аҡ ҡайындар күңелләнеп шаулай,

Йырлай миңә яҙғы йырҙарын...

Йәп-йәш үлән түшәгендә ятам

Ябынып мин ҡояш нурҙарын.

Зәңгәр күктән дәртле моң ҡойола,

Гүйә, кемдер уйнай ҡурайын!

Юҡ, йомарт ер көмөш шөңгөр итеп

Күккә сөйгән һабан турғайын!

Тыңлай уны моңһоу умырзая,

Бәрхәт күлдәктәрен кейенеп.

Бал ҡорттары оса сәскә эҙләп,

Пар күбәләк йөрөй һөйөнөп.

Мәңге һөйөп йәшлек күркәмлеген,

Һайрап туймай һары һандуғас,

Мең-мең телдә сутылдаша ҡоштар,

Ер һылыуы – алсаҡ яҙ тыуғас.

Яратам, яҙ, күкрәп килеүеңде!

Һинән йәнләнмәҫ йән һирәктер?

Тик һин миңә бойоҡ булыр инең,

Яҙа үтһәң минең йөрәкте!...

\* \* \*

Мин үҙемде бала кеүек тоям,

Һағынып гел һине уйлаһам.

Йөрәгемә серле шатлыҡ тула –

Әллә көс ул, әллә ул илһам?

Әллә һин тик йәшлек уйҙарымдың

Кәрәкһеҙ бер тиле емеше?

Әллә мәңге янып ҡала торған

Йөрәгемдең һүнмәҫ өлөшө?

Белмәйем мин: күңелемдә һиңә

Әллә дуҫлыҡмылыр, мөхәббәт?

Тик һин күҙ алдыма килгән саҡта

Миңә яҡты, миңә рәхәт...

ҠУСТЫМА

(Хaт)

Иҫеңдәме, Рәүил, һинең менән

Мин – Салауат,

Ә һин Кинйә булып,

Уҡтар атып, уйнап йөрөгәндәр?

Бер мәл һине сөңгөл ялмап алды,

Ҡолас ташлап һыуҙа йөҙгәндә.

Мин сәсеңдән һөйрәп сығарғас та

Хәтерең ҡалды туған Үҙәнгә...

Кил Мәскәүгә һин. Инженер булып,

Йүрүҙәндең юлын быуырһың,

Быуырһың да

Уның һәр тулҡынын

Баҫыуҙарға эшкә ҡыуырһың.

Электротрактор һөрһөн сиҙәмдәрҙе,

Баштан аша үҫһен игендәр.

Эштәреңә ҡарап райондаштар:

— Вәт, исмаһам, егет! – тиһендәр.

ҺЕҢЛЕМӘ

Өс имәндең араһында үҫкән

Һылыу һынлы ҡайын шикелле,

Өс ир бала араһында үҫтең

Кинйә бала булып һин, һеңлем.

Яу ҡырында атай ятып ҡалды...

Ниндәй икәнен дә атайҙың

Белмәй үҫтек. Әсәй бөтә көсөн

Беҙгә биреп, иртә ҡартайҙы.

Һеңлем минең, уңған күбәләгем,

Һиндә күрәм әсәй йәшлеген,

Ул йәшлекте гөлдәй матур ит һин

Илебеҙгә изге эш менән.

Кем булырға хыял итәһеңдер

Мәктәбеңде бөткәс, белмәйем.

Кешеләрҙең ғүмерен йәшәртеүсе

Доктор булыуыңды теләйем.

Йүрүҙәндә бергә йөҙгәндәр –

ШАҒИР

(Туҡай ҡәбере эргәһендә уйланыу)

Шиғыр яҙҙы шағир аслы-туҡлы,

Туйындырҙы илһам баҡсаһы.

Тик бурысын түләргә лә уның

Етмәне шул тапҡан аҡсаһы!..

Ләкин шағир башын эйәме һуң?

Яҙҙы, һыҙҙы, көн-төн эшләне.

Күҙ алдары уның томаланһа,

Тик иренен генә тешләне.

Ҡанһыҙ ине көйгән ирендәре,

Хәлһеҙ ине кипкән ҡулдары.

Хәйләһеҙ бер сабый һымаҡ уны

Йыуатты тик яҙған юлдары...

Ул һиҙмәй ҙә ҡалды – йөрәк ҡанын

Алтын итеп һыҡҡан эттәрҙе,

Өҙгәләне улар ҙур йөрәген уның

Һәм ҡәбергә илтеп этәрҙе...

Ҡулы бығауланған әсә кеүек,

Халҡы ғына ҡалды тилмереп.

Халҡы ғына йырын алып сыҡты,

Донъя ситлектәрен емереп.

Ләкин белмәй шағир: кем һуң уның

Сәскәләргә биҙәй ҡәберен.

Эй, кешеләр, үҙе иҫән саҡта

Белһәгеҙсе шағир ҡәҙерен!..

ТЕЛӘК

Рафаэлгә

Йәш бер әсә һөйөп ҡыуанғандай

Яңы тыуған тәүге балаһын,

Һин дә шулай һәр шиғырың тыуғас,

Иң-иң татлы хистә янаһың.

Шундай рәхәт, шундай яҡты һиңә:

Бар донъяны килә ҡосаһың,

Һәр осраған кеше йән дуҫыңдай,

Килә йүгерәһең, осаһың...

Ижад итеп йәшәү генә яҡшы!

Матурлығы шунда кешенең.

Бар йөрәктән мин теләйем: кеше

Ҙур шағиры булһын эшенең!

\* \* \*

Таң ҡыйыла, көмөш Сулпан ҡалҡа.

Таң көҙгөһө, тиҙәр, Сулпанды.

Һылыу һөйөклөһөн уятҡандай,

Уяталыр наҙлап ул таңды.

Юҡһа, зәңгәр күктәр алһыуланып,

Матур булмаҫ ине шул саҡлы.

Был сафлыҡ тик сабый күҙендәлер,

Тәүге һөйөүҙәлер был сафлыҡ...

Миңә рәхәт тә һәм моңһоу ҙа –

Бер серле йыр мине иҫертә.

Күрмәһәм дә уның йырлаусыһын,

Ул уйымдан сыҡмай кис-иртән.

Бәлки, шулдыр минең Таңсулпаным?

Йырын йырлап, тыуа өмөтөм.

Күкрәгемдә кескәй ҡояш яна –

Ул яҡтырта, ахыры, ер өҫтөн?!

КҮГӘРСЕНДӘР

Ауылымдың тауын менгәс тә үк,

Ҡаршы сығып ала мәктәбем.

Бәләкәйгән мәктәп... Тик һаман да

Баҡсаһында үҫә мәктәре.

Шаулай беҙ ултыртҡан тал-тирәктәр...

Ҡалай бейек үҫеп киткәндәр!

Япраҡтары ялтлай баллы һымаҡ –

Күҙ алдыма килә үткәндәр...

Гөлдөргөү! Гөлдөргөү! Күгәрсендәр

Тәҙрә баштарында гөрләйҙәр.

Ғүмер итеп, бала сығаралар,

Галстукһыҙ мине белмәйҙәр.

Әйтерһең, мин ят бер кеше хәҙер,

Әйтерһең, мин ошо мәктәпкә

Һәр көн иртән йүгереп килмәгәнмен!..

Әйтерһең дә, минең йөрәккә

Сбор костерҙары һалған уттар

Күптән инде, күптән һүрелгән...

Ә бит бында бөтә киләсәгем

Тал тамыры кеүек үрелгән.

Күгәрсендәр. Таныш күгәрсендәр

Юлдаштары бала сағымдың.

Бала сағым һүҙҙең гөрләүҙәрҙә,

Ни тиклем мин һеҙҙе һағындым!

\* \* \*

Хыялымда яңғыҙ елкән булып,

Сайҡалаһың йылдар буйына.

Йә һис юғалмайһың үҙең унан,

Йә бирмәйһең тынғы уйыма.

Әллә һин аҙашып индең уға,

Әллә индең мәңге ҡалырға?

Ниңә шулай онотмайым һине?

Ниңә шулай һаман янырға?

Әрнеүле лә миңә һәм татлы ла

Тәүге хистәремде ҡуҙғатыу.

Ҡурҡыныс та миңә һине уйлау,

Ҡыҙғаныс та һине юғалтыу...

ШАУЛАЙ ДИҢГЕҘ

Шаулай диңгеҙ...

Мәңгелектәй сикһеҙ.

Мәңге шулай йәйрәп ята ул,

Күҙ күреме етер яры ла юҡ,

Офоҡтарға барып бата ул.

Шаулай диңгеҙ...

Диңгеҙ икһеҙ-сикһеҙ!

Ғүмеремдә тәү ҡат күрәмен,

Мә, ҡос минең ҡара янған тәнде,

Һынап ҡара егет йөрәген!

Боҙҙай һалҡын,

Тоҙҙай әсе тулҡын

Күкрәгемә килеп һуғылды,

Бер ажғырып,

Борҙо үрә ҡарғып, –

Ғәйрәтенән йөрәк һығылды...

Тик ҡойолдо,

Әйткән һымаҡ булды:

— Тәүәккәл бул, егет, һин беҙҙә!

Диңгеҙ кеүек тәрән,

Диңгеҙҙәй киң

Йыр йырлағым килде диңгеҙҙә.

Шундай мауыҡтырғыс

Шауы уның!

Бер аҙ ҡурҡыныс та иң тәүҙә.

Тик шатлыҡлы – еңеү ҡурҡынысты,

Йәшәү мәғәнәһе бит – еңеүҙә!

ЮҒАЛҒАН ЭҘҘӘР

Ниндәй көлкө хәҙер – хәтерләһәм

Балалыҡты, ғәмһеҙ ул саҡты!

Уйнай инек атай-әсәй булып,

Бала итеп йәнһеҙ ҡурсаҡты!

Бер ни белмәй тормош тураһында,

Гөрләштек беҙ көндәр буйына.

Уйнап туйғас, ҡайсаҡ йоҡламаныҡ

Әкиәтле төндәр буйына.

Иртән тағы ҡояш көлдө беҙгә,

Иркәләндек наҙлы нурҙарҙан.

Йылы ямғыр үткәс, ялан аяҡ

Йүгерештек батҡаҡ юлдарҙан.

Кескәй генә эҙҙәр ҡалды арттан,

Ә һуңынан – улар юғалды...

Мин ат эсергәндә, һыуға төшһәң,

Ниңәлер һин ҡастың, оялдың...

Ниндәй еңел булған ул саҡ миңә

Һинең менән бергә булыуы!

Тормош хәҙер үҙе килеп баҫҡас,

Юғалттым мин һине, һылыуым!..

\* \* \*

Тормошоңдоң ҡыйын көндәрендә,

Ҡайғыларың баштан ашҡанда,

Йә йоҡоһоҙ үткән төндәреңдә,

Йә шатлығың һинең ташҡанда –

Бөтә хистәреңде бүлешерлек

Юлдаш булһын ине йырҙарым.

Улар минең зиһенем ғазаптары,

Улар минең күңел нурҙарым!..

ҺУҠЫР

(Берәүҙең яҙмышынан)

Килмәнеңме?

Килмә!

Инде көтмәм.

Бер ҡасан да инде көтмәмен.

Бынан һуң да

Мине һөйөрһөң тип,

Бер ҡасан да өмөт итмәмен.

Тик мин һиңә

Артыҡ ышанғайным,

Артыҡ һөйгәнгәлер, ахыры...

Көттөм һинең:

«Нихәл?» – тиереңде,

Ләкин

«Һуҡырайған, бахырың...»

Тигән һүҙҙе генә

Көтмәгәйнем...

Юғалтыуы ауыр күҙемде.

Ә шулай ҙа

Мең ҡат ауырыраҡ

Ишетеүе шундай һүҙеңде.

Һүҙҙәр генә бәйләнеме беҙҙе?

Һүҙҙәр генә ҡиммәт инеме?

Бәхет йондоҙо бит инең миңә!..

Шулай уҡ ул тиҙ үк һүндеме?..

Шулай уҡ мин

Ҡурҡынысмы бөгөн?

Түбәнлекме бер ҡат күрешеү?

Бит йәшәүҙән

Мин һис туҡтаманым –

Мин һаман да ғорур бер кеше!

Мин ышанам:

Мине ҡотҡарырҙар,

Мин күрермен тағы ҡояшты,

Зәңгәр күкте,

Балаларҙың күҙен,

Үләндәрҙе,

Һыуҙы һәм ташты!..

Тик мин, иркәм,

Һине ҡыҙғанамын –

Күңел күҙе һүнгән кешене.

Кем ҡул һуҙыр һиңә?

Кем ҡотҡарыр

Тома һуҡыр һинең ишене?!

БАРҺЫҢ!..

Ҡайҙалыр һин, бына минең кеүек,

Хыялланып ҡайтып киләһең.

Күрәм һине, күрәм күңелем менән:

Йә йырлайһың, йә һин көләһең.

Ғәжәп бер моң һинең тауышында,

Ә күҙеңдән ялҡын һирпелә!..

Белһәмсе мин ни килгәнен хәҙер

Татлы уйҙарыңдың иркенә.

Әллә йәшәлмәгән көндәребеҙ

Күҙ алдындан һинең уҙамы?

Әллә тәүге малайыбыҙ беҙҙең

Кескәй ҡулын һиңә һуҙамы?

Һуҙһын әйҙә, һуҙһын кескәй ҡулын,

Ул миңә лә һуҙған береһен.

Ул һиңә лә әле башланмаған

Уртаҡ бәхет булып йөрөһөн!..

Тик белмәйем, ҡасан ҡауышырбыҙ?

Бәлки, һин бөтөнләй юҡтырһың?

Ә мин бик ышанам барлығыңа...

Барһың! Аҡыллыһың! Матурһың!

АҠ ТӨН

Гранит ярға баҫып ҡарап торам

Нева йылғаһының аҡҡанын,

Аҡ күгәрсен булып ап-аҡ төндөң

Тулҡындарға ҡанат ҡаҡҡанын.

Тыныс ҡына йоҡлай аҡ бәллеүҙә

Һыбай һәйкәлдәргә бай ҡала.

Һөйләп уның сыҙам батырлығын,

Йоҡламай тик Нева, сайҡала.

Утлы ҡоршау менән ҡамап алып,

Аслыҡ быуған саҡта ҡаланы,

Сасҡау һыуыҡтарҙа икмәк һорап,

Күҙ йәштәре туңды баланың...

Бар ил торҙо ҡотҡарырға уны

Туғыҙ йөҙ көн күргән ыҙанан.

Йәшәү юлын һалып килде еңеү

Ладоганың ҡыҙыл боҙонан.

Был яуҙа ла башҡорт ҡаһармандың

Иле өсөн ҡойған ҡаны бар.

Шәһит кеүек батыр ирҙәренең

Быуаттарға ҡалған даны бар.

Шуғалыр ҙа, бәлки, был төн миңә

Артыҡ күркәм булып күренде.

Мин бит бына Нева ярында ла

Килеп таптым тыуған еремде.

ҠЫШ ӘКИӘТЕ

Сал ҡыш миңә ниҙер һөйләй

Мин шыуған һайын.

Ә саңғыһыҙ шыуа күктән

Нур ҡойған айым.

Әкиәттәге кеүек урман!

Күгелйем төҫлө.

Ҡарға сумған ҡарағайҙар

Шундай хуш еҫле!

Гүйә, күктән ҡайындарға

Яуған йондоҙҙар –

Ем-ем килеп емелдәшә

Елбәҙәк ҡарҙар.

Ә хыял-ҡыҙ, йәш боландай,

Алдымдан елә.

Ҡыуып етеп, көрткә үҙен

Күмәһем килә.

Алһыу алма һымаҡ янған

Уның биттәре,

Бәҫ һырыған сәс толомон,

Күҙ керпектәрен...

Тыйылғыһыҙ шатлыҡ менән

Ҡыуам да ҡыуам.

Юҡ, мин һине тапмайынса

Һис тә туҡтамам!..

Тик һин төштә булһа ла күр

Яңғыҙ әҙемде,

«Яратам», тип ҡарға яҙған

Ҡайнар һүҙемде!..

ҠАЙТЫУ

Төнгә ҡалып баҫыу юлынан мин

Ашығамын тыуған ауылға.

Таш яуһа ла өҫкә, туҡтайһым юҡ,

Ҡарайһым юҡ елгә, дауылға.

Ләкин тынлыҡ. Тик бер ай урағы

Еткән бойҙай менән серләшә.

Йондоҙ һымаҡ башаҡтарҙы үҙе

Комбайндан, ахыры, көнләшә.

Эйелешеп тора тос башаҡтар

Быйыл күтәрелгән сиҙәмдә.

Үҙҙәренән яңы һауған һөттөң

Хуш еҫтәре аңҡый тирәмдә.

Ауыҙ итәм ыуып туҡ бойҙайҙы, –

Нәҡ күгәрсен күҙе – бөртөгө!

Маһайышып торған һымаҡ миңә

Алтын мыйыҡтарҙың һәр төгө.

Күр һин, егет, яҡташтарың һинең

Бына ҡалай беҙҙе үҫтерә!

Ә һин бушҡа ашамайһың микән,

Әллә ҡайҙа ғүмер өҫтөрәп?

Юҡ, тип әйтәм, мин выжданым менән,

Был ер мине эштә үҫтерҙе.

Йөрәгемдә бына йыр килтерәм,

Зая үткәрмәйем ғүмерҙе!..

ТАШ СӘСКӘ

(Баллада)

Мөғжизә юҡ, тиҙәр, мөғжизә бар:

Әкиәттә түгел – тормошта.

Үҙ күҙҙәрең менән күрмәй тороп,

Ышанмайһың уға тәү башта.

Мин Мәскәүҙә ҡарап йөрөгәндә

Сикһеҙ хазинаһын халыҡтың,

Күҙ алдымда, күҙҙең яуын алып,

Ғәжәйеп бер сәскә ҡалҡты.

Мең-мең сәскәләрҙән күркәмерәк,

Ем-ем нурын һирпә тажынан.

Ышанмайым уны таш тигәнгә,

Яһалһа ла Урал ташынан!

— Кем үҫтергән һине шулай итеп?

Был ергә һуң һине кем сәскән?

Ҡайҙа тамырың? – тип һорағас мин,

Телгә килде аҫыл Таш сәскә:

— Күк Уралда күкрәп тамыр йәйҙем,

Үҫтерҙе, – ти, – тыуған тупрағым.

Ил бәхете – күркәмлегем минең,

Ил йәшлеге – йәшел япрағым.

Шуға ла мин бөгөн ил түрендә

Шиңмәҫ сәскә булып ҡалҡындым;

Ташты ла бит сәскә аттырырлыҡ

Ғәжәп ҡулдары бар халҡымдың!

\* \* \*

Тормош мәңге йомаҡсы ул һиңә,

Сисеп кенә өлгөр йомағын!

Береһен сисһәң, инде икенсеһен

Әҙерләп тә ҡуя ул тағын.

Мең-мең һорауҙарҙан ғазапланып,

Ниҙәр генә килмәй уйыңа.

Шикләнәһең, ҡайҙа дөрөҫлөк, тип,

Эҙләнәһең ғүмер буйына.

Ә бит бер генә юл дөрөҫлөккә:

Ул да булһа – юлда булыуың,

Ҡайҙа халҡың – шунда алдан барыу,

Артҡа ҡалыу – юҡҡа сығыуың.

ТЫУҒАН ЕР ҺӘМ ҺӨЙГӘН ЙӘР

Минең илһамым шишмәһе –

Тыуған еремдә,

Минең илһамым шишмәһе –

Һөйгән йәремдә.

Тыуған ерһеҙ, һөйгән йәрһеҙ –

Телһеҙ, мин етем.

Тыуған ерем, һөйгән йәрем,

Тик һеҙ – бәхетем.

Ауыр саҡта – йөрәгемдә

Ер көсөн тоям,

Йә йәремдең күкрәгенә

Башымды ҡуям.

Мөхәббәтем һәм нәфрәтем

Һаҡланып ҡала,

Ауырлыҡтар һәм ваҡлыҡтар

Тапалып ҡала.

Эшләргә лә, йәшәргә лә

Хаҡым бар минең –

Сөнки ерҙә һөйгән йәрҙәй

Халҡым бар минең!

КҮРКӘМЛЕК

Ағас күрке – япраҡ, тиҙәр. Дөрөҫ!

Мин килешәм быға һис һүҙһеҙ.

Тик кешенең күрке сепрәк булһа,

Был күркәмлек, ай-һай, күңелһеҙ...

Ә шулай ҙа ҡай берәүҙәр һине

Кейемеңә ҡарап күрәләр,

Кейемеңә ҡарап ҡаршылайҙар,

Һөйләшәләр, аҡыл бирәләр.

Мин ҡыҙғанам шундай әҙәмдәрҙе,

Мин һыҙланам шулар өсөн дә:

Их, был кейем, тимен, ниндәй күркәм,

Тик кешеһе етмәй эсендә!..

ДАН ҺИҢӘ, ДАН, БАШҠОРТОСТАН!

(Ҡотлау йыры)

Күк Уралдың иркен күкрәгендә

Азат шоңҡар ғорур осҡанын

Ҡарайым мин сикһеҙ шатлыҡ менән:

Дан һиңә, дан,

Башҡортостаным!

Ир намыҫы менән еңеп сыҡтың

Һин яуҙарҙа илдең дошманын.

Йырлайым мин батыр ир намыҫын:

Дан һиңә, дан,

Башҡортостаным!

Егет ҡулы тейһә, ер майы ла

Ете ҡаттан ата фонтанын.

Ҡотлайым мин халҡым егетлеген:

Дан һиңә, дан,

Башҡортостаным!

Тупрағы ла алтын тыуған ерҙең,

Ҡулдарында булһа оҫтаның.

Ҡыҫайым мин оҫта ҡулдарыңды:

Дан һиңә, дан,

Башҡортостаным!

Батыр түгел батыр яңғыҙ саҡта,

ҘУР дуҫлыҡта уның көс-даны.

Данлайым мин тоғро дуҫтарыңды:

Дан һиңә, дан,

Башҡортостаным!

ДУҪЛЫҠ

Бармай торор тауға тик тау ғына, –

Барышмайса тормай кешеләр.

Ҡытай стенаһын емереп тә

Күрештеләр бөйөк күршеләр.

Айырмайса ике ҙур ҡитғаны,

Ҡауыштырып ике араны,

Сал Уралым Тибет ҡорҙашына

Бер туғаны итеп ҡараны.

Бер кем танымаған саҡта таный

Бер-береһен дуҫтың ҙурҙары,

Ауырлыҡта дуҫтар һыналалар,

Уртаҡлашып икмәк-тоҙҙарын.

Ишеткәндә Ҡытай йырҙарын беҙ

Килеп күрешкәндәй үҙегеҙ:

Һеҙҙең еңеү – беҙҙең еңеүебеҙ,

Беҙҙең һүҙ – ул һеҙҙең һүҙегеҙ.

Һеҙҙе беҙгә бер тыу беректерҙе

Ирек өсөн изге көрәштә.

Бөйөк маҡсат өсөн генә тыуа

Бөйөк дуҫлыҡ шулай һәр эштә.

Юҡ арала Ҡытай стенаһы,

Бар арала Уралтау ғына.

Тик унда ла ирек һөйгән халҡым

Ғорур баҫҡан дуҫлыҡ һағына.

ҠУРҒАШ ШИШМӘ

«Совет Башҡортостаны» гәзитендә

бергә эшләгән иптәштәргә арнайым

Иҙрәп йоҡлай ҡала –

Гүйә, бала!

Ә ҡыйғас ай Өфөм өҫтөнән,

Ҡанаттары талған балыҡ һымаҡ,

Салҡан ятып,

Сәйер төҫ менән

Ҡарай миңә...

Ҡапыл саф һауаға

Баш әйләнеп китте, –

Арытҡан...

Урман тынған.

Аяҡ аҫты туңған,

Йоҡа ғына күкһел ҡар ятҡан.

Тик тынмайса,

Һис тә туңмайса –

Теләһә көн әллә нишләһен! –

Китмәй ялға,

Аға ла гел аға,

Сылтыр-сылтыр

Ҡурғаш шишмәһе.

Беҙҙең шишмә!..

Күңел әллә нишләй, –

Ил яҙмышы бында йыйыла.

Ил яҙмышы күҙ нурҙарым аша

Ҡурғаш хәрефтәргә ҡойола...

Сеү!

Ни булды?

Йондоҙ атылды.

Юҡ!

Йондоҙ түгел, –

Йәйеп ҡоласын,

Беҙ сығарған яңы газетаны

Алып китте көмөш ыласын.

Алып китте халҡым күңеленә

Илкәйемдең аҡыл, йөрәген.

Ҡайтам!

Таң да ата,

Ай ҙа бата...

Тиккә арытмаған, күрәһең...

ТУҒАН ТЕЛ

И туған тел, и матур тел,

атам-әсәмдең теле!..

Ғабдулла Туҡай

Мин халҡымдың сәскә күңеленән,

Бал ҡортондай, ынйы йыямын,

Йыямын да йәнле ынйыларҙан

Хуш еҫле бер кәрәҙ ҡоямын.

Шуға ла мин беләм тел ҡәҙерен:

Бер телдән дә телем кәм түгел –

Көслө лә ул, бай ҙа, яғымлы ла,

Кәм күрер тик уны кәм күңел!..

Халҡым теле миңә – хаҡлыҡ теле, –

Унан башҡа минең илем юҡ;

Илен һөймәҫ кенә телен һөймәҫ,

Иле юҡтың ғына теле юҡ!

Әсәм теле миңә – сәсән теле, –

Унан башҡа минең халҡым юҡ,

Йөрәгендә халҡы булмағандың

Кеше булырға ла хаҡы юҡ!

ЕР МЕНӘН КҮК

Әле бала сағымда

Зәңгәр күк ҡосағында

Ел ҡосорға,

Ҡоштай осорға

Ҡанатландым,

Күккә талпындым.

Көнләштереп күптәрҙе,

Күрҙем иркен күктәрҙе,

Тик күктәрҙә

Мәңгелектә

Мин ҡалманым,

Йәмен тапманым.

Ерҙең бөтә шатлығын,

Ерҙең бөтә ваҡлығын

Бик һағынып,

Ҡанат ҡағынып,

Ергә ҡайттым –

Ерҙе яраттым!..

ЯЛАН СӘСКӘЛӘРЕ

Мин яратам ҡала сәскәләрен,

Яратҡандай бала күҙҙәрен, –

Баҡсасылар, сабый һымаҡ итеп,

Наҙлап үҫтерә бит үҙҙәрен!

Иртән тороп эшкә ашыҡҡанда,

Арып ҡайтҡан саҡта кистәрен,

Сәскәләргә ҡарап ҡыуанам мин –

Сәскә атҡан төҫлө хистәрем!

Тик ҡайғырһам ғына мин уларҙың

Тоя тороп хуш еҫ сәскәнен,

Әллә ниңә ҡапыл һағынып китәм

Ябай ғына ялан сәскәһен.

Әллә ямғыр менән йыуынып гел,

Һөртөнгәнгә улар ел менән,

Әллә инде мин үҙем дә шулай

Тиң үҫкәнгә әрһеҙ гөл менән, –

Әсе тирем тамған сәскәләрҙе

Мин нығыраҡ һөйәм шикелле.

Донъялағы бөтә гөлдәрҙән дә

Шул сәскәләр миңә һөйкөмлө!

\* \* \*

Надяға

Ауыр булыр һиңә минең менән

Уртаҡ яҙмыш бүлеп йәшәүе, –

Юлымда бар тау-таш, боролмалар,

Күк күкрәүе, йәшен йәшнәүе...

Ауыр булыр һиңә минең менән,

Зарланырһың бөтмәҫ эшемдән.

Яратмай тип, бәлки, шикләнерһең

Ғүмергә дуҫ, яҡын кешеңдән.

Ауыр булыр һиңә минең менән...

Тик булмаҫ һис һиңә күңелһеҙ:

Һинең менән мин сабый ҙа булам

Һәм таба ла беләм көлкө һүҙ...

ТӘҮГЕ СӘСКӘ

Ярмаланған еүеш ҡар еҫтәрен –

Ярһып килгән яҙҙың һулышын

Бөрөләр ҙә тоя,

Бөрөләр ҙә саф һут йыя,

Һоро тамсы һымаҡ тулышып.

Ҡояш

Нур ҡулдары менән

Ерҙең

Бөркәнсеген аса өҫтөнән.

Ҡояш

Торған һайын яғымлыраҡ

Һәм йылыраҡ шат бер төҫ менән

Һөйөп ҡарай ергә...

Ә ер уға

Йәшлегенең тәүге сәскәһен

Бүләк итер тиҙҙән!..

Донъя ғәжәп! –

Тыуыр баламдың бит әсәһен

Мин дә шулай һөйәм...

Һәм һаҡ ҡына

Изге йөрәк аҫтына

Ҡулым менән тейеп ҡуямын:

Йөрәк аҫтында бер кескәй генә

Йөрәк типкәнлеген тоямын!..

КҮСТӘНӘС

Оло байрамдыр ул алыҫ ерҙә

Ауылыңдан алыу күстәнәс,

Һәм, етмәһә, әсәң үҙе яҙып,

Ҡош телендәй хaт та өҫтәгәс.

Астым күстәнәсте – ни генә юҡ:

Ҡаҙ, бауырһаҡ, йүкә балдары!..

Тик күгәрсен һөтөн генә тапмай

Бала өсөн әсә ҡулдары!

Бына бит ул бейәләй ҙә һалған

Йәш бәрәндең мамыҡ йөнөнән.

Май төрөлгән район гәзитенең

Һәр бер хәрефенә һөйөнәм!

Кескәй генә ошо бер ҡумтаға

Һыйған һымаҡ бөтә Уралым.

Гүйә, шул мәл елдәй арғымаҡта

Тыуған ергә етеп ураным...

Әйҙә, дуҫтар, ауыҙ итәйек бер

Минең әсәй ҡойған ҡаҡтарҙы!

Уның ҡулы йыйып алып килгән

Еҫен-тәмен тыуған яҡтарҙың...

\* \* \*

Баҡсаларҙа яңғыҙ йөрөйөм дә

Төшөп китәм Иҙел буйына.

Иркенлеге уның, тыныслығы

Ял булғандай була уйыма.

Юҡһа һинһеҙ шаулы урамдарҙа

Йәме бөткән кеүек Өфөмдөң.

Күрмәһендәр, тимен, дуҫ-иштәрем

Бойоҡлоғон, ғәмен төҫөмдөң.

Ә Иҙелдә – унда әллә нисек –

Яңғыҙлыҡ та күркәм тойола.

Шат тауыштар, ҡыҙҙар көлөшөүе

Матур бер моң булып ҡойола.

Ҡыҙҙар, тигәс, һин шикләнеп ҡуйма,

Ул уйҙан мин инде төңөлгән.

Күпме ҡыҙҙар бында һыу инәләр,

Береһе-бер инмәй күңелгә.

Тик һин генә, шул Ағиҙел кеүек,

Күңел ярҙарымдан аҡҡан һыу.

Алыҫ тулҡындарың ҡаҡҡан һайын,

Ауыр миңә яңғыҙ, яманһыу...

\* \* \*

Үҙ-үҙеңде алдама һин

Ғашиҡмын тип ул ҡыҙға.

Үрелһәң дә, буйың етмәҫ

Күктә янған йондоҙға,

Һүҙ тейҙермә бер егеттең

Ғүмерлек һөйгәненә, –

Яратылырға хаҡлы тик

Ярата белгән генә.

ЯҢЫ ЙЫЛ ЙЫРЫ

Яңы яуған ҡарға баҫып

Тағы яңы йыл килә!

Сыҡһам уны ҡаршыларға –

Ябалаҡлап яуа ҡарҙар,

Битемә ҡунып ирей.

Иҫке йылдан яңы йылға

Улар ҙа күсеп йөрөй!..

Әллә нисек сәйер миңә

Үткәндәрҙе оҙатыу.

Мөмкинме һуң был ғүмерҙе

Тик бер аҙға оҙайтыу?..

Ябалаҡлап яуа ҡарҙар,

Үтте тағы бер йылым.

Эшләнмәгән күпме эш бар,

Ә ҡыҫҡа ғүмер юлым.

Ҡар һырыған аҡ ботаҡтар,

Әйтерһең, сабый ҡулы!

Юҡ, моңайма, шатлан, тиеп

Ҡул һуҙа һымаҡ улым...

\* \* \*

Надяға

Һин күрмәҫһең, иркәм,

Бер ҡасан да

Ҡайғырғанда минең йәшемде.

Мин ҡайғымды

Тештәремә ҡыҫып,

Дауам иттерермен эшемде.

Бына шул мәлдә һин

һүҙһеҙ генә

Аңлап ал да күҙҙән күңелемде,

Наҙлы ҡулың менән

Был ҡайғымды

Күкрәгеңә ҡыҫ һин үҙеңдең.

Йә моңаям, йә көләм.

Башҡа миңә

Бер ни кәрәк түгел,

Ауыр саҡта миңә шул етә.

Һәм, минеңсә,

Тик шул биҙәй һине,

Тик шул ғына ирҙе ир итә.

ҠОЛОНСАҠ

Сабып килә ҡолоном,

Текә һуғып тояғын.

Томбойоҡтай еҙ шөңгөрө

Йәмгә күмә ян-яғын.

Янып торған сылт ҡара ул,

Ял-ҡойроғо ялтырай.

Күгәүендәр ҡунған булһа,

Түшкенәһе ҡалтырай.

Һай, ҡарасман, ҡалай һомғол,

Юртҡан була бит әле!

Ауыҙлыҡлап атланырмын,

Арҡаң нығып ет әле!

Аҫау булып ажғырырһың,

Сапсынырһың, ҡолоном.

Йырлап ҡына эсерермен,

Ашап туйғас һолоно.

Күкрәк ҡағып юрғаларһың,

Ялың һыйпап һөйөрмөн.

Ҡарасманым, ҡолонсағым,

Бала сағым, тиермен.

СЫЙЫРСЫҠ

Сыйырсыҡ, сыйырсыҡ!

Ояңдан осоп сыҡ!

Оҡшаһа был өйөң,

Түгелһен моң-көйөң!..

Ҡошсоғом сыҡты ла,

Ҡанатын ҡаҡты ла

Һоҡланды ояға,

Таң ҡалды донъяға.

Йәм-йәшел болонда

Бер ғәмһеҙ ҡолондай,

Ул кешнәп ебәрҙе, –

Кәйефен күтәрҙе.

Инә ҡаҙ артынан

Сылбырҙай тартылған

Бәпкәләр шикелле,

Субырҙай күңелле.

Ул һайрай мең телдә,

Булғанға күп илдә.

Дәртләнә, һөйөнә

Ҡайтҡанға өйөнә!..

ҺУҢҒЫ ОСРАШЫУ

Юлдар буйлап, уйҙар уйлап,

Алыҫ китеп барғанда,

Көтмәгәндә осраштыҡ беҙ,

Йылдар уҙғас, бер таңда.

Күрешмәнек, һөйләшмәнек –

Поезд ҡуҙғалып китте.

Тик йөрәккә яҡын тауыш

Утлы ҡуҙ һалып китте!..

Мәңге ҡайтмаҫ, ҡабатланмаҫ

Тауышың ғына ҡалды.

Ғүмергә мин онотмамын,

Һағынырмын был таңды.

Хуш бул инде, хуш, һөйөклөм,

Хуш бул, минең бәхетем,

Хуш, хыялым, хуш өмөтөм,

Хуш, тәүге мөхәббәтем!..

УРАЛ ЙӨРӘГЕ

(Хикәйәт)

Урал күкрәгендә йөрәк кеүек

Башҡортостан – тыуған илкәйем.

Шул йөрәктең ҡан тамыры булып

Күкһелләнә Ағиҙелкәйем.

Шул йөрәктең ауыр моң-зарҙарын

Ҡойған саҡта еңел ҡурайы,

Яу юлдары буйлап мин халҡымдың

Үткәндәрен ҡайтып урайым.

Уралҡайым, һинең һәр ташыңа

Ҡанлы-данлы тарих яҙылған.

Илен ҡурсып үлгән ирҙәреңә

Күпме бында ҡәбер ҡаҙылған!..

Ҡәберҙәрҙә үҫкән аҡ ҡылғандар

Сал сәсеме әллә уларҙың?

Еңел ҡурай түккән ауыр моңдар

Ҡан-йәшеме әллә уларҙың?

Ирек һөйгән өсөн бығауланып

Ҡарт Уралдың ҡая ташына,

Ни генә һуң кисермәгән халҡым,

Ни үтмәгән уның башынан!

Тырнаҡтарын ҡаҙап күкрәгенә,

Ике башлы йыртҡыс ҡарағош

Быуат-быуат йөрәк ҡанын эскәс,

Нисек ҡойолмаһын зар-һағыш?

Нисек онотһон ул ил-ояның

Туҙҙырылып утта янғанын,

Ҡыҙған тимер менән Салауаттың

Маңлайына һуҡҡан тамғаны?..

Урман-һыуын, ерен тартып алып

Ҡан-йәш һеңгән аяҡ аҫтынан,

Аҡ батшалар ҡара ҡулдар менән

Муйынынан уның аҫтылар!

Аҫтылар ҙа, мыҫҡыл итеп уны,

Үлем юрап көлдө юраусы:

Имеш, һуңғы башҡорт ҡәберендә

Ҡурай уйнар һуңғы ҡурайсы!..

Юҡ, үлмәне халҡым! Ҡотҡарырға,

Ҡайтарырға ирек, ырыҫын,

Килде уға бер мәл Ленин атлы

Мәңге көткән батыр бер дуҫы.

Килде лә ул, ҡылыс бирҙе уға:

— Азат бул, тип, Урал тотҡоно!

Ҡарағоштоң ҡара ҡанатына

Сөйҙө үҙе ирек осҡонон.

Утлы дауыл ҡубып шул осҡондан

Күтәрелде Шәһит, Баһауҙар, –

Мәңгелеккә өҙөп ырғытылды

Ҡул-аяҡтан ҡанлы бығауҙар!..

Үткәндәрен ауыр бер моң итеп

Көйләгәндә еңел ҡурайы,

Шат йәшлеген күреп, мин халҡымдың

Сал тарихын ҡайтып урайым.

Монарланып ятҡан Урал тауҡай,

Дан күкрәтеп күккә ашҡанһың.

Алҡаланып аҡҡан Ағиҙелкәй,

Ҡайғы-шатлыҡ менән ташҡанһың.

Ҡаны менән яҙып данын халҡым,

Ҙур йөрәген илткән иреккә,

Шуға ла бит Ленин һыны уға

Ырыҫ-бәхет булып ереккән.

Йөрәгем, тим, изге төйәгемде, –

Хаҡ яҙмышым шунда ташланған,

Шунда минең бәхет таңым атҡан,

Шунда миңә Ватан башланған!

ТОРНАЛАР

Һауалайҙар көҙгө сыуаҡ күктә

Торройҡ-торройҡ килеп торналар.

Әйтерһең дә, сафҡа теҙелешеп,

Еҙ моңдарын ҡоя торбалар.

Оҙаҡ-оҙаҡ ошо алыҫ ауаз

Сыңрап тора, күктә һарлығып.

Һағышлы бер хыял донъяһында

Онотаһың ерҙең барлығын.

Яландарҙың йәме бөткән кеүек,

Ташлап киткәс юлсы ҡоштары.

Ә бит тағы ҡыуандырыр бер көн

Шул уҡ моңдар, үткәс ҡыштары!

\* \* \*

Шундай һалҡын, шундай сит ай

Үгәйһетеп ҡарай был ергә.

Мин оҙатам һине һуңғы ҡабат,

Һуңғы ҡабат икәү беҙ бергә.

Һөйөү үтте.

Бөтәһе лә бөттө.

Әйтәһе һүҙ инде әйтелде.

Тик шәүләбеҙ килә артыбыҙҙан,

Ташҡа әйләндереп күңелде.

Алда – баҡса.

Бына өй алдығыҙ,

Бына мин ултыртҡан һыуһарҙар...

Аҡ сәскәләр түгел, сән(е)скеләр

Ни булғанын һинән һорарҙар.

Ә мин китәм!..

Туҡта, ни булды һуң? –

Гүйә, аяҡ ергә бәйләнде,

Гүйә, нурға сумды бөтә донъя,

Бөтә донъя йырға әйләнде! –

Шундай наҙлы, шундай моңло итеп

Һайрай ине таныш һандуғас.

Мәңге йәшәр иҫке ҡафиә кеүек,

Тағы ҡайтты һөйөү, таң тыуғас...

ҺУҢҒЫ ЯПРАҠ

Һуңғы япраҡ һыйғыр һабағынан

Өҙөлөп төштө йәш ҡар өҫтөнә.

Йәшеллеге үтеп, унда бары

Тороп ҡалған һары төҫ кенә,

Өҙөлөп төшкәс йәш ҡар өҫтөнә.

Килер бер көн: һинең ғүмерең дә

Тороп ҡалыр һуңғы япраҡҡа.

Һин дә аҙаҡ, ошо япраҡ һымаҡ,

Әйләнерһең ергә – тупраҡҡа,

Тороп ҡалғас һуңғы япраҡҡа.

Шул тупраҡтан тағы үҫеп сығыр

Мәңге йәшел тормош ағасы:

Шаулар япраҡ, һайрар һандуғасы!..

Кем һуң әйтер мине йәшәмәй тип,

Ышандырыр ниндәй ялғансы?..

\* \* \*

Китап сыҡты. Иң ғазаплы китап,

Ташҡа ырып яҙған китабым.

Белмәйем дә, уның өсөнсөһөн

Яҙырмынмы икән мин тағын?..

Быныһына ярты ғүмер китте,

Китте йәшлек, китте бар хисем.

Китте генәме һуң? Бер сабыйҙың

Һәләк иттем ғүмерен йыр өсөн.

Етмәһә, һин уны Лилиәмә,

Һанға һуҡмай хисен атаның,

Ят бер исем бирҙең, иҫтәлеген

«Таш сәскә» тип шуға атаным...

\* \* \*

Бына тағы көндө һәләк иттем,

Һиҙмәй ҡалдым бушҡа үткәнен.

Бәлки, шулай йәшәп, тоймаҫһың да

Ғүмереңдең үтеп киткәнен.

Туҡта, ваҡыт! Юҡ, туҡтамай ваҡыт,

Тик бер һин тораһың туҡталып.

Ә ул, һинең һәр көнөңдө урлап,

Оса алға, оса уҡталып...

Тик эшеңә бәйләп кенә уны

Туҡтатырға мөмкин бер аҙға.

Ул эшеңде генә алып китә

Киләсәккә – матур бер яҙға...

\* \* \*

Бөрөләрҙе йыуып, ямғыр яуа,

Тәүге генә ямғыр икән ул.

Бөрөләрҙе йыуып, шифалы һыу

«Һә» тигәнсә япраҡ итә шул,

Япраҡтарҙы яҙҙар көтә шул.

Ә мин шаян,

Йәш бер бөрө һымаҡ,

Ялан баштан тороп тамсыла

Көтөп торам:

Ҡасан мин бөрөнө,

Япраҡ итеп, тормош ҡамсылар,

Йәм бирһен тип тирәк-халҡыма!

БУРАНДА

Ел – арыҫлан, сал ялдарын сайҡап,

Ҡотороноп өҫкә ташлана.

Тын быуыла, алға барып булмай,

Кем кемде, тип, алыш башлана.

Ул, ажғырып, боҙло теше менән

Боғаҙыңа килеп йәбешә.

Асырғанып, тибеп осорғас та,

Салҡан барып ергә ул төшә.

Аҡ юл һыҙып ҡара төн эсендә,

Атылаһың тағы саңғыңда.

Бит был төндә берәү ҡыл өҫтөндә –

Йондоҙо бул кәрәк сағында!..

Ҡайҙалыр бит – сүлдә, тайгаларҙа

Башҡалар ҙа шулай алыша,

Шулай яулай йәшлек киләсәкте,

Киләсәкте шулай һалыша!..

\* \* \*

Юлымдағы шиңмәҫ гөлсәсәккә

Берәй бөртөк туҙан-саң төшһә,

Ул ҡунған саң – һинең ышанмауың,

Күңелеңә килгән шик-шөбһә...

Ниндәй ауыр уның бөртөгө лә

Саф, сәләмәт, баҙыҡ сәскәгә.

Әгәр уны һыпырып ташламаһам,

Мин әйләнер инем хәстәгә.

Юҡ, мин саф күңелем сәскәһенә

Үрмәләтмәм ҡара йыланды.

Һөйәм һине. Ләкин нығыраҡ һөйәм

Мин Кешене, Ерҙе, Йыһанды.

УТ ХАҠЫНДА ЙЫР

Ниндәй ҡәҙерле һуң был ут миңә!

Тағы шәмде һелкеп ҡарайым.

Дым сайпылған ошо шәм янғанда,

Ҡояшым бар минең, бар айым!..

Сайпылыуы әле һәлмәк кенә –

Тимәк, мин йәшәйем, мин тере!

Был сайпылыу еңеләйгән һайын

Арта бара уның ҡәҙере...

Яҙам-яҙам!.. Хыялланам һаман,

Янам-янам бергә шәм менән.

Көндөҙ атта эйәр ҡырған тәнде

Яҙылдырам ошо йәм менән.

Тик боҙмаһын һис кем был шатлыҡты,

Йырҙарымды сайып түкмәһен,

Ут тирәләй йөрөгән күбәләгем –

Илһам ҡошом осоп китмәһен!

Йөрәгемде, утлы йөрәгемде

Һурып алһам бына күкрәктән,

Бөтә донъя балҡып китер ине

Тик ут йыйған минең йөрәктән!..

БЫНА МИНЕҢ ТЫУҒАН ЕР БЫЛ...

Бына минең тыуған ер был –

Ҡарт Ҡаратау, йүгерек Йүрүҙән...

Тыуып үҫкән, һыуын эскән

Ерем минең! Һине күреүҙән –

Күм-күк үләнеңә ятып,

Туйғансы бер килә илағым.

Ҡая таштарыңа менеп,

Бер ҡысҡырып килә йырлағым.

Бына был тышаулы аттың

Һалдырып та алып тышауын,

Һыбай ярып үткем килә

Ҡайындарҙың йәшел ҡоршауын.

Ҡайтмай оҙаҡ йөрөгәнгә,

Ботаҡтары биткә һыҙырһын,

Һыҙырһын да, йәш япраҡтай,

Был донъяға яңынан тыуҙырһын!..

ЙЫРҘАРЫМА ҠАЙТАМ

Ҡайтам! Ҡайтам!

Йырҙарыма ҡайтам!

Ҡалып тор һин, гүзәл баш ҡалам.

Минһеҙ ҙә бит бер ни булмаҫ һиңә,

Һин шауларһың минән башҡа ла!

Ә мин?

Юҡ, башҡаса... булмай!

Мин тупраҡтан,

ерҙән яралған,

ерҙә тыуып үҫеп,

ерҙә аунап,

ерҙән йыйып

йәнем йыр алған!

Бөркөт – күктә, суртан һыуҙа тере,

Ир ҙә тере, илгә ҡушылһа...

Нимә өсөн йәшәй ерҙә кеше,

йөҙмәҫ балыҡ,

осмаҫ ҡош булһа?

Һинең бәхетең һуң кемгә кәрәк,

Үҙ ояңды ғына ҡайғыртһаң?

Ҡайғың да бит бәхет,

ваҡ бәхетте –

бәдбәхетте алып ырғытһаң!..

Ил бәхете менән бәхетле бул,

Ил ҡайғыһы менән – ҡайғылы.

Иң ҙур бәхетһеҙлек булыр ине

Шул ҡайғынан һиңә айырылыу...

\* \* \*

...Ләкин минең, яңғыҙ ҡалғанда ла, –

Онотһа ла мине дуҫтарым,

Ташлап киткәндә лә мөхәббәтем,

Һүнгәндә лә яҡҡан уттарым, –

Бер ҡасан да әле был донъяла

Өмөт өҙөп иң ҙур хаҡлыҡтан,

Өмөт өҙөп иң ҙур ғәҙеллектән,

Һәм баҫылып төрлө ваҡлыҡтан, –

Яңғыҙ ҡалғаным юҡ! Минең менән

Бергә булды һәр саҡ киләсәк,

Бергә булды һәр саҡ ышанысым –

Юлымдағы шиңмәҫ гөлсәсәк!

ТИМЕР ЮЛ

Еләм, еләм! Илгә ҡайтып киләм,

Тәҙрәләрҙән күҙ ҙә алмайым.

Тыуған тауҙар менән күрешмәйсә,

Һөйләшмәйсә түҙә алмайым, –

Һыуға төшмәй, йөҙә алмайым.

Тыҡ-тыҡ килә суйын тәгәрмәстәр,

Тып-тып тибә ярһып йөрәгем:

Бер ҡыҙ ҡарап ҡалды; яра һалды

Йөрәгемә кәйлә-көрәге...

Нимәгә һуң бының кәрәге?

Тимер юлдар буйлап күпме үтһәм,

Шул юлдарҙың ташын, ҡомдарын

Һаман аҡтара бит ошо ҡыҙҙар,

Ҡулдарына тотоп ломдарын...

Һыҙламаймы икән ҡулдары?

Айға ҡул һуҙабыҙ! Ә ерҙәге

Бына шул эштәргә кешенең

Ниңә әле һаман ҡулы етмәй?

Был эш хәҙер ҡыҙҙар эшеме?

Һорауымдан күңел өшөнө...

Тыҡ-тыҡ килә суйын тәгәрмәстәр,

Тып-тып тибә ярһып йөрәгем:

Шәлкем сәскә сөйөп ҡалды ул ҡыҙ,

Һөйгәне лә юҡтыр, күрәһең, –

Суйын иҙеп үтте бүләген!..

Бәлки, шулай ғәзиз һөйөүен дә

Туп иҙгәндер һуғыш ҡырында?

Ҡулын болғай-болғай көлгән булды,

Үкһеп-үкһеп илар урында.

Ҡалһын был ҡыҙ минең йырымда.

Күпме улар илдә! Йәрһеҙ ҡалып,

Йәшлектәре янды ҡуҙ булып!

Булмағанға һөйөр егеттәре,

Күҙ йәштәре тамды тоҙ булып...

Ниңә тыуған улар ҡыҙ булып?

Күп күрерһең әле һин уларҙы,

Ҡыш – фермала, йәйен – йәйләүҙә...

— Ҡайҙа атайың? – тип балаһынан

Һорай күрмә, белмәй иң тәүҙә,

Һүҙ алтыны – уйлап һөйләүҙә.

Ҡуҙғатма һин әсә йәрәхәтен,

Болартма һин бала йөрәген!..

Һуғыш үткән, һуғыш күптән бөткән,

Тик эҙҙәрен һаман күрәһең, –

Күмә алмай кәйлә-көрәгең!..

Ҡаршы килгән һылыу ҡайындарҙы,

Юҡ, был юлы, гүйә, күрмәнем:

Ҡайҙа ғына булма, илгә ҡайтҡас,

Юлдарыңдың ошо бер мәлен

Онотма, тип тибә йөрәгем...

Онотмайыҡ илдең күргәнен!

ЕР ШАУЫ

Ебәрҙем дә атты күк үләнгә,

Еләк тирәм үҙем сүгәләп.

Тирә-яғым тулы гөл-сәскәләр,

Тирә-яғым тулы күбәләк.

Сиңерткәләр, һанһыҙ сиңерткәләр,

Сың-сың килә күҙгә күренмәй.

Бер өҙлөкһөҙ салғыларын янып,

Нисек улар шулай иренмәй?

Нисек арымай һуң бал ҡорттары

Сәскәләргә ҡунып көн буйы?

Улар йыйған һары балды эсеп,

Шаулар икән көҙөн кем туйы?

Башың сайҡай-сайҡай моңланырға,

Ҡайынҡайым, һиңә ни булды?

Әллә берәй елғыуарға тарып,

Өмөттәрең микән алданды?..

Мең-мең һорау биреп, һәр үләндең,

Һәр бер йәндең хәлен һорашам,

Һәр сәскәгә туҡтап сәләм бирәм,

Һәр бер ҡошто ҡылам тамаша...

Бер ҡат ғашиҡ булған моң-йырҙарға

Ҡат-ҡат ғашиҡ булған шикелле,

Тыуған ерҙең мәңге шауын тыңлау,

Күпме тыңлаһаң да күңелле...

Ә туратым аңлай белә мине,

Хужаһының боҙмай бойороғон, –

Үлән утлап һаман йөрөй бирә,

Һелтәй-һелтәй көлтә ҡойроғон.

\* \* \*

Әгәр миңә ышанаһың икән,

Бер ҡасан да минең турала

Теләһә ниндәй үткенсенән һорап,

Яҙмышымды хата юрама.

Бел һин: мин үҙемә үҙем хаким,

Бер ҡасан да ғорур иркемде,

Йәберһетер өсөн башҡаларҙан,

Ҡулдарына бирмәм бер кемдең!

Юҡ, мин түгел, иркәм, ундайҙарҙан,

Ул меҫкенлек – ҡолдар өлөшө.

Мин үҙ яҙмышыма үҙем хужа,

Бөтәһенән элек, мин – Кеше!

Бөтә әҙәм минән боролһа ла,

Танымайса ғорур хисемде,

Мин яңғыҙ ҙа алға атлар инем,

Байраҡ итеп ошо исемде...

\* \* \*

Әллә ҡалай балҡып китте донъя,

Йәйғор менән тулды йөрәгем.

Күңелемде көн-төн баҫып торған

Болоттарҙы ҡыуып ебәрҙем...

Күк көмбәҙе шундай зәңгәр, бейек,

Тирә-яғым иркен йәшеллек.

Мин тағы ла һөйәм һәм һөйөләм,

Мин тағы ла сикһеҙ йәш кеүек.

Был шатлыҡты үҙем берәйһенә

Әйтергә лә хатта оялам.

Ләкин яҡшы шиғыр уҡыуы ла

Ысын бәхет икән донъяла!

ШОФЕР

(Юл йыры)

Эй, һеҙ, юлдар, икһеҙ-сикһеҙ юлдар,

Һеҙ шаһиты ауыр хеҙмәттең:

Күпме юлдар беҙҙе ҡыуандырҙы,

Күпме юлдар беҙҙе йөҙәтте.

Килә шофер, елә шофер!..

Руле төшмәй ҡулдарҙан.

Үтә ғүмер, оса ғүмер

Илкәй буйлап юлдарҙа.

Киләсәкте – гөлсәсәкте –

Ташый алыҫ йылдарҙан.

Күҙең йоҡлай, үҙең генә уяу:

Һәр тауышҡа һиҙгер ҡолағың.

Аяҡ-ҡулың һанап бара юлдың

Һәр бер ташын, һәр бер юлағын.

Килә шофер, елә шофер!..

Төш күрәһең: шаян малайыңдың

Һин һыйпайһың, имеш, башынан.

Күҙҙе асһаң – ҡулда рулең генә...

Тертләп киткән һуйырташынан.

Килә шофер, елә шофер!..

Эй, һеҙ, юлдар, икһеҙ-сикһеҙ юлдар,

Илтмәйһегеҙ ҡайҙан ҡайҙарға!

Беҙҙең үткән юлды бергә йыйһаң,

Беҙ еткәнбеҙ күптән айҙарға!

Килә шофер, елә шофер!..

Руле төшмәй ҡулдарҙан.

Үтә ғүмер, оса ғүмер

Илкәй буйлап юлдарҙа.

Киләсәкте – гөлсәсәкте –

Ташый алыҫ йылдарҙан.

\* \* \*

Ниңә шулай бер юҡ ҡына нәмә

Бөйөк шатлыҡ бирә күңелгә?

Ниңә шулай кеше йөрәгенә

Бөтмәҫ һағыш, моңдар күмелгән

Ҡайһы саҡта ҡурҡып уянам да

Үҙ-үҙемде аңлай алмайым:

Кем мин? Нисек? Ни өсөн мин?

Һорауҙарҙан һыҙлай маңлайым.

Төпһөҙ упҡындарға осам төштә,

Бер таш кеүек осам, билләһи!

Әллә мин уйҙарым менән ахмаҡ,

Ахмаҡлыҡтан әллә мин даһи?..

\* \* \*

Ниндәй бай был кеше эсенән,

Донъя тере уның хисенән!..

Ниндәй матурлыҡ бар донъяла,

Бөтәһе лә уға һыя ала!..

Ярлы, тимә уны һин, наҙан,

Кешене тик тәүге һынауҙан.

Йәшәй икән кеше донъяла,

Ғүмер буйы кеше һынала!..

Тик мөһим бит тәүге эше лә...

Яңылышмаҫ өсөн кешелә.

Ә ҡалған бар бөтә һынауға

Ышанып бар бергә һин яуға...

СЫҢРАУ ТОРНА

1961 – 1968

Ҡыуанысым, йыуанысым

Булды Уралдай.

Йыр ҡанатлы, нур ҡанатлы

Сыңрау торнамдай, –

Уралҡайым, Уралҡайым,

Тыуған Уралҡай!

Быуаттарҙан быуаттарға

Осоп барғандай!..

КЕШЕ

Кеше

Кешеләргә кәрәк булһын,

Бер ҡайҙа ла артыҡ булмаһын.

Эшләгәндә

Янып эшләһен дә,

Ял иткәндә

Көлһөн,

Йырлаһын!

Һыҡранмаһын

Тормошонан кеше,

Үҙе биҙәп ҡорһон ул уны.

Ҡыуанһын ул,

Яҡты эҙен күреп

Аҡыллы һәм оҫта ҡулының.

Хыялланһын,

Янһын,

Ҡанатланһын,

Тынғы белмәй алға ынтылһын,

Һөйһөн,

Көйһөн,

Күркәм булһын кеше,

Халыҡ ғәме менән ул тулһын!

Үҙ ҡайғыһын

Кескәй ҡайғы итеп,

Иң ҙур байрам көтөп йәшәһен.

Шундай бай, бәхетле итеп күрәм

Киләсәктең

Матур кешеһен!

ҺҮҘЕМ БАР

Елдәр булып иҫәм – иҫкәндә,

Гөлдәр булып үҫәм – үҫкәндә,

Һыуҙар булып ағам – аҡҡанда,

Тауҙар булып баҫам – баҫҡанда.

Әйтер һүҙем – иҫкән елдәрҙә,

Күрер күҙем – үҫкән гөлдәрҙә,

Яҡты уйым – ағыр һыуҙарҙа,

Мыҡты буйым – ғорур тауҙарҙа.

Ал ҡанымда ҡояш нуры бар,

Йөрәгемдә ерҙең йыры бар,

Күҙҙәремдә халҡым күҙе бар, –

Шуға минең әйтер һүҙем бар!..

ТӨШТӘР

Нисәмә йыл үткән, нисәмә йыл

Атай өйҙән сығып киткәнгә.

Күпме кәкүк ғүмер һанап киткән

Алыҫ яҙҙа һуғыш бөткәнгә...

Тик әсәйем һаман төштә күрә

Ҡайтып кермәҫ беҙҙең атайҙы.

— Ҡайтҡан, имеш, – тиеп һөйләй-һөйләй,

Көтә-көтә әсәй ҡартайҙы.

Бына бөгөн дә ул, сәйен яһап,

Төшөн һөйләй тағы – бер үк төш:

— Хәс элекке төҫө... Кейеме лә

Үҙгәрмәгән, имеш, шул килеш...

Тере микән әллә, йөрөй микән

Сит илдәрҙә генә тилмереп?

Әллә инде уйлап ҡуя микән:

«Булһа ине, тиеп, бер күреп?..»

Изге төштәр!.. Һис бер юрау, яуап

Табалмайһың һин был төштәргә.

Тик, теш ҡыҫып, тағы тотонаһың

Атайҙарҙан ҡалған эштәргә...

Нисәмә йыл үткән, нисәмә йыл! –

Сабыр, һаран, ҡайнар йәш менән...

Инде беҙ кермәһәк ине шулай

Һөйгән ҡатындарҙың төшөнә!

\* \* \*

Ҡыштың ап-аҡ дәфтәренә

Яҙ яҙа шиғырҙарын;

Ел ҡәләме елеп йөрөй,

Һирпеп ҡояш нурҙарын.

Яҙ шиғырын, илһамланып,

Уҡый ҡоштар, йылғалар.

Хатта, иреп, тау-таштар ҙа

Күҙ йәше ағыҙалар!..

Яҙ – йырсы ул, яҙ – рәссам ул,

Төрлө моң, өн, буяу ул.

Яҙ йоҡламай, ижад итә,

Һин дә, шағир, уяу бул!

МАТУРЛЫҠ

Үтер йылдар,

Үтер күп быуаттар

Һәм асылыр яңы донъялар.

Беҙҙең тормош,

Беҙҙең әкиәттәр

Тарих биттәренә оялар.

Был тарихты уҡып, киләсәктә

Рәхәтләнеп, бәлки, көлөрҙәр?..

Ә кем белә,

Бәлки, беҙгә кире

Ҡайтыр өсөн һағынып йөрөрҙәр?

Һағынмаһалар ҙа,

Һоҡланырҙар:

— Ниндәй көс, – тип, – ниндәй батырлыҡ!

Шул батырлыҡ –

Беҙҙең матурлыҡ та,

Ә бит ҡабатланмай матурлыҡ!

\* \* \*

Ялыҡтырҙы, буғай, һине минең

Был тынғыһыҙ күсмә тормошом.

Киттең!.. Бәлки, яҡшыраҡтыр шулай,

Ни күрһә лә күрер бер башым.

Мин донъяны әгәр һинең менән,

Һинең менән генә сикләһәм,

Бөтә хыял, бөтә уйҙарымды

Һинең менән генә бикләһәм,

Нимәгә мин? Нимәгә был тормош?

Юҡ, артыңдан бормам юлымды!

Әгәр миңә юлдаш булалмаһаң,

Һуҙ алмаһаң тоғро ҡулыңды,

Ғәҙәт кенә булһа мөхәббәтең,

Онотһаң һин беҙҙең юл башын,

Ғәмһеҙ булһаң маҡсатыма минең, –

Яңғыҙлыҡ та миңә юлдашым!

\* \* \*

Бала булып булмай, тик бала саҡ –

Һәр саҡ ҡайтып килә торған ил,

Күңел гөлдәреңдең саңын ҡағып,

Мәңге сафлап, наҙлап торған ел.

Һин донъяны яҡын күргең килһә,

Бала күҙе менән баҡ уға:

Донъя шундай сағыу, шундай ғәжәп,

Иҫең китерлек бит донъяға!

Ҡояш сыға, сыҡ-сыҡ, тиеп, һаман

Болоттарға һуҙһам ҡулымды.

Ҡояш! Әй һин, балалыҡ ҡояшым,

Ғүмер буйы яҡтырт юлымды!

БУРАҘНАЛАР

Зәңгәр бураҙналар һалып,

Елдәр һабан һөрә диңгеҙҙә.

Зәңгәр бураҙналар буйлап,

Аҡсарлаҡтар оса, ем эҙләп.

Диңгеҙ түгел, әйтерһең дә,

Күҙ алдымда иген тулҡына.

Ҡояш сыҡҡас, алтын төҫлө

Тос башағын эйеп, ул тына.

Эйе, башаҡ еҫен тоям!

Ураҡ ура, гүйә, караптар,

Елкән күрһәм, ҡыр юлынан

Сабып килгән кеүек пар аттар.

Тыуып үҫкән еребеҙҙе

Килтермәһәк шулай диңгеҙгә,

Күҙ талдырғыс киңлек кенә

Булыр инең, диңгеҙ, һин беҙгә!..

ӨНДӘШМӘҮ

Ни бар һинең өндәшмәүеңдән дә

Мәғәнәһеҙерәк, вағыраҡ?..

Әйтер һүҙҙе ярып әйтер инем,

Тик көтөргә булам аҙыраҡ.

Ауыр уйҙар башты иҙгәндә лә,

Тик атымды ғына ҡыуамын.

Өйҙә ҡайғым көтөп торғанда ла

Мин ниңәлер ҡайтам ҡыуанып...

Ә һин өндәшмәйһең – байлығың шул,

Шунда һинең бөтә ныҡлығың...

Мин бөгөндән һиңә ҡайтмаҫ инем,

Үкендерер иртән юҡлығың...

Һөйәм бит мин! һөйәм сабыр, ауыр

Һөйөү менән, өҙмәй өмөттө, –

Һүҙе лә бар миндә һандуғастың,

Күҙе лә бар миндә бөркөттөң.

ҺАҒЫШ

Мин диңгеҙҙең оло зәңгәр шауын,

Сал тауҙарҙың ап-аҡ тынлығын

Яратһам да, ниҙер етмәй миңә,

Йәнем тоя ниҙер юҡлығын...

Аҙашҡан бер бойоҡ ҡолон һымаҡ,

Баҫып торам диңгеҙ ярында.

Тауға бағам: ниндәйҙер бер бушлыҡ

Был мәңгелек тауҙар ҡарында.

Кипаристар елдән һығылғанда,

Ҡыштырҙашҡан саҡта банандар,

Күҙ алдымда аҡ ҡайындар шаулай,

Тәлгәштәрен һуҙа баландар...

Етмәй миңә бында умырзая,

Мәтрүш сәскәһенең хуш еҫе,

Алҡаланған арыш баҫыуҙары,

Ысын йәйе, ысын ҡыш төҫө.

Мин уларҙың моңон, һүҙен беләм,

Үҙ телемдә улар һөйләшә.

Иҫ киткес һеҙ, ҡунаҡ булған ерҙәр,

Тик, тыуған ер, йәшә, мең йәшә!..

\* \* \*

Муйылдар, муйылдар, муйылдар,

Муйыл йылы булып, ул йылдар

Йөрәгемә минең уйылған –

Күмгәйнем мин һине муйылға...

Әле һаман аға ул йылға,

Тик муйылдар инде ҡойолған.

Йәшлек үтмәҫ булып тойолған...

Нисә йылдар үтте ул йылға.

Күңелем юҡ һинән туйынған,

Тик ашманы уйым бойомға...

ТӨШКӨГӘ ҠАЙТҠАНДА

Тамамланды ярты эш көнө.

Шундай асыҡтым!..

Ашап килергә тип төшкөнө,

Ҡайтырға сыҡтым.

Һауа – шундай яҡшы!

Яуа – яҙ ҡояшы!

Тышҡа сыҡһаң,

Күҙҙең яуын ала,

Өйгә инһәң,

күҙең тышта ҡала...

Сут-сут һайрап тамсы тама,

Һәр тамсыла ҡояш яна!

Сылтыр-сылтыр көлә ҡар һыуы.

Сеү, уяна йөрәк ярһыуы!..

Күгәрсендәр...

Хатта улар ҙа

Яҙ иркенә буйһоналар.

Ни өсөндөр

ҡарлы һыуҙарҙа

Дулап-дулап ҡойоналар,

Һалҡын ҡар-бурандар

Аяҡтарын

Ҡыҙартҡан да ҡыштың буйына,

Яҙып-йыйып улар

ҡанаттарын

Хәҙер шулай яҙға ҡойона...

Хатта бөтә халыҡ алдында

үбешәләр, яҙып аҡылдан!..

Ә ете ят төрлө кешеләр –

Гүйә, шул саҡ татыу күршеләр!

Юлдан, тейәп кирбес,

шофер елә,

шофер ашыға.

Тик был хәлде күргәс,

көлә-көлә

туҡтай ҡаршыға.

Булһа ла бик ҡабалан

уның эштәре,

Китмәй тора ул һаман,

балҡып тештәре...

Белмәһәм дә уның исемен,

Белеп торам уның хисен мин:

Уртаҡ – хисебеҙ,

Уртаҡ – көсөбөҙ.

Ул, һин, мин – өсөбөҙ

Ошо яҙ өсөн беҙ!..

Ниндәй матур килә яҙ!

Килһен шулай гел аяҙ!

Эшлә, кешем!

Һөй!

Көй!

Йыр яҙ!

Моң-һағыш та булһын бер аҙ...

Әммә ҡанға ҡойонмаһын өсөн

Был кешелек вәхши яуҙарҙа,

ҡойон, әйҙә,

ҡойон, күгәрсен,

Дулап-дулап яҙғы һыуҙарҙа!..

Тамамланды ярты эш көнө,

Мин ашарға ҡайтам төшкөнө.

\* \* \*

Юлда төшөп ҡалған ҡамсы һымаҡ,

Ҡара йылан ята һуҙылып.

Һырт буйынан уның буй-буй булып

Һоро таптар киткән һыҙылып.

Ә күҙҙәре, ут күҙҙәре уның,

Арбап ҡарай һинең күҙеңә.

Тик, ыҫылдап башын ҡалҡытҡас та,

Юҡ итәһең донъя йөҙөнән...

Шундай анһат күреү, хөкөм итеү

Юл өҫтөндә мәкер ҡылғанды!

Ҡыйыныраҡ икән күреүе тик

Ҡуйынында ятҡан йыланды...

ҒАЛӘМДЕ ЕҢГӘН ЕР УЛЫНА

Һинең хаҡта

иң-иң көслө һүҙҙе

әйткем килә...

Булмай!

Юҡ һүҙем.

Батырлығың –

иң ҙур матурлыҡ ул,

иң көслө йыр –

Бөгөн һин үҙең!..

ҺАБАНТУРҒАЙ

Эй, һайрай ҙа һуң был һабантурғай,

Ҡарҙар бөткәнен дә көтөп тормай...

Һабансылар күңелен нурлай-нурлай,

Һай, йырлай ҙа һуң был һабантурғай!

Йә атылып күккә менә уҡтай,

Йә йомолоп ергә төшә туптай,

Ерҙе күккә әйҙәп яна уттай,

Был еҙ шөңгөр ҡасан ялға туҡтай?

Ҡанатына яҙҙы түгә, буғай,

Яҙға ҡойона бар ялан-туғай.

Түгелдер был, ахыры, һабантурғай,

Был йөрәгем, ахыры, шулай йырлай?!.

ШИҒРИ ХАТА

Агроном Фәриҙәгә

Аҡ ҡайындың сытыр ботағына

Ниндәйҙер ҡош оя ҡорғандыр,

Ниндәйҙер ҡош оя ҡорғандыр ҙа,

Йылдар буйы оя торғандыр...

Ҡап-ҡара ер уртаһында шулай

Иҫән тороп ҡалған аҡ ҡайын.

Ер һөрөүсе уны имгәтмәгән,

Рәнйетмәгән моңһоу дуҫҡайын.

Ел-дауыл да, изге шәфҡәт һаҡлап,

Ҡул һуҙмаған яңғыҙ ояға.

Тәбиғәт һәм шиғри йөрәк уны

Ҡалдырған был яҡты донъяға.

Әй, билдәһеҙ кешем, ер боҙһаң да,

Ер биҙәге – һинең күңелең.

Бындай ғына шиғри яңылышыуҙы

Ғәфү итер ғалим һең(е)лем...

\* \* \*

Кис булдымы, тауыш баҫылдымы,

Мин кемделер көтәм. Был нимә?

Кемдер килеп ишек шаҡыр кеүек,

Килеп инер кеүек бүлмәмә.

Ләкин бер кем дә юҡ. Ишегемде

Бер кем килеп, бер кем ҡаҡманы.

Әллә инде килеп кире китте,

Мөхәббәтем мине тапманы.

Йылмайманы упҡын күҙе менән,

Ишетмәнем һөйәм тиеүен.

Үҙең эҙләп тапмаһаң һин, ахыры,

Көтөп кенә килмәй һөйөүең?..

\* \* \*

Оҙаҡ тыңлап торҙом сыйырсыҡты,

Таңға ҡалып сәсән теленә.

Күпме ҡоштоң серле телен белеп,

Ҡайтып килгән тыуған иленә!..

Мәңге йәшел урмандарҙың өнөн,

Моң-өндәрен сәхрә, күлдәрҙең –

Һәммәһен дә белә! Ишетмәйһең

Ниндәй генә сәйер өндәрҙе!..

Әкәмәт, әй! Артист! Виртуоз бер!

Саҡ ҡылдары китмәй өҙөлөп...

Ләкин ҡайҙа икән үҙ моңдары,

Бармы икән уның үҙ теле?

Һис тә аңламаҫһың: әллә урман,

Әллә дала, әллә тау ҡошо?..

Була шундай оҫта шағир ҙа бит,

Етмәй уға тик үҙ тауышы!..

ҠАУЫШЫУ

Боҙло төндәй мәмерйәнән сыҡтым,

Күҙ сағылды сағыу ҡояшҡа.

Йәш япраҡтың йәшкелт томанында

Ер менән күк килеп тоташҡан.

Ҡая таштай ҡатып ҡарап торам

Тауға менеп килгән ҡайынға.

Шул аҡ ҡайын үҫкән ҡыразда бит

Еләк йыйған эҙең ҡайылған.

Эҙҙәреңде юллап килеп сыҡтым

Балалығың ҡалған ереңә.

Үҙең булмаһаң да, бынау ҡайын

Үҙең ҡайтҡан төҫлө күренә...

Бәй, ни булды? Әллә күҙем алдай?

Юҡ, алдамай – үҙең күрендең!

Әллә, килгәнемде тойоп, минән

Көнләнеңме тыуған ереңде?

Йәнгә яҡын был ер, йәннәт бит бер –

Әллә һинән, әллә ҡояштан?

Ниндәй иҫерткес был йәшел томан,

Ер менән күк килеп ҡауышҡан!..

НӘҮБӘТ

Ауырыуҙар йорто. Нәүбәт көтә

Сал сәсле бер инәй иртәнән.

Үткән ғүмерҙән дә ауырыраҡ

Үтеү уға ошо кәртәнән.

Ул екһенеп ҡарай үтеп киткән

Әҙмәүерҙәй бынау ир-атҡа.

Ниңә күҙе сал сәстәрҙе күрмәй?

Түрәлер шул – баҫмай сиратҡа.

Ә бит ул да әсә улы! Уның ҡулы

Эшләгәнме шулай күп эште?

Кәмһетмәйме һуң ул бының менән

Түшендәге ураҡ-сүкеште?..

КӨТӘМ ҺИНЕ

Юрай-юрай,

Юлдарыңа ҡарай,

Көтәм һине, көтәм, кил, иркәм!

Көтә-көтә,

Сабырлығым бөтә.

Ниңә, ниңә килмәйһең икән?

Килһәң әгәр,

Ебәр берәй хәбәр,

Ярты юлдан ҡаршы төшөрмөн.

Һылыуҡайым,

Һәр аҙымың һайын

Юлдарыңа йондоҙ түшәрмен.

Килмәй ҡалһаң,

Мине утҡа һалһаң,

Күпме йырым ҡала йырланмай.

Кил, күҙ нурым,

Кил һин, яҡты йырым,

Ҡояшһыҙ бит ай ҙа нурланмай.

\* \* \*

Көтмәгәндә мин дошманың булдым:

Дөрөҫлөктө әйттем һиңә...

Бына инде, юлда осраның да

Ҡул да бирмәй киттең миңә.

Ләкин мин һаман да сәләм бирҙем,

Сәләмемде алмаһаң да.

Күҙҙәреңә тура ҡараным мин,

Тура ҡарай алмаһаң да...

Йәнәһе, һис мине күрмәйһең дә:

Ситкә ҡарап күҙ аттың һин.

Меҫкен кеше, меҫкен. Бының менән

Тик үҙеңде юғалттың һин!

\* \* \*

Назар Нәжмигә

(«Ҡапҡалар» поэмаһын уҡығандан һуң)

Ҡапҡа асыусы малай табылды!

Асылды ла ҡапҡа ябылды...

Һинән тағы нимә көтөргә?

Танауҙы бит ваҡыт һөртөргә!

Хәҙергә ул ғәфү итерҙәр,

Кәләш алыр саҡтар етерҙәр,

Шул саҡта бит һинән көтөрҙәр –

Яңы һүҙҙәр, яңы фекерҙәр...

Күп тапанма ҡапҡа төбөндә,

Беләһеңдер, малай, үҙең дә:

Һинһеҙ ҙә ул ҡапҡа шығырҙар,

Асыр кәрәк инде шиғырҙар...

САЯ СӘПСЕК

(Мәҫәл)

Түҙмәй сәпсек бөркөт данына,

Тоҙ һибәһе килде ҡанына!..

Ләкин ҡанмаҫ үсен алырға

Әмәлен һуң нисек табырға?

Бөркөт төйәге бит ҡаяла,

Сәпсекме һуң уға ҡыя ала?

Ҡайҙан табырға һуң уға көс?

Тик таптыра икән көстө үс.

Ояһында ятып, бөркөттө

Бер көн килеп сәпсек өркөттө.

Тик үҙенең теле бәйләнде,

Осоп төшөп, саңға әйләнде...

\* \* \*

Ни хәл генә, яҙғы аҡ ҡайын!

Килдем һиңә, килдем, дуҫҡайым.

Һағынып килдем һине күрергә,

Һорап хәлкәйеңде белергә.

Туң да икән әле тупрағың,

Шауламай ҙа икән япрағың.

Яңы ғына аҡ ҡар асылғас,

Һының әле һинең яланғас...

Икенсе бер һиңә килгәндә,

Һинең менән уйнап көлгәндә,

Умырзая беҙҙән көнләшер,

Көлмәгеҙсе, тиеп өндәшер.

Тик ҡағылмам умырзаяға,

Былай ҙа бит ғүмере – заяға!

Ана, инде көн дә байыны,

Хуш бул инде, хуш бул, ҡайыным!

ТУБЫРСЫҠ

Улым Азаматҡа

Уйнайһың һин уйынсығың менән,

Уйынсығың, улым, тубырсыҡ.

Уйнатҡаның ни ул – белмәйһең дә,

Булһын ғына һиңә уйынсыҡ!..

Йоҡлайһың да тағы уйнайһың һин,

Бар тормошоң әле уйында.

Ғүмер бирҙек һиңә, кем булырһың?

Ошо һорау сыҡмай уйымдан.

Күпме көстө һалыр кәрәк әле

Һиңә кеше булыр өсөн дә.

Киләсәктә шаулар ҡарағай бит

Ята шул тубырсыҡ эсендә!..

АҠСАРЛАҠТАР

Ағиҙелдәр аға-аға,

Ниңә тулмаған икән?

Ҡоштарға – ҡул, беҙҙә ҡанат

Ниңә булмаған икән?

Башҡорт халыҡ йыры

1

Аҡсарлаҡтар, аҡсарлаҡтар!..

Осаһығыҙ ҡыйылып.

Саҡ торам мин, һоҡланыуҙан

Ҡысҡырмайса тыйылып.

Бит әҙернә-йәйә һымаҡ

Аҡбуҙ ҡанаттарығыҙ,

Суҡышығыҙ – тоҫҡалған уҡ,

Мәргән – ҡараштарығыҙ.

Атылғанда тулҡындарға

Йәйәгеҙ менән бергә, –

Һоҡланмайса һеҙгә ҡарап

Ҡалай итеп түҙергә?

Тиккәме һуң күрке итеп

Һеҙҙе һайлаған диңгеҙ?

Беҙ, һеҙҙә – ҡул, беҙҙә ҡанат

Ниңә булмаған, тибеҙ...

2

Тик мин һеҙҙе башҡасараҡ

Күрҙем бөгөн томанда.

Күҙ алдымдан был тамаша

Китмәй әле һаман да.

Утрауҙа ултырып, һеҙ

Ниҙер бүлә инегеҙ,

Тамағығыҙ ҡарлыҡҡансы

Ҡый-сый килә инегеҙ.

Ни булған, тип, һеҙгә былай,

Ҡарап торҙом аптырап.

Ҡапыл шул саҡ бер суҡышта

Сабаҡ китте ялтырап.

Шул сабаҡҡа көллөгөҙ ҙә

Ябырылды һөрәнләп.

Талаштығыҙ, яҫҡыштығыҙ

Һәр берегеҙ берәмләп...

3

Ел бауырлап осҡан ҡоштар,

Ниндәй меҫкен инегеҙ!

Күркегеҙҙән утрауҙа

Туҙып ҡалды йөнөгөҙ.

Бер тәғәм шул сабаҡ өсөн

Төштөгөҙ ҡапыл күҙҙән.

Талашырға тамаҡ өсөн –

Балыҡмы юҡ диңгеҙҙә?!

Нишләргә һуң? Аҡсарлаҡ та

Оҡшап ҡалһа ҡарғаға, –

Беҙ, кешеләр, күнеккәнбеҙ

Тик йылмайып ҡарарға...

АТЫМ

Юлдан ситкә ҡайырғайны

Атҡайым башын,

Атың йүнһеҙ ат икән, ти

Миңә юлдашым...

Йүнһеҙ, имеш! Ни белә ул

Атым хаҡында?

Ат йөрөткән белә атты:

Артыҡ алтындан!

Ни бар икән аттан яҡшы

Үҙ юлын белгән? –

Аҡыллымдың ни бары тик

Әсәһе килгән!

АУЫЛДАШТАР

Ҡайттым. Бөтәһе лә яңы бында:

Яңы урам, яңы буралар.

Яңы йәштәр яңы йырҙар йырлай,

Яңысараҡ тормош ҡоралар,

Яңысараҡ сәсә, уралар...

Беҙ тапаған баҫыу ҡапҡаһынан

Машинала эшкә китәләр,

Мотоцикл менән һыу ташыйҙар,

Хатта көтөүен дә көтәләр, –

Дыу килтереп донъя көтәләр!..

Монтер, радист – минең иҫке дуҫтар,

Бар иҫкене вата, һүтәләр,

Мин киткәндә тыумай ҡалған ҡыҙҙар

Кис сәхнәлә хайран итәләр,

Миңә ҡырын ҡарап үтәләр!..

«Урыҫ кәләш» алған күршем Заһир,

Ә Фәрзәнә сыҡҡан ҡырғыҙға.

Был ни? Әсәйем дә китап уҡый –

Күҙлек кейеп, сумған «Ырғыҙ»ға,

Оҡшап тора үҙе бер ҡыҙға!

Гүйә, ярты ҡалаҡ онға бутап,

Бешермәгән ауылым балтырған,

Гүйә, ҡайғы, аслыҡ, күҙ йәш күрмәй,

Ғүмер баҡый шулай бай торған!..

(Миңә генә танһыҡ балтырған.)

Шатлыҡлы ла һәм моңһоу ҙа бер аҙ

Был яңылыҡ иҫке урында.

Иҫкесә тик таң уята әтәс.

Тик көн төнәй шәфәҡ нурында,

Ай тирбәлә былбыл йырында.

Иҫкесә тик сиңерткәләр генә

Бәхеттәрен сүкей үләндә.

Юҡ булдыҡ, тип алдай бытбылдыҡтар,

Үлән утлап аттар йөрөгәндә,

Төнгө ҡыңғырауҙар көлгәндә...

Иҫкесә тик таңын кәкүк саҡыра,

Кемдәргәлер һанап ғүмерҙе...

Кәкүк, кәкүк, аһ, һин ҡыҫҡа иттең

Ғүмеркәйен яуҙа күп ирҙең –

Ҡайтып күрмәҫ улар был ерҙе!..

Илгә ҡайтып һәйбәт иткәнһең, тип,

Ҡайтыуымды хуплай бабайҙар.

Тик ниңәлер йәштәр генә миңә

Бер шикләнеү менән ҡарайҙар,

Ҡырыҫыраҡ хатта малайҙар.

Имеш, ялға ғына ҡайтҡанмын да

Китәсәкмен тиҙҙән ҡалаға.

Юҡ, дуҫтарым, мин бит шул уҡ һаман,

Һаман миндә шул уҡ ҡан аға,

Шул уҡ күҙем баға донъяға...

Минең һис тә иҫке таҫыллығым,

Йәшлек дәртем әле һүнмәне.

Ос һәнәген ҡулға үҙем тотоп,

Ырғытырмын тотош һүләне.

(Һүлә тиҙәр беҙҙә күбәне.)

Мин һынатмам, тик һеҙ һынатмағыҙ,

Ә шикләнеү минән – урынһыҙ:

Мин – һеҙҙеке, сөнки һеҙ – минеке,

Һағыныуым, күңел нурым һеҙ,

Йырланасаҡ матур йырым һеҙ!..

\* \* \*

Күпме генә йәшәй ерҙә кеше?

Күҙ аса ла бары күҙ йома!

Шул күҙ асып йомған арала ла

Күпме кәртә ятҡан юлына:

Әле аслыҡ, әле һуғыштары,

Әле бола, әле ялғаны,

Ғәҙелһеҙлек, донъя ваҡлыҡтары –

Сылбыр төҫлө киткән ялғанып!..

Ә ҡасан һуң кеше үҙ ғүмерен,

Үҙ тигәнсә үтеп, тамамлар?..

Кешеләргә ауыр һүҙ әйтмәгеҙ,

Ҡәҙергә лә хаҡлы бит улар!..

\* \* \*

Күҙ ҡараһы кеүек һаҡла, шағир,

Тарих дөрөҫлөгөн йырыңда.

Ул тарихты ата-бабаң ҡорған,

Хыялланып хаҡлыҡ турында...

МЫЛТЫҠ ҺӘМ ҺАНДУҒАС

Ахмаҡ уйҙар килә башҡа:

Ниңә әле мин тере?

Сыуалсыҡ бер йомғаҡ һымаҡ

Кешенең был ғүмере...

Нисек итеп һүтергә һуң

Был сыуалған йомғаҡты?

Ниңә үтмәй тиҙерәк төн,

Был таң ҡайҙа олаҡты?

Мылтыҡ тора баш осомда,

Ниңә бөтмәй, тип, төнөң?

Ә бит бөтә бөтәһе лә –

Тарт ҡына бер тәтене...

Тик һалҡын ҡан менән хәҙер

Ҡарайым был ҡоралға, –

Йөрәк инде һандуғастың

Йыры менән сорналған!..

Һайрай ҙа һуң яңғыратып

Бар Йүрүҙән төбәген:

— Былай ҙа, – ти, – ғүмер ҡыҫҡа:

Нәҡ шул мылтыҡ көбәге.

Сыҡ яныма, сыҡ яныма,

Ятма тынсыу ояла –

Минең өсөн генә лә бит

Йәшәрлек был донъяла!..

\* \* \*

Ҡыңғырауҙар, көмөш ҡыңғырауҙар

Ҡыңғырайҙар айлы тынлыҡта.

Ярышып шул тай-тулаҡтар менән,

Һандуғастар шаша таллыҡта.

Ышанмаҫлыҡ һүҙҙәр һөйләйем мин,

Ысын булһалар ҙа һүҙҙәрем.

Хәс тә үҙ-үҙеңде тыңлағандай,

Уйсанланып китә күҙҙәрең.

Ышанырға хатта ҡурҡһаң да,

Ышанаһың, ерҙә яҙ булғас:

Муйыл шундай ташып сәскә атҡан,

Шундай шашып һайрай һандуғас!..

САРСАУ

Кеше күпте, бик-бик күпте теләй!

Бик аҙы ла етә үҙенә...

Тик мин, йөрәгендән башҡа һинең,

Ынтылмаһам ғаләм йөҙөнә,

Һөйөрһөңмө мине?.. Аҙ, аҙ миңә

Ирендәрең, һомғол буй-һының.

Етмәй миңә күңелеңде яулау –

Донъя ятһын миңә буйһоноп!..

Бар тәбиғәт миңә башын эйһен,

Һөйһөн мине, үҙен һөйгәндәй.

Ҡул болғаһын ерем, кире ҡайт, тип,

Ай мөгөҙө мине һөҙгәндә...

Танһыҡтарым ҡанмаҫ бер йән миндә,

Һәм тынғыһыҙ, ҡомһоҙ зиһенем.

Саңғы шыуып йөрөгәндә – айҙа! –

Бер үбәһем килә мин һине!..

КИЛӘСӘК

Донъя

Йырҙар менән ҡойонмаһа,

Йә суммаһа шиғри моңдарға,

Кеше,

Сәскә күреп, һоҡланмаһа,

Һоҡланмаһа алһыу тандарға,

Тамағы туҡ, өҫтө бөтөн булып,

Фәҡир булһа уның күңеле,

Тынғыһыҙ бер уй булмаһа унда,

Хисе бөтһә майға күмелеп, –

Барлыҡ революциялар миңә

Мәғәнәһеҙ тик бер ҡан ҡойош

Һәм буш нәмә булыр инеләр ҙә, –

Алмаҫ инем башҡа мин һулыш...

Ләкин

ошо яҡты, ҙур донъяла

Даһи ижады бар кешенең,

Ошо ижад уны кеше итә,

Һәм шағиры итә эшенең.

Ошо ижад, тауҙы тауға һөйәп,

Йылғаларҙы кире ағыҙа.

Ошо ижад, күлде күлгә тейәп,

Тулҡынынан уттар ҡабыҙа.

Ошо ижад, йолҡоп алып ерҙән

Уның ҡауҙан, ҡылған үләнен,

Ер-әсәнең иңдәренә һала

Алтын башаҡ үҫкән еләнен.

Ошо ижад ҡояш сыға торған

Көнсығыштың үҙен уята.

— Илем!

— Йәки үлем! – тигән ирҙә

Киләсәкте ҡорор уй ята!..

Ошо ижад менән мөғжизәләр яулай

Талмаҫ ҡулы шағир халҡымдың.

Ошо ижад менән ул, беренсе булып,

Йондоҙҙарға саҡлы ҡалҡынды!..

Киләсәк – ул тотош ижад иле,

Киләсәк – ул миңә йыр, шиғыр.

Бына шуның өсөн

мин – коммунист,

революционер

һәм шағир!

\* \* \*

Зәңгәр күктәй асыҡ күҙҙәреңә

Осоп төшөр кеүек баҡһам да,

Һин торған бер ғорур бейеклектә

Күңел ҡанатымды ҡаҡһам да,

Ситлектәге тотҡон бөркөт кеүек,

Осалмайым зәңгәр күгеңә –

Ҡурҡыу ҡатыш сәйер ҡараш менән

Ҡарайһың һин моңһоу күҙемә...

Аһ, был йыйырсыҡтар, йыйырсыҡтар!

Ҡылыс эҙе улар йөҙөмдә.

Йәшһең шул һин... бик йәш...

Белмәйһең дә

Күпме нур бар ҡылыс эҙендә!..

ТАҒЫ БЕҘҘЕКЕЛӘР

Кеше! Кешем! Һинең зиһенең менән

Тағы атты ерҙә яңы таң...

Беҙҙең кеше атлай ғаләмдә! – тип,

Һөрән һалды илгә Левитан.

Оса ике батыр! Улар ҡайтыр,

Үтәп тағы илем ҡушҡанды.

Һөйөндөрөр тағы бар дуҫтарҙы,

Көйөндөрөр тағы дошманды.

Күр һин, дошман:

беҙҙең дөрөҫлөк был!

Ҡояш булып күккә олғашты.

Бел: ҡояштан ҡапланырға мөмкин,

Мөмкин түгел ҡаплау ҡояшты!..

\* \* \*

Ауыр һиңә, ауыр күтәреүе

Утлы дауыл йыйған һөйөүҙе.

Ул яндырып, ул көйҙөрөп бара,

Ни кәрәге һиңә көйөүҙең?

Йәш булһаң да әле, шундай һаҡ һин,

Аҡыл менән йәшәй беләһең.

Аҡыл – алтын! Әйҙә башҡа берәү

Алтын менән һиңә түләһен!..

Шағирҙың юҡ алтын-көмөшө лә,

Бар тик уның бөтөн йөрәге.

Юҡ, кәрәкмәй уға ярты һөйөү,

Хәйерҙең юҡ уға кәрәге...

\* \* \*

Комсомолда һуңғы көнөм бөгөн,

Һуңғы көнө ун биш йылымдың.

Китәм һинән, ләкин алып китәм

Мин йәшлеген ғүмер юлымдың.

Мин бит һиндә йәшем менән түгел,

Ә йәшлегем менән йәшәнем.

Билетымды шуға тапшырмайым,

Һаҡлап ятһын йәндең йәш мәлен.

Хуш, комсомол! Бир ҡулыңды, дуҫҡай,

Тик онотма кәрәк саҡтарҙа,

Саҡыр мине, саҡыр ауыр саҡта,

Мин булырмын алғы сафтарҙа.

\* \* \*

Бөтә түбәнлектән бейек,

Бөтә ваҡлыҡтарҙан бөйөк

Иң ҙур һөйөү менән

килә һөйәһем.

Ул һөйөүҙе миңә елдәр,

Ул һөйөүҙе миңә гөлдәр

көндәр,

төндәр буйы

Әйҙә һөйләһен!..

Яратаһым килә,

Шундай яратаһым,

яратаһым килә,

шашып аҡылдан.

Бер көн генә,

Бер төн генә! –

Яна алһам ине

ошо ялҡында!

Кил һин,

Көл һин, изге һөйөү,

Ғазаплап кил,

әрнеү,

көйөү,

Боҙҙан алып,

утҡа һал һин,

утҡа һал!

Хис бир миңә,

Көс бир миңә,

нур бир миңә,

йыр бир миңә!

Һин Кешене миндә

һаҡлап ҡал!

ҡал!

ҡал!..

\* \* \*

Күптән көлгәнем юҡ ине шулай

Сабый һымаҡ ғәмһеҙ, ҡайғыһыҙ...

Көттөм,

Өмөт иттем,

Ҡайтарыр тип,

Ҡайтмаҫ егермемә ҡайһы ҡыҙ?

Ул һин булдың!..

Килдең егермеңдә,

Ҡабатланмаҫ яҙҙы килтерҙең,

Оноттороп минең бар ғәмемде,

Бар күңелдән мине көлдөрҙөң.

Көлдөм!..

Көлдө тау ҙа,

Көлдө һыу ҙа,

Көлдө ай ҙа күктә тәгәрәп.

Тик беҙҙең туй ине был яҙғы төн, –

Беҙҙең туйға тағы кем кәрәк?

Айҙы саҡырҙыҡ беҙ яныбыҙға,

Йондоҙҙарҙы,

Аҡҡош юлдарын.

Етегәндең алтын ижауынан

Бергә эстек беҙ яҙ моңдарын.

Ҡулдарыңдан ыуып төшөрҙөм дә

Иртә яҙҙың һуңғы һалҡынын,

Көлдөм ғәмһеҙ!..

Һәм иҫерҙем эсеп

Күҙҙәреңдең зәңгәр ялҡынын.

«Ете ҡыҙ»ҙай ойоп, талғын ғына

Бейегәндә ал таң елдәре,

Төш кенәлер был, тип ҡурҡтым мин,

Төш кенә бит ҡайтмаҫ өндәрем!..

Ни бирәйем һиңә был өн өсөн,

Ни генә һуң булһын бүләгем?!

Йырым ҡалһын ҡапҡа төбөгөҙҙә,

Йырымда бит минең йөрәгем...

ҠАНТҮШ ТУРҒАЙҘАР

Түшкенәһе менән көрттәр ярып,

Ҡайтып еткән ҡантүш турғайҙар.

Һағыныуҙар шулай итәлер шул,

Аҡман-тоҡман тип тә тормайҙар.

Туп-туп булып, ризыҡ-ем сүпләргә

Һарылғандар ана сағанға.

Хайран итеп торам шул сағанды,

Алмағасҡа оҡшап ҡалғанға.

Алмалары, алһыу алмалары

Тупылдашып ҡарға төшкәндә,

Ялҡынынан яҙҙар башланғандай,

Ҡарҙар ҡайнап, боҙҙар бешкәндәй...

Үрелгәйнем өҙөп алайым тип

Уттай янып бешкән алманы,

Пырылдашып барыһы осоп китте,

Береһен-бер тота алманым.

Елә йылдар! Килә яҙҙар тағы,

Ҡантүшкәйҙәр егеп, яҙ килә.

Бары шуныһы йәл: һин тоталмаҫ,

Һин татымаҫ яңы наҙ килә!..

БӘХЕТ

Нимә һуң ул бәхет?

Ҡыҫҡа бер һүҙ –

Ғүмер буйы төшмәй телеңдән.

Ғүмер буйы шуға ынтылаһың,

Ғүмер буйы йәнең-тәнеңдән

теләгәнең ошо –

бәхет ҡошо! –

Алға әйҙәй, үҙенә саҡырып.

Аҡ ҡанатлы сихри ҡош булып, ул

Күренмәйҙер күҙгә, ахыры?..

Бер йотом һыу,

телем икмәк тә бит –

Булмағанда – иң ҙур бәхетең.

Һыуһыҙ ҡалғас,

тамаҡ туйып алғас,

Был бәхет тә ташлай тәхетен...

Әгәр булһаң юлда,

бәхет алда –

Һинең барып етер урының.

Оҙаҡ ямғырҙан һуң

бәхет һымаҡ

Иркәләүе ҡояш нурының.

Китап бүләк итеү ҙә бит – бәхет

Китап ҡәҙерен белгән кешегә.

Күпме бәхет

яҡты был донъяла

Бәхет тигән һинең ишегә!..

Эшләр эштәрең күп – сикһеҙ улар!

Йөрөр юлдарың күп – шул бәхет.

Сикһеҙ һинең татыр тойғоларың,

Йырлар йырҙарың күп – шул бәхет.

Йырлағанда, тик йыр бүленмәһен,

Йыр тыңланып бөтһөн – шул бәхет.

Айырылғанда, тик хис һүрелмәһен,

Йәр һағынып көтһөн – шул бәхет...

Бәхет! –

Ҡыҫҡа бер һүҙ. Һәр кем уның

Үҙенсәрәк аңлай мәғәнәһен.

Мин тик шуны беләм:

кешенең ул –

Бер ҡасан да туймаҫ нәмәһе! –

Бәхет ҡошоң –

ошо тормошоң!..

ИМЕНЛЕК ҺӨРӘНЕ

Баш ҡалҡыта тағы ҡара йылан,

Тештәрендә – зәһәр ағыуы.

Төштәрендә күрә тағы кеше

Һәләкәтле йылан сағыуын.

Ятып ҡалған аталар,

Етем ҡалған балалар,

Уңалмаған яралар –

Барыһы ла бар улар...

Тағы ағыу сәсәләр,

Сәстермәгеҙ, әсәләр!

Атылғандар, аҫылғандар беҙгә

Ғәмһеҙ булырға һуң ҡушамы?

Уяу булыу кәрәк кешелеккә,

Йоҡламаған саҡта дошманы.

Кешелектең өмөтөн

Хурламаҡсы булалар,

Кешелектең бәхетен

Урламаҡсы булалар, –

Хурлатмайыҡ өмөттө,

Урлатмайыҡ бәхетте!

Яҡты донъя көлгә әйләнәсәк,

Бер-бер ахмаҡ ҡуйһа туп атып.

Таш күтәргән ҡулды тотоп була,

Орған ташты булмай туҡтатып.

Ерҙә күпме халыҡ бар,

Ерҙә күпме хаҡлыҡ бар,

Дошман ҡулын бәйләһен,

Именлеккә әйҙәһен!

Яулағанда тыныслыҡ,

Булһын ҡулда ҡылыс ныҡ!

\* \* \*

Көҙ үҙенең алтын шиғырҙарын,

Өҙөп ташлап, елгә тарата.

Шыбыр-шыбыр елдәр шиғыр уҡый,

Көҙ ижадын елдәр ярата.

Тик берәүҙәр ниңә был йырҙарҙы,

Уҡымайса, тапап үтәләр?

Әйтерһең дә, мәңге йәшәр өсөн

Тыуған кеүек, үтеп китәләр!..

ТАБИБӘ

Ни булған был башҡа? Сатнап килә,

Сабып ырғыт теләһә муйындан!..

Ләкин муйын менән генә ҡалһаң,

Шәпме һуң, тип ҡуям уйымдан.

Йөрөй торғас, дарыу эҙләп таптым,

Ҡаптым бына ап-аҡ төймәне.

Ләкин шул дарыумы? Кире алдым,

Телемә лә хатта теймәне...

Эй тотондом һүҙлек аҡтарырға,

Оноттом мин бөтә сиремде,

Ләкин табылманы эҙләгән һүҙ,

Эҙләһәм дә түгеп тиремде.

«Табип ҡушыуынса ҡулланыла», –

Тип яҙылған тартма тышына,

Ләкин ярты төндә кем һуң инде

Табип табып килһен башыма?

Ҡапыл шул саҡ күҙ алдыма килде

Ҡулым етмәҫ һылыу табибә.

Ләкин... бер йылмайып үткәйне бит...

Сеү, йөрәгем дөп тә дап тибә!..

Баш һыҙлауы төштө йөрәгемә,

Уныһына ҡайҙа дарыуы?

Ләкин эстән генә һөйөндөрә

Иртән уға үҙем барыуым!

\* \* \*

Тағы ҡайттым тыуған өйөмә мин,

Күңел баҫыр ерем булмағас.

Йәшел ҡулын болғап ҡаршы ала

Мин ултыртып киткән һәр ағас...

Самауырын ҡуя һала әсәй,

Тормошомдо, хәлде һораша.

Күңел илаһа ла, көлгән булам,

Күңелемдә моңһоу йыр таша.

Ярай әле, ерҙә шул ҡарсыҡ бар,

Көтөп тора, ойотоп ҡатығын.

Һөймәһә лә тапап яурынымдан,

Өҙгөләнә, ҡал, ти, ҡал тағын...

Тик ниңәлер тығыҙ тыуған өйҙә,

Күңелемә урын тапмайым.

Ниҙер етмәй! Тап йырҙағы кеүек,

Һыҙыла тик йөрәк майҡайым.

Ҡасандыр бер тар бишеккә һыйып,

Бишек йыры баҫҡан күңелем

Бар донъяға һыймай, һулҡып һыҙлай,

Иҫке хистәр бөткән күмелеп...

Ҡайынлыҡҡа барып ятһам ғына

Аңлағандай була һәр ҡайын.

Елбер-елбер йәшел күлдәк кейеп,

Ҡаршылайҙар улар май айын,

Ҡаршылайҙар улар һабан туйын,

Бесән сабыр саҡты көтәләр.

Тик кемдәрҙер минең ҡайындарҙы,

Балта сабып, харап итәләр...

Ләкин улар һаман япраҡ яра,

Һаман бында кәкүк саҡыра,

Ярһып һайрай һаман һандуғастар,

Шул саҡ көлөп бала саҡ тора...

Субыр-субыр аҡҡан йәшен һөртәм,

Сабатаһын бәйләп бирәмен.

\* \* \*

Эйе, йөрәгем таш түгел әле,

Уттай, һыуҙай минең хистәрем.

Утҡа – һыуҙай, һыуға уттай булһаң,

Таштай ауыр иртә-кистәрем.

Тулы тормош, оло бәхет биргән

Кешелекле һөйөү кәрәген

Барған һайын мин нығыраҡ тоям,

Көтә уны, эҙләй йөрәгем.

Ярһыу яҙҙар килһә, күңел даръям

Ярҙарынан сыға ашҡынып.

Тик, ғүмерлек яҙын тапмайынса,

Ярҙарына ҡайта ташҡыным.

ХАЛҠЫМ ХАҠЫНДА

*Осетин дуҫтарға*

Була алһам ине моңло ҡурай,

Урман, далаларҙың хуш еҫе,

Була алһам ине сәсән бер тел,

Урал тауҡайҙарҙың күк төҫө,

Һөйләр инем һеҙгә, көйләр инем

Бар үткәнен башҡорт иленең,

Бар киңлеген халҡым күңеленең,

Бар хикмәтен әсәм теленең.

Көсөм етмәҫ быға, хисем етмәҫ,

Тик хаҡ әйтәм халҡым хаҡында:

Бейеклек юҡ туған тауҙарымда,

Бөйөклөк бар кескәй халҡымда.

Һәр башҡортом минең йырсы булыр,

Ат атланып сыҡһа тауҙарға,

Һәр башҡортом минең батыр булыр,

Ҡорал алып сапһа яуҙарға...

ЫРАШҠЫ

Ҡыш уртаһы. Селлә.

Был саҡ ерҙең

Сатнап ярылырҙай ваҡыты...

Ә яланда

Быҫҡаҡ ямғыр ҡатыш

Ваҡ ырашҡы яуа, ялҡытып.

Күҙ ҙә астырмайса,

Сәнсеп-сәнсеп,

Энәле боҙ биткә һыҙыра.

Ат ыҙалап йөрө шундай көндә,

Еле лә бит ҡалай һыҙғыра!..

Мин дә ахмаҡ!..

Елгә еленләп гел,

Боҙға быҙаулар бер кешене

Тыңларға бар, имеш,

Кәңәшмәгә...

Юрт, турыҡай!

Тиҙерәк!.. Өшөнөм...

Тағын бына ул ҡағыҙын еҫкәр,

Бирер үҙендә юҡ аҡылды.

Ҡасан шулай ҡағыҙ иттек икән

Ысын йөрәк,

Ысын ялҡынды?

Һүҙҙәр, һүҙҙәр...

Ҡасан эш башланыр?

Килә бөгөн шуны һорашҡым.

Күкрәп ямғыр яуһын!

Ер сатнаһын,

Тик булмаһын ине ырашҡы!..

ҠЫҘ ТЫУҒАС...

Шағир – зоотехник дуҫым

Марс Закировҡа

Малай ғына көтөп йөрөгәндә,

Бисәкәйең һиңә ҡыҙ тапты!

Ҡыҙың менән ҡотлап, бына һиңә

Бүләк итәм ошо китапты.

Тыумаһалар шиғырҙарың

Көймә!

Күберәк ижад ит һин ҡыҙҙарҙы.

Үҫеп һылыу булғас,

Шағирҙар бит

Шиғыр яҙыр, маҡтап уларҙы!..

\* \* \*

Ниндәй яҡын миңә

йәшәй белмәгәндәр:

Яраҡлаша, алдай,

көйшәй белмәгәндәр,

Хыялдарға, йырға,

уйға сумғандар.

Бер ҡарындан тыумаһаҡ та,

Яҡын миңә улар, туғандар.

Йыр йырларға көйҙәре бар,

Тик йоҡларға өйҙәре юҡ.

Баштары бар, йөрәге бар,

Аштары юҡ, терәге юҡ.

Дандары юҡ, ҡандары бар,

Табынмайҙар юҡ-барға,

юлдарға.

Тик барыбер һуңғы һүҙҙе

улар әйтәсәк,

Улар ҡулында тик

киләсәк!

ЯҢҒЫҘЛЫҠ

Донъя! Донъям!

Яҡты донъям минең!

Туҡта,

Тыңла,

Ишет һүҙемде:

Мин бер саңың һинең,

бөртөк саңың,

Аллаң итеп тоям үҙемде.

Аңла, бел һин:

Һөйәм һине, һөйәм,

Бер һөйкөмһөҙ балаң булһам да,

Аңламаның, белмәнең һин мине,

Һинең менән янып тулһам да,

Ваҡлыҡтарың,

Ялған шатлыҡтарың

Күңелемде күпме кимерҙе.

Көйрәп-көйрәп һүнгән күмер кеүек,

Күрҙем бөгөн үткән ғүмерҙе.

Кешеләрең –

Ғәмһеҙ күршеләрем –

Ят күрҙеләр яҡты уйымды.

Ләкин бел һин:

Яңғыҙ ай аҫтында

Яңғыҙ эсмәм хәсрәт туйымды.

Юҡ, мин, донъям,

Түгел ундайҙарҙан,

Ул меҫкенлек – ҡолдар өлөшө.

Ә мин хужаң,

Ғорур ижадсың мин,

Мин – биҙәүсең һинең,

Мин – кеше!..

Әгәр бөтә әҙәм минән йөҙ борһа ла,

Танымайса ғорур кисемде,

Мин яңғыҙ ҙа алға атлар инем,

Байраҡ итеп

ошо исемде!..

\* \* \*

Донъя зәңгәр, донъя шундай зәңгәр –

Ҡанатһыҙ ҙа осоп китерлек!

Был юлдарҙан тик бер үтер өсөн

Ғүмерҙәрең буйы көтөрлөк!..

Ерҙе уйып сыҡҡан йәшел энә

Тегә яҙға байрам күлдәген.

Һин киләһең, юҡ, йөҙәһең, йырым –

Һин бер аҡҡош зәңгәр күлдәге.

Ниндәй көс һуң тағы ҡауыштырҙы

Беҙҙе шулай зәңгәр иртәлә?

Беҙме әллә елде иркәләйбеҙ,

Елме әллә беҙҙе иркәләй?

Аяғыңды зәңгәр шишмә йыуа,

Ниңә тулҡын түгел ҡулдарым?

Беҙ килеп тә еттек. Юл да бөттө!

Ниңә ҡыҫҡа былай юлдарым?

Ҡайҙа зәңгәр сәскә? Юҡ шул әле!..

Мә, алып тор һин тал бөрөһөн.

Тик бынан һуң тал да был донъяла

Зәңгәр сәскә булып йөрөһөн!

УМЫРЗАЯ ЙЫРЫ

Диуана мин, диуана,

Донъя менән йыуанам.

Донъя минең – үҙ өйөм,

Донъя моңо – үҙ көйөм.

Үҙем нисек теләйем,

Ерҙә шулай йәшәйем.

Бер кемгә юҡ зыяным, –

Мин тик умырзаямын.

Һәр терегә һөйөнәм,

Тик үлемгә көйөнәм;

Ә хәҙергә – ҡыуанам,

Диуана мин, диуана!..

\* \* \*

Иң бөйөк һүҙ әйтелмәгән,

Иң бөйөк көн әле ул алда.

Килер ул көн, килер ул ҙур байрам,

Туй яһарбыҙ шаулап урамда.

Ул туйға мин, бәлки, барып етмәм,

Ярһыу атым янып йығылыр.

Тик минһеҙ ҙә тулы булыр ул туй,

Мин белмәгән дуҫтар йыйылыр.

Һөйләшһәләр әгәр туған телдә,

Телгә алыр улар мине лә.

Сөнки мин киләсәк менән бергә

Һаҡлап саптым, телем, һине лә.

\* \* \*

Беләм, миңә яҙмышыңды бәйләү,

Күңелең теләһә лә, ҡурҡыныс:

Шомло уйҙар һиңә тынғы бирмәй,

Ләкин һин ғорур бул, бул тыныс.

Теләйһеңме, йондоҙ өҙөп бирәм,

Ай ҙа булыр һиңә бүләгем?..

Теләйһеңме, тик һин телә генә,

Ҡабул булыр һәр бер теләгең.

Һин теләһәң, мин бөтәһен дә

Тәүәккәлләй алам юлымда.

Мин – сихырсы-йырсы: йондоҙ һүнә,

Йондоҙ яна минең ҡулымда!

\* \* \*

Бәлки, керләнеп тә бөтөрмөн мин,

Янған өсөн яла яғылыр.

Ялған һыйыныр ер булмаһа ла,

Яласылар әле табылыр.

Тик намыҫты данға алмаштырмам,

Юҡ, алданмам арзан даныма.

Мин янырмын ғәҙеллекте яҡлап,

Ҡәләмемде манып ҡаныма.

Һәр нәмәне халҡым зиһене менән,

Халҡым күҙе менән күрермен.

Әгәр кәрәк булһа, илем, телем өсөн

Ғәзиз ғүмеремде бирермен.

Юҡ, теҙләнмәм ялған алдында мин!

Маҡсатымдың иң-иң алыҫын

Яҡын күрер күҙем, һәм күҙемдә

Балҡып яныр ғорур намыҫым!

\* \* \*

Шиғыр кеүек булһын бар тормошоң,

Тормош кеүек булһын шиғырың –

Шулай йәшәргә бит тырыштым мин,

Икеһен дә бергә һыйҙырып!..

Бәлки, һыйғандыр ҙа?.. Тик шикләнәм

Ныҡлы булыуына һүҙемдең,

Ә шулай ҙа ышанаһым килә

Йырым-тормошома үҙемдең.

Кем генә һуң күргән ваҡ баһаны

Үткән саҡта ғүмер юлынан?

Йәшен балҡый тәүҙә,

Күк күкрәүе ишетелә бары һуңынан...

ТЫУҒАН КӨН

Эс бошорғос талғын сәғәт теле

Нисә ҡабат инде ураны!..

Уйҙарымдың моңһоу ебен һүтеп,

Үкһей тышта февраль бураны.

Ниндәйҙер бер оло мәғәнә лә бар

Келт-келт иткән сәғәт телендә:

Яҡты был донъяға килгәнмен бит

Шул буранлы айҙың төнөндә...

Мин дә бала инем. Хыялландым

Был донъяны гиҙеп сығырға.

Күпкә ынтылдым мин, тик һуңынан

Ғашиҡ булдым йырға, шиғырға.

Күрҙем яҡшылыҡты, яманлыҡты,

Әсе-сөсөһөн дә татыным.

Һөйҙөм, һөйөлдөм дә, буғай,

Улдар бүләк итте ҡатыным...

Күп кешеләр уҙҙы яҙмышымдан,

Күңелемә һалып яҡтыһын.

Бына инде шулай ҡайнай торғас,

Үтте ғүмеремдең яртыһы!..

Үтте!.. Ә һуң ни эшләнем, ни һуң?

Бик аҙ түгелме? – тип һораным...

Эс бошорғос шуға сәғәт теле,

Үкһей шуға февраль бураны...

\* \* \*

Көнләшмәҫе бик һаҡ кешеләрҙән,

Улар тыныс, ғәмһеҙ йәшәһә, –

Булмаймы һуң күкрәү, тетрәүҙәр,

Йәшлегеңдә йәшен йәшнәһә?

Абынмаҫҡа аяҡ аҫтын ғына

Ҡарап баҫҡан йондоҙ күрәме?

Бер хыялһыҙ, йондоҙ күрмәй йәшәү

Кешегә һуң бәхет бирәме?

Йәшәмәгән генә яңылышмаҫ,

Юҡ-бар уйҙар башҡа тулмаһын...

Хаталар ҙа булыр тормошоңда,

Тик тормошоң хата булмаһын!

ТУЙ ЙЫРЫ

Һай!

Һеҙ пар килгәс, беҙ ҙә килдек,

Ҡотло булһын туйығыҙ!

Тормош туйҙан ғына тормаҫ,

Уртаҡ булһын уйығыҙ!

Ай-һай, туйығыҙ,

Уртаҡ булһын уйығыҙ!

Ҡайғыны ла, шатлыҡты ла

Бергә-бергә бүлегеҙ!

Был донъяла гөлдәр күркәм,

Өҙөлмәһен гөлөгөҙ!

Ай-һай, туйығыҙ,

Һыуынмаһын ҡуйынығыҙ!

Һеҙгә тағы беҙ теләйбеҙ

Бәхеттең мул өлөшөн:

Булғас булһын гөлөгөҙҙөң

Бер... биш-алты емеше!..

Ай-һай, туйығыҙ,

Әп итешеп ҡуйығыҙ!..

\* \* \*

Бер аяғың баҫһа бөгөнгөгә,

Иртәгәгә баҫһын береһе,

Эштән өйгә ҡайтҡан һымаҡ,

Киләсәккә ҡайтып йөрө һин.

Ҡояш көлтәләрен ташып унан,

Һуғып төшөр йондоҙ балаһын.

Ай-ҡыйырсыҡ һиңә танһыҡ булыр,

Килһә әгәр эшләп ашағың.

Тиккә генә бәхет сүкемәгән

Эшсе дуҫтың ҡорос сүкеше.

Тиккә генә бәхет урмаған бит

Ай-урағын тотҡан сос кешең...

Тиккә генә ата-бабаларың

Алтын итеп байраҡ сөймәгән.

Тиккә генә улар һинең өсөн

Тыуыр көндө шулай һөймәгән...

\* \* \*

Мин йәшәрәм йәшен йәшнәгәндә,

Күк күкрәй минең күкрәктә.

Биттәремә ямғыр һыҙырғанда,

Мин шатлыҡтан шашам бигерәк тә.

Аҡтарылһын әйҙә тау-болоттар,

Ҡуптарылһын зәғиф тамырҙар.

Дауыл ҡырһын сибек япраҡтарҙы,

Шат йәштәрем генә тамырҙар.

Ҡалһын ерҙә йәшел сафлыҡ ҡына,

Бөтә сүп-сар һепереп түгелһен.

Ҡыуанмаһаң ошо аҡ бәхеткә –

Ҡурҡаҡ йән һин, кеше түгелһең!

СӘСКӘ ЙЫЙҒАНДА

Талсыбыҡтай һомғол буй-һыныңды,

Күҙҙәреңдең моңһоу ялҡынын

Нисек күрмәҫкә һуң, күҙем булып,

Әйтсе, һылыу, етмәй аҡылым!

Юҡ, бәхет тә һинән һорамайым,

Юҡ, наҙлау ҙа һинән көтмәйем.

Үҙем наҙлап, үҙем һөйөр инем, –

Юҡ, быға ла баҙнат итмәйем.

Тик һоҡланғым килә оҙаҡ-оҙаҡ,

Ситтән генә һине күҙәтеп:

Ниндәй килешә һиңә сәскә йыйыу,

Эйелеүең сәскә өҙәм тип!..

Һин үҙең дә умырзая мәллә

Умырзая тулы аҡланда?

Ҡағылырға хатта ҡулым бармай,

Кит, күңелем, кит һин, һоҡлан да!..

УМАРТАСЫ

Ары торһон диңгеҙ, курорттарың,

Карауатың үҙе ял йорто!

Көн дә килә һиңә яҡташтарың!..

Бына Фәсҡи (ҡарай бал ҡортон)

Һөйләй миңә баштан үткәндәрен,

Үҙән буйҙарының үткәнен,

Батырҙарын уның, матурҙарын,

Беренсе ҡат нисек үпкәнен...

Таныш тарих, тик тыңлайым үҙен:

— Ауыҙ ит, – тим, – балыҡ һурпаһын.

Аҙаҡ ҡуйы итеп сәй яһайым,

Сәйһеҙ ни ул табын уртаһы?..

Төшлөктәге ҡояш тәнде өтә,

Тик еләҫ ел тәнде иркәләй.

Еҫе аңҡый ҡайын еләгенең,

Яр аҫтында сабаҡ сирткәләй...

Умартасы мине утарына

Яңы бал ашарға саҡыра:

— Теләһәң, – ти, – үҙем килеп алам,

Ана унда минең ат тора.

Быйыл бал мул, сәскәләр күп,

Матур килде быйыл бал яҙы.

Тик, ниңәлер бына көн боҙолоп,

Етмәй торҙо бер аҙ аяҙы...

Ә шулай ҙа урман йәмле бит, әй,

Уҡый белһәң уның китабын?..

Бөтә һөйләгәнде, – ти ул аҙаҡ, –

Яҙып ҡуйма кабы һин тағы!..

Ярай, мин китәйем, әтеү атты

Бик күгәүен талап йонсота...

Умартасым китте утарына,

Мин оҙатып ҡалдым асыҡта.

Был тарихта артыҡ бер ни ҙә юҡ,

Яңы донъя ла юҡ асаһы.

Тик бар бында бал ҡортоноң

Сәскәләрҙән йыйған мансаһы.

Кешеләрем, минең кешеләрем,

Ниндәй ҡәҙерле, тим, һөйкөмлө!

Килегеҙ һеҙ миңә, килегеҙ гел,

Мин бит һеҙгә сабый хөкөмлө.

Килегеҙ тик асыҡ күңел менән,

Яҡшы ниәт менән килегеҙ.

Байлығым – һеҙ! Күңел елкәнемде

Илтә һеҙҙең яҙмыш елегеҙ...

ОСОУ

Осам, осам! Бала саҡтан бирле

Бер туҡтауһыҙ осам ҡайҙалыр.

Бар тормошом – осоу, ҡолау минең,

Үҙем – ерҙә, күҙем – айҙалыр...

Әкиәт тыңлап, сәмреғошта осһам,

Ҡолас йәйеп остом төшөмдә.

Остом аттан, кәбән баштарынан...

Тик ҡәнәғәт булмай эшемдән,

Бер көн килеп аэроклубҡа индем.

Нисә ҡабат күккә менмәнем!

Болоттарҙың аҡҡош муйынына

Элеп төштөм ерҙең элмәген...

Мин ҡайҙалыр остом, бер һылыуҙың

Үпкән саҡта тәү ҡат иренен.

Шул көн миңә талмаҫ ҡанат ҡуйҙы,

Шул көндән һуң мин дә ир инем...

Тик османым ракетала ғына,

Тапманылар, ахыры, кәрәген.

Ә шулай ҙа, ут-ялҡынын атып,

Оса һаман, оса йөрәгем.

Ил осҡанда, йөрәк осмаҫмы һуң,

Атмайынса бөтә ялҡынды?

Бәлки, минән дә бер эҙ ҡалыр, тим,

Күңел күктәрендә халҡымдың.

ЭСТАФЕТА

...Юҡ, ул үлемдән мин һис ҡурҡмайым,

Йән бирерҙәй эшем бар минең.

Тик үҙемдән ҡурҡам ҡайһы саҡта:

Аҙ эшләнем, донъя тар минең!..

Минең йәштә күптәр эшен бөткән,

Оло донъя менән йәшәгән.

Киләсәккә хаттар яҙған Таҡташ,

Туҡай йәшен булып йәшнәгән!

Ялҡын йәштә Бабич ут-дауылда,

Көн тыуырын көтөп ятмаған.

Атһа атһын уны дошман ҡулы,

Тик намыҫын шағир һатмаған.

Шоңҡар булып осҡан Сәләмем дә,

Йәлилем дә йәнен йыр иткән.

Туфан булып ҡалҡҡан Хәсәнем дә,

Ҡара төнөн хатта нур иткән.

Төрлө заман төрлө һүҙен әйткән

Һәм төрлөсә хөкөм сығарған.

Ләкин һуңғы һүҙҙе әйтер өсөн

Хаҡ бирелгән бары уларға!..

Уларҙан ал йәшәү ҡеүәһен һин,

Күргең килһә хистәр байрамын.

Улар барған изге юлдан атла,

Уларҙан ал шиғыр байрағын!..

\* \* \*

Йырың, тыуғас, үлмәһен,

Йылдар саңы күммәһен,

Заман менән йәшәһен,

Йәшәһен дә йәшәртһен, –

Шунда моңо һәр йырҙың,

Шунда йәне шиғырҙың;

Тәбиғәт кеүек булһын,

Илһамың менән тулһын,

Моңһоҙҙар ҙа моңланһын,

Йоҡлағандар уянһын,

Уянһын да уйланһын,

Йоҡлауынан оялһын!..

ТӨНГӨ УЙҘАР

Мин уйланыр, яҙыр, уҡыр өсөн

Төндө көтәм, төндө һағынам.

Төндә минең серле илһам ҡошом

Уяна ла ҡанат ҡағына.

Тик ут ҡына булһын, янһын бергә,

Мин арымай тороп, һүнмәһен.

Көндөҙгө эш, тауыш, ығы-зығы

Уйҙарымды кереп бүлмәһен.

Төндә мин ниндәйҙер башҡа кеше,

Башҡа уйлы, башҡа хыяллы,

Төн йөҙөндә тик бер төҫ булһа ла,

Донъям минең мең-мең буяулы.

Һәр бер тауыш, һәр бер һулыш төндә

Башҡаса бер мәғәнә, моң ала.

Ә көндөҙөн, шул диңгеҙгә сумып,

Күҙ-ҡолағың шунда юғала.

Көн – кешенең ҡул-аяғы булһа,

Төн – кешегә аҡыл-йөрәктер.

Күрәһең, шул көндө күрер өсөн

Төнгә китеп тороу кәрәктер.

Күптәр төндө әрләй: меҫкен төн ул

Иң ҡараңғы төҫкә буяла.

Ә бит көнгә сәскә, төн булмаһа,

Сыҙар инеме һуң донъяла?..

\* \* \*

Нур ҡалмаһа күҙендә,

Йыр ҡалмаһа үҙендә,

Ни ҡыҙығы донъяның –

Ҡошсоғо юҡ ояның?..

МАЯҠ

Ҡаратауҙың бейек түбәһендә

Ҡалҡып тора күккә бер маяҡ.

Шул маяҡҡа менеп ҡарап торһаң,

Ус төбөндә һымаҡ тирә-яҡ.

Йүрүҙәнкәй аға бормаланып,

Бормалары һайын бер ауыл.

Шул ауылдар араһында ята

Тыуып үҫкән минең Арҡауыл.

Тыуған яҡтар! Шунда урман киҫеп,

Бесән сабып, иген сәсәбеҙ...

Ҡырыҫыраҡ тиҙәр беҙҙең яҡты,

Тик ул беҙгә – наҙлы әсәбеҙ.

Салауаттай улы, ә ҡыҙы һуң?

Әминәһе һымаҡ һөйкөмлө.

Бай ул үҙе киң күңеле менән,

Моңло боронғо йыр шикелле.

Күп илдәрҙе, күп ерҙәрҙе күрҙем,

Ғашиҡ итте мине йылы яҡ.

Ләкин ҡайҙа ғына йөрөһәм дә,

Саҡырып тора мине шул маяҡ...

\* \* \*

Ниндәй шыҡһыҙ, һалҡын һары таң был,

Яланғас ел генә күгендә...

Бәлки, һуңғы ҡабат килгәнһеңдер,

Йән өшөткөс бушлыҡ күңелдә.

Гүйә, донъя – моңһоҙ бер һыбыҙғы,

Буш һыбыҙғы – елдәр өрөргә.

Ниҙер үлде» ниҙер һүнде унда,

Кире ҡайтмаҫ өсөн ғүмергә.

Күңелдә тик ауыр юшҡын ғына,

Әрем әсеһе тик ирендә...

Ниндәй фәҡир, ниндәй ярлы кеше,

Йыр юғалһа күңел түрендә!..

СӘНҒӘТ

Еңелерәк кеүек шағирҙарға:

Беҙ, исмаһам, тойғо-уйҙарҙы

Һүҙҙәр менән әйтеп бирә белгәс,

Ятҡырмайбыҙ бикләп уларҙы –

Бикләр замандарҙы уҙғарҙыҡ!..

Рәссам да аса үҙ донъяһын,

Йәйғор буяуҙарға буятып.

Ә көй сығарыусы моңо менән

Иң-иң нескә хистәр уятып,

Һөйләй, көйләй белә...

Ә башҡалар?

Нишләй улар – ғашиҡ булһалар,

ҡайғырһалар,

йәки ҡыуанһалар,

Сикһеҙ бәхет менән тулһалар!

Бәлки, әйтмәгән уй көслөрәктер,

Хислерәктер һүҙ,

моң,

буяуҙан?

Юҡ, барыбер ғашиҡ шағир була,

Уяуыраҡ була уяуҙан:

Ул йыр йырлай,

Ул һүрәттәр яһай,

Буяу алмаһа ла ҡулына.

Шул һөйөүҙән тыуғандыр ҙа сәнғәт

Кешелектең изге юлына.

Тәүге шағир, рәссам һәм көйсө лә, –

Моғайын, ул ғашиҡ булғандыр.

Мөхәббәтен, шиғри, матур,

моңло итер өсөн

ҡулын һуҙғандыр

Был ерҙәге сағыу биҙәктәргә,

шиғри һүҙгә,

сихри моңдарға,

Һәм сәнғәтте алып сыҡҡандыр ул

Үҙе үтер оҙон юлдарға!..

Ә был оҙон, урау юлы уның

Һикәлтәле, ҡыйын булғанға,

Һәр аҙымы һайын мөхәббәтен

Ҡара көстәр быуып торғанға,

Нәфрәтен дә ҡушып мөхәббәткә,

Ҡорал иткәндер ул сәнғәтен...

Эйе!

Һин даулаштың,

Һин яулаштың, сәнғәт,

Ерҙең тәүге азат сәғәтен.

Һин көс булып,

Һин үс булып,

Хис уяттың, уйҙар уйлаттың.

Юлдарында күпме ҡорбан ятты,

Юлдарында күпме ҡан аҡты!..

Әй, ҡыйыу һүҙ,

тере буяу

саф моң!

Онотмайыҡ изге ҡаныңды.

Кешелектең саф намыҫы итеп,

Күтәрәйек һинең даныңды.

Кеше

ғашиҡ бөгөн

бар донъяға,

Мөхәббәте һыймай йыһанға.

Йондоҙло тел кәрәк бөгөн уға,

Эй, ҡанат ҡуй,

заман,

илһамға!

\* \* \*

Диңгеҙ елдәренә сығып көтәм

Иртә-кисле мин бер елкәнде.

Ләкин, юҡ, күренмәй ул офоҡта,

Әллә белмәй талып көткәнде?

Рәнйетте, ахыры, елкәнемде

Аҡ бәхеттәр бүләк итмәүем.

Ғәйептер ҙә, бәлки, уны көтөү,

Анһатмы тик уны көтмәүем?..

КӨТӨҮСЕ

Тамара Нечаеваның

«Көтөүсе малайы»на

Ҡарт көтөүсе – кәзә һаҡаллы ай –

Күк йөҙөндә моңһоу йылмайып,

Йондоҙҙарын көтөп арыны ла

Түшәгенә ауҙы ул, байып...

Йондоҙҙарҙың алтын тояғынан

Туҙып ҡалды көмөш томандар.

Күм-күк тауҙар, ниҙер көткән һымаҡ,

Һағайышып, тынып ҡалғандар.

Ҡыҙыл үгеҙ һымаҡ, ҡояш сыға,

Күк көмбәҙен һөҙөп, аҡтарып.

Ә көтөүсе малай, ысыҡ ярып,

Әйҙәп килә колхоз малдарын.

Ул ҡояшҡа ҡарап туҡтап ҡалды,

Күрҙем уның хайран булғанын:

Ике ҡулын елкәһенә ҡуйып,

Һемерҙе ул ҡояш нурҙарын.

Иртәнге ел һыйыр теле менән

Бишмәт салғыйҙарын ялманы.

Тик ул, бер әкиәт уҡығандай,

Ҡояшынан күҙен алманы...

Тора малай нәҡ атаһы һымаҡ,

Елкәһендә – һуғыш нужаһы.

Бына ҡайҙа ерҙең аҫабаһы,

Бына кем ул донъя хужаһы!

Донъя ҡалған уның ҡулдарына,

Ҡайтҡанғаса яуҙан атаһы.

Тик белмәй ул шул ҡояштың кискә

Ҡара хәбәр алып ҡайтаһын...

Сеү! Мин һинең хыялыңды өҙһәм,

Ғәйепләмә, зинһар, көтөүсем.

Мин һаман да әле, һинең һымаҡ,

Көн тыуғанын хөрмәт итеүсе.

ҺӨЙӨНСӨ!

Бураҙнаға һирпеп ебәргәндә

Ул күгелйем һары тос орлоҡ,

Башы ҡарыш алтын арыш булғас,

Күңелең бит күккә осорлоҡ!..

Шатлығың да,

Ҡайғың да бит һинең

Ошо яңы арыш башағы, –

Әле һөтлө, балауыҙлы килеш

Килеп тора ыуып ашағың.

Әллә күктең төбө төштө, тиеп,

Ҡайғырһаң һин көн-төн ямғырҙа,

Көн ҡыуанда һин бит болоттарҙы

Тының менән тартып алырҙай!..

Эй, игенсем! Ерҙә иң беренсе

Ғаләм киңлектәрен яулауға,

Дүрт күҙ менән бағып һин тораһың,

Иң ҙур өмөт бәйләп был яуға.

Килер бер көн, килер, килер ул көн,

Ер үҙенә күкте ҡаратыр, –

Һин теләһәң – күкрәп ямғыр яуыр,

Теләмәһәң – көн нур таратыр...

Беҙ ғаләмгә сәскән был йондоҙҙар

Емеш бирер тиҙҙән, игенсем.

— Бейе, ағай, бейе! – тиеп һинән

Мин алырмын тәүге һөйөнсө!..

\* \* \*

Бер күреүҙән ғашиҡ булғаным бар,

Телдән ҡалғаным бар минең дә.

Яҙмышым шул,

Бәхетем шул, тиеп,

Көндәй күргәнем бар миңен дә...

Тик һуңынан өмөт юҡҡа сыға,

Тулҡыныуҙан тына йөрәгең.

Күләүектә лә бит

Тәүҙә шулай

Диңгеҙ тәрәнлеген күрәһең...

ИЛҺАМ

*Ҡайҙа киттегеҙ һеҙ, шиғырҙарым?*

*Мостай Кәрим*

Белә инем

Шиғыр шатлығының

Күҙ йәш менән ташып барғанын...

Ә хәҙер һуң?

Ҡайҙа юғалттым мин

Йөрәктәге хистәр байрамын?

Бер йыл үтеп китте бына,

Бер йыл!

Бер генә юл яҙһам, исмаһам!

Юҡ шул!

Ҡанат йәйеп, илһам ҡошо

Һис тә осмай икән осмаһа...

Ҡайҙа осһон?

Ҡайҙа осһон инде? –

Киңлек кәрәк уға осорға!

Ә һин? –

Илең

күкте яулағанда,

ерҙе буйһондорған осорҙа

Ултыраһың тар бүлмәлә, күләгәлә,

Юҡ ем сүпләп, төтөн эсендә...

Ҡайҙа бында илһам, шиғыр тыуһын?

Үлеп бөтөр булған хисең дә.

Ә бит һиңә

йәшәр,

яныр кәрәк,

көлөр кәрәк,

кәрәк иларға!

Тик шул саҡта ғына

һин – кешеһең

һәм – хаҡлыһың

йыр ҙа йырларға.

Шағир – ел ул, донъя, заман еле, –

Ҡайҙа булһа, нигә ҡағылһа,

Көйөн шунан ала,

шунан таба,

шунда ғына тыуа

йыр, илһам!

УЛЫМ ЙОҠЛАҒАНДА

Күҙе уйнай, күҙе яна башлай,

Күктә осҡос күрһә, малайҙың.

Моғайын да, шулай күҙе баҙлап,

Урағына баҫыр ул айҙың.

Бағыр ергә, ниндәй уйынсыҡ, тип,

Аҫтын-өҫтөн айҡап ҡарар ул,

Ниңә бында артыҡ нәмә күп, тип

Заманынан бер көн һорар ул.

Ул таҙартыр уны сүп-сарҙарҙан,

Һәр урында баҡса үҫтерер,

Әкиәттәге һарайҙарҙы һалыр,

Төҫө уңған ергә төҫ бирер.

Уйнап туйһа әгәр ере менән,

Алыҫ йондоҙҙарға һикерер,

Тыуған ерен сәңгелдәге итеп,

Киң йыһанды тыуған ил күрер...

Яңғыҙ ятмаһын, тип, ай урағы,

Һалыр уға ерҙең сүкешен...

Ә хәҙергә – оса-оса йоҡлай,

Тик дулама улай, сеү, кешем!..

\* \* \*

Күҙ бәйләнә. Төшә киске эңер,

Ҡысҡырыша ярһып тартайҙар.

Эшен ҡушып улар бер-беренә,

«Тарт», тиҙәр ҙә, тарта алмайҙар...

Усаҡ яна ярҙа. Ҡайнай ҡаҙан,

Еҫен бөркә балыҡ һурпаһы.

Аҫып ҡуйған алтын табаҡ һымаҡ,

Ай яҡтырта табын уртаһын...

Борон-борон замандарға сумып,

Әкиәт тыңлай бергә тирәктәр.

Тик, тынлыҡты боҙоп, баш осонан

Һыҙғырышып үтә өйрәктәр.

Үтер, бәлки, шулай замандар ҙа,

Әкиәттәр ҙә бөтөр иҫкереп.

Ә мин һаман ултырырмын кеүек

Тартай моңонан да иҫереп...

ҮЛЕМҺЕҘҘӘР

Үлем тере! Үлем сығып йөрөй,

Һәр кемгә лә етә ҡаяуы;

Юҡ яҙмыштан уҙмыш бер кемгә лә,

Бер кемгә юҡ уның аяуы...

Ләкин үлемдә лә матурлыҡ бар,

Илем, тиеп үлһәң яуҙарҙа.

Кеше – матур, эшләп оло эшен,

Эш өҫтөндә үлем ауҙарһа...

...Янды Бруно майҙан уртаһында,

Уттарында урта быуаттың.

Ләкин ниндәй ялҡын ҡабыҙҙы ул,

Ниндәй быуаттарҙы уятты!..

— Уйҙарыңдан кире ҡайт! – тип, үлем

Кеше аҡылына бәйләнде.

— Ә шулай ҙа Ер әйләнә! – тиеп,

Сал Галилей фәнгә әйләнде.

Кешелектең пәйғәмбәре булған

Хатта Марксты ла тәбиғәт

Аяманы, алды!.. Ләкин ҡалды

Мәңгелек бер тере тәғлимәт.

Ильич һүнде, төҙөп яңы илде,

Хыял илен төҙөп донъяла.

— Кемде харап иттем! – тиеп, һаман

Үҙ эшенән үлем ояла.

Ә паровоз топкаһында Лазо

Әүерелде һүнмәҫ күмергә.

Батырылды Чапай тулҡындарға,

Тик йыр булып ҡалды ғүмергә.

Үлде комиссарҙар, үлде йәш бөркөттәр

Тура ҡарап үлем күҙенә.

Был үлемдән, ҡыҙыл байраҡ булып,

Йәшәү ҡалды донъя йөҙөнә.

Аҙмы атылғандар, аҫылғандар,

Аҙмы тере килеш күмелгән?

Тик уларҙың ғорур ҡарашынан

Үлем сиккән, үлем еңелгән!..

Ниндәй ауыр хәлгә ҡалғанда ла,

Һин йәшәргә тыуғас был ергә,

Йәшә кеше булып, ә үлгәндә –

Һин белергә тейеш үлергә!

УТЫҘҘЫ АРТЫЛҒАНДА

Оса йылдар,

Оса юлдар

Ғаләм караптарылай!..

Йәшәй кеше,

Эшләй эшен,

Ғазаплана – арымай.

Йәшәүенә,

Эшләүенә

Инде утыҙ йыл тула!..

Ә йөрәге,

Бар теләге

Тик йәшлеккә ынтыла.

Бер табылған,

Гел табынған

Аллаһынан да көлә. Һүҙ белмәгән,

Күҙ күрмәгән

Көндәр түрәһе килә!..

ТАҢҒЫ ЙЫР

Ниңә моңло икән таңдағы йыр?

Ярып керҙе ул йыр йөрәккә.

Төпһөҙ упҡындарға осҡан мәлдә

Таяндым мин ошо терәккә.

Был кемдеңдер тәрән моңо ине,

Мәңгелек был алыҫ моң ине –

Шундай яҡын итеп тойҙом уны,

Иренем мин... ә бит туң инем...

Эй, изге моң! Кисер, кисер мине,

Мин ғәйепле һинең алдында.

Мин баш эйәм һиңә, был донъяла

Шундай тоғро моң бар сағында.

ТЫРЫШ ҠАҘ

Инәйемә

Күҙен йома-йома йоҡомһорап,

Һуңға ҡалған бер ҡаҙ ояла,

Эй, ултырған була көнө-төнө,

Бәпкә сығарам тип донъяла.

Күптән-күптән инде башҡа ҡаҙҙар

Бәпкәләрен йөрөй эйәртеп.

Ә ул, меҫкен, һаман яна-көйә,

Кем уйлаған шулай көйөр тип?

Ата ҡаҙҙан булды бөтә бәлә,

Йомортҡалар булды атаһыҙ,

Бар күңелдән ышанғайны уға,

Тормош, ахыры, булмай хатаһыҙ!..

Яңынан ул һалды йомортҡалар,

Һуңға ҡалыуына ҡарамай.

Шундай сабыр баҫып ултыра ул,

Бит бәпкәһеҙ ҡалыу ярамай!..

Сабыр төбө – һары алтын, тиҙәр, –

Сығыр әле һары бәпкәләр!

Толғаҡһыҙ ҡаҙ булды, тимәҫ әбей,

Рәхмәт яуғыр, тип тә әйткеләр...

\* \* \*

Һәр бер үлән, япраҡ ҡыштырҙауы

Сиртеп тора күңел ҡылыма.

Һәр кешенең үҙе, күҙе, һүҙе

Теҙелеп бара ғүмер юлыма.

Көйөндөрә, һөйөндөрә һәр һүҙ,

Һәр һүҙ ала минең йоҡоно.

Уны әйткән елдәй үтеп китә,

Тик күңелдә ҡала тулҡыны.

Юҡ, мин быға һис тә һыҡранмайым,

Зарланамы йылға тулҡынға?

Йәшәүем шул!.. Мин бит әйләндерәм

Шул тулҡынды утлы ялҡынға...

\* \* \*

Юҡ, йөрәгем, таш түгелһең әле,

Тере әле, тере хистәрең.

Күпме наҙҙы, күпме ҙәңгәр яҙҙы

Һаҡлай әле иртә-кистәрем...

Тулы тормош, оло бәхет биргән

Кешелекле һөйөү кәрәген

Барған һайын мин нығыраҡ тоям,

Көтә уны, эҙләй йөрәгем.

Ярһыу яҙҙар килһә, күңел даръям

Ярҙарынан сыға ашҡынып.

Юҡ, ғүмерлек яҙын тапмайынса,

Ярҙарына ҡайтмаҫ ташҡыным!..

\* \* \*

Мин бит һине һиртмә бишегеңдә

Тирбәтмәнем, йырлап йырымды.

Кил, кәмәлә тирбәтәйем һине,

Эсә-эсә зәңгәр нурыңды.

Көндәр буйы мин бит, үҙең юҡта,

Һинең менән генә һөйләшәм.

Ә үҙеңде ап-аҡ кейемендә

Килгән сырхауҙарҙан көнләшәм.

Ә кисен юҡ һүҙем, тик үҙеңде,

Тик үҙеңде килә эсәһем...

Ташлап киткән сабый көнө буйы

Талып көтә шулай әсәһен...

\* \* \*

Мин яратам ғашиҡтарҙы,

Ғашиҡтар матур була.

Наҙлап һөйгән ҡыҙ алдында

Егет тә батыр була.

Тик ҡасандыр таныш хистәр

Йөрәгемә ят кеүек:

Хәҙер инде йәш йөрәгем

Ауыҙлыҡлы ат кеүек!..

МИНЕҢ ЙОНДОҘОМ

Ғүмерем буйы мин бит яңғыҙым,

Эҙләйем һине, яҡты йондоҙом.

Юғалдың ҡайҙарҙа?

Юл алдың ҡайҙарға?

Һинһеҙ, йондоҙом, юлым бик оҙон...

Ниңәлер күпте көтә күңелем,

Көткәнгә микән күпте киң илем?

Дауыллы йылдарҙа,

Бормалы юлдарҙа

Мин еңел йөклө булмам, һөйөклөм!

Саҡыра тағы алыҫ юлдарым,

Юлдашым минең – йөрәк моңдарым,

Тынғыһыҙ көндәрҙә,

Йондоҙһоҙ төндәрҙә

Күрсе мин барын, яҡтырт юлдарым!

\* \* \*

Сыйырсыҡтар ҡайтты яҙ артмаҡлап,

Һайрай ана маҡтап өйҙәрен.

Ш аулай-шаулай гөрләүектәр аға,

Етте инде яҙғы өҙәрем...

Сәйер һымаҡ хатта үҙ-үҙемә:

Тәүге ҡабат бер ни көтмәйем.

Һандуғастан, сәскәләрҙән башҡа

Яҙҙан бер ни өмөт итмәйем.

Бөтәһе лә таныш инде хәҙер:

Мөхәббәт тә таныш, дуҫлыҡ та,

Тоғролоҡ та, хатта хыянат та,

Күңелдәге юшҡын, бушлыҡ та...

Тик йәшәге, тик эшләге килә,

Бар тәбиғәт шулай, күрәһең.

Бер ниндәй ҙә ғәм юҡ башта,

Шау яҙ менән тулған йөрәгем!

ҠОЯШЛЫ ЯМҒЫР

Ҡояш!.. Ямғыр!..

Ҡояшлы ямғыр бирҙең.

Күҙ йәш аша

Йылмайғанымды күрҙең.

Ян, ян, ҡояш –

Яҡты һөйөүем минең,

Яу, яу, ямғыр –

Янып көйөүем минең.

Сатнап-сатнап

Йәшнәһен әйҙә йәшен,

Күкрәп-күкрәп

Түгелһен әйҙә йәшем!

Ҡояш, ямғыр...

Уларҙан йәйғор ҡалһын,

Арабыҙға

Нурҙарҙан күпер һалһын!

КҮҘҘӘРЕҢДЕҢ ЗӘҢГӘР ЯЛҠЫНЫ

«Ете ҡыҙҙай» ойоп, талғын ғына

Бейегәндә ал таң елдәре,

Төш кенәлер был тип ҡурҡтым мин.

Төш кенә бит ҡайтмаҫ өндәрем...

Ни бирәйем һиңә был өн өсөн,

Ни генә һуң булһын бүләгем?

Йырым ҡалһын ҡапҡа төбөгөҙҙә,

Йырымда бит минең йөрәгем...

ҠАЙЫН ЕЛӘГЕ

Күк сәскәлә күрҙем күҙҙәреңде,

Аҡ ҡайында күрҙем буйыңды.

Тау-урмандар ҡыҙырып йөрөгәндә,

Белгән кеүек минең уйымды,

Һин, эйелеп, өҙөп бирҙең миңә

Ике тамсы ҡайын еләген –

Өҙөп бирҙең үҙ ҡулдарың менән

Йомарт йәйҙең тәүге бүләген.

Янып бешкән ошо еләк тәмен

Юғалтырға ҡурҡып йөрөнөм.

Гүйә, был пар еләк үҙе ине

Тетрәп торған һинең иренең!..

\* \* \*

Беҙ балалыҡ менән хушлашҡанда,

Хушлашабыҙ уйһыҙ, шатланып!..

Эй балалыҡ, хатта хушлашҡанда

Талсыбыҡҡа ҡала атланып.

Йәшлек менән ауыр хушлашыуы,

Йәшлек кәрәк ғүмер-ғүмергә...

Эй йәшлегем, аяҙ ҡартлығыма

Барып етһәк ине беҙ бергә!..

\* \* \*

Ниндәй матур ҡатын-ҡыҙҙар тәне,

Һыу ингәндә, ҡомда ятҡанда!

Ҡойоп ҡуйған тере һәйкәлдәрҙән

Яр буйҙары сәскә атҡандай.

Мин, боронғо мәжүси грек һымаҡ,

Был һындарға ҡарап туйманым.

Ҡайҙан кейем уйлап сығарғандар,

Дошман эшелер был, тип уйланым.

Табынырға мине көсләһәләр

Әгәр ерҙең берәй йәненә,

Мин табыныр инем донъяла тик

Ҡатын-ҡыҙҙың даһи тәненә!..

ЯҢҒЫҘ АҠҠОШ

Моңая аҡҡош, моңая,

Моңая яңғыҙ ҡалғас –

Ғүмер дуҫы, һәләк булып,

Ҡара ҡайғыға һалғас...

Аҡҡош шундай ҡош икән ул:

Башҡаларҙы иш итмәй,

Башҡа аҡҡош ҡаңғылдаһа,

Тауышын да ишетмәй;

Ғорур һөйөүен үҙенең

Бирмәйенсә йәбергә,

Һауалай ҙа зәңгәр күктән

Ташлана, тиҙәр, ергә...

Тик был аҡҡош оса алмай –

Ҡанатҡайын ҡырҡҡанға.

Сикһеҙ екһенеп ҡарай ул

Янына һырыҡҡанға...

\* \* \*

Үтте лә китте йәшлегем,

Үткәнен дә тойманым.

Йә, үтмә, тип, йә, китмә, тип

Үҙен бер ҙә тыйманым.

Атырға ла өлгөрмәне,

Сәскәһен ҡойҙо гөлөм.

Тик һаман да, сәскә ат, ти

Ал танда иҫкән елем.

Аһ, әгәр ҙә мин гөл булһам,

Ал сәскә атыр инем.

Атлап түгел, йәшлегемә

Йүгереп ҡайтыр инем!..

\* \* \*

*Надяға*

Ер үҙенең йәшел ҡулы менән

Тағы ла бер яҙҙы күтәрҙе.

Ә һандуғас-һантый тағы, тағы

Хыялый баш итә күптәрҙе...

Шундай яҙҙа, муйыл сәскә атҡас,

Күбекләнеп ташҡан ҡымыҙҙай,

Эсә-эсә зәһәр шул ҡымыҙҙы,

Мин дә ғашиҡ инем бер ҡыҙға.

Һәм беҙ иҫергәйнек икебеҙ ҙә –

Әллә сәскәләрҙең еҫенән,

Әллә сәскә араһынан баҡҡан

Күк йөҙөнөң зәңгәр төҫөнән?..

Ҡойолдолар муйыл сәскәләре,

Тик емештә ҡалды май айы...

Инде үҙе сәскә йыйып йөрөй

Шоморт күҙле февраль малайы.

АҒА ҺЫУҘАР

Аға һыуҙар, ай, аға шул,

Беҙҙән һуң да ағасаҡ.

Үкенескә генә ҡала

Беҙҙең бергә булған саҡ.

Үтә йылдар, ай, үтә шул,

Үтә иҫкән елдәрҙәй.

Күңелдән тик һин сыҡмайһың,

Тамыр йәйгән гөлдәрҙәй.

Шиңә гөлдәр, ай, шиңә шул,

Ҡырауҙар ҡырып һала...

Юҡ, шиңдермәм мин гөлөмдө,

Сәстәрем ағарһа ла!

\* \* \*

Төн һымаҡ һин тынаһың да

Көн кеүек йылмаяһың.

Ахыры, айҙың серен йыйып,

Ҡояштан нур алаһың!..

Бер өҙлөкһөҙ үҙгәреш һин,

Яңылыҡ һин кис-иртән.

Әллә сикһеҙ сер булғанға,

Ынтылам һиңә, иркәм?

Ҡайғым да һин, шатлығым да,

Бәхетем дә һин минең.

Тик үҙеңде мин дә шулай

Бәхетле итһәм ине!..

БАҒЫШЛАУ

Фәҡәт һинең өсөн был йырҙарым

Рәхмәт һүҙе булып теҙелһен.

Умырзая кеүек яҙыбыҙҙың

Зәңгәр гөлө булып өҙөлһөн.

Ал да уны изге егермеңдә,

Ғүмер буйы һаҡла юлыңда.

Ауыр саҡта йырым осоп килһен,

Бер сихри көс артыр ҡулыңда.

Үтер йылдар, ағыр бик күп һыуҙар,

Ләкин онотма һин был яҙҙы.

Ә миңә ул оҙаҡ илһам бирер:

Күңелемә уны мин яҙҙым.

\* \* \*

Һандуғасым! Һайрап туҡтарһың да,

Тынып ҡалыр, тиеп, моңдарың,

Болоҡһой ҙа тора, ҡурҡа күңел,

Гүйә, шунан матур моң барын

Белмәйем мин... Бына шул матурлыҡ

Ташлап китер кеүек ер йөҙөн,

Башҡаса мин күрмәм кеүек уны,

Һандуғасһыҙ ҡалһам бер үҙем...

Ниндәй генә моңдар, тауыштар юҡ,

Тик, һандуғас, һинең тауышың –

Минең өсөн алыҫ йәшлегемдең

Мөхәббәте менән ҡауышыу...

\* \* \*

Һөйгән... Һөйөлмәгән...

Инде – һөймәй.

Тик һөйгәнен генә

Һөйләп-һөйләй...

\* \* \*

Теләһәк тә барыһын оноторға,

Мөмкинме һуң барыһын онотоу?

Әле сабый булып көлһәк тә беҙ,

Ул һуңынан килер – ут йотоу...

Башҡа берәү сәстәреңдән һыйпап

Уятҡанда һәр бер иртәлә,

Бел – минең ҡул наҙлап һөйөр һине,

Бел – минең ҡул һине иркәләр!

Мин ғазаптар аша килдем һиңә,

Һин сафлығың аша атланың.

Мин һүҙемде гөлдәр итеп һиптем,

Һин шиғырҙар итеп ятланың...

\* \* \*

Бәхет түгел һиңә минең һөйөү!..

Был тик минең һуңғы күкрәү.

Йәшене лә һинең йәшлегеңә

Көтөлмәгән бер шом килтерә...

Тик ҡурҡма унан! Дауыл үтер,

Ел баҫылыр. Тыныр ямғыры.

Ҡояш сығыр. Бары тороп ҡалыр

Күңелеңдә алыҫ яңғырау...

Улда һүнер, алыҫ-алыҫ китеп,

Ер ситендә ялтлар ялағай.

Йәшәрерһең һин дә, дала һымаҡ,

Йәшен дә бит кәрәк далаға!

\* \* \*

Әйтелмәгән борсолоу мин,

Һүтелмәгән ҡаты бер төйөн;

Асылмаған бер бөрө мин,

Ҡысҡырмаған оран һәр көйөм.

Кил яныма! Мин йырлармын,

Һәр нәмәлә табып көйөмдө.

Асылырмын сәскә булып,

Һүт тик минең ҡаты төйөндө.

Бар болотоң таратырмын,

Көндәй асырмын мин йөҙөңдө,

Бул тик ғәҙел матурлыҡ һин,

Һин табырһың миндә үҙеңде!..

ПОЭЗИЯ КИСӘҺЕ

Саҡырҙылар беҙҙе бер мәктәпкә,

Беҙ, шағирҙар, шиғыр уҡыйбыҙ.

Ҙур зал тынып ҡалған. Шул тынлыҡта

Өгөт-нәсихәттәр залға туҡыйбыҙ.

Графиндан һыуҙы эсә-эсә,

Беҙ янабыҙ шиғри ялҡында,

Ә шиғырҙар, беҙҙең шиғырҙар

Төрлө бөжәк, ҡорттар хаҡында.

Кисә бөттө. Бына шул сағында

Сығып баҫты бер ҡыҙ талпынып,

Һәм уҡыны һөйөү шиғырын ул,

Беҙ таң ҡалдыҡ уға,

ғәжәпләндек:

Поэзия үҙе күренде...

Күҙҙәрҙә – нур,

ә йөҙҙәрҙә

Беҙ үлтергән тормош терелде.

Ҡасандыр бит беҙ ҙә

шулай инек,

Һөймәйенсә, хыялланмайынса

Мөмкинме һуң

дөрөҫ йәшәргә?

\* \* \*

Һәр тарафым тулы мөхәббәт бит,

Һәр сәскәлә, һәр ҡош телендә...

Ә ниңә мин бер һандуғас түгел

Мөхәббәттең бәллеү гөлөндә?

Тормош даръяһында ҡая һымаҡ

Минең шулай баҫып торошом.

Тик ҡайҙа һуң йырҙарымда минең

Шул шау тулы тормошом?

Аҙмы моң-йырҙары, һүҙ йәйғоро

Ҡамап алған тирә-яғымды!..

Йөрәктәрҙе өттө ялҡыны...

Ә мин торам, өнһөҙ-һүҙһеҙ ҡалып,

Йота алмай ошо ағымды...

Муйынымдан һыуға сумған көйө

Сарсап, янып, һыуһыҙ интегәм.

Бар донъяһын һемереп эсер инем,

Ҡулым етмәй һиңә, Етегән!..

\* \* \*

...Но для женщины

прошлого нет...

И. Бунин

Ҡыҙ хәтере ҡыҫҡа, онотмай тик

Тәүге мөхәббәтен үҙенең, –

Йә нәфрәте итеп һаҡлай уны,

Йә ғүмергә һөйә өҙөлөп.

Ә ҡалғаны – зәңгәр тулҡын һаны, –

Йылдар упҡынында йотола.

Тәүге хистәр, тәүге кистәр генә

Ай серендә һаҡлап тотола.

Үткәне юҡ ҡатын-ҡыҙҙың бөгөн,

Үпкәне юҡ, кисә үпһә лә...

Тик йырҙарға күскән тойғоларға

Упҡындар юҡ, йылдар үтһә лә!

\* \* \*

Көтмәгәндә шундай ҡыҙҙар осрай,

Шундай ҡыҙҙар – ят та үл инде!..

Ниҙәр уйлап, ниҙәр кисергәнде

Үҙең күр ҙә үҙең бел инде...

Алыҫ-алыҫ йондоҙ –

Һиңә ул ҡыҙ,

Төшөңдә лә осоп етмәҫһең.

Төшөңдө лә көнләр кешең барҙа,

Төш күрергә баҙнат итмәҫһең.

Тиҙерәк һүҙҙе ситкә күсерәһең,

Кисерәһең үҙең эсеңдән!..

Бер йылмайып ҡарауы ла уның

Оло бер туй яһай хисендә!

Оло бер туй!..

Ләкин был туйҙың бит

Һин кейәүе түгел – ҡунағы...

Күңелдә тик моңһоу бер йыр тыуа –

Етмәгәнме һиңә шул тағы?..

\* \* \*

Көнләмә һин мине үткәндәрҙән,

Үткән һөйөүенән ҡыҙҙарҙың.

Улар ҙа бит бына һинең кеүек,

Ниндәй ғәйебе бар уларҙың?

Күҙҙәреңде һирпеп бер ҡараһаң,

Күҙҙәренә күҙең оҡшаған.

Наҙлы бер һүҙ әйтһәң, тап уларҙың

Һүҙҙәренә һүҙең оҡшаған!..

Сәскәләрҙең бөтә төрҙәренән

Һин йыйғанһың икән гөлләмә,

Бының өсөн һин һуң ғәйеплеме?!.

Үҙ-үҙеңдән мине көнләмә!..

\* \* \*

Бәлки, минең һуңғы һөйөүҙер был,

Һуңғы балҡыуылыр күҙемдең?

Ғәйепләмә минең сәйерлекте,

Яҙға әйләнеүен көҙөмдөң.

Шундай сағыу был көҙ, әкиәт-көҙ,

Әйтерһең, ул сабый һүрәте!..

Яна, яна мең-мең буяу менән,

Алтын ялҡындарын көйрәтеп.

Тиҙҙән, тиҙҙән уттай йәшеллектең

Тороп ҡалыр бары ҡау-ҡыуы.

Ләкин ниндәй мәғрур, тантаналы

Әкиәттең ошо балҡыуы!..

АЛТЫН ИТ!

Һиңә, иптәш агроном,

Әйтә-әйтә арыным:

Ҡулың һинең ни сәсә,

Шуны бирә Ер-әсә.

Тәбиғәттән шәфҡәт көтмә,

Көтһәң, иген дә икмә –

Тупрағыңды алтын ит,

Алтынды тупраҡ итмә!..

ЯҘАҺЫ КИЛМӘГӘН ШИҒЫР

Һис яҙаһы килмәй был шиғырҙы,

Башта ҡайнай башҡа шиғырым.

Ләкин бына килеп керҙең дә һин,

Тыумайынса ҡалды шул йырым.

Ул йырҙы мин айҙар, йылдар буйы

Йөрәгемдә наҙлап үҫтерҙем.

Үҫтерҙем дә, тыуыр көнөн көтөп,

Тыумаҫ элек быуып үлтерҙем

Ғазапланып ижад иткәндә...

ДҮРТӘҮ ХАҠЫНДА

Күпме маҡтау,

Күпме данлау һүҙе

Ҡырҡ көнгә – дүртәү хаҡында.

Берәүҙәр шик тота,

Ә берәүҙәр

Аптырайҙар, яҙып аҡылдан.

Ләкин миңә был һис ғәжәп түгел,

Был маҡтауҙар хатта уңайһыҙ:

Ай нурына ниңә табынырға,

Ҡояштан бит нуры ул айҙың?..

Үҙ ҡеүәтен бирҙе был дүртәүгә

Ҡояш һымаҡ йомарт киң илем.

Улар менән бергә булмаһам да,

Бишенсеһе унда мин инем...

АЙҘЫҢ КӨТКӘНЕ

Кеше аҡылы бит, йәшен булып,

Ғаләмдәге айға атыла.

Кеше күҙе, ерҙе ташлап китеп,

Сығып ҡарай айҙың артына!..

Айҙа беҙҙең ураҡ-сүкеш йәшәй,

Ай йөҙөндә нурлы миң булып.

Тик ниңә һуң шиғыр тыумай ерҙә,

Ошо бөйөк миңгә тиң булып?

Ә бит айға нисә быуат буйы

Хужа булып килде шағирҙар!

Һәм ай тураһында һүҙ әйтмәгән

Бер шағир ҙа юҡ шай был ерҙә?

Ләкин айҙа, моңһоу нур эсендә,

Күргәндәр тик һылыу бер ҡыҙҙы.

Уға ҡушып тағы маҡтағандар

Ай янында яҡты йондоҙҙо...

Берәүҙәре айҙы баҡыр иткән,

Йә биҙәгән алтын-көмөшкә.

Ә яңғыҙ ай? Ул тилмергән икән

Ябай ғынаураҡ-сүкешкә!..

ҠЫРСЫН ТАЛ

Тик икебеҙ тороп ҡалдыҡ,

Тик икебеҙ: уй ҙа мин.

Сикһеҙ уйҙарға һалдың да

Ҡайҙа киттең, ҡайҙа һин?

Баҫмаҫмы тип күңелемде,

Сығам һыу аръяғына.

Үткәндәрҙе иҫкә алып,

Шаулай ҡырсын тал ғына.

Һорайым мин ҡырсын талдан:

— Килмәнеме ул бында?

Тик ҡырсын тал башын сайҡай,

Ел бейей япрағында...

Ҡошсоғо юҡ, ул да бойоҡ, –

Был хәлдән, ти, ҡурсып ал!..

Мөхәббәтем, ахыры, ошо

Ташта үҫкән ҡырсын тал?..

ҠОМДАҒЫ ЭҘҘӘР

Ҡалай асыҡ уйылып ҡалған

Ҡомда бер ҡыҙҙың эҙе.

Хәҙер уны юясаҡ бит

Тулҡындары диңгеҙҙең.

Ҡалған эҙе... Ҡайҙа үҙе?

Кем һуң ул ҡыҙ? һөйәме?

Һөйөләме ул үҙе лә?..

Алданғанмы? Көйәме?

Ҡомдағы эҙ генә мәллә

Был һантый йәшлек үҙе?

Хәҙер уны юясаҡ бит

Тулҡындары диңгеҙҙең!..

АРЫШ ИКМӘГЕ

Йырым – ҡайсаҡ әрем тәме әйткән

Көйөп бешкән арыш икмәге,

Мамыҡтай аҡ,

Йомшаҡ ҡалас һымаҡ,

Юҡ шәрбәтең һинең,

Юҡ мәгең...

Үҙем кеүек көл-күмергә буяп,

Аунатҡан бит ауыл мейесе,

Ниңә һуң мин һине яҙам әле?

Кем өсөн һуң?

Әйтсе, ни өсөн?

Белмәйем дә ҡайсаҡ...

Ләкин яҙам!

Яҙам һине, үҙең яҙылғас.

Ауырлы мин көн-төн һинең менән,

Еңелерәк миңә, һин тыуғас:

Оҙон юлға сыҡҡан берәүгә, тим,

Булмаһа ла таты һәм мәге,

Ярап ҡалыр, бәлки, асыҡҡанда,

Көйөп бешкән арыш икмәге.

\* \* \*

Күңелемдә күпме йондоҙҙар бар –

Күренмәйсә ята күмелеп.

Уларҙың бит бөртөк осҡонон да

Тотонмаған әле күңелем.

Былар барыһы һинең өсөн генә,

Һинең өсөн генә һаҡланған.

Эйә булыр бер көн уларға тик

Сабый йондоҙҙарға һоҡланған.

Йылдар буйы йыйып был йыһанды,

Үҙ-үҙемдән йәшереп йәшәнем.

Ал һин уны үҙеңдеке итеп,

Күкрәсе һин, мин бит йәшнәнем!..

ПИЛОТТАР МАРШЫ

Эх, осабыҙ! Ҡоштар арып, артта ҡала,

Аҫта ҡала бөҙрә болоттар.

Шаян ҡыҙҙар һоҡланышып оҙаталар,

Һоҡланырлыҡ беҙҙең пилоттар.

Осабыҙ, осабыҙ,

юл ярып,

юл ярып,

юл ярып.

Алыҫҡа,

шәберәк,

юғары,

юғары,

юғары.

Эх, осабыҙ! Йөрәктәрҙә яна уттар,

Үлем илтер беҙҙең осоштар.

Гастеллолай, тыуған илдең

бөркөтөбөҙ,

Еңелеүһеҙ беҙҙең пилоттар.

Эх, осабыҙ! Йөрәктәрҙә яна уттар,

Һүнеү белмәй балҡыр был уттар.

Айға тиҙерәк әҙерләнһен маршруттар.

Күптән әҙер беҙҙең пилоттар.

\* \* \*

Яңы йылым – яңы йырым,

Яңы йылым – яңылыҡ.

Һулар һауам яңы минең,

Ышанысым – яңы, ныҡ!..

ТОРНАЛАР

Йәй ҙә үтеп китте, ахыры,

Һауалай бит торналар.

Болоттарҙы аша сығып,

Торройҡлай был торналар.

Йомарт ерҙең емен тибеп,

Тояҡланғас торналар,

Лапаҫ-келәт баштарына

Менде салғы-тырмалар.

Торройҡ-торройҡ, тиһәләр ҙә,

Тормаҫ инде торналар,

Алыҫ юлға сығыр өсөн

Күктә кәңәш ҡоралар.

Ер үлсәгән таяҡ булып,

Теҙелешкән торналар.

Бригадирҙың шул таяғын

Алып китмәк булалар...

Алып китһә, килтерерҙәр

Тағы таяҡ-тырмалар.

Афәт кенә килтермәгеҙ,

Һay булығыҙ, торналар!..

\* \* \*

Яҙмыштың был әллә ҡарғышымы,

Көлөүеме әллә мыҫҡыллап? –

Тауҙай итеп бирә ҡайғыларын,

Шатлыҡтарын бирә мыҫҡаллап.

Тау артылып, нәҡ зыңҡыта баҫып,

Әсәм тиһәң мыҫҡал шатлығын,

Бит ағыулап бирә уныһын да,

Уныһын да яҙмыш-һатлығың!..

ҮЛӘНДӘР

Ниҙер үлә миндә, ниҙер тыуа,

Көн һайын мин үлеп тереләм.

Күпме донъя үлә, донъя тыуа,

Ә бит ерҙә мин тик бер үлән!..

Минән башҡа күпме үләндәр бар,

Улар ҙа бит үлеп терелә.

Яңырғанға шулай, мәңге улар

Ҡояш нурҙарына үрелә...

Үлгәне бар яңғыҙ тереләрҙең,

Һаман тере бергә үлгәндәр...

Шул берлектә йәне бөрөләрҙең:

Үлән менән тере үләндәр!..

Яңғыҙ булһа улар, йәшәү яулап,

Ҡаплай алмаҫ ине Ер шарын,

Атлай алмаҫ ине донъя буйлап,

Йондоҙҙарға сөйөп баштарын...

ҺАТЛЫҠ ЙӘНГӘ

Әй һин, илен-телен һатҡан бәндә,

Дер ҡалтырап ятҡан мәлендә,

Һинән хатта ҡәбер тарһынырлыҡ,

Үлем сирҡанырлыҡ йәнеңдән.

Харам һиңә йылы күкрәк һөтө,

Харам һиңә бишек йырҙары.

Харам һиңә һөйөү, күҙ йәштәре,

Ҡош һайрауы, ҡояш нурҙары...

ТОРМОШ

Тормош беҙҙе артыҡ шаяртманы:

Балалыҡты, урлап, һындырҙы...

Ҡайһы саҡта күҙҙән ут сығарып,

Уңлы-һуллы биткә һыҙырҙы.

Булды шундай көндәр –

Теште ҡыҫып:

— Их һин, тормош! – тинек, әсенеп. –

Кем генә һуң уйлап тапҡан һине,

Китмәйһең дә шунда сәнселеп!..

Барыһын да –

Ҡайғы, шатлығын да –

Артыҡ яҡын алдыҡ күңелгә.

Шуғалыр ҙа уҙған йылдар эҙе

Маңлай һыры булып күмелгән.

Юҡ! Һыпырып ҡына ташлап булмай

Йөҙөңдәге тәрән һырҙарҙы, –

Бик йыш ҡына улар баҫып ҡала

Күҙеңдәге йәп-йәш нурҙарҙы...

Ә шулай ҙа

Шәп нәмә һин, тормош!

Беҙҙең ҡул да һине төҙөшкән.

Шундай бөйөк заман бәхете бит

Төшкән бына беҙҙең өлөшкә!

Ҡыйын да һин,

Ҡыҙыҡ та һин, тормош –

Күтәрелеү кеүек ҡаяға...

Ниндәй үкенесле булыр ине,

Тыумай ҡалған булһаҡ донъяға!..

БАЙЛЫҠ

Артыҡ бай булыу ҙа ауыр икән:

Йоҡоң – йоҡо, ашың аш түгел...

Төрлө хистәр, төрлө уйҙар ҡайнай,

Йөрәк – йөрәк, башың баш түгел.

Шулай итеп, һин секретарь хәҙер –

Ауыл йәштәренең башлығы!..

Һинең ҡулда көтөү-көтөү малдар,

Яландарҙың тау-тау ашлығы.

Бына атың. Бүлмә.

Тынғы белмә:

Эшлә йәй-көҙ, эшлә яҙ-ҡышын.

Эҙлә,

Тап һин

Һәм ғәмәлгә ашыр –

Һинең ҡулда кеше яҙмышы!..

Көтөп ятма, ҡарға балаһылай,

Юғарынан әҙер емеңде.

Һин етәксе икән, һин шағир бул,

Һәм һыҙғанып эшлә еңеңде.

Еңел түгел?..

Көтмә еңелде!..

\* \* \*

Һабантурғай, һабантурғай!

Оса йырын яуҙырып.

Дуҫтарыма – йөрәгем ул,

Дошманыма – йоҙ(о)роҡ.

Йомолоп бер ергә төшһә,

Күренмәй ҙә ул күҙгә.

Тик еренән күккә менә,

Йырын алып ул һеҙгә.

Тик осҡанда һайрай торған

Берҙән-бер ҡош – был ҡошом.

Яҙмышына ошо ҡоштоң

Оҡшаш мәллә булмышым?

ЙЫР ҺУҠМАҒЫ

Йөрәгеңде ус төбөндә тотоп,

Ҡырлас ҡаяларҙың аҫтынан

Һыбай үтеү – үҙе бер ғүмер бит:

Елеп осҡан ҡошто яҫҡыған

Бөркөт һымаҡ той ҙа һин үҙеңде,

Боҫобораҡ эйәр ҡашына,

Ҡыҫыбыраҡ тотоп теҙгенеңде,

Яҙа баҫмай ҡая ташына, –

Ҡотороноп, шаулап, өйөрөлөп

Сыйҙым киткән йылға өҫтөнән, –

Ҡыл күперҙән сығам тиһәң дә, –

Бер ҙә ҡурҡмаған төҫ менән

Сыҡ та кит һин, әйҙә, тын да алмай!. –

Серен асыр шунда Ҡутҡантау,

Ҡатлау-ҡатлау ташы боронғо бер

Серле китап булып ятҡан тау;

Серен асыр шунда ҡарт ҡарағай:

Ни һуң уны шулай ир иткән,

Ел-дауылға нисек бирешмәйсә,

Тамырҙары ташҡа ереккән?..

Таш та телгә килер – тап әҫтәтен,

Тел шишмәһен асыр ул тағы,

Юҡ, һайлама таҡыр юлдарҙы һин,

Йырға илтер тик үҙ һуҡмағың!..

\* \* \*

Бүлмәм

ҡояшлы, йылы,

ҡояшлы, йылы –

шиғырым юлы...

Белмәм

мин нурҙан туя,

моң-йырҙан туя –

ғәжәп был донъя!

Тышта,

төрөнөп бәҫкә,

сумып хуш еҫкә,

атҡан ҡыш сәскә.

Ҡышта

мин яҙҙы тоям!..

тик ҡурҡып ҡуям,

шиңер, тип, ошо

әкиәт-донъям...

\* \* \*

Арабыҙҙа күпме заман ята,

Ниндәй алыҫ беҙҙең арабыҙ,

Мин уйлаған уйҙы ул да уйлай,

Тик һаман да бергә барабыҙ.

Ул да ғазапланған, яңылышҡан

Һәм моңайған айлы кистәрҙә.

Ниндәй генә алыҫ булмаһын ул,

Уртаҡлыҡ бар беҙҙең хистәрҙә.

Дөрөҫлөктө янып, талап эҙләп,

Уның да бит сиккән ғәйрәте.

Өмөтләнеп тағы алға баҡһа,

Ваҡ тойолған донъя ғәйбәте...

АХИЛЛ ҮКСӘҺЕ

(Мәҫәл)

Баҫҡан саҡта

Ахилл үксәһен,

Һәр кем белеп,

үҙе үлсәһен:

Һәр кемдең бар

йомшаҡ яҡтары,

Айҙың да бар

ҡара таптары.

Кемдән кемдең

ҡото осҡанды

Фил дә белә,

күрһә сысҡанды.

\* \* \*

Күпме көнөң мәғәнәһеҙ үтә

Һәр сәғәтең изге булғанда.

Сәғәт кенә түгел, ғүмер үтә,

Бер ғүмергә кеше тыуғанда...

Иҫем китә ҡайһы берәүҙәргә:

Юҡ артынан ҡыуып йөрөйҙәр;

Их, был ҡарҙар, ҡарҙар, тимен,

Ергә төшмәҫ элек ирейҙәр.

Мин йәлләйем ошо ваҡыттарҙы,

Был ваҡыттар миңә булһасы.

Ниңә миңә?..

\* \* \*

Шулай ғүмер һөрҙөм:

һөрҙөм ерҙе,

Бесән саптым,

саптым аттарҙа.

Атҡанда таң,

таң ҡалдым мин ергә.

Шиғыр яҙҙым,

яҙҙым аҡылдан.

Кистем йылға,

йылға йыл өҫтәп,

Ғүмер үтте...

\* \* \*

Халҡым тел тыуҙырған.

Бөйөк бер тел!

Теле үлмәҫ, үҙе үлмәһә...

Үҙе үлмәҫ, күрер киләсәкте,

Үҙен үҙе әгәр күммәһә...

Тик ниңә һуң ҡай бер ул-ҡыҙҙары

Ғәмһеҙ ҡарай уның юлына?

Шул ғәмһеҙлек

күҙгә күренмәгән

Көрәк тотмағанмы ҡулына?

ҺУҢЛАҒАН ЯМҒЫР

Яуа ямғыр, ҡоя ямғыр,

Көн-төн яуа өҙлөкһөҙ.

Эй ямғырҙар, ниңә шулай

Яуманығыҙ элек һеҙ?

Ҡуш ҡул менән, дүрт күҙ менән

Көттөк һеҙҙе аяҙҙа.

Һыуһап көттөк, сарсап көттөк,

Ялбарҙыҡ ҡыуан яҙҙа.

Мин дә тәүге күкрәү менән

Көттөм һеҙҙе, болоттар,

Көйөп яндым, һөйөп яндым,

Инде һүнде был уттар...

Хәҙер яуа, өҫкә ауа,

Файҙанан күп зыяны.

Үтер, бәлки, китер, бәлки,

Баҫалмайса донъяны.

Ваҡытында яуһа, күпме

Булыр ине емеше.

Һөйөүеңде ҡыҫыр ямғыр

Итмә шулай, эй, кеше!

\* \* \*

Иҫ киткес һеҙ, туған моңдар,

Иҫерткес тә һеҙ, йырҙар!..

Йыр-моң юҡта, ай-йондоҙҙар

Ҡайҙан еткерһен нурҙар?

Ярай әле йырҙар тыуған,

Был донъяға йәм биреп,

Дәртһеҙҙәрҙе дәртләндереп,

Ғәмһеҙҙәргә ғәм биреп.

Бәрхәт моңло, ебәк телле,

Халҡыбыҙ бай йырсыға.

Алдыбыҙға көндәй балҡып,

Инде бер йырсы сыға.

Ҡарағаттай – ҡара күҙҙәр,

Ирендәр – бешкән сейә...

Ҡалған яғын йыры һөйләр,

Йырласы бер, Шәмсиә!..

\* \* \*

Булманы был тормош!

Булды бары

Ниндәйҙер бер тормош йораты...

Ярай әле, тиҙерәк китер өсөн

Ярһып тора тышта туратым.

Өҙәңгегә аяҡ тейеү була,

Өҙгән кеүек беҙҙең араны,

Осҡон сәскән тояҡ аҫтарынан

Борҡоп ҡала туҙан бураны...

Ҡалайыраҡ ауыҙламаҡ була,

Ҡалай тотмаҡ була теҙгенде...

Мә, тот!

Ос, турыҡай!

Ос, әйҙә, ос!... –

Үткәрербеҙ ҡырҙа беҙ төндө...

Туҡта!

(Йөрәкһегән. Саҡ туҡтаттым

Аҡ күбеккә батҡан туратты.)

Ғәфү ит һин мине,

Турыҡайым! –

Ниңә һуң мин уны яраттым?..

\* \* \*

Әллә ҡайҙан шиғыр эҙләйем,

Тирә-яғым шиғыр булғанда.

Һәр бер япраҡ шиғыр түгелме,

Бөрөнән моронлап тыуғанда?

Һәр бер ботағында ағастың

Йүгереп йөрөй йәм-йәш япраҡтар.

Шундай тере, шундай уяуҙар...

Ҡойолорҙар бер көн улар ҙа,

Мәңге түгел улар ғүмере.

Ләкин үҫер фекер ағасы,

Шул япраҡтар менән ул тере.

\* \* \*

Ниндәй төн был?!

Ниндәй айлы төн был!!!

Үлгем килә хатта был саҡта.

Үлгем килә...

Тик мәңгегә түгел,

Бер минутҡа – һинең ҡосаҡта!..

\* \* \*

Бер йән инек, бергә көлгән инек,

Хәҙер инде бына беҙ – ике...

Беҙ икебеҙ инде – ике яҙмыш,

Тик үткәндәр, бел һин, минеке!

Минеке – был уйҙар, ай-йондоҙҙар,

Минеке – был моңһоу тоноҡ һыу,

Минеке – был таныш яҡты һағыш,

Минеке – был ярһыу, болоҡһоу...

Үкенмәйем һине осратҡанға,

Булмағандан яҡшы – булғаны:

Һин минеке булып тыумаһаң да,

Һин минеке иттең донъяны!..

\* \* \*

Зәңгәр күҙле бер әкиәт һин миңә,

Ә мин бик үҙ һүҙле бер бала:

Мең-мең ҡабат һине тыңламайса,

Тынысланмам, ахыры, донъяла.

Бер генә кис, серле ай һымаҡ һин,

Һирпенең дә сағыу нурыңды,

Болоттарға сумып, күҙҙән яҙҙың,

Ҡалдырып тор көмөш йырыңды.

Күҙ алдымдан китмәй ай таптары –

Йөҙөңдәге ваҡ-ваҡ һипкелдәр.

Ҡайҙа юғалдың һин, нур йомғағым?

Сыҡ тиҙерәк, ергә һип гөлдәр!..

\* \* \*

Хәтеремдә ул төн, хәтеремдә,

Йыйнаҡ бүлмәң, тыйнаҡ өҫтәлең.

Белмәй нисек ҡәҙер итергә лә,

Шарабыма шарап өҫтәнең.

Хәтеремдә ул төн, хәтеремдә:

Таңын аттырғанда ул төндөң,

Ни өсөндөр күҙ йәштәрең менән

Кәрәкһеҙгә ғәфү үтендең...

Хәтеремдә ул төн, хәтеремдә:

Һулҡып һыҙлай ине йөрәгем.

Аймылышҡас йәшлек таңдарыбыҙ,

Бар инеме бының кәрәге?

Хәтеремдә ул төн, хәтеремдә,

Булмаһаҡ та башҡа беҙ бергә,

Аҡ ҡар яуған аҡ ҡанатлы төндө

Онотаһым түгел ғүмергә!..

\* \* \*

Йылдар үткәс, онотолоп бөткәс,

Һис бер көтөлмәгән шылтырау

Йәшен һуҡҡан һымаҡ тетрәтә лә

Ҡолағыңда сыңлап гел тора...

Алыҫ хыял, өҙгән өмөттәрең

Алҡымыңа килеп тығыла,

Алҡымыңа килеп тығыла ла

Тереләһең үлеп тағы ла...

Күҙҙәренең зәһәр зәңгәрлеге,

Ҡосоп ҡыҫылмаған буй-һыны,

Һурып үбелмәгән ирендәре:

«Мин – һинеке», ти, буйһоноп.

Тик һуң инде,

Тик һуң инде!

Ниңә шулай бәхет

Һуңлап килә икән кешегә?

Йөрәгеңдә инде ут ҡалмағас,

Бараһыңмы һорап күршегә?

\* \* \*

— Киләсәгем! Ас һин ишегеңде!

— Кем тупһамда? Кемде күрәм мин?

— Танымайһыңмы әллә? Мин ҡайттым бит!

Ас тиҙерәк! Был мин – Рәми.

— Ниңә улай һуңлап ҡайттың, егет?

— Булды юлда төрлө кәртәләр...

— Танырмы һуң ул-ҡыҙҙарым һине?

— Бәлки, танырҙар, тип әйттеләр.

— Ҡайҙан һиндә шундай ҙур ышаныс?

— Һөйөүемдә һине, хаҡлыҡта.

Өмөт, мөхәббәт һәм ышаныс бит

Юғалмай ул, һүнмәй ваҡлыҡта...

\* \* \*

Яттым бер көн туған Ҡаратауҙың

Үркәсенә һалып башымды.

Сатырҙарын сайҡап ҡарағайҙың,

Ләүкен-ләүкен усаҡ шашыуы.

Ай аҫтында ятты Йүрүҙәнкәй,

Салауаттың, гүйә, ҡылысы!..

Һәм үрелеп тауға ул тыңланы

Салауаттың йырын – был ысын.

Ҡаратауҙың партизаны...

Ултырғанда усаҡ янында...

Аҡ ҡайындар араһынан сығып,

Ап-аҡ сәскә тотоп ҡулыңа

Һин килгәйнең...

Ул сәскәне йылдар йөрәгемдән,

Йөрәгемдән өҙә алманы!..

\* \* \*

Бер ҡасан да шулай үҙ-үҙемә

Сикһеҙ йәл булғаным юҡ ине.

— Һаҡламаным һиңә мин үҙемде, –

Тип әйтмәйсә, миңә һуҡ ине!..

Һаҡлағанға һиңә мин үҙемде,

Ут сығарып күҙҙән һуҡ инде!

Үҙ-үҙемә шулай бер ҡасан да

Сикһеҙ йәл булғаным юҡ ине...

\* \* \*

Юҡ, яратма мине,

Тик һөй генә.

Мин тип ҡайғырма ла,

Тик көй генә!

\* \* \*

Бир һин миңә, һылыу, бир күҙеңде,

Ә үҙеңде һаҡла иреңә.

Мин тик эсәм утлы иренеңде,

Ҡомһоҙланып, белмәй иренә.

Бир һин миңә, һылыу, бир йәнеңде,

Ә тәнеңде һаҡла иреңә.

Ҡалһын әйҙә уға ҡабыҡтары,

Ә һутыңды бир тик йәреңә.

Бир һин миңә, һылыу, бир уйыңды,

Ә буйыңды һаҡла иреңә.

Ул гүреңә әле өлгөрөрһөң,

Бәхетһеңдер күңел түренә.

\* \* \*

Әйтерһең, мин сикләйем

Һинең иректе,

Әйтерһең, мин бикләйем

Һинең йөрәкте.

Ниндәй көлкө был һүҙең,

Ул ысын булһа...

Бул ирекле: йөрәгеңдә

Мөхәббәт булһа!

Матурыраҡ булыр инең

Һәм бәхетлерәк.

Мин дә һоҡланыр инем

Ут, тип, был йөрәк...

ЕР УЛЫНА

Мин белмәйем ниндәй сағыштырыу,

Ниндәй һүҙҙәр генә оҡшарын.

Һин турникта өйләнгәндәй, бына,

Зыр әйләнеп сыҡтың Ер шарын!..

Һинең хаҡта

иң-иң көслө һүҙҙе

әйткем килә...

Булмай!

Юҡ һүҙем,

Батырлығың –

иң ҙур матурлыҡ ул,

иң көслө йыр

Бөгөн һин – үҙең!..

\* \* \*

«Юҡ, юҡ!» – тиһәң дә һин йәнең менән,

Тәнең менән, хәлһеҙ буйһоноп,

Һыйынаһың үҙең, әйтерһең дә,

Һарылып үҫкән миңә буй-һының.

«Юҡ, юҡ!» – тиһәң дә һин, йәнең менән

Йәнең алдай, тәнең алдамай.

Үҙең булғас, һүҙең нимә миңә?..

ӨЛГӨ

— Күк көмбәҙе күм-күк быяла,

Ниндәй оҫта уны ҡыя ала!

Ҡыйып, ҡайҙа өлгө ҡуя ала?

Ҡуя алһаң, ҡайҙа алмасың?

Ҡуй йондоҙға әйҙә, юл асып, –

Тик етерме уға ҡоласың?..

Талмаҫ ҡанат ҡуйып илһамға,

Тәҙрә астыҡ инде йыһанға, –

Һанамайбыҙ уны беҙ һанға.

Уҙа алыр икән кем беҙҙе?..

Күрәһеңме күктә аҡ эҙҙе –

Алмас һымаҡ ҡыя көмбәҙҙе?..

ГӘРӘБӘ

*Михаил Дудинға*

Ниндәй мөғжизә һуң был гәрәбә!..

Күрҙем унда мин бер серәкәй.

Бынан бик күп, мең-мең йылдар элек,

Бер ниндәй ҙә оло сер әйтмәй,

Тик сайырға сумып ҡалған да ул

Килеп еткән беҙҙең заманға...

Мин көнләштем хатта шул мәхлүктән,

Ул мәңгегә тороп ҡалғанға.

Эйе, мин – мәңгелек, тигәндәй ул,

Өлөшөнә төшкәс йәрәбә.

Серәкәйҙе түгел, йөрәккәйҙе

Һаҡлап ҡалһа икән гәрәбә!..

\* \* \*

Мин кешене һөйҙөм кескәй саҡтан,

Мин кешегә сикһеҙ ышандым.

Шуға ла мин йәнем-тәнем менән

Күрә алмайым төрлө мещанды.

Ул ағыулай һулар һауамды ла,

Ул йәберләй минең телемде,

Ул хәшәрәт бысраҡ ҡулы менән

Сәскәләрен өҙә илемдең.

Ҡулдарымдан килһә, мин уларҙы

Аҫып ҡуйыр инем сәсенән.

Тик ҡулымдан килмәй!

Улар күптәр, –

Шуға әрнеп, шуға әсенәм...

Шуға ла мин васыят итеп әйтәм

Кешеләргә, эшсән халҡыма:

Таҙартһындар ерҙе шул дошмандан

Матурлыҡ һәм хаҡлыҡ хаҡына!..

\* \* \*

Һүҙ – ул үҙе бер һылыу ҡыҙ,

Ә мәғәнәһе – егете.

Бер-береһенән айырылмаҫ,

Тотһаң Хафиз егетен.

СӘСЕҮГӘ ТӨШКӘНДӘ

Йоҡлай алмайым мин, йоҡо алмай,

Бураҙнаға орлоҡ төшкәндә.

Ятҡан ерҙән тағы ырғып торам,

Тәмәкемдән тәнем бешкәндәй.

Болоҡһота бынау ҡыйырсыҡ ай

Ҡош юлы ла ҡырға саҡыра:

Әйтерһең дә, кемдер түгеп киткән

Алтын бойҙай ята баҙ(ы)рап!..

Тире лә бит ҡатып өлгөрмәгән

Турыҡайҙың сисеп тышауын,

Эйәрләй ҙә тағы ҡырға сабам

Ҡаршыларға яҙғы таң шауын.

Ҡаршы елә ҡылдай бураҙналар,

Ҡаршы елә ялан уттары.

Боҫрап ятҡан дымлы ер еҫенән

Икмәк тултырғандай урттарым.

Өҙәңгенән бәрхәт бураҙнаға

Һикереп төшөп, батып торғанда,

Сихри ҡулдар миңә уйнай һымаҡ

Мөһабәт бер көйҙө органда.

Шул моңдарҙан бына үҙ-үҙемә

Бер Бетховен булып күрендем.

Ҡолаҡ менән түгел, йөрәк менән

Мин күкрәүен йоттом еремдең.

Тик минһеҙ ҙә тулы был тантана,

Киләм ләкин киләм мин ҡырға:

Бәлки, был саҡ унда егеттәрҙең

Тәмәкеһе юҡтыр тартырға?..

\* \* \*

Көн дә иртән,

көн тыуғанда тороп,

Сығып баҫам диңгеҙ ярына;

Һәр тулҡыны уның

моң килтерә,

Һүҙ килтерә минең йырыма.

Зәңгәр тулҡындарҙан

күҙҙе алып,

Ҡарап торһам тауҙар ҡарына:

Һәр бер ташы,

һәр таштағы гөлдәр

Һүҙ ырғыта минең йырыма.

Баҡсаларға инһәм,

һәр бер япраҡ,

Сумып йылы ҡояш нурына,

Һүҙ яуҙыра минең йырыма!

Диңгеҙ нисә быуат буйы

Шымартҡан был

алмас һүҙҙәрен.

\* \* \*

Ни ғәләмәт шашып йәшәйем мин,

Көнөм – эштә, әштә – төндәрем.

Йоҡо мине бик үҙһенеп етмәй,

Таштан ҡаты, ятһам мендәрем.

Ғүмер ҡыҫҡа!.. Донъя шундай матур,

Артҡан һайын арта ҡәҙере.

Барыһын да биреп ҡалыр кәрәк,

Алмаҫ элек мине ҡәберем.

Тоям инде: ул көн килеп етер,

Үтмәйенсә бушҡа ғүмерең:

Һөйһәң, һөй һин үкенмәҫлек итеп,

Эшләһәң, һин эшлә емереп!

Күр дуҫыңдың бергә ҡыуанғанын,

Дошманыңдың йәне туңғанын.

Һәр сәскәлә һинең күҙең ҡалһын,

Һәр бер ҡошсоҡ булһын туғаның.

\* \* \*

Мине һаман йәш-елкенсәк тарта,

Йылдар сәсемә сал һалғанда.

Ғүмер үтә. Ә үҙемә минең

Ун туғыҙ йәш һымаҡ һаман да.

Тик белмәйем: нишләргә һуң миңә –

Иларғамы әллә көлөргә?

Ун туғыҙҙар теләмәйҙәр мине

Йәштәштәре итеп күрергә.

Әсе хәҡиҡәт тә юҡ уларға,

Үтмәгәндәр әле был юлды.

Болоҡһоған һул яҡ күкрәгемә,

Ут баҫҡандай, һалам уң улды.

\* \* \*

«Ниңә өндәшмәйһең?» – тиһең миңә,

Өндәшәм бит, ишетмәйһеңме?

Сәләм әйттем, ана, таң еленә –

Уны әллә иш итмәйһеңме?

Шыбыр-шыбыр килә япраҡтар ҙа,

Көн дә тыуа минең яғымда.

Ағиҙел дә аға минең яҡтан...

Мин – япраҡта, нурҙа, ағымда.

Ә һин, өндәшмәйһең, тиһең миңә,

Өндәшәм бит, ишетмәйһеңме?

Йөрәгем дә тибә һин тип кенә,

Уны ла һин иш итмәйһеңме?..

\* \* \*

Һау-сәләмәт үҙем, һис үпкәм юҡ.

Биргән Хоҙай ләкин бер сирҙе:

Һәр бер кеше миңә оло сер ул,

Мин йәшәйем сисеп шул серҙе.

Мин һағынам һәр саҡ кешеләрҙе,

Кешеләрҙән туя алмайым.

Был ауырыу инде төҙәлмәҫ, тип,

Ҡулды һелтәп ҡуя алмайым.

«Ниҙән шулай, ниңә ауырыу?» тип,

Сәбәптәрен һорай элек сир.

Унан янам мин яуаптар эҙләп,

Шул яныуҙан табам элексир.

\* \* \*

Торам хәтәр юл сатында,

Белмәй ҡайҙа китергә.

Сабырлығым етмәй минең,

Ҡалай сабыр итергә?

Ниндәй тупаҫ яңғыҙлыҡ был,

Юҡ йыуаныр йондоҙом.

Мин арыным инде, буғай,

Арыным бик яңғыҙым.

Көт, сабыр ит, тиҙәр миңә,

Ваҡыт, тиҙәр, һүҙ әйтер.

Ләкин күңел ул үткәнде

Нисек тыныс күҙәтер?..

\* \* \*

Уйҙарымды уйлап ята торғас,

Тын алырға хатта онотам.

Унан ҡапыл, ҡотом осоп бына,

Йөрәгемде ҡапшап мин тотам.

Тибә, тибә әле, тибә йөрәк!

Ҡараңғыла шуға йылмаям.

Аҙаҡ, ут ҡабыҙып, ҡәләм алам,

Һәм төтөнөм быҫҡый донъяла.

Әле минең запас папирос бар,

Башҡа бер ниҙең юҡ кәрәге.

Бит донъяла, оло был донъяла

Минең дә бит тибә йөрәгем!

ШЫРШЫЛАР ШАТЛЫҒЫ

*Ҡустым Уралға*

Һөйгән ҡыҙын күргән кеүек ҡайта,

Арыһа ла егет эшенән.

Эстән генә уға һөйөнәм дә,

Көнләшәм дә ошо кешенән.

Ылыҫ еҫе аңҡый кейеменән,

Ҡыҫҡа, ҡулы ҡулға йәбешә:

Көнө буйы күпме бағанаға

Бер менә лә ул бит бер төшә!

Тимер ырғаҡ кейеп аяғына,

Менеп китә, йылғыр тейендәй.

Күп тә үтмәй, шыршы ҡолағында

Аҡыҡ алҡа көнгә емелдәй.

Һырғый был шыршылар, көйәнтәләп

Һыу ташыған уңған килендәй,

Иңдәренә ҡорос сымдар аҫып,

Ут ташыйҙар көн-төн илемдә.

Ут ҡынамы? Бит киләсәк килә,

Ҡустым, һинең һуҙған сымыңдан!

Шул шатлыҡтан, ахыры, шыршыларҙың

Сайырлы күҙ йәше йымылдай?..

ИҢКЕШ

Һары, ҡара, аҡ, буй төҫлө, йөнтәҫ

Иңкеш килеп инде бүлмәмә.

Килеп инде лә ул хужа булды.

Геүләй!..

Етер, тимен, геүләмә!

Әллә ниндәй эшем эйәһеме,

Ураңҡылап йөрөй һәр ҡайҙа.

Үрле-түрле йөрөп,

Һаман геүләй!..

Геүләүенән ләкин ни файҙа?

Ә шулай ҙа геүләй.

Тына белмәй,

Ни тиһәң дә, ҡәһәр уға аҙ.

Түгелме был, әҙер балды йыйып,

Күкрәк һуғып йөрөр буш боғаҙ?..

\* \* \*

Ҡыҙыҡ ҡыҙыҡай һин, Ҡыҙыл ҡыҙы.

Түгел тал да, түгел ҡайын да.

Һин, моғайын, нәҡ Ҡыҙылдың үҙе,

Эйе, үҙе – ташҡын айында!..

Күҙҙәрендә һинең барыһы ла бар:

Яҙ наҙы ла, ҡара упҡын да,

Тыйылғыһыҙ дәрт тә, ҡайғы ла бар,

Шом да, моң да, сая тулҡын да...

Кәкүк һағышы ла бар уларҙа,

Бар уларҙа нәфрәт йәшене,

Бар дәһшәтле тәүәккәллек,

Сабыйлыҡ та илай, йәшенеп...

Ҡуй, илама, ҡыҙый, һин ҡурҡҡан,

Һин ҡырҡҡан Ҡырҡты тауың бар.

Таш ҡулдарың мамыҡ тулҡын итеп,

Үткәнеңде йыуыр таңың бар...

\* \* \*

Йоммайса йәшел күҙҙәрен,

Серем итә һил урман.

Баш осонда – ай-мендәре,

Ҡош юлы уға – юрған.

Баҙлауыҡ баҙлай үләндә,

Һәр аҙым баҫҡан һайын.

Иҙергә ҡурҡып еләген,

Ойоп тора аҡ ҡайын.

Өкө лә ҡуя ухылдап,

Юраған һымаҡ юҡты.

Ай ауып төшкәс шыршынан,

Нығыраҡ ҡыҫам мылтыҡты.

\* \* \*

Төн ҡараңғы. Ел иҫә.

Сайҡала ныҡ ағас баштары.

Шундай ныҡ сайҡала ағас баштары...

Аҡыллы уй уйлай хатта ахмаҡ баштарың...

Һәр елгә бик һиҙгер ағас баштары,

Сайҡала шул ағас баштары,

Сайҡалһын, тик ныҡ булһын өсөн олоно.

Һәр үҫкән – һиҙгер...

\* \* \*

Япраҡтар ҙа шаулай әҙәм һымаҡ:

Ҡайындыҡы – ҡайын телендә,

Имәндеке – имән теле менән,

Уҫаҡтыҡы – уҫаҡ телендә.

Яҡтылыҡты, ҡояш яҡтылығын

Яулай улар күктең йөҙөнән.

Тамырҙарға, олон

ҡаҡшамаһын өсөн,

Яҡты бүлә улар үҙенән.

Шулай үҫә заман елдәрендә

Мәңге йәшел тормош ағасы...

\* \* \*

Сығып китер инем сәфәргә

Түл йыйырға яҙыр әҫәргә,

Юҡ, бер дәрүиш булып түгел,

Тере уҡыусы булып йөрөргә,

Бөтәһен дә үҙем белергә,

Үҙ күҙҙәрем менән күрергә.

Ҡолаҡҡа алҡа итеп элергә,

Матур бер йәр итеп һөйөргә,

Һаҡлар өсөн уны ғүмергә,

Рәхмәт әйтер өсөн һәр ергә,

Йырҙарыма моңон теҙергә,

Теҙеп йөрәктәрҙе өҙөргә,

Арттырырға йәндәй дуҫтарҙы!

ДИҢГЕҘ ҺҮҘҘӘРЕ

Тел осона килгән тәүге һүҙҙе

Тыйып ҡалам, яҙмай ҡағыҙға –

Күбек кеүек еңел була улар, –

Уларҙы тик тулҡын ҡабыҙған.

Нисек кенә матур күренмәһен,

Һыҙ уларҙы, яҙһаң, йәлләмә!

Күрмәйһеңме, бик йыш тормошта ла

Йәлләмәҫлек була йәл нәмә?

Бөрсөк алтын өсөн оҫталар ҙа

Ғазапланып тау-таш вата бит;

Һин эҙләгән аҫыл ынйылар ҙа

Диңгеҙ төптәрендә ята бит...

\* \* \*

Һине яҡлай ғәҙелһеҙлек,

Халҡымдан көлгән өсөн.

Мине ҡаға ғәҙелһеҙлек,

Халҡым тип үлгән өсөн.

ТАБЫНЫУ

*(Поэма)*

*Алла ла, батша ла, батыр ҙа*

*Азат итмәҫ бер кем беҙҙе.*

*Бары уҙ ҡулдарыбыҙ менән*

*Яуларбыҙ уҙ иркебеҙҙе.*

«Интернационал»дан

I

Мең туғыҙ йөҙ утыҙ етенсе йыл!..

Мең туғыҙ йөҙ утыҙ етелә

Мең туғыҙ йөҙ Ун Етене ҙурлап,

Илем минең изге ителә.

Мең туғыҙ йөҙ утыҙ етенсе йыл!..

Мең туғыҙ йөҙ утыҙ етелә,

Мең туғыҙ йөҙ Ун Етене хурлап,

Илем минең етем ителә.

Мең туғыҙ йөҙ утыҙ етенсе йыл!..

Әйт дөрөҫөн, заман үтенә:

Мең туғыҙ йөҙ утыҙ ете һуйыл

Мираҫ инеме Ун Етенән?..

Әкиәттәге серле ҡурай һымаҡ,

Әйт, был ниндәй ҡанлы тантана?

Бер осоңдан һинең балың тамһа,

Бер осоңдан ниңә ҡан тама?..

II

Бер ҡараһаң, утыҙ етелә

Ҡотоптарға осоп етелә;

Бер ҡараһаң, утыҙ етелә

Ҡоштар осоп етмәҫ ерҙәргә,

Баштар ҡайтып етмәҫ гүрҙәргә

Аҫыл ирҙәр алып кителә...

Бер ҡараһаң, утыҙ етелә

Оло байрам, һабан туйындай;

Бер ҡараһаң, утыҙ етелә,

Урман йыҡҡан ҡара ҡойондай,

Аҙмы аҡыл харап ителә,

Күпме күңел нахаҡ кителә!..

Бер ҡараһаң, утыҙ етелә

Бөтә илем сәскә атҡандай,

Хөр емештәр өҙөп ҡапҡандай;

Бер ҡараһаң, утыҙ етелә

Аяҙ көндә йәшен атҡандай,

Аҙмы өйҙән мәйет сыҡҡандай...

Бер ҡараһаң, утыҙ етелә

«Тымыҡ Дон» дар ижад ителә;

Бер ҡараһаң, утыҙ етелә

«Тәрән тамырҙар» юҡ ителә...

Әкиәттәге серле ҡурай һымаҡ,

Әйт, был ниндәй ҡанлы тантана?!

Бер осоңдан һинең балың тамһа,

Бер осоңдан ниңә ҡан тама?..

III

Бала сағым – ҡолон сағым минең,

Был афәткә ниңә юлыҡтың?

«Халыҡ дошманы» тип, ил улдарын –

Иң ҡаһарман халҡым батырҙарын –

Тарихтан мин ниңә йол(о)ҡтом?

Сабый күңелемде, йәйғор һымаҡ,

Биҙәп торған тәүге йондоҙҙар –

Илтеүселәр еңеү байраҡтарын –

Ниңә минең кескәй бармаҡтарым,

Күҙегеҙҙе соҡоп, юйҙылар?

Кескәй йөрәгемә шик-шом һалып,

Ниңә аҡты ҡара тинеләр?

Тәү ятлаған шағир дуҫҡайҙарым –

Хөр халҡымдың тәүге Туҡайҙары –

Улармы һуң дошман инеләр?

Күҙҙе асҡан тәүге китаптарым,

Мең туғыҙ йөҙ утыҙ етелә –

Ниңә һеҙҙе, ҡулдан тартып алып,

Урта быуат уттарына һалып,

Яндырҙылар, һәләк иттеләр?

Ниңә шул саҡ, бер әүлиә булып,

Дөрөҫлөктө илем белмәне?

Күрер ине тоғро улдарының

Ленинсылар булып үлгәнен,

Бирер ине илем үҙ йәнен!..

IV

Мең туғыҙ йөҙ утыҙ етенсе йыл!..

Мең туғыҙ йөҙ утыҙ етелә

Ҡан һуғарған, ут эсендә тыуған,

Саҡ-саҡ әле егермеһе тулған

Ярты баҡсабыҙ юҡ ителә,

Балта менән ҡырып кителә...

Яңы ҡыуаҡ ҡалҡып, тын алмайса,

Егерменсе йыйын йыйылмайса

Бикле ята беҙҙең күп эштәр, –

Әйтерһең дә, ут-ғәрәсәт үтеп,

Урау юлдан тура юлға етеп,

Балҡымаған ерҙә Бабичтар!..

Әйтерһең дә, Туфан ҡалҡмаған,

Булмаған да һәҙиә, Юлтыйҙар!..

Юҡ, булмаған, тиеп, егерме йыл,

Мең ялғанды беҙгә тылҡыйҙар...

Әкиәттәге серле ҡурай һымаҡ,

Әйт, был ниндәй ҡанлы тантана?

Бер осоңдан һинең балың тамһа,

Бер осоңдан ниңә ҡан тама?..

V

Шулай ине, тиҙәр, заманы...

Ә ҡайҙа һуң кеше иманы?

Ә бит күптәр, һатып иманын,

Ҡалҡан итте шул саҡ заманын.

Әкиәттәр хаҡты әйткеләй:

Күптән булған ерҙә Әпкәләй.

Салауатты һатҡан Ҡолойҙар

Һәр заманда сығып олойҙар.

Яңғыҙ ағас урман булалмай,

Һапһыҙ балта урман ҡыралмай;

Балтаһынан бигерәк урманды

Кем һуң белмәй һабы ҡырғанды?

Хәҙер мәғлүм юха ялғаны

Утыҙ етелә ни ҡылғаны...

Улар мең туғыҙ йөҙ Ун Етелә

Яҡтылыҡтан ҡасты, өкөләй;

Ә мең туғыҙ йөҙ илле етелә

Эҙен юйҙы күҙҙән, төлкөләй...

Тик ҡырын эш ҡырҡ йылдан һуң да –

Ҡырҡ төҫкә кермә – беленә:

Ил күҙенән эҙен юйғандың да

Ил ҡаны бит тама еңенән!

Юҡ, был һүҙҙәр ҡон юллауҙан түгел,

Ҡоно ҡайтырлыҡмы был ҡандың?..

Ете йәшәр ләкин күреп торһон

Етмеш йәшәр ниҙәр ҡылғанды!

Бармаҡ төртөп уға күрһәтмәйек,

Тик ҡылғаны, бүлеп йоҡоһон,

Мең туғыҙ йөҙ утыҙ ете ҡабат

Ярты төндә ишек шаҡыһын!..

VI

Мең туғыҙ йөҙ утыҙ етенсе йыл!..

Ниңә хәҙер һинең яманат?

Юҡ, туйҙан һуң дөмбөр ҡағыу түгел,

Килер быуынға был – Аманат.

Биҙәмәйек беҙ ҙә үҙебеҙҙе,

Асылғас та алда бар томан, –

Ни мәғәнә хәҙер ул саҡтағы

Һуҡыр күҙгә һөрмә тартыуҙан?

Ул саҡта ла беҙ бит тере инек,

Тик күтәргән инек Алланы.

Ә алланың – ҡайһы алланың һуң –

Дөрөҫ булғаны бар ялғаны?

Эй табыныу, һуҡыр табыныу һин,

Ни әшәке һинең ишенән?

Һәр әҙәмдә зиһен йоҡламаһа,

Ни көслө һуң ерҙә кешенән?

Беҙ бит донъя ҡыл өҫтөндә саҡта,

Ҡурсып уны ерҙә уттан-йоттан,

Еңеп сыҡтыҡ аҙмы дошманды?

Бит үлемдән ерҙе йолоп алып,

Ерҙә тәүге Ирек Юлын һалып,

Атҡарҙыҡ беҙ Тарих ҡушҡанды!

Бөтә йыһан беҙгә табынғанда,

Ниңә һуң беҙ уға табындыҡ?

Гүйә, беҙ юҡ инек!.. Ниңә шулай,

Ер аҫтына һеңеп аҡҡан һыуҙай,

Хаҡлыҡ өсөн һуңлап табылдыҡ?..

Бер Аллаға барыһын япһармайыҡ,

Бейемәйек ҡәбер өҫтөндә.

Хурламайыҡ уға ышанғанды,

Тарих төҙәлмәй ул өс көндән.

Ышанғандың күҙен йылдар асыр,

Еңел түгел Юлдар үтеүе,

Еңел түгел хатта бер өйрәнгән

Таяҡты ла ташлап китеүе...

Ә ул маяҡ ине! Ул киткәндә

Аҙмы күҙ йәшебеҙ ҡойолдо!

Күкрәктәрҙән йөрәктәрҙе үлем

Һурып алған һымаҡ тойолдо.

Ләкин Тормош үҙе килеп тапты

Тарих ижадсыһы – халыҡты.

Ҡулдан инде бер кем алмаҫ тартып

Ҡорбан биреп алған Хаҡлыҡты –

Ленин васыят иткән Хаҡлыҡты!

VII

Мең туғыҙ йөҙ утыҙ етенсе йыл!..

Онотма һис уны һин, кешем.

Мең туғыҙ йөҙ Ун Етене һаҡла,

Мансылмаһын ҡанға емеше!

Ер күтәрмәҫ ауыр был вәхшәтте

Ил күтәрҙе, төшкәс башына.

Килер быуындарға ғибрәт итеп,

Яҙ һин уны Тарих ташына.

Был вәхшәтте Тарих онотмаһын,

Онотмаһын тыуыр быуындар,

Ерҙә тағы берәй алла тыуһа,

Ул алланы ерҙән ҡыуһындар!

Был донъяла бер йыл оҡшамаһын

Утыҙ етенсе йыл ишегә,

Бер аллаға кеше табынмаһын,

Табынһын тик кеше кешегә:

Батшаларҙы йыҡҡан кешегә,

Аллаларҙы йыҡҡан кешегә,

Ай-йондоҙға баҡҡан кешегә,

Ураҡ-Сүкеш тотҡан кешегә!..

КӘКҮК

Кәкүк, кәкүк!

Әйтсе миңә,

Күпме минең ғүмерем?

Күпме минең был донъяла

Шатлыҡтарым, күререм?

Кәкүк, кәкүк!

Ниңә улай

Һүҙең һаран: бер, ике, өс?

Оҙағыраҡ ҡысҡырырға

Тапмайһыңмы берәй көс?

Кәкүк, кәкүк!

Үпкәләмәм,

Аҙ бирһәң дә ғүмерҙе:

Бар ҡайғыһын, бар шатлығын

Татып китәм был ерҙең!..

ЫРҒЫҘ ҠЫҘЫ

*Һәҙиә Дәүләтшина иҫтәлегенә*

Шауламасы, диңгеҙ, шулай,

Ярты төндә уятып!..

Ни ҡалған һуң һиңә былай,

Шомло уйҙар уйлатып,

Йөрәкһергә, болоҡһорға?..

Мин бит төш күрә инем:

Бер һылыу Ырғыҙ буйында

Толомон үрә ине...

Тәңкәләре, сулпылары

Сың-сың сылтырай ине;

Үҙ алдына ул мәңгелек

Бер йырҙы йырлай ине.

Аттан төшөп, юлсы егет

Һалҡын һыу һорай ине.

Һалҡын һыуын биргән саҡта

Ҡыҙ моңһоу ҡарай ине.

«Ниңә беҙҙең Ырғыҙ буйын

Алыштырҙың диңгеҙгә?

Төштә түгел, өнөндә, ти,

Килсе, егет, кил беҙгә.

Ә һин унда гәрәбәгә

Алмаштырып алтынды,

Төштә генә беҙҙең яҡҡа

Борғанһың, ти, атыңды...

Беҙҙәме, ти, йыр-моң бөткән? –

Китер инең шатланып!..»

Ә диңгеҙем шаулай һаман,

Шауламасы, шомланып!

Шауламасы, төнгө диңгеҙ,

Мин бит төш күрә инем:

Ил инәһе, ир бул, тиеп,

Миңә йән өрә ине!..

СЫҢРАУ ТОРНА

*(Үҙ көйөнә)*

*Фирҙәүескә*

Сыңрай-сыңрай осоп килде

Сыңрау торнаҡай.

Уралыңдан сәләм, тине

Сыңрау торнаҡай.

Уралҡайым, Уралҡайым,

Тыуған Уралҡай!

Иҫән-һау, ти,

Уралтау, ти

Сыңрау торнаҡай.

Юҡ хафа, ти, юҡ афәт, ти

Сыңрау торнаҡай.

Илдә ир-ат – Салауат, ти

Сыңрау торнаҡай.

Уралҡайым, Уралҡайым,

Тыуған Уралҡай!

Ил көйләр, ти,

Тел һөйләр, ти,

Уйнай ҡурайҡай.

Ҡыуанысым, йыуанысым

Булды Уралдай.

Йыр ҡанатлы, нур ҡанатлы

Сыңрау торнамдай, –

Уралҡайым, Уралҡайым,

Тыуған Уралҡай!

Быуаттарҙан быуаттарға

Осоп барғандай!..

\* \* \*

Халҡым юлын үҙенә уратҡан

Ут йомғағы минең йөрәгем

Уға үтер, уны һүтер өсөн

Күп юл үтер кәрәк, күрәһең.

Халҡым юлы ғына шул йомғаҡтың

Серен асып бирер, теләһәң.

Теләмәһәң, ул таш булып ҡатыр,

Асмайынса сер һәм тел, аһәң...

ТИРМӘНСЕ

*Мостай Кәримгә*

Өйләнгәндәй мең-мең тирмән ташы,

Диңгеҙ геүләй, диңгеҙ үкерә.

Тулҡынланмай, ахыры, йәшәй алмай,

Елде һөйә, елде үҙ күрә.

Тирләп-бешеп, аҡ күбеккә төшөп,

Тулҡын саба, тулҡын һикерә.

Тартҡан онон – ваҡ ҡына аҡ ҡомон

Тыны менән ярға һеперә.

Тирмәнсемдең мең тирмәне шулай

Мәңге геүләй, мәңге үкерә.

Сабырлыға – алтын гәрәбәләр,

Сабырһыҙға сүп-сар килтерә.

ШАҒИР ДӘҮЛӘТЕ

Шиғырҙары тыуған

бөтә ер ҙә

Тыуған ере була шағирҙың.

Йылдар буйы

Юлдар йөрөй торғас,

Тыуған ерем иттем күп ерҙе.

Тик талмаһын илһам

ҡанаттарың,

Бар ғүмерең йырға оҡшаһын.

Шиғриәт бит үҙе бер

дәүләт ул,

Шул дәүләттең шағир –

батшаһы!..

\* \* \*

Барлыҡ йыуанысым шиғырҙарҙа,

Бар бәхетем халҡым телендә.

Халҡым ҡалһа, әле мин ҡалырмын,

Һүҙем йәшәр әле илемдә.

Эш эҙләйем артыҡ һүҙ ҡуйыртмай,

Беҙҙән дә бер ҡалһын ир һүҙе.

Ә ҡалғанын халыҡ хөкөм итһен,

Хөкөм итһен заман, ер үҙе...

БУРЫС

Был хәлде тик бер кем белмәҫ инде,

Үҙ башынан уның үтмәһә.

Таштан йүкә һуйылмай ҙа, тиҙәр,

Ә мин һуйҙым таштан йүкә... һәм

Ошо йүкә минең боғаҙымдан

Үлтермәйсә аҫып ҡуйғанын

Үҙем генә тойоп, үҙем белеп,

Йәшәүҙән бар хатта туйғаным...

Мин, ахыры, йәшәй белмәйем, тип,

Шағир булыуыма үкенәм.

Шиғыр яҙам, йәшәй алмағас, тик

Шундай хурлыҡҡа ла бит күнәм:

Тәнҡитсенән алған бурысымды

Түләй алмайынса ҡатты баш.

Күргән һайын уны күрмәй үтәм,

Нишләргә лә инде аптыраш!..

\* \* \*

Эй, йылдар, һеҙ бушҡа үтһәгеҙ,

Үтһәгеҙ һеҙ яныу-көйөүһеҙ,

Үтһәгеҙ һеҙ көйһөҙ-һөйөүһеҙ,

Мәғәнәһеҙ тау-таш өйөү һеҙ.

Мәхрүм булһа кеше һөйөүҙән,

Мәхрүм булһа янып-көйөүҙән,

Ни мәғәнә суйын килелә

Тылҡып-тылҡып һыуҙы төйөүҙән?

Кешеме һуң кеше һөйөүһеҙ,

Нимәгә һуң таҡмаҡ бейеүһеҙ?

Ни мәғәнә ҡошһоҙ оянан?

Ярты төндә ҡурҡып уянам,

Уйҙарымдан хатта оялам.

ТӘҮӘККӘЛЛЕК

Ғүмеремдә һалдат булманым,

Ергә ятып, ерҙән тыуманым.

Тик ярты йыл остом мин күктә,

Улда йәшлегемдә – бик күптән!..

Ләкин шул саҡ сыҡмай күңелдән,

Тәүәккәллек ҡалды шул көндән.

Тәүәккәллек кәрәк осҡанда,

Ышыҡ ер юҡ, елдәр ҡосҡанда.

Күптәр йәшәй ерҙә шыуышып,

Үҙ шәүләһе менән ҡыуышып.

Ирлекме һуң – йәшәү ышыҡта,

Ҡыйыу булыу хәтәр эш юҡта?

\* \* \*

Был кешелек ҡайҙа бара һуң ул?

Белһә әгәр ҡайҙа барғанын,

Тарихи бер бәхет һанар ине

Ярты юлда туҡтап ҡалғанын.

Белмәй һаман: үҙен үҙе алдай,

Арта ялған, арта вәхшилек.

Аҡыл эшләй аҡылһыҙлыҡ өсөн,

Һәләкәтен даулай кешелек.

Ер әйләнә шартлап ярылырға...

Килһә икән әҙәм ҡулынан,

Ул арҡыры сығып ятыр ине

Туҡтатырға уны юлынан...

Аһ, әйләнәм бер шик ҡолона!

ШӘҮЛӘ

Шәүләһенән кеше айырыламы?

Айырылмайҙыр гүргә кергәнсе.

Ниңә әҙерләй һуң ул әҙәмде,

Ғүмер буйы ниңә эйәрсен?

Ғүмер иртәһендә шәүлә оҙон,

Кеше тәжрибәһеҙ булғанға.

Ғүмер кисендә ул тағы оҙон,

Тәжрибәләр менән тулғанға.

Тик төшлөктә генә шәүләң менән

Ҡалаһыңдыр бер аҙ типә-тиң.

Шунда ғына һин иркеңә хужа.

Шәүләң түләй шул саҡ тингә – тин...

КӘБӘН

Ҡырмыҫҡалар, күпме ҡырмыҫҡалар

Ҡанатланып сыҡҡан иләүҙән.

Мәж килә был ҡырмыҫҡалар яуы,

Балаларын сисеп биләүҙән...

Ҡабалана, ҡайнай, үрһәләнә.

Ауа-түнә эшләй туғайҙа.

Ҡырмыҫҡалай эшсән, тырыш йән һуң,

Әйтегеҙсе миңә, ул ҡайҙа?

Ҡылдай билкәйен ул бөгә-һыға,

Үҙенән ҙур йөктө күтәрә, –

Күк аҫтында кескәй бер тау ҡалҡа,

Ә күк йөҙө – сикһеҙ, күк – тәрән...

Өҫтәүенә, ана болот сыҡты,

Һелтәй-һелтәй килә ҡамсыһын.

Тып-тып итеп биткә килеп төшә

Ямғыр күҙе – йәшәү тамсыһы.

Күк күкрәй! Беҙ, кешеләр, күккә

Алан-йолан ҡарап алабыҙ.

Ашығабыҙ, ҡырмыҫҡалар һымаҡ, –

Һуңғы кәбәнде бит һалабыҙ!..

Күкрәкләнде кәбән, күркәмләнде,

Күп тә үтмәй кәбән осланды.

Арҡан сөйҙөк кәбән баҫыусыға –

Күр ул нисек ергә осҡанды!..

Бесән түгел, шиғыр, иҫерткес йыр,

Йыр тейәлеп килгән һәр йөккә!

Кеше генә, ахыры, эше менән

Күтәрелә шулай бейеккә!

Йәшнә, йәшен, йәшә, кәбәнебеҙ,

Күңелдәрҙе, әйҙә, ҡыуандыр!

Бәлки, минең иң шәп шиғырым да

Бына ошо кәбән булғандыр?..

\* \* \*

Уттың ялы-ҡойроғо юҡ,

Һыуҙың да юҡ таяуы.

Шул ут менән һыу һымаҡ мин –

Юҡ шәфҡәтем, аяуым.

Ышанысһыҙ минең һөйөү,

Минең һөйөү ҡурҡыныс.

Янам, ағам – уттай, һыуҙай,

Бул һин ситтә, бул тыныс...

Бер осҡоном ҡалһа һиндә,

Мин киткәс тә янырһың,

Мин киткәс тә, бер тамсымдан

Даръя булып ағырһың...

ЕР-ҺОРНАЙ

Ҡап-ҡара ер, ҡап-ҡара ер,

Ҡыл һымаҡ бураҙналар.

Ҡамыл ҡаплап, орлоҡ һаҡлап,

Ҡайырылып ята улар.

Ҡулға алып ҡарап торам

Ерем бураҙналарын.

Гүйә, ҡулда – алтын усма,

Гүйә, ҡояш нурҙары...

Йылдар һыйған, юлдар һыйған

Ер алған ҡулдарыма.

Иң мөһабәт йыр урғыла

Ер-һорнай ҡылдарынан...

АЛҒЫ ҺЫҘЫҠ

— Һаман әле китмәнеңме? – тиҙәр.

— Юҡ әле, тим, һаман китмәнем.

— Ниңә, әллә кире уйланыңмы?

— Юҡ, тим, әле эшем бөтмәне.

Әллә нисек сәйер был һорауҙар,

Әллә ҡалай ауыр күңелгә.

Әйтерһең, мин ҡорал ташлап китәм,

Әйтерһең, мин – яуҙа еңелгән!..

Бер уйлаһаң, ғәжәп был кешеләр:

Төпсөнәләр, һорау бирәләр,

Серһеҙ нәмәләрҙән сер эҙләйҙәр,

Бер төймәне дөйә күрәләр...

Ә бит бер ҡайҙа ла китмәйем мин,

Мин тик ҡайтам,

ҡайтам ауылға –

Тыуған тауҙарыма, ҡырҙарыма,

Ел-ямғырға, буран-дауылға, –

Мине кеше иткән кешеләргә,

Улар менән бергә эшләргә,

Бергә ҡыуанырға, ҡайғырырға,

Бер һүҙ менән әйтһәң – йәшәргә.

— Ниңә, әллә бында... тормош юҡмы? –

Тип бәйләнер, бәлки, берәйһе...

Бар, әлбиттә!

Тик йыр өсөн уны

Төҙәтеү ҙә кәрәк, күрәһең.

Юҡ, кәрәкмәй шаулы ғаризалар,

Намыҫымды һорай партия.

Үҙ йөрәгем,

Үҙ теләгем миңә:

— Ҡайҙа ауыр, шунда бар, – тиә.

Тормош – ҡайҙа ла бар,

ҡайҙа ла бар,

Ҡайнап тора тормош ҡалала.

Ләкин

миңә ҡыҙыҡ –

алғы һыҙыҡ,

ә ул һыҙыҡ

бөгөн далала...

МАШИНИСТКА

Шағирҙар бик сәйер: үпкәләмә,

Бер байталға һине тиңләһәм,

Шиғырымды минең баҫҡан саҡта

Шул байталға үҙең тиң дәһә!

Бармаҡтарың, тилбер бармаҡтарың

Хәреф-төймәләргә баҫҡанда,

Һин бит, сәс-ялыңды сайҡай-сайҡай,

Хыял бәйгеһендә сапҡандай.

Осҡон сәсрәп ҡала һин елгәндә,

Осҡон түгел, йондоҙ, күрәһең.

Тояҡ аҫтындағы саҡматаш ул,

Беләһеңме, минең йөрәгем...

Упҡындарҙан аша осор инем

Мин яҙҙарға, ташлап көҙ көнөн,

Тик шуныһы йәл: байталҡайҙың

Минең ҡулда түгел теҙгене!..

\* \* \*

Беләм, иркәм, беләм, ниңә һинән

Юҡ икәнен сәләм-хаттарың.

Сөнки мин бит өнһөҙ, вәғәҙәһеҙ,

Һәм юҡ һиңә биргән анттарым.

Беләм, иркәм, беләм, ниңә һинең

Юҡ икәнен сәләм-хаттарың.

Йөрәгемдә минең йәшәһәң дә,

Минең хаҡта түгел аһтарың.

Онотҡанда тик бер киләм һиңә,

Хәтер дәфтәреңде аҡтарып.

Хаттар яҙып, хаттар көтөргә лә

Юҡтыр, бәлки, шуға хаҡтарым.

ҺАНДУҒАС ТАҢЫ

Ҡайҙан шундай илһам һиндә?

Ҡайҙан һиндә шундай дәрт?

Иҫ-аҡылым китеп,

Тыңлап торам... Һандуғасым,

Тартынмасы,

йәсе, әйт!..

Мин көнләшәм бары һинән генә,

Бары һинән генә көнләшәм.

Һай, был моңоң!..

Һай, был өҙҙөрөүең!..

Ниндәй Моцарт,

Ниндәй Паганини,

Ниндәй Чайковский

һиңә тиңләшә?

Әллә улар моң алдымы һинән?

Әллә һин алдыңмы уларҙан?

Әллә мең-мең йылдар буйы

Моң алдыңмы беҙҙең йырҙарҙан?

Моң алдыңмы Заһир ҡурайынан?

Мәғәфүрҙе тыңлап торҙоңмо?

Әллә һалдат ҡатыны моңайғанда,

Һин урағын уның урҙыңмы?

Салғы янып, күкрәгеңде киреп,

Бесән саптың мәллә туғайҙа?

Юҡһа, ҡайҙан бындай сәңгел тауыш,

Был сихри моң юҡһа ул ҡайҙан?

Айҙан ергә тартҡан көмөш ҡылды

Ҡанаттарың әллә сиртәме?

Гәлсәр моңон сығарған моң әллә

Таң ысығы тамған иртәме?

Әллә шулай таңдар һарғайғанда,

Танһыҡтары ҡанмай, егетең

Иләҫ-миләҫ килгән бер һылыуҙың

Сут-сут үбә микән көн битен?

Муйыл сәскәһендәй күпереп ташҡан

Һаумал ҡымыҙ тәмен татығас,

Һин, күҙкәйен йомоп, тел шартлатҡан,

Ҡымыҙ бешкән ҡыҙмы, һандуғас?

Таң һарыһы ҡунған ҡанатҡайың

Һағыштанмы шулай һарғайған?

Һине шулай мәңге зарығырға

Кем бикләгән йәшел һарайға?

Әллә үҙ ҡөҙрәтең менән шулай

Ярылыр сиккә етә йөрәгең?

Әҙәм минән фәһем алһын, тиеп,

Һайрайһыңдыр инде, күрәһең...

Ергә үлем әҙерләгән заттың

Юҡ микән ни әллә ҡолағы?

Ҡалай ошо һандуғаслы ерҙе

Көл итмәксе була һуң тағы?!

Аңламайым, иҫ-аҡылым етмәй!..

Ана ҡалай таң һыҙыла!.. Таң!..

Үҙ йырына үҙе таң ҡалғандай,

Тел шартлатып ҡуя аҙаҡтан!

Ҡул тәлгәшем һиңә ҡуныр өсөн

Әйләнһен дә ине бер талға,

Теләр инем бары һин һайрауҙы,

Киткән саҡта теге донъяға!..

ЙӨҘӨК ҠАШЫ

*Баймаҡтың йыллығына*

*«Башҡорт ҡалалары» циклынан*

Тулҡын-тулҡын булып йәйрәп ятҡан

Күк тауҙарҙың күрке таш икән,

Ирәндеккәй алтын йөҙөк булһа,

Шул йөҙөккә Баймаҡ ҡаш икән.

Ымһынмаған икән был йөҙөккә

Кемдең генә кәкре бармағы.

Ете диңгеҙ аша – байымаҡҡа –

Инглиз дә һалған ҡармағын...

Килмешәктәр булған төрлө-төрлө,

Талаусылар булған бер көтөү.

Тик Ирәндек –

Мәңге өйрәндек бит –

Яуға сөйҙө сая бөркөтөн.

Бөгөн инде бына һәр кем әйтер:

«Бәхет серен асып өйрәндек».

Алтын ҡулы менән бәхет сәсеп,

Бәхет урыр мәңге Ирәндек!..

\* \* \*

Иңбашыңа төлкө яға түгел,

Йәйғор ғына яға һалырмын.

Ҡара төндәй толомоңа һинең

Йондоҙ шәлен таңдың ябырмын.

Ҡолаҡтарың аҫыл алҡа көтһә,

Айҙы алҡа итеп тағырмын.

Тик көтмә һин минән ер бүләге,

Бөтәһен дә күктән табырмын...

Ер бүләге һиңә үҙем генә,

Ер бүләге һиңә – йөрәгем!

ЗАМАН ҺЫНАУЫ

Ни һуң яҡшы, яҡты, матур миндә,

Ни һуң миндә иң-иң ҡәҙерле –

Һиңә бирәм, йырым! Ал, күҙ нурым,

Үҙең ала алған ҡәҙерле...

Ә ҡалғаны? Ялған-таушалғаны

Үҙем менән бергә юғалыр...

Аҡ ҡылғандар шаулар унда йәйен,

Аҡ ҡуяндар ҡышын юл һалыр.

Аҡ ҡайын да, бәлки, килмәҫ унда,

Көлмәҫ унда, бәлки, гөлдәр ҙә...

Көйөҫ-көйөҫ, беләм, елдәр иҫер,

Тик туҡталып тормаҫ елдәр ҙә.

Ятыр тәнем! Ә, йырым, һин – йәнем

Үтә алһаң ваҡыт һынауын,

Һөйлә кешеләргә кеше хисен,

Йондоҙло бер заман һулауын.

Шул заманым минең – саф иманым

Ир булырға ул бит өйрәтте.

Заманым, тип тамаҡ ярмаһам да,

Заман ярып үтте йөрәкте.

Тик алданма арзан дан-шөһрәткә,

Осҡан саҡта ғүмер юлынан:

Йәшен балҡый тәүҙә, күк күкрәүе

Ишетелә бары һуңынан!

ТИМЕР ҠАҘЫҠ

*(Ике туған)*

Тимер ҡаҙыҡ, тимер ҡаҙыҡ,

Кем һуң һине ҡуйған ҡағып?

Һарат менән Буҙатты

Кем һуң һиңә оҙатты?

Ағай-эне талашыр, ти,

Атҡа менһә, ярашыр, ти.

Нисек итеп менәйек,

Нисек ырыҫ бүләйек?

Һиңә менеп, ҡалҡыр инек,

Йондоҙ булып балҡыр инек, –

Үҙебеҙ яҡын да һуң,

Тик, йондоҙ, алыҫтаһың!..

ЕР ЕЛЕ

Ер елә, ер көлә, ер белә:

Терелә халыҡтар, терелә!

Быуаттар, замандар, осорҙар

Бер үлә, халыҡтар терелә!

Африка – маврҙар йөрәге –

Гүр булған, ер булған – терелә.

Уларҙың сәләмен еткереп,

Ер елә, ер көлә, гүр үлә!

Ҡитғаның боҙҙары гөрөлә,

Ҡитғаның ҡыштары һөрөлә,

Халыҡтар йәшәүгә терелә,

Гүр үлә, ер көлә, ер елә!..

Башҡорттар ҙа үлеп бөтәләр,

Тигән бер шомло һүҙ ҙә үлә.

Үҙ халҡым минең дә терелә,

Ер елә, ер елә, ер елә.

Гөлдәргә гөлдәрем үрелә,

Иҙгәндәр был ерҙән һөрөлә,

Сылбырҙар өҙөлә, өҙөлә,

Ер белә, ер көлә, ер елә.

Пушкиндар терелә уянып,

Пушкиндар яулайҙар донъяны,

Пушкин да терелә гүренән,

Көтә уны башҡорттоң ере лә.

Һәр халыҡ бер табыр Пушкинын!

ТЕЛ

I

Тыңлап таңға ҡалған тел,

Йәнгә рәхәт һалған тел,

Яулап-ҡурсып ҡалған тел,

Ҡан-йәш түгеп алған тел.

Күреп ирек емеше,

Киреп бәхет өлөшө,

Һаҡлар һине һәр кеше.

Яҡлар һине һәр кеше!..

Телһеҙ инек – тел алдыҡ,

Илһеҙ инек – ил алдыҡ,

Һинең менән тәйән беҙ,

Яҡты таңға ҡуҙғалдыҡ,

Үткәнгә үрт, ҡуҙ һалдыҡ...

II

Үткәнгә үрт һалмағыҙ,

Тик үрелеп ҡарағыҙ.

Яҡын булыр арағыҙ...

Йөрәктәге ярабыҙ

Уңалып та бөтмәгән,

Тағы ярып барабыҙ...

Бөтә даһи һөйләшерлек,

Бөтә ғашиҡ серләшерлек,

Тыңлап һүҙен көнләшерлек,

Аңлатырлыҡ уртаҡ тел

Бөтә телдә табылыр.

Телде телдәр хушһынмаһа,

Артылмаҫлыҡ тау булыр,

Булмаҫ дуҫлыҡ, дау булыр,

Дау артынан яу булыр.

III

Көслөк менән тел булмаҫ,

Үслек менән ил булмаҫ,

Көс үҙенә көс табыр,

Үс үҙенә үс табыр.

Ҡыҙыл ҡандар түгелгән,

Күп ҡорбандар бирелгән

Ошо ғәзиз тел өсөн.

Бар донъяны айҡап сыҡ,

Юҡһылын да табырһың,

Бай һынын да табырһың,

Дуҫыңды ла табырһың,

Дошманға ла барырһың...

Йөрөй-йөрөй арырһың,

Илең һағынып янырһың...

\* \* \*

Инәкәйем, мин алдараҡ китһәм,

Ҡайғырма һис минең киткәнгә.

Ҡайғырһаң, тик ҡайғыр минең бары

Аҡ ҡайынды әсәм иткәнгә.

Баш осома минең ултыртһындар

Ҡайғыһы аҡ булған аҡ ҡайын.

Күҙ йәшеңде ҡоймай, минең менән

Бер көн килеп һөйләш, яҙ һайын.

Мин әйтермен, сабый япраҡ булып,

Бер генә һүҙ: «Инәй! – күҙ нурым».

Аҡ ҡайынды һыйпап тыңла бер йыр,

Аҡ ҡайында – минең үҙ йырым.

\* \* \*

Инәй, һиңә бер яңы өй һалһам,

Үҙең теләгәнсә торорға,

Ҡош-ҡорттарың менән кәңәшләшеп,

Бергә-бергә донъя ҡорорға,

Ғәйепләмә мине, таш бәғер тип,

Бала күңеле, тип, далала...

Миңә бары һинең ояң кәрәк,

Толҡа тапмай йәнем ҡалала.

Йәнем бары һинең күҙҙәреңдә,

Һинең һүҙҙәреңдә, инәйем.

Бөтә моңом – тыуған ерҙәремдә,

Башҡаса мин йәшәй белмәйем.

Балыҡ тотҡом, бесән сапҡым килә,

Һөт эсәһем килә ҡулыңдан.

Мин ауылдың йәмен-тәмен беләм,

Бер бүләк ал, инәй, улыңдан!

\* \* \*

Юҡ, инәкәй, мин хыялый түгел,

Тик эҙләмәм юлдың еңелен.

Үтә яҡын миңә үткән юлдар,

Үткәндәрҙә – минең күңелем.

Яландарҙа – башаҡ йыйған ерҙә,

Ҡыр тауығы гөрләр еремдә.

Икәүләшеп бесән сапҡан үрҙә,

Сәй ҡайнатҡан талдар төбөндә.

Балтырғандар, бәбәктәрен һуҙып,

Еҫ аңҡытып торған ҡулдарҙа,

Һирәк-һаяҡ күңелең ташыуынан

Һин йырлаған туған йырҙарҙа.

Юҡ, инәкәй, мин байлыҡҡа ҡарап

Ҡорманым шул үтер юлымды.

Миңә һәр саҡ изге өлгө булды

Бөтмәҫ эше талмаҫ ҡулыңдың...

\* \* \*

Юлға сыҡһаң, юлың оҙон булһын,

Юл йөрөргә йәнең күнегер,

Һыуға сумһаң, һыуың тәрән булһын,

Һыу һайында тәнең күмелер.

Һөйһәң әгәр, һөй тик һөйөрлөктө,

Һөймәҫтәйе һөйөү татытмаҫ.

Дуҫлыҡ кәрәк икән, бул ысын дуҫ,

Ауыр саҡта ташлап ул ҡасмаҫ.

Ә дошманың булһа, булһын дошман

Үҙеңдән дә көслө, нығыраҡ.

Көс һынашып ҡына көсөң үҫер,

Еңеүең дә булыр татлыраҡ.

СӘСКӘЛӘР

Сәскәләр, сәскәләр,

сәскәләр –

Донъяға йылмайып

бағалар.

Йылмайһын, йыуатһын,

гел атһын

Именлек сәскәһе –

балалар.

РӘССАМ

Былай үҙең бик матур ҙа түгел,

Тик ниңәлер һине биҙәнем.

Мин генә тик һине йондоҙ иттем,

Һин генә тик быны һиҙмәнең.

Ә шулай ҙа яратаһым килде –

Һуңғы ҡабат, шашып аҡылдан!

Күк күкрәп, ер тетрәп торҙо

Яралғанда һин был ялҡында.

Матурлығың – минең хыялым ул,

Был хыялый күңелем емеше.

Илаһи бер һүрәт яһап ҡуйғас,

Мин йәшәйем әле, мин – кеше!

УЛЫМ САЛАУАТҠА

Кереш тартам, улым, уҡ атырға,

Мөлдөрәмә күҙең менән баҡ.

Әйткән һүҙҙе – атҡан уҡты, улым,

Ҡолағыңа алҡа итеп таҡ.

Яҙыҡ атмам уҡты, сәпкә тоҫҡап,

Тик ҡолаҡ һал һәр бер һүҙемә.

Атаһынан күргән – уҡ юныр ҙа

Уғы үтер энә күҙенән.

Ябай түгел ҡулымдағы йәйәм –

Ил ирҙәре тотҡан әҙернә.

Кереше лә – илдең күңел ҡылы,

Йә, тыңларға йәнең әҙерме?

Һүҙ тыңларға йәнең әҙер булһа,

Һүҙ әйтергә күңелем тулышҡан.

Атылырға торған уҡ шикелле,

Бөлдөргөһө баҫҡан һулышҡа.

Белдеклегә бер әйтеү ҙә етер,

Белдекһеҙгә мең дә аҙ булыр.

Һүҙ ҡәҙерен белмәҫ ата улы

Үҙ ҡәҙерен белмәҫ таҙ булыр.

Алдан шуны әйтеп ҡуймаҡ булдым,

Китмәҫ борон һүҙгә керешеп.

Кереш тартмайынса уҡ атылмай,

Сәпкә тоҫҡап тарттым керешен...

Тыңла, улым...

ҠУРАЙ

*Һыҙғырт, ҡурай, үткән ҡайғыларҙы,*

*Өҙҙөрт, ҡурай, йөрәккәй ҡылдарын,*

*Һиҙҙерт, ҡурай, ҡайнар тойғоларҙы,*

*Һөйҙөрт, һөйләп башҡорт моңдарын.*

*Шәйехзада Бабич*

Китте ҡурайсы дуҫ. Ҡыуышымда

Ул ҡалдырып китте ҡурайын.

Сыҡмаҫмы, тип, берәй көйө шунда,

Ҡыу ҡурайға өрөп ҡарайым.

Юҡ, моңланмай ҡурай ят ҡулдарҙа,

Ят ҡулдарҙа моңһоу ҡурай ҙа.

Ҡыуанмай ҙа ҡурай, ҡайғырмай ҙа,

Юҡ, белмәй ул һөйләй-юрай ҙа.

Әле генә ниндәй моңло ине,

Бер бөйөк йән ине баяғы!

Хәҙер үлде, өнһөҙ-һүҙһеҙ ҡалды

Йәнле тарих, тылсым таяғы...

Сыңрау торна ҡаҡмай сер ҡанатын,

Убылғандай булды Уралым,

Ҡайтмаҫ ерҙә ҡалды Салауатым,

Ҡаһым түрә һалды ҡоралын.

Күҙҙән яҙҙы Париж, киң урамдар,

Сапмағандай унда башҡорттар,

Һалмағандай яугир уҙамандар

Каруанһарай ише таш йорттар.

Тыумағандай Бейеш, Азаматтар,

Яҙмағандай хаттар Буранбай,

Аҡмағандай Һаҡмар, Ашҡаҙарҙар,

Ятмағандай йәйрәп Таштуғай.

Һөймәгәндәй сая Сәлимәкәй,

Көймәгәндәй яңғыҙ Зөлхизә.

Ҡуңыр буға юлы ҡайҙа икән?

Илсе Ғайса ҡайҙа ил гиҙә?

Ҡытҡылдамай ниңә Ҡара тауыҡ?

Ниңә бешмәй Ҡарға бутҡаһы?

Ҡайҙа Байыҡ,

Бейегәндә айыҡ,

Баҫҡан ерҙә, әйҙә, ут ҡалһын!..

Юҡ, өндәшмәй, ҡурай ҡурайсыһыҙ,

Ҡурайсыһыҙ өнһөҙ был ҡурай.

(Төтөн өрөп, серәкәйҙе генә

Ҡыуып сығарырға ул ярай!..)

Туҡта! Китһәң дә һин ҡыуышымдан,

Тормошомдан китмә, ҡурайсым.

Күңелем бит мең-мең моңдарыңа

Мәңгелек бер ғүмер юрайсы...

БАЛ-БАЛА

Балдан татлы бала әсәгә,

Гөлдән наҙлы бала әсәгә;

Ауыҙ һыуҡайы ла бал икән, –

Йөрәк ярып сыҡҡан бала икән...

Туптай ғына сабый был бала,

Туп ярылһа, унан ни ҡала?

Ярылыр туптың юҡ һис кәрәге, –

Ярылмаһын әсә йөрәге!..

ҺИНЕҢ ХАТЫҢ

Һинең хатың...

Башта көлдөм.

Көлдөм

Үҙ-үҙемдән,

Көлдөм һинән дә.

Шундай ҡырыҫ,

Шундай дөрөҫ һүҙҙән

Һығылып төшөр хатта имән дә.

Һинең хатың...

Аҙаҡ, үкһеп-үкһеп,

Ир башыма килде илайһым.

Һин тип мин үлергә әҙер,

Ә һин?

Юҡ, үлемдән һаҡла, илаһым!

Һинең хатың...

Тағы – уйға ҡалдым.

Хәрефтәрҙең шундай танышы!

Алыҫ нурым,

Алыҫ йырым минең,

Шулай ҙа был –

Һинең,

Һинең,

Һинең тауышың!..

\* \* \*

Тағы бер йыл шаулап үтеп китте,

Аҡ ҡар ғына ҡалды түшәлеп.

Мин ниҙелер һинән өмөт иттем,

Иҫеңә лә, ахыры, төшмәнем?..

Иҫке йылдың һуңғы ҡары яуа,

Һуңғы ҡары, һуңғы сафлығы.

Өмөттәрем, гүйә, шулай ауа,

Килгән генә мәлдә саҡ нығып.

Нишләргә һуң? Ярай. Хуш. Ғәфү ит.

Бөгөн тиеп булмай кисәне.

Ә шулай ҙа был кәсәне мин бит

Һинең өсөн генә әсәмен.

\* \* \*

Ниңә мине көтөү ҡаршыларға

Ебәрмәйһең, инәй, әйт әле.

Әллә хәҙер ышанысһыҙмы мин,

Утамаған кеше түтәлен?

Мин әле лә, ҡалай әрләһәң дә,

Баҡсаларға әҙер керергә.

Ә иртәһен беҙҙең күршеләргә

Мин әҙермен йәнем бирергә.

Ниңә, инәй, миңә эш ҡушмайһың,

Ышаныстан сығып бөттөммө?

Әллә мине яҙыу яҙып ҡына

Тамаҡ туйҙырыр тип көттөңмө?

Инәй, ниңә бер илайһым килә

Үкһеп-үкһеп йылы ҡулында.

Ғәйепләмә минең аҡ сәсемде,

Үткәнде көт бары улыңдан...

\* \* \*

Теле елгә елберҙәгән

Ҡылған кеүек тирбәлә.

Тик теле ни әйтерен

Башы бер ҙә иҫләмәй.

УРАҠ МЕНӘН СҮКЕШ

*Сукеш менән Ай-Ураҡ*

*Алыр Ер шарын урап!..*

*Халыҡ йырынан*

Әсәйҙәрҙең көмөш Урағынан

Күпме усма ятҡан усмаға,

Атайҙарҙың алтын Сүкешенән

Аҙмы йондоҙ баҙлап осмаған!

Әсәйҙәрҙең көндәй күҙ нурҙары,

Атайҙарҙың ҡойған ал ҡаны,

Ураҡ, Сүкеш, Йондоҙ, Башаҡ менән

Нығытылған илдең ҡалҡаны.

Яуҙа ауған күп ирҙәре илдең,

Бирмәйенсә Ватан, Уралын,

Тик ҡалдырған беҙгә ҡомартҡыға

Ураҡ-Сүкеш тигән ҡоралын.

Быуаттарҙың соғоллоғо һеңгән

Ошо ике ябай ҡоралға.

Донъялағы бөтә матурлыҡ бит

Улар берлегенән яралған.

Ай-Ураҡты Сүкеш тешәгәнгә

Ерҙә тыуған тынмаҫ хәрәкәт.

Ураҡ менән Сүкеш йәшәгәнгә

Донъя – имен, ерҙә – бәрәкәт.

Ҡарағоштар, арыҫландар ни һуң,

Ғәйрәт сәсһә Сүкеш һәм Ураҡ!

Ҡояш нурын һирпеп бар йыһанға,

Бар Ер шарын алыр бер урап.

Иң боронғо ике был ҡоралға

Инселәнгән ерҙә бөйөк эш:

Ҡыҫыр башаҡ урмаҫ был Ай-Ураҡ,

Буш һандалға һуҡмаҫ был Сүкеш!

\* \* \*

Имеш, ҡояшлы бер яҙ иртәһе,

Беҙ таң ҡалып ошо донъяға,

Етәкләшеп алғанбыҙ ҙа шулай

Үрмәләйбеҙ бейек ҡаяға.

Менеү ауыр, ләкин шундай сәмле,

Шундай йәмле бөтә тирә-яҡ.

Аҫта упҡын, хәтәр тәрән упҡын,

Яҙа ғына баҫһаң һин, аяҡ,

Төштөң-киттең, бөттөң!..

Ә беҙ һаман

Тик менәбеҙ икәү юғары.

Менгән һайын юл юғала бара,

Тар һуҡмаҡ та хатта юҡ ары.

Ә беҙ һаман сая ҡомар менән

Үрмәләйбеҙ ҡая башына.

Әйтерһең дә, барыһы хәл ителә,

Менеп баҫһаҡ уның ташына.

Күҙҙең яуын алып таш өҫтөндә

Умырзая сәскә атҡанын

Күрҙем дә мин бүләк итмәк булдым,

Тик аҫтында йылан ятҡанын

Күрмәгәнмен!.. Уң ҡулымда сәскә,

Ә һулынан ҡулың ысҡынды...

Тауҙар менән иңрәп тороп ҡалдың

Күреп минең оҙаҡ осҡанды.

Ташлы сәскә генә баш осомда

Иҫән ҡалған, имеш, көй табып.

Һәм уҡыйһың, имеш, ирең менән

Ҡанға туҙған «Осоу» китабын...

\* \* \*

Тал-тирәктәр ташҡын Иҙел кисеп

Баҫып тора һыңар аяҡта.

Ағастарҙың һәр ботағы буйлап

Йүгереп йөрөй йәм-йәш япраҡтар.

МИЛӘШ-КӘЛӘШ

*...Ләкин ҡалһын минең устарымда*

*Төҫ ташламаҫ миләш ялҡыны...*

*Хатыңдан*

Баҫымсаҡ көҙ тәрән уйға сумған,

Һағыш менән тулған уйҙары.

Һағыштары, һары ҡарғыш һымаҡ,

Ялмап алған урман буйҙарын.

Хатта имән, ғорур йәнле имән,

Башын эйгән – уйы ауырға.

Ни ҡалған һуң баҡыр йәштәренә

Ал ямғырҙар булып яуырға?

Әллә инде утлы ҡуҙы менән

Яндырамы уны миләше?

Ә бит тоғро аҡ ҡайыны барҙа,

Булмаҫ миләш уның кәләше!

Эй, йәш миләш, утлы күҙ йәш-тәлгәш,

Ниңә шулай көҙләп балҡының?

Ҡалһын, ҡалһын үҙ усында ғына

Тик берәүгә изге ялҡының!..

ҮЛӘН ТАУЫШЫ

Үлмәм әле,

Үлмәм!

Мин – Үлән.

Сыҡ әле,

Сыҡ,

Һин – Ысыҡ!

\* \* \*

Бына инде мин дә үлдем бит,

Төшөп китте ҡулдан ҡәләмем.

Башҡа йәштәр ҡулға тотоп алды

Минең йәшлегемдең әләмен.

\* \* \*

Мин төшөмдә үлгәнмен дә, имеш,

Һин өҫтәмә тупраҡ ташлайһың.

Яратыуҙан янып һүнгәнемде

Шунда ғына аңлай башлайһың.

Һин ташлаған бер ус дымлы тупраҡ

Утлы сәскә булып атһа ла,

Йөрәгеңдән сыҡҡан күҙ йәштәрең

Һуғарырға уны аҡһа ла –

Тик һуң инде, бик һуңланың, һылыу:

Һыу биреүсе кәрәк – һыуһағас,

Ут йотҡанда кәрәк – мөхәббәтең,

Нәфрәтең дә етә – һуңлағас.

\* \* \*

Мин – генерал түгел, беләм,

Мин – шиғырҙың ябай һалдаты.

Тик һалдатһыҙ булмай генералдар,

Юҡ, һуғышта булмай алдатып.

Мин башҡалар кеүек сафта киләм,

Дан да алмаҫ мине алдатып.

Үлгәндә лә мин үлермен

Билдәһеҙ һалдат һымаҡ

алда – тып...

Һалдатың...

Аҡмам һалда тын...

\* \* \*

Матурлыҡ ул яңғыҙ булмай,

Яңғыҙлыҡтар ят уға.

Һәр саҡ уның һаҡсыһы бар –

Көтөп тора ҡайтыуға.

Матурлыҡ ул яңғыҙ булмай,

Яңғыҙлыҡты аңламай:

Һоҡландырып йәшәгәндә,

Һәр бер айы уның – май!

Тик шуныһы бар донъяла:

Һәр ни үтеп китә шул.

Матурҙы ла, тоғро булып,

Тик ҡартлығы көтә шул...

\* \* \*

Мин дә булмам бер көн, дуҫҡайҙарым,

Йәнем китер осоп күктәргә.

Һеҙгә бары йырым ғына ҡалыр,

Серем ҡалыр, бәлки, күптәргә.

Мин ер инем, ергә баҫҡан саҡта,

Мин күк инем, күккә баҡҡанда,

Мин ут инем, дөрләп ут янғанда,

Мин һыу инем, йор һыу аҡҡанда.

Мин үткән дә, киләсәк тә булдым,

Бөгөнгө лә – булдым бөтәһе!

Тик бөтәһен нисек ҡалдырырға,

Бөтәһенән нисек китәһе?..

\* \* \*

Мин бер тауыш була алһам ине,

Була алһам ине хуш еҫе,

Сәсән бер тел була алһам ине,

Була алһам ине ер төҫө, –

Һеҙ, бармай ҙа, күрер инегеҙ

Бөтә күркен башҡорт иленең,

Бар байлығын халҡым күңеленең,

Бар хикмәтен әсәм теленең.

Күрер, белер, тойор инегеҙ һеҙ

Бөйөклөгөн кескәй халҡымдың.

Әле, дуҫтар, һеҙҙең алдығыҙҙа

Шуны әйтер өсөн ҡалҡындым...

\* \* \*

Минең күңелем яҙғы урман булһа,

Һин ундағы яңғыҙ ҡоралай.

Аҡландағы сабый сәскәләрен

Тояҡтарың ғына яралай.

Яралаһын, әйҙә! Иркен йөрө.

Яралар ул таңға уңалыр.

Йомшаҡ булһын бары тояғыңа,

Ҡышын бит ул өшөй, туңалыр.

Бар яҙымды, бар наҙымды бирәм,

Бар шауымды бирәм үҙеңә.

Берүк ҡош-ҡорт ҡына тап булмаһын,

Шом һалмаһын һинең күҙеңә!

ҠАРЛУҒАС

*Баязит Бикбайға*

*Ҡарлуғасҡай ҡара,*

*Муйындары ала,*

*Болоттарға инеп юғала...*

«Ҡарлуғас» йырынан

Ҡарлуғасҡай, сабый хыялыма

Индең дә һин Туҡай йырылай,

Бикбай «Ҡарлуғас»ы булып остоң...

Һине һығынып инде ир илай.

Хәтеремдә тәүге тамашалар,

Хәтеремдә тәүге күҙ йәшем.

Балалыҡта осҡан ҡарлуғастың,

Шатмораттың тапмам тиңдәшен.

Аҫылынып клуб тәҙрәһенә,

Ҡарлуғастың йырын тыңлауға

Инде хәҙер күпме йылдар уҙған! –

Әле булһа ул йыр сыңлауға

Мин һиҫкәнеп китәм...

Күҙ алдыма

Килеп баҫа тәүге «әртистәр».

Ауыл буйлап улар йыр һуҙғанда,

Йөрәкһенер инем һәр кистә...

Тик ул йылды ысын яу башланды,

Ысын яуға китте Шатморат.

Ә Ҡарлуғас, уны көтә-көтә,

Һабан һөрҙө, егеп шағыр ат.

Ураҡ урҙы, урман киҫте ҡышын,

Ҡарлуғастай осоп йөрөнө.

Һағыштарын баҫыр өсөн әллә

Эшкә бирҙе йәнен – ир ине!..

Юҡ, үҙенә хәнйәр ҡаҙаманы,

Баҙаманы ғәйбәт теленән.

Сәстәренә ҡырау төшһә төштө,

Төшөртмәне йәшлек гөлөнә.

Иламаны, ҡара хәбәр килгәс,

Һаман көттө уҙаҡ әртисен.

Тик аттарын эсергәндә генә

Йәшлек йырын һуҙҙы һәр кисен...

Хәтеремдә бары: һуғыштан һуң,

Йәш Шатморат сыҡҡас сәхнәгә,

Яулыҡ осо менән күҙен ҡаплап,

Сығып китте залдан сәхрәгә...

Барғандыр ул унда ҡушҡайынға,

Йырлағандыр зарын туйғансы.

Тик менмәне бүтән ул сәхнәгә,

Яу йөгөнән донъя ҡуйғансы...

Тормош сәхнә түгел. Ә шулай ҙа

Бик күп тарих һыя сәхнәгә.

Ҡарлуғастың һаман йыры килә,

Сыҡһам әгәр, ҡайтып, сәхрәгә.

Ҡарлуғасҡай, сабый хыялыма

Индең дә һин Туҡай йырылай,

Бикбай Ҡарлуғасы булып остоң,

Һине һағынып инде ир илай.

ҠАРАҒАЙ

Ай-һай, хәтәр шаулай ҡарт ҡарағай,

Тынмай-ҡуймай төнө буйына.

Ни һуң уйлай шулай был ҡарағай,

Кем шом һалған уның уйына?

Әйтерһең дә, шулай донъя шаулай,

Шаулай йылдар, шаулай быуаттар.

Тау йылғаһы ташып килһә шулай,

Быуа йырылыр бит, быуа тар...

Яҙғы шарлауыҡтай, ниҙер даулай, –

Йоҡоһоҙ был көҙҙөң төнөндә.

Юҡ, болоҡһоп шулай күңел дулай,

Һине уйлай үкһеҙ өңөндә...

\* \* \*

Күпме ышанып мин,

Күпме алдандым!..

Өҙөлгән өмөттәр

Тағы ялғанды.

Дуҫым тип йөрөгән

Булды дошманым.

Тик яңғыҙ ҡалырға

Яҙмыш ҡушманы.

Һөйөү ул юҡ, тинем,

Бар тик ир тәне.

Ә мөхәббәт мине

Утта үртәне...

Үҙемдән ҡасырға

Бер мәл тырыштым,

Тик тере зиһене

Еңде тормоштоң!..

ҠАН МЕНӘН ДАН

Ҡолаҡ остарыңдан, ай, һыҙғырып,

Елеп үтә, елдәй, замандар!..

Маңлайына улар мең һыҙырып,

Ҡанлы-данлы эҙҙәр һалғандар.

Күҙҙәреңә, эйе, ҡан-йәш һаумай,

Ҡан-йәш йотмай дан да килмәйҙер.

Тик дан үҙе ҡанға һис һыуһамай,

Ҡан ҡойоуҙы ла ул һөймәйҙер.

Ниңә килгәнбеҙ һуң был донъяға:

Ҡанға буярғамы донъяны?

Күмергәме әллә уны данға? –

Уйла, Кешем, һәр көн уянып!..

КӨҘГӨ

Ингән саҡта иртән мин бүлмәңә,

Моңһоу ҡарай инең көҙгөгә.

Йолҡа тарай инең толомоңдо,

Йәмһеҙ күрендеме йөҙгөнәң?

Керпегеңә һөрмә тартмаһаң да,

Яҡмаһаң да кершән йөҙөңә,

Һылыуҙарҙан-һылыу инең бит һин,

Ниңә ышандың һуң көҙгөңә?

Ҡараһаңсы шул саҡ күҙҙәремә,

Ҡарағансы шулай көҙгөнән:

Ҡабатланмаҫ бер мәлеңә һинең

Көҙгө булыр ине күҙгенәм!..

\* \* \*

Ҡош телендәй генә хaт көткәйнем,

Тик килмәне хатың, ҡәҙерлем.

Юҡ, үпкә лә һиңә һаҡламайым,

Күңелем дә түгел йәберле.

Ҡош телендәй хатың килмәһә лә,

Шишмә булып керҙең төшөмә,

Сылтыр-сылтыр көлгән алыҫ шишмә

Мине, имеш, аңлай, төшөнә...

Тик уянып китһәм, шишмәм тигән –

Күҙҙәремдән тамған йәш икән,

Айыҡ аҡыл менән өнгә баҡһам,

Сәсемдә – сал, ә һин йәш икән!..

\* \* \*

Күҙ алдымда һинең һүрәтең:

Күҙең моңһоу, йөҙөң болоҡһоу;

Маңлайыңдан һулға сайпылған

Сәс толомоң хәс тә тулҡын һыу;

Һыу ситләтеп, тулҡын тейҙермәй,

Һыҙылып киткән ҡара ҡашыңа

Ҡарлуғас, тим, ҡаға ҡанатын,

Тыуып килгән көндө ҡаршылап.

Ни вәғәҙә итә был көн, тип,

Наҙ түгергә тора иренең.

Шундай таңда, таңғы ел булып,

Ебәк толомоңдо үр ине!..

АТАЙ АЛТЫНЫ

*Йөрәк баштарына ҡан һауҙырған,*

*Йөрәк ярып сыҡҡан бала икән...*

«Ғайса» йырынан

Балаларым – күҙем ҡаралары,

Балаларым – йөрәк яралары,

Ҡалай һеҙҙе ташлап китәйем,

Ҡалай һеҙһеҙ ғүмер итәйем?

Яҙҙырһам мин ашар ашығыҙҙан,

Һыйпамаһам ғәзиз башығыҙҙан,

Тамағыма ниндәй аш барыр,

Ҡара ғына сәсем ағарыр!..

Етемлекте үҙем күп татыным,

Мираҫ булып ҡалмаҫ ул алтыным,

Булһам да мин үҙем көл-күмер,

Башығыҙҙан һыйпау – бер ғүмер!..

КӨНБАҒЫШ

Көнбағыштар алтын табаҡтарын

Баҡса аша миңә һоналар.

Бер үрелеп ҡулым һуҙыу була,

Һабаҡтары шартлап һыналар.

Сырт-сырт итеп, шулай һанап барам

Шул табаҡтан йәйҙең һәр көнөн:

Ҡабыҡтарын алып ситкә атам,

Ҡалдырып тик көмөш бөртөгөн.

Үҙ баҡсамдай күргәс мин тормошто,

Йыймайым гел ҡайғы, моң-һағыш.

Йөҙөң ниңә көләс, тиһәң миңә,

Сәбәпсе тик быға көнбағыш!..

\* \* \*

Яҙһағыҙ ҙа тәйән ат та ат тип,

Ҡайҙа һеҙҙең менгән атығыҙ?

Аттан бигерәк шиғырығыҙ артыҡ,

Бөгөнгөгә, дуҫтар, ҡайтығыҙ.

Ат туғарып егә белмәҫ әҙәм

Ат хаҡында шиғыр яҙғанда,

Мин, нишләйем, тайҙар көтөүсеһе,

Аҡылымдан хатта яҙғандай.

Ат ҡараусы Таһир ағайымдан

Ҡалған миңә атты яратыу.

Һәр ат миңә Зөһрә булып ҡалған

Һәр бер бәйге – миңә ҡарғатуй.

Ҡарғатуйҙа булһын бисә-сәсә,

Ир-ат унда һуҙмаҫ муйынын.

Ат хаҡында яҙған һәр йырығыҙ

Хәтерләтә ҡыҙҙар уйынын.

Ир-ат булғас, ат бағығыҙ,

Йырығыҙҙан артһын атығыҙ.

Бөгөнгөгә ҡайтыу ауыр икән,

Һис юғында аңға ҡайтығыҙ!..

\* \* \*

Ауыр уй иҙә башты,

Ауыр уй хәттән ашты;

Бикләнгән барыр юлым,

Бәйләнгән ике ҡулым.

Ир иткән дә ҡатын шул,

Ер иткән дә ҡатын шул;

Ҡыуаныс тик төш кенә,

Йыуаныс тик эш кенә.

Ер булмаҫ та түгел мин,

Ир булмаҫ та түгел мин:

Ике күҙҙәй ике балам бар,

Йөрәгемдә ике ярам бар!..

\* \* \*

Осоп үттем һинең баш осоңдан,

Осоп үттем, ә һин күрмәнең.

Күрмәһәң дә үҙең, бәғеремде

Һурып алдың, кире бирмәнең.

Нишләргә һуң миңә? Телем бармай,

Сихырсы, тип һине атарға.

Ҡайтарһаң, һин ҡайтар йөрәгемде,

Үҙеңдеке менән ҡатарлап.

Ниңә кәрәк инде һиңә минең

Яраланып бөткән йөрәгем?

Аһ, мин үҙем осоп төшөр инем,

Булһаң икән тотор терәгем!..

ТОРМОШСАН ӘҘИП

Өйрәнәйем, тиеп, тормошто,

Айырылмайым, тиеп, халҡымдан,

Бер яҙыусы көн дә урамға

Ҡарап тора, сығып балкондан...

ОҠШАМАҪ ҺҮҘ

Ҡомһоҙом, – ти, миңә шишмәм,

Ҡанатлым, – ти, миңә күк,

Егәрлем, – ти, миңә ерем,

Дошманым, – ти, миңә ек;

Серҙәшем, – ти, һандуғасым,

Иреклем, – ти, елгенәм,

Телһөйәр, – ти, туған телем,

Илһөйәр, – ти, илгенәм;

Яңғыҙым, – ти, миңә айым,

Хыялый, – ти, йондоҙҙар...

Бер һүҙҙе тик оҡшатмайым:

Ҡартһың шул, – ти, йәш ҡыҙҙар...

\* \* \*

Һандуғас һайраған була,

Тешен ҡайраған була,

Талдар араһынан боҫоп,

Ниҙер ҡараған була.

Яр буйында күк кәмәлә

Икәү ултырған була.

Икәүһе лә юҡ-бар һүҙҙәр

Түккән-тултырған була.

Һүҙе бөткәс, егет ҡыҙҙы

Суп та суп үпкән була.

Кит, һантый, тип ҡыҙ тағы ла

Күҙ йомоп көткән була.

Тасай баш ай, башын сайҡап,

Һыуҙан ҡараған була.

Ә һандуғас, бер йыр отоп,

Сут-сут һайраған була!

ЙӘНШИШМӘ

Тойҙом һинең ҡайнар һулышыңды,

Һин тойғандай минең һулышты.

Әйтерһең дә, шул саҡ был донъяла

Үлем менән Йәшәү һуғышты.

Һәм беҙ еңдек! Еңдек ҡарт Үлемде,

Йәншишмәнең таптыҡ үҙен беҙ.

Мин үлемһеҙ иткән кеүек һине,

Һин дә иттең мине үлемһеҙ.

Үлем үлде! Беҙҙән һуң да ерҙә

Үҫер, емеш бирер гөлөбөҙ.

Йәншишмәкәй – ул Мөхәббәт икән,

Йәншишмәнән эскән – Үлемһеҙ.

ЙЫУАСА

Эй йыуаса, йыуаса,

Ниңә әле бығаса

Иҫләмәнем һине бик?

Һай, бик тәмле инең бит!

Эй йыуаса, йыуаса,

Күстәнәс, тип ҡоҙаса

Төйнәп килтерер ине,

Ауыҙҙа ирер ине...

Эй йыуаса, йыуаса,

Ҡоҙаса күңел аса:

Мин ат һуғарыр инем,

Ул һыуға барыр ине...

Эй йыуаса, йыуаса,

Ҡайҙа бергә булған саҡ?

Ҡайтһам, оялып ҡаса

Йыуасаһыҙ ҡоҙаса!..

\* \* \*

Туған телем тыуған еремдә

Яңғыраһа мәңге йыр булып,

Һис үкенмәҫ инем, гүремдә

Ятҡанда ла ҡара ер булып.

\* \* \*

Торған һайын тормош

ҡатмарлыраҡ,

Торған һайын донъя

хәүефле.

Торған һайын шағир

яуаплыраҡ,

Була алмай еңел

кәйефле.

ЙОНДОҘҘАР

Хушлашам да, буғай, йәшлек менән,

Утыҙҙарға инде етелгән!..

Йәшлегемдең көмөш йәшен эсер

Алтын сүмесеңдән, Етегән!

Йә Һаратың, йә Буҙатың менеп,

Сабайымсы, Тимер Ҡаҙығым.

Яҡты йондоҙ миңә юлдаш булһын,

Ай-ҡыйырсыҡ булһын аҙығым.

Сергетешле күн эйәрем булһын,

Йә ыңғырсаҡ булһын Алғырсаҡ,

Йә еләйем һыбай, йә егәйем, –

Үтеп бара алғыр, йылғыр саҡ.

Аҡҡош юлы буйлап уҙайымсы,

Булһа ла ул ҡыйын, бик оҙон.

Өлкәр һымаҡ өлкәнәйгәс, башҡа

Он иләр бит Иләк йондоҙом.

Табайымсы Сулпан йондоҙомдо,

Күк ҡапҡаһын минме ҡаҡмамын?

«Таң һарғайыу түгел, ҡояш сыҡһын,

Танһыҡтарым ҡанмай ҡайтмамын!»

\* \* \*

Таң һарғайған һайын һағышлыраҡ,

Һуңғы йондоҙ – Сулпан яҡтыраҡ.

Муйыныңа һуңғы һарылғандың,

Ышанысы һаман татлыраҡ...

Йәшнәп, ямғыр түгел,

Таш яуһа ла,

Тәү осраған атҡа атланып,

Үҙ тышауын

Үҙенә нуҡта итеп,

Һиңә сабам,

Һиңә, шатланып!..

Елдә үтмәҫ яҡын арабыҙға

Үтмәһен һис аҡыл хәйләһе.

Таң шәфәғе һымаҡ моңһоу-моңһоу,

Алһыу нурҙар ғына бәйләһен!..

\* \* \*

Ташлап китеү ауыр үткәнде,

Тик сыҡмай ҙа булмай ишектән.

Тыуған икән яҡты донъяға,

Мәңге ятмай бала бишектә.

Уҡытыусың инде уҡытмай,

Һаман уҡыу унан – балалыҡ.

Тәүге хис тә инде йылытмай,

Ә мәлендә була ниндәй ныҡ!

Бөтәһен дә йылдар үҙгәртә,

Ниндәй генә һыуҙар кисмәйһең,

Шул уҡ кисеү билен бирһә лә,

Шул уҡ һыуҙы инде эсмәйһең.

\* \* \*

Тәҙ(е)рәңдән ҡарап ҡалдың

Миңә... Әллә башҡаға?

Ә мин, йүләр, был ҡарашың

Миңәлер тип, баш ҡағам.

Миңә булһа был иғтибар,

Ниҙәр уйланың икән?

Әллә мин уҙған юлдарҙы

Һин дә буйланың микән?

Көттөм һине, һин килмәнең,

Көлөп ҡалды тәҙ(е)рәң.

Күңелемә шул көлөү ҙә

Ял булғандай әҙерәк...

ХӨКӨМ

Хөкөм итмә улай үҙ-үҙеңде,

Былай ҙа бит яҙмыш аяуһыҙ.

Яҙғы сауҡалыҡтай күңелең яҡты,

Ҡайын туҙындай саф, буяуһыҙ.

Ул таң өсөн бары мин ғәйепле,

Мин бәхетле ул таң килгәнгә.

Ғүмер буйы ошо таңды көттөм,

Һөйөүемдән яҙмыш көлгәнгә.

Түҙгән йөрәк кенә шулай ярһый,

Йәшәй алмай мәңге бәй-епле.

Ауыҙлығын сәйнәп өҙгән өсөн

Аҫау ҙамы инде ғәйепле?!

\* \* \*

Беләм: һине һөйөү – ул хыянат,

Ул хыянат башҡа алдында,

Ул һыу төйөү суйын килеләрҙә,

Ул уттарға сумыу ялҡындан!..

Булһын! Күҙҙе йомамын да сумам,

Ярға атып айыҡ аҡылды.

Уйламайым ҡалай сығырҙы ла,

Осҡоноңа бирәм ялҡынды.

Тик уйлама был мауығыу тиеп,

Һөйөүендә, тиеп, уғ(ы)ры.

Мин хыянат иттем тоғролоҡҡа,

Хыянатым ләкин тоғ(о)ро!..

\* \* \*

Бәхетһеҙ итеп берәүҙе,

Бәхетле итһәм һине,

Ниндәй яҙмыш көткәнлеген,

Аһ, һылыу, белһәң ине!

Ниңә тормош ағасының

Мәңге әсе емеше? –

Бәхетһеҙ итеп берәүҙе,

Бәхетле булмай кеше!

БАШҠОРТОСТАН

*(Сит илдән ҡайтышлай)*

Башҡортостан сиген үтеү менән,

Тыуып үҫкән ергә етеү менән,

Нур тулғандай була күңелдә,

Йыр тыуғандай була күңелдә.

Йәшел бәрхәт төҫлө еркәйгенәм,

Ҡыҙҙар ҡулы төҫлө елкәйгенәм.

Иркәләй бит талған күҙемде,

Иркәләй бит арыған йөҙөмдө.

Йүгереп сығыу менән ҡайындарым,

Онотолдо барлыҡ ҡайғыларым.

Күреү менән күген Уралдың,

Күҙҙәремә йәштәр уралды...

Уйнаҡлашып саба, ана, тайҙар...

Уйға килә яугир олатайҙар –

Илен улар тиккә һөймәгән,

Илем, тиеп тиккә көймәгән!

Башҡортостан – беҙҙең Бөркөтостан,

Иркең ҡурсып, күпме бөркөт осҡан!..

Башҡортостан – йөрәк ҡағышым,

Ерһенмәһәм, төшһөн ҡарғышың!

Һинһеҙ күңелем ҡалай йәшәһен,

Һинһеҙ зиһенем ҡалай йәшнәһен?

Башҡа ерҙә ашым ейелмәҫ,

Башҡа ергә башым эйелмәҫ...

Юҡ, кәрәкмәй миңә аһ-ваһтарың,

Ары торһон йәннәт-ожмахтарың,

Башҡортостан – тыуған төйәгем,

Һиндә ятһын, ятһа, һөйәгем!..

\* \* \*

Бәхет – һәр саҡ һуңлап килер ҡунаҡ,

Килеп инә табын таралғас!..

Тик көтәһең, көтөп арығас та,

Бәхет өсөн генә яралғас.

«Көтә белгәндәргә һуң түгел» дә,

Йәшлек кенә көтөп тормай шул.

Юҡ шул уның туҡтар туҡталҡаһы,

Йә үткәнгә юлын бормай шул.

Ҡала миңә бары йылдар буйы

Йырҙар менән күңел йыуатыу.

Бар ғүмерем минең – һине эҙләү,

Бар ғүмерем – һине юғалтыу...

ШҮЛГӘН-ЙЫЛҒА

Шүлгән-йылға ағып килә торғас,

Ер аҫтына сумып юғала.

Юғала ла, ергә һеңгән төҫлө,

Тау-таш ярып, тағы юл ала.

Шул уҡ йылға, ләкин икенсерәк,

Икенсерәк хатта йәме лә:

Ерҙең тоҙон, һутын һеңдергән ул,

Икенсерәк уның тәме лә.

Байыған ул, баҙығайған тағы,

Яңы йырҙа һалған ағышы.

Ошо йылға ише түгелме һуң

Ут-һыу кискән ирҙең яҙмышы?

\* \* \*

Хаттарым – ул йөрәк аһтарым,

Хаттарым – ул йөрәк анттарым

Аһыма – аһ, антыма ант булып

Килһен һинең яуап хаттарың.

ПУШКИН

*Шиғыр һөймәүсе берәүгә*

Дантес ҡулы менән атты батша

Быуаттарҙың бөйөк йырсыһын.

Тик быуаттар ҡеүәтләне генә,

Ҡеүәтләне көмөш йыр сыңын.

Ә бер әҙәм һаман шиғыр һөймәй,

Маҙаһыҙлай уны йыр сыңы.

Әгәр ҡулдарынан килһә, ул да,

Улда атыр ине йырсыны!..

Имеш, шиғыр заманаһы үтте,

Уҡый уны бары балалар...

Ә ололар космос осоронда

Шиғырһыҙ ҙа йәшәй алалар.

Шул шиғырһыҙ һөйрәлгәнгәлер ҙә

Күңеле бит уның көм(ө)рө:

Ул юрарға хатта өлгөрмәне,

Ер улының шиғри ғүмере

Алып китте йырҙы йондоҙҙарға,

Ҡаршы алды йыһан Пушкинды,

Ҡаршы алды ла ул, әйтте уға:

— Әйҙә түрҙән, шағир, хуш килдең!..

Эйе, беҙ балалар, ер улдары,

Күтәрәбеҙ йырҙы күктәргә.

Бит кешене тәүҙә йондоҙҙарға

Ҡанатлы йыр – хыял күтәргән!

ОС ҺИН, ҠОШСОҠ

Ос һин, ҡошсоҡ, ос, иреклем,

Нишләһәң дә – мәйелең;

Теләһәң – ос, күккә ашып,

Теләһәң – ос, кәйелеп.

Ос һин, ҡошсоҡ, ос, иреклем,

Һин бит шағир илендә.

Тотҡон булма күңелемдә,

Күңелемдә – гөлөмдә.

Ос һин, ҡошсоҡ, ос, иреклем,

Гөлөмдө лә иҙеп кит.

Ләкин ниндәй утлы гөлдө

Иҙгәнеңде һиҙеп кит!..

ШӨШЛӨ

Инәй, минең шөшлө ҡайҙа икән?

Ебәрһәнә табып шөшлөнө!

Йыр сыҡмаһа, сабаталар үреп,

Үткәрермен, бәлки, эш көнөн.

Шиғыр юлы йүкә түгел дә бит,

Шиғыр юлы иҫкә төштөмө,

Ниңәлер гел, ҡәләм тыңламаһа,

Фәһем итәм беҙҙең шөшлөнө.

Атай-олатайҙар Ҡар атауҙа,

Ҡурыс һыҙырғастын йүкәгә,

Оҙон ҡыштар буйы, көйләй-көйләй,

Тотмағандыр уны тикмәгә.

Алдашмаған улар йырҙарында,

Алданһа ла мәңге үҙҙәре,

Хаҡ-нахаҡтың юлын юлға юллап,

Йүкә һымаҡ теҙгән һүҙҙәрен.

Минең дә бит тәүге йыр-моңдарым

Сабаталар туҡып яралды.

Ебәрһәнә, инәй, шул шөшлөнө –

Олатайҙар тотҡан ҡоралды!..

ЫРҒЫҘ БУЙЫ

*Зәлифәкәйгә*

Ырғыҙ буйы – алты ауыл,

Алтыһы ла алтындан.

Алыҫтарҙан дала моңо

Алды быуып алҡымдан.

Ырғыҙ буйы – алты ауыл,

Алтыһы ла алтындан.

Әйтерһең дә, балсыҡ өйҙәр

Яратылған ялҡындан.

Ҡанса быуат Ырғыҙ шулай

Алыҫтарға алҡынған,

Ҡанса быуат бөркөттәре

Дала иңләп талпынған!..

Ир ҡыҙ булып алышҡан ул

Салауат яуҙарында,

Бүгәсәү тигән исеме

Һүнмәгән дауҙарында.

Ҡанса быуат Ырғыҙ шулай

Ялманғандыр ялҡындан, –

Заманалар әйткән уға:

Ҡылысыңды ал ҡындан!

Ҡылысҡайын асырғанып

Һурып алған ул ҡындан.

Батҡан дала данға ла ул,

Ҡанға ла ул алҡымдан.

Алты ауылға ҡалһа ла,

Алты ҡәлғәләй тора.

Ҡалғандары ғына моңһоу –

Башын сайҡап ултыра.

Моң-һағыштан салланғанмы

Ырғыҙ сәсе – ҡылғандар?

Ниңә улар моңайышып,

Һағайышып ҡалғандар?

Ҡайҙа беҙҙең Айбулаттар,

Ниңә тыумай Ниғмәти,

Ниңә китте һәҙиәләр,

Ҡайҙа беҙҙең Ғөбәй? – ти.

Ҡайтты «Ырғыҙ», ҡайтты ир ҡыҙ,

Ҡайғырмағыҙ, ҡылғандар.

Ниғмәтиҙәр тыумаһа ла,

Тыуыр илдә ҡалғандар!..

Ырғыҙ буйы – алты ауыл,

Алтыһы ла алтындан.

Алтын улар аҡ күңелле,

Ныҡ күңелле халҡымдан!

\* \* \*

Ямғыр тынған. Ерҙән томан ҡалҡа.

Ҡайын, ҡарағайҙар ойоған.

Тик ҡайҙалыр һандуғасҡай ярһый,

Тик ҡайҙалыр кәкүк бойоға.

Тик йоҡоһо ҡасҡан алабайҙар

Абалайҙар алыҫ-алыҫта...

Ә йәш үлән, шыптыр-шыптыр килеп,

Атылып сыға ҡаулан-балаҫтан.

Зәһәр шарапмы ни хуш еҫтәре!

Бындай таңда ҡалай йоҡларға?

Бындай таңда йәшлек ҡайтмаһа ла,

Иҫтәлеген кәрәк һаҡларға!..

САЛ ҠУНҒАС

Болоттарҙы ярған йәшен һымаҡ,

Сикәмдә сал киткәс ялтырап,

Тәүге ҡабат күңелем күкрәгәнен

Тыңлап торҙом, көлөп, аптырап.

Үтте ләме йәшен-йәшлек беҙҙән,

Бөттө ләме йырың, һандуғас?

Алыҫтамы шулай яҙғы күкрәү,

Сәстәреңә инде сал ҡунғас?

Иртә өлгөрҙөк шул, артыҡ иртә,

Артыҡ иртә төштө ҡырауҙар.

Үткәненә илдең бағығыҙ ҙа

Һеҙ бирмәгеҙ, йәштәр, һорауҙар.

ЮЛДАР

*Журналист ҡәләмдәштәргә*

Эй, газетам, ғазабым һин минең,

Ҡайҙан килеп һиңә эләктем?

Ярты ғүмер һиндә үтеп бара,

Һураһың да, ай-һай, електе!

Көнө-төнө һиндә, орсоҡ һымаҡ,

Зыр әйләнеп үтә ғүмерҙәр,

Эшең өсөн бында маҡтамаҫтар,

Эшең өсөн бары һүгерҙәр.

Арып ҡайтҡас, ҡулға ҡәләм бармай,

Төшөп китә китап ҡулыңдан.

Ҡурғаш һымаҡ ҡайнай-ҡайнай торғас,

Ҡатам мәллә хәреф юлындай?

Юлдар, юлдар – сикһеҙ ил юлдары,

Юлдар, юлдар – хәреф юлдары,

Шул юлдарҙы буйлап,

Көн-төн уйлап,

Үтте ләме йәшлек йылдарым?

Ә шулай ҙа,

Юлһыҙ йәшәү миңә

Һыуһыҙ йәшәү һымаҡ балыҡҡа.

Ярай, тиһең,

Минең хеҙмәтем дә

Кәрәк әле, тиһең, халыҡҡа.

Был эштең дә бар үҙ шиғриәте,

Һис кем татымаған шатлығы.

Ҡулдарыңа яңы һанды тотоп,

Ҡайтҡан саҡта төнөн атлығып.

Шундай татлы һиңә,

Шундай яҡын

Ҡурғаш, буяу, ҡағыҙ еҫтәре:

Уларҙа бар заман һулышы ла,

Уларҙа бар илең төҫтәре.

Тик шуныһы:

Тиҙ туҙабыҙ, буғай,

Бар һәнәрҙән ауыр һүҙ эше:

Өнөндә лә һүҙҙәр тынғы бирмәй,

Төшөңдә лә сыға һөҙөшөп...

Ләкин беҙ бит

Бөтә кешеләрҙән

Тотош бер көн алда йәшәйбеҙ.

Беҙ –

Үҙ хәбәрсеһе

Киләсәктең!

Күңелебеҙ шуға йәш әле...

\* \* \*

Ғүмер бөтөп, тупраҡ ситкә яҙып,

Әгәр мине үлем ауҙарһа,

Мин һандуғас кеүек үлһәм ине,

Һәм күмелһәм ине тауҙарға –

Туған Ҡаратауға!.. Ә эргәмдә

Ағып ятһын ине Йүрүҙән.

Бәлки, кире тороп йырлар инем,

Туған тауҙарымды күреүҙән.

Күмһен ине дуҫтар, яҡташтарым

Мин ут яҡҡан үркәс башына.

«Был донъяға ғашиҡ шағир», – тиеп

Яҙыу яҙһын ине ташына.

Тупрағыма тубырсыҡтар яуһа,

Мин донъяға тағы ҡайтырмын,

Мәңге йәшел бейек ҡарағайҙың

Тамырҙарын тотоп ятырмын.

\* \* \*

Заманында ғәмһеҙ йөрәгемде

Өтөп алғандарың бар ине.

Тик ул саҡта ғорур күңелеңдә

Минең өсөн урын тар ине.

Хәҙер инде минең йөрәгем дә

Өтөп алыуҙарға күнеккән.

Эҫеһен дә, һыуығын да күргән,

Иҫе китеп бармай күбеккә.

Һин дә инде һин түгелһең хәҙер,

Башҡа ҡылыҡ, башҡа төҫ кергән...

Тик мин үҙем хәҙер малайыңды

Өтөп алыр бер ҡыҙ үҫтерәм!..

\* \* \*

*Диҡҡәткә*

Үтелгәндәр, дуҫҡай, хата булған,

Ауыр аңлай кеше хатаһын.

Һуңлап килә бәхет!.. Тик үкенмә:

Бала аңлар ысын атаһын.

Ә баҙлауыҡ балҡып йондоҙ булмаҫ,

Ысын йондоҙ – ул тик Мәрйәмең.

Уртаҡлағыҙ бергә ғүмер юлын,

Был донъяның татып һәр йәмен.

Типһәк әле тимер өҙөр саҡ бит, –

Ҡотло булһын яңы юл башы.

Ижад, дуҫлыҡ һәм мөхәббәт кенә

Өйөгөҙҙөң булһын юлдашы!

\* \* \*

Ун йыл үткәс, ҡапыл осраштыҡ беҙ

Урамында ят бер ҡаланың.

Ят бер тауыш ниҙер һөйләһә лә,

Мин үткәндә тороп ҡаламын;

...Аға ине томан Йүрүҙәндә,

Аҡ толомон айҙан таратып.

Беҙ ултырҙыҡ ярҙа таң атҡансы,

Әллә былай, әллә яратып?..

Әле иҫтә тулҡын сайпылыуы,

Әрем еҫе иҫтә ҡулыңдың.

Зәңгәрлеге иҫтә күҙҙәреңдең,

Йомшаҡлығы етен толомдоң...

Ун йыл үткәс тағы осраштыҡ беҙ

Урамында ят бер ҡаланың.

Ҡойолһа ла тирәк япраҡтары,

Мин үткәндә тороп ҡаламын...

УЙҘАРЫМ

*(Ҡобайыр)*

Ярты төндә уянып,

Йоҡлап алмай уйланып,

Уйлап ятҡан уйҙарҙы –

Таралышҡан ҡуйҙарҙы –

Ҡалай итеп йыяйым,

Ҡалай итеп тыяйым?

Далалағы ҡамғаҡтай,

Әкиәттәге йомғаҡтай,

Тотоп тыйып булмаҫтай,

Ташлап ҡуйып булмаҫтай,

Ағым мәллә уйҙарым,

Һағым мәллә уйҙарым?

Заманаһы – заманға,

Яҡшылығы – яманға,

Дөрөҫлөгө – ялғанға –

Барыһы бергә ялғанған!..

Ҡалай итеп һүтәйем

Был сыуалған йомғаҡты?

Ҡалай ҡыуып етәйем

Дауыл ҡыуған ҡамғаҡты?

Йөрәгемдең ҡағышы,

Йөрәгемдең һағышы –

Етмеш ете яу күргән,

Етмеш ете дау күргән

Халҡым ғына шул минең,

Ялҡынғынам шул минең!

Аҡҡан ғына ҡандары –

Иҙел түгел, даръя шул,

Сыҡҡан ғына дандары –

Иле түгел, донъя шул;

Ир күңелендә ил булһа,

Уйҙы тартҡан улъя шул!..

Бөгөнгөһөн уйлайым,

Иртәгәһен буйлайым,

Иртәгәһе – ишәккә, тип,

Ҡулым һелтәп ҡуймайым,

Ҡулын һелтәп ҡуйыр ирҙе

Ишәктер, тип уйлайым.

Ай, Уралым, Уралым –

Ил һаҡлаған ҡоралым!

Ятып ҡалған төнөң бар,

Балҡып янған көнөң бар,

Мең йыл йәйгән түлең бар,

Түл йәйҙергән телең бар,

Телде һаҡлар халҡың бар,

Илде туплар хаҡың бар!..

Һалып илдең оранын,

Ырғыҙ, Туғым, Сораным,

Ҡаҫмарт, Миәс, Һаҡмарым,

Ҡурған, Кама яҡтарым,

Хәлегеҙҙе һораным...

Тик яҡшыға юраным.

Ил яҙмышы ирҙә икән,

Ил иртәһен уйлаһын,

Ил иртәһе – ишәккә, тип,

Ҡулын һелтәп ҡуймаһын;

Ҡарҙың башын ҡар ашап,

Туҙҙырмаһын улъяһын!

Туйған ерҙә йөрөгән дә

Тыуған ерҙән туймаһын!

Айҡап сығам, байҡап сығам,

Иҙел, Урал буйҙарын,

Иҙел, Урал буйҙарын,

Ярты төндә уянһам да,

Ниҙе генә уйлаһам да, –

Илем, һиндә уйҙарым,

Иртәгәңдә уйҙарым!..

\* \* \*

Һалҡын ҡараш – һалҡын был аш –

Туйҙырҙы бик, туйҙырҙы!

Төҙәтәм тип, ахыры, ҡаш,

Күҙ сығарып ҡуйҙырҙың?

Көнөң һыуыҡ, төнөң һыуыҡ,

Күңелеңдә ел илай.

Әйтерһең, ул яҡтыһы юҡ

Болот ҡыҫҡан яңғыҙ ай.

Таралырмы был болоттар,

Ай табырмы йондоҙон,

Һүнерме һуң һуңғы уттар?..

Аһ, ниңә был төн оҙон?..

\* \* \*

Шул тиклем дә һөйә алыр икән

Кеше шулай башҡа кешене!..

Һине уйлап инде нисәнсе йыл

Берсә яндым, берсә өшөнөм.

Еңел саҡта онотормон һине,

Ауыр саҡта үкереп иларға,

Мин ҡайтырмын бары һиңә генә,

Һиңә генә – түгел уларға...

Һеңлем булһаң да һин, әсәм булып

Йыуат мине шундай саҡтарҙа,

Арала һин изге ҡулың менән

Ҡара сәстәремде аҡтарҙан...

\* \* \*

Ниндәй соғолло был саған,

Мин аптырап уға бағам:

Япраҡтарын ҡойоп бөтһә лә,

Емештәре елгә өлгөрә.

Емештәрен, бешеп етмәй,

Һис тә бит ул ергә түкмәй.

Һаҡлай емен яҙға ҡәҙәр,

Ҡайтҡанғаса ҡантүшкәйҙәр.

Ә беҙ ниңә ашығабыҙ,

Күрһәтергә ашҡынабыҙ

Сейле-бешле емештәрҙе,

Бөтмәйенсә күп эштәрҙе?

АЛМА ЕҪЕ

Алма ашап бара ине бер ҡыҙ

Автобуста, минең эргәмдә,

Аптыраттым үҙен, уға ҡарап,

Бына һиңә, тиҙер, бер бәндә!..

Алма еҫе ҡапыл күңелемдә

Атай төҫөн алға баҫтырҙы.

Алыҫ ҡалған етем балалығым

Аҙна буйы арттан баҫтырҙы.

Атай бер мәл, яуға китер алдан,

Алма алып ҡайтты Өфөнән...

Ахыры, шуға күрәм ғүмер буйы

Атай төҫөн алма еҫенән.

\* \* \*

Ергә ятып бер илайһы ине,

Бер илайһы ине туйғансы,

Сабый саҡтағылай, үкһеүеңде

Иң изге йән килеп тыйғансы.

Юҡ, хәҙер һин үкһеп илаһаң да,

Һис кем килеп инде йыуатмаҫ,

Һиҙгер ҡулы менән сәсең һыйпап,

Сеү, балам, тип инде һүҙ ҡатмаҫ.

Ә шулай ҙа бер илайһы ине,

Аңлар ине, бәлки, Ер-әсә.

Тик күҙеңдә инде йәш ҡалмаған,

Ир күҙе тик ҡорос нур сәсә...

АҠҠОШ ЙЫРЫ

Йөрәк әгәр ярһыу толпар булһа,

Ауыҙлыҡта алтын аҡыл бар.

Ә елергә инде ирек ҡуйғас,

Ары торһон алтын аҡылдар!

Ары торһон көмөш йүгәндәрең,

Ары торһон ебәк теҙгенең,

Был донъяла аҡҡош йыры барҙа

Яҙ итә бел, әйҙә, көҙ көнөн.

Ҡабатланмай һис ни был донъяла,

Был донъяла барыһы үтәсәк.

Хәтерләргә тик иҫтәлек ҡалһын,

Ахыр сиктә тик шул көтәсәк.

АҠ СӘПСЕК

Аҡ сәпсеккәй осоп килде лә шул,

Аҡ ҡойроғо менән боҙ ярыр;

Аҡ ҡойроғо менән боҙ ярыр ҙа –

Аҡ күперкәй ярҙан ҡуҙғалыр.

Аҡ сәпсеккәй осоп килде лә шул,

Аҡтарылып, шаулап боҙ китер;

Аҡтарып та алып йөрәгемде,

Артҡайынан туйлап ҡыҙ китер.

Аҡ сәпсеккәй осоп килде лә шул,

Аһ, нишләйем, күпер ҡуҙғалыр;

Аһтарымды белмәй, күңелемә

Аҡ сәпсеккәй утлы ҡуҙ һалыр!..

ҺӨТЛӨГӘНДӘР

*Атайым иҫтәлегенә*

Һөтлөгәндәр, һары һөтлөгәндәр

Ерҙе ҡаплап сәскә атҡандар.

Ә ниңә һуң, сәскә атҡан көйө,

Башын эйеп, уйға батҡандар?

Хәтерләйме хәтәр һуғыш мәлен,

Сабыйҙарға ризыҡ булғанын,

Мең-мең еңгәләрҙең, апайҙарҙың

Сәскә атҡан килеш һулығанын?

Хәтерләйме, башын ергә эйеп,

Атайҙарҙың өнһөҙ ятҡанын,

Еңеп илгә ҡайтҡан ирҙәрҙең дә

Яраһынан ҡаны аҡҡанын?

Һөтлөгәндәр, һары һөтлөгәндәр,

Йыйып алып һеҙҙе күңелдән,

Мин дә башты аҫҡа эйеп кенә

Байрам итәм Еңеү көнөндә...

\* \* \*

Ергә бөгөн шундай моңһоу ҡарай

Ҡара болоттарҙың тотҡоно – ай.

Көн ҡыуанлап, ҡойон ҡотора,

Күңел болоҡһотоп тик тора.

Шахтер тәмәкеһен тешләһәм дә,

Көнө буйы ярһып эшләһәм дә,

Һис ҡәнәғәт түгел үҙемдән,

Толҡа юҡ был, ахыры, түҙемдән.

Өндәшмәйһең икән, һеңлем, ниңә?

Һин етмәйһең, ахыры, күңелемә, –

Таратыр ҙа инең болотто,

Һүндерер ҙә инең был утты...

\* \* \*

Әллә ҡайҙарға ашҡынам,

Әллә нишләрҙәй булам.

Упҡын кеүек күҙҙәреңә

Осоп төшөрҙәй булам.

Әллә ҡайҙарға ашҡынам,

Әллә нишләрҙәй булам.

Сейә кеүек иренеңде

Өҙә тешләрҙәй булам.

Әллә ҡайҙарға ашҡынам,

Әллә нишләрҙәй булам.

Толомоңдо муйыныма

Үреп ишерҙәй булам!..

\* \* \*

Үпкәләмә, һылыуҡай,

Үпкәләмә – үпмәһәм.

Тик бел шуны: донъя ни,

Һине күреп үтмәһәм?

Барлығың да – байлығым,

Шул байлыҡ та бик еткән.

Үбер инем илатып,

Үртле көндәрем үткән.

Үпкәләмә, һылыуҡай,

Үпкәләмә – үпмәһәм.

Тик бел шуны: нишләрһең,

Үпмәйенсә үтмәһәм?!

\* \* \*

Һәр бер үҫкән һиҙгер яңыға,

Һәр бер үҫкән һиҙгер тарихҡа.

Һәр бер үҫкән әҙер тотоп алыр өсөн,

Һәр бер фекергә ул килер өсөн...

Ньютон да асҡан бик яңыны,

Бик, бик ябай ғына фекерҙән.

Алма өҙөлөп төшкән –

Шул алманы алған ул ерҙән.

Шул алманы алған да ул ерҙән,

Ергә төштө, тигән, ер тарта...

Һәр бер яңы фекер шулай

Тик тормоштан тыуа... бик ябай.

\* \* \*

Бүлмәңдәге һәр нәмәгә сәләм:

Сәйнүгеңә сәләм, көҙгөңә...

Бөтәһенә минең ҡул ҡағылған,

Бөтәһенә төшкән күҙгенәм.

Бары бер нәмәгә сәләмем юҡ –

Тәҙрәң төбөндәге сәскәгә.

Ете ят ул ергә – ҡағыҙ сәскә,

Ергә уны елдәр сәсмәгән!..

Әгәр ҙә һин мине хаҡлы тиһәң

Хәтерләүгә йәки ҡәҙергә,

Һалма ла һин ҡағыҙ сәскәләрҙе

Хатта минең өнһөҙ ҡәбергә!..

\* \* \*

Бәлки, минән аҡыллыраҡтыр һин,

Тик был аҡыл миңә күңелһеҙ.

Үҙем нисек, шулай булғым килә,

Ә ҡалғаны, сүптәй, еңел һүҙ.

Кеше тыуған саҡта уйламаған

Нисек итеп хәйлә ҡорорға,

Мәжбүр булған тик башҡалар менән

Үҙ-үҙенә ек-ят булырға.

Шундамы һуң уның тантанаһы,

Бәхет сиген шунда тойғанмы?

Юҡ, ул бары үҙен алдаған тик

Һәм алдаған яҡты донъяны!

ӨС КӨЙ

Күҙ алдыма һының баҫыу була,

Көйләй башлай күңел өс көйҙө:

Йә Маскарад вальсы үкһей унда,

Йә һағышы – Огинскийҙың.

Йә хушлашам мәңге һинең менән,

Ватерлоо тигән күперҙә.

Тик үткәндәр, йәйғор күпер булып,

Тороп ҡала яңғыҙ үтергә.

Күҙ алдыма һының баҫҡан һайын,

Баҡҡан һайын һәр бер хатыңа,

Өҙгөләнә өс көй, үкһей миндә

Өс сабыйҙың бәхете хаҡына...

\* \* \*

Оҙон-оҙон юлға сыҡһаң ине,

Шундай юлға – ғүмер еткәнсе!

Тик ул юлда һин дә булһаң ине,

Һин дә булһаң ине!..

Был ғәжәйеп әкиәт булыр ине,

Шундай әкиәт – «мең дә бер кисә».

Тын да алмай тыңлар инем уны,

Әкиәтсе булһаң!..

Ләкин тормош тормош булып ҡала,

Хыялдарға төрмә һин нисә,

Тик хыял да уртаҡ хыял булһа,

Бер йыуаныс беҙгә!..

ИЛ ТОЙҒОҺО

Ил тойғоһо иргә миҙал түгел –

Муйынына тағып йөрөргә.

Ил тойғоһо ирҙең намыҫында,

Йөрәгендә йөрөй гел бергә.

Тәнемдәге һәр бер күҙәнәгем

Ил тойғоһо менән тулғанда,

Тамаҡ ярып ниңә ҡысҡырырға,

Ниңә миңә миҙал, туғандар?

Ил тойғоһо – бар тормошом минең,

Тын алышым, йөрәк тибешем,

Ул ғазабым, ул хазинам минең...

Һәм иҫбатлар уны тик эшем.

\* \* \*

Һинең алда тамсы ғәйебем юҡ,

Тик һөйөүем ғәйеп булмаһа?

Ышанысты улай алдамайҙар,

Хаҡ һүҙ әйтһәң – миңә шул баһа.

Һөйҙөм һине өнһөҙ, өмөтһөҙ мин,

Булмағандыр, бәлки, еңелдән:

Йылға түгел, гүйә, ярҙар аҡты,

Аҡтарылып, янған күңелдән.

Әммә мин ғорур ҙа була беләм:

Әйләнермен таш бер ҡаяға.

Тик баш эймәм һай холоҡло һыуға,

Булыр әле ташты аяған...

ҺУҢҒЫ КҮКРӘҮ

Көҙгө күк күкрәй иренеп кенә,

Серек сепрәк, гүйә, йыртыла.

Сепрәк йыртығынан елбер-елбер

Ямғыр ебе ергә тартыла.

Ҡыштырлатып саға йондоҙҙарын,

Ямғыр күҙе бына атылды.

Һүндермәксе, ахыры, миләш ҡуҙын,

Урмандарға ҡапҡан ялҡынды.

Уның һайын миләш тәлгәштәре

Үрләткәндәй булды ҡуҙҙарын.

Һары ялҡын һаман үрләй бирҙе,

Йондоҙҙар ҙа оторо ҡыҙарҙы.

«АҠҠОШ КҮЛЕ»НДӘ

Залда һиңә ҡулын сапмай торған

Мин берҙән-бер кешең, аҡҡошом.

Сөнки һинең сихри бейеүеңә

Тик йыр булып тыуа алҡышым.

Килдем тағы «Аҡҡош күле»нә мин,

Күрергә тип һине, аҡҡошом.

Тал-ҡамышҡа боҫоп, – ҡатып ҡалам,

Ҡурҡытыр тип һине алҡышым.

Йылдар буйы телһеҙ ҡалыуымды

Ғәйепләмә, зинһар, аҡҡошом.

Телгә килһәм, осоп китерһең дә –

Һуңғы йырым булыр алҡышым.

\* \* \*

Бары һиңә генә туҡталғайным

Донъянан мин үтеп барышлай.

Тик һин дә бит моңһоу күҙҙәреңде

Үптермәнең миңә ҡарышмай.

Бәлки, мин яҙмышың булғанмындыр,

Үкенерһең, ләкин мин булмам.

Миндәйҙәрҙе, бел һин, онотмайҙар,

Мин киткәс тә ирер күҙ алмаң.

Һөйөү бит ул оло ҡаһарманлыҡ,

Ҡаһарманлыҡ теймәй һәр кемгә.

Йылдар аша уны илтмәй инем,

Килмәгәйнем һиңә бер төнгә!..

\* \* \*

Һинең менән бергә булған саҡта –

Айһыҙ ҙа бит ҡалай һәйбәт төн!

Тик йондоҙҙар ғына беҙҙе күҙләй,

Әйҙә, һатһын беҙҙең ғәйбәтте...

Йондоҙҙарға ышанырға була,

Мин уларҙың беләм ғәҙәтен:

Бер ҡасан да улар кешеләргә

Һөйләмәйҙәр кеше ғәйбәтен.

Һөйләһә лә тамсы иҫем китмәй,

Үҙем асам ғишҡым ғәйбәтен:

Ҡысҡырырға әҙер бар йыһанға:

Һинең менән ҡалай һәйбәт төн!..

ТУТЫЙҒОШ

Ә шулай ҙа һин ғәҙелһеҙ миңә,

Бөтәһе лә булды үҙеңдән:

Үҙең әйҙәнең бит боҙ ямғырын,

Йыртып алып күңел күгемдән.

Миңә әйткән ихлас һүҙҙәреңде

Ҡабатлағас үҙең башҡаға,

«Минән дә ул арттырҙымы?» – тиеп,

Бер тутыйғош хатта баш ҡаға.

Көмөш тауыш аҡҡош, ҡоҙғон булып,

Ташланһа бит күктән емтеккә,

Ниндәй йән шишмәһен боҙ ҡоршамаҫ? –

Ғәйепләмә мине һин тиккә!..

\* \* \*

Нигә генә хәҙер ҡағылмайым,

Нигә генә хәҙер күҙ төшә,

Бөтә нәмә серен сисә миңә,

Бөтә нәмә йырлай, һөйләшә.

Һәр ағастың үҙәгендә үҙем

Һынсыл ҡарттай йәйрәп ултырам.

Мин был ерҙең, гүйә, эйәһемен,

Мин был ерҙә шундай мул торам.

Миңә бары ҡайнар һөт булһын да

Булһын тағы телем икмәгем.

Башҡа байлыҡ – бары бер айлыҡ бит,

Тик ил ғәмен килә йөкмәгем.

\* \* \*

*Түгелмәне миләшкәйем,*

*Түгелде күҙ йәшкәйем...*

Йырҙан

Кәләшенә килгән кейәү егет,

Кәләшенә килгән кейәүләп.

Юҡ, атын да егеп тормаған ул,

Килгән бары былай – йәйәүләп.

Ә ҡыҙ ялан аяҡ, осоп-төшөп,

Һый әҙерләй үҙе, шундай үҙ!

Алдыр-алдыр ҡымыҙ күбекләнә,

Өҫтәл тулы ниғмәт, шаян һүҙ...

Аһ, ниңә был һуңғы күрешеү тик,

Сымылдыҡһыҙ сыҡҡан күҙ йәше?

Мин һиңә тик имән ағай ғына,

Ә һин уның миләш-кәләше!..

\* \* \*

Күк күкрәүе

Һаңғырауға юҡ тик,

Тик һуҡырға –

Йәшен йәшнәмәй...

Һәр тәғлимәт

Үҙгәрергә тейеш, –

Үҙгәрмәһә,

Ул бит йәшәмәй!

\* \* \*

Ҡоралайым минең, ҡоралайым,

Һинһеҙ нисек, ҡайҙан йыр алайым?

Ҡайҙа дауа яңы яраға, –

Йылға түгел, гүйә, яр аға!..

Бәғерһеҙме бәрхәт тау яҡтарың,

Ниңә шулай ҡаты тояҡтарың?

Ниңә иҙҙе күңел гөлөмдө?

Әллә һин шәфҡәтһеҙ ел инде?..

Уйлағанда һинең турала,

Зиһендәрем минең тарала.

Ир иткәс бер, ниңә ер итеү?

Таш иткәс бер, ҡайҙа иретеү?

\* \* \*

Тормош булғас, булыр барыһы ла:

Боҙло ямғыры ла, ҡары ла.

Күңелеңде ҡырған һүҙ ҙә булыр,

Ҡырыла бит йылға яры ла.

Ҡоромаһын бары йылғаң ғына,

Аҡҡан йылға табыр йылғаһын.

Арабыҙҙа бары йыр ҡалһын да

Арабыҙҙы йәйғор ялғаһын.

Тик булмаһын ете төҫлө нурҙа

Ғәмһеҙлектең заты, остоғо.

Күңелемдә, яҙғы күкрәү булып,

Ҡоралайым, сап һин, ос тағы!..

ТУҒАН ТАУЫШТАР

Ҡайын туҙы утлы саҡмамы ни,

Дарымы ни шыршы ылыҫы!..

Ләүкеп киткән шул ут ҡына ла бит

Ғүмерҙең бер оло ырыҫы...

Һары ялҡын ҡаштарымды өтә,

Күҙҙе һөртә зәңгәр төтөнө.

Йондоҙ-ауын ташлап, ай-балыҡты

Тотоп бирә миңә һил төнөм.

Таң йәйәһен күккә һуҙыу була,

Ҡыштырлаша уҡлы ҡамыштар.

Кереш тартып, йөрәгемә ата

Шул уҡтарҙы туған тауыштар...

ЕМЕРЕК ӨЙ

Ауыл ситендә бер емерек өй

Тороп ҡалған япа-яңғыҙы.

Ҡылау һалған салыш тәҙрәләре

Иңрәй һымаҡ ҡан-йәш ағыҙып.

Бер кем инде уға аяҡ баҫмай,

Ҡош-ҡорттоң да хатта юҡ юлы.

Тик, бүҫелеп төшкән ҡыйығының

Һаламдарын йолҡоп, ел олой...

Ә ҡасандыр унда... усаҡ янған,

Көлсә бешкән, көлгә күмелеп!..

Хас та ошо ташландыҡ өй хәҙер –

Һин ҡыйратып киткән күңелем.

\* \* \*

Донъя бөгөн миңә ап-аҡ ҡына,

Ап-аҡ нурҙан күңел тулышҡан.

Дәү бер эшем бөтөп ҡалған һымаҡ,

Һауа шундай иркен һулышҡа.

Сасҡауҙан ер сатнап ярылғанда,

Ярылырҙай булды йөрәгем.

Бурай-бурай бөгөн ҡарҙар яуа,

Бәхет өйә, гүйә, көрәгем!..

Имен булыр быйыл, ер өшөмәҫ,

Уранғастын аҡҡош тунына.

Кейҙергәндәй булдым үҙем уны

Һылыуымдың һомғол һынына.

ДУҪТАРЫМА

Тау ектәре менән сурғыларҙан

Баш ала ла алғыр йылғалар,

Бер үҙәнгә төшөп алҡынһалар,

Тау-ташты ла һуғып йығалар.

Яңғыҙ йылға, күпме ярһымаһын,

Ҡушылмаһа уға иштәре,

Һаҙамыҡҡа ҡойоп юлын ослай,

Түңгәктәргә күмә эштәрен.

Тау-таштар күп, дуҫтар, юлыбыҙҙа,

Яңғыҙҙа ла яңғыҙ аҡмайыҡ.

Илгә инселәнгән изге көстө

Һаҡлашайыҡ бергә ап-айыҡ!..

БОЛАН

Мөгөҙөнә һалып таң ҡояшын,

Болан баҫҡан йылға ярына.

Ҡыймылдаһам, ҡояш төшөп китер,

Тын да алмай боҫтом янына.

Ҡояшты ул ғорур башы менән

Алып ташланы ла һыртына,

Ирендәрен манды алһыу һыуға,

Нур һемерҙе шулай бер тына.

Һәм, бышҡырып, башын сайҡаны ла

Ялмап алды ваҡ тал япрағын.

Аҙаҡ китте,

Муйыл толомона

Батырҙы ла сатыр тарағын.

Эй гонаһһыҙ күрке тәбиғәттең,

Нисек һиңә мылтыҡ тоҫҡалһын?

Йөрө әйҙә,

Һил һуҡмаҡтар буйлап,

Тик йырымда һинең төҫ ҡалһын...

БАЛАН БЕШКӘНДӘ

*Балам иҫкә төшкәндә...*

Һарығошҡай – үтәбикә,

Сайҡалтмасы баланды!

Ниңә шулай зарығаһың?

Юғалттыңмы балаңды?

Һарығошҡай – үтәбикә,

Сайҡалтмасы баланды!

Балан төпкәйендә ята –

Типмәгән ҡош балаңды.

Һарығошҡай – үтәбикә,

Сайҡалтмасы баланды!

Мин генә тик таба алмам

Гүре алған баламды...

\* \* \*

*Улыма*

Ир-егеттең яуға китеүҙәрен,

Уҡ-һаҙағын аҫып, ҡалъянын,

Һөйләһә тик һөйләр ҡурай ғына,

Һөйләй алмаҫ уны тальяның.

ҺОҠЛАНЫУ

Шиғриәт бит – ул һоҡланыу, тиһең,

Һоҡлан, тиһең, яҡты донъяға,

Һоҡлана бел, тиһең, матурлыҡҡа:

Ай-йондоҙға, һыуға, ҡаяға!..

Эйе, мин һоҡланам Матурлыҡҡа,

Батырлыҡҡа, эйе, һоҡланам.

Әммә, торған һайын был донъяла,

Был һүҙҙән мин инде һаҡланам.

Ниндәйҙер бер йәнһеҙ вәғәз унда,

Ниндәйҙер бер ғәмһеҙ сафсата.

Гел һоҡланыу хисте ойота тик,

Гел һоҡланыу аңды йоҡлата.

Һоҡлан, тиһең, сәсән телеңә һин,

Ә сикләнһә уның кәрәге?..

Илгә, тиһең... Ә күпме ир илдә

Ҡайғыртһа тик донъя сепрәген?

Ҡайындарға? – Тотош Урмантауҙар

Ултыртылмай, утҡа яғылһа,

Дуҫлығың да күсһә дошманлыҡҡа,

Аҡыл ойоп, сафлыҡ һатылһа?

Ә һоҡланып бөтмәҫ был донъябыҙ

Ҡыл өҫтөндә торһа? –

Һүҙ тамам!

Уҡымағыҙ өгөт-нәсихәтте,

Һоҡланам мин...

Ләкин – һаҡланам!

Йылғаның бар башы,

ләкин уның

Ҡойған тамағы ла юҡ түгел.

Тыуған – үлә, үлгән – кире тыумай, –

Һоҡланыр тик быға туҡ күңел.

Ут эсендә, йот эсендә һәр ни!..

Тураҡламай күр һин донъяны.

Ярылырҙай була бит йөрәгең,

Донъя мәхшәренән уянып...

Һаҡлашмаһаң әгәр Матурлыҡты,

Һоҡланыуҙан күңелең тулһа ла,

Һуғышмаһаң уның өсөн,

Һин дә,

Һин дә,

Һин дә –

Үлтереүсе уны Донъяла!

\* \* \*

Шул тиклем дә ниңә яңғыҙ һуң мин,

Ниңә яңғыҙ, тулған ай һымаҡ?

Hyp-наҙымды кемгә ҡояйым һуң,

Наҙға бит мин яҙҙай бай һымаҡ?..

Берҙән-берем, ҡырыҫ ҡоралайым,

Һин дә киткәс мине ҡалдырып,

Яңынан мин кемгә ышанайым,

Аҡтыҡ сарсауымды ҡандырып?..

Алыҫтағы алғыр шишмәм тигән –

Далалағы ялған сағыммы?

Сағым булһаң да һин, һағынғанда,

Көҫәп барыр тыуған яғыммы?

БЕЛҺӘҢ ИКӘН...

Белһәң икән йондоҙҙарҙың телен,

Мәңгелеккә улар ни һөйләй?

Белһәң икән тулҡындарҙың телен,

Ярҙарына улар ни көйләй?

Беҙ – мәңгелек, тиеп күҙ ҡыҫамы

Был йондоҙҙар кәкүк кисендә?

Күпме хата эшләй кеше, тиме,

Күбәләктәй ғүмере эсендә?

Ҡасан улар беҙҙең ише шулай

Булыр күркәм, ғорур, тиҙәрме?

Ҡасан улар бер-береһе менән

Һоҡланышып торор, тиҙәрме?

Ә үләндәр, дәррәү үрелешеп,

Ни һөрәнләй икән елдәргә?

Беҙҙең кеүек татыу булығыҙ гел,

Төрөнөгөҙ, тиме, гөлдәргә?

Был тулҡындар, ярҙы һөйә-һөйә,

Наҙҙы, тиме, беҙҙән алығыҙ?

Япраҡтар ҙа, беҙҙең кеүек күркәм

Булһын, тиме, ғүмер яҙығыҙ?..

Тәбиғәттә һәр ни үҙ урынында,

Бөтәһе лә унда ярашлы! –

Әллә шуның барыһын тойғанғамы

Кеше шулай уйсан ҡарашлы?..

ӘСӘЛЕК

Үҙе саҡлы ҡурсаҡ ҡосаҡлап,

Уйнап ята ҡыҙым арбала.

Албырғата, бәпләй ҡурсағын –

Әйтерһең, ул йәнле бер бала!

Ҡайҙан сабый бөтмәҫ наҙ таба

Иркәләргә шулай ҡурсаҡты?

Үҙ телендә ниҙер ләпелдәп,

Төнәп китә үҙе бер саҡты.

Тик атаһы һаман йылмая,

Серен сисеп сабый уйының.

Шулай тыуа, ахыры, Әсәлек,

Уйнай-уйнай ҡурсаҡ уйынын?..

\* \* \*

Шундай аяҙ, күм-күк

күк йөҙө,

Йәйге төндәй йылы

күк үҙе.

Ә йондоҙҙар шундай

сағыуҙар,

Сағыулыҡта ут та

саҡ уҙыр...

Яҡты йондоҙ шундай

талпына –

Һабантурғай шулай

ҡалҡына:

Ҡоя-ҡоя көмөш моңдарын,

Белгән һымаҡ ерҙә

мин барын...

Йондоҙҙар ҙа төрлө

холоҡло,

Береһе кескәй, береһе олоҡло,

Береһе тыныс, береһе

бик ярһыу,

Атылһалар ғына,

яманһыу...

Көтәм әле, көтәм,

төн оҙон:

Атылырмы минең йондоҙом?

ШИҒРИӘТ

Берәүгә һин – нан,

Берәүгә һин – нам,

Берәүгә һин – дан,

Берәүгә һин – ҡан...

Нан да һин миңә,

Нам да һин миңә,

Дан да һин миңә,

Ҡан да һин миңә.

Һөйҙөм йыр менән,

Көйҙөм йыр менән,

Тыуғас, үлермен

Тик һинең менән,

Берҙән-бергенәм!..

ШЫРШЫ

Бер уйлаһаң, әҙәм ниндәй йыртҡыс!

Уйлап киләм әле ошоно:

Тик бер көнөн байрам итер өсөн

Бар ғүмерен ҡыя шыршының.

Мин дә бына алып ҡайтып киләм

Баҙарҙан бер йәп-йәш шыршыны.

Балаң ише, мин дә сабый бит, тип,

Гүйә, шул саҡ шыршы шыңшыны.

Илай сабый, сайыр йәшен һығып,

Күҙ йәштәре ҡулға йәбешә.

Ил буйынса ҡырған шыршыларҙың

Ғүмерҙәрен аяп, йән өшөй...

Аҙна торғас, улар ырғытылыр,

Үкһеҙ бала һымаҡ, урамға,

Хәлһеҙләнгән энәләре генә

Бер уйынсыҡ булыр буранға.

Ҡаршыламаҫ һөңгө осо менән

Был донъяның улар ал таңын –

Балаларым һымаҡ сабыйҙарға

Күтәрҙем мин – кеше, балтаны...

\* \* \*

Елдәр иҫә, елбер-елбер ҡағып

Ағиҙелдең ҡамыш-екәнен.

Бер әүлиә булып белһәң икән

Был ғүмерҙең күпме икәнен.

\* \* \*

Бала саҡтың сәмле уйыны

Асмаһа ла инде ҡуйынын,

Ғүмер буйы сәмле шул уйын

Туйлап килә миңә үҙ туйын.

Бирмәм генә тигән еремдән,

Тороп ҡалдым һөйгән йәремдән,

Кем уйлаһын яңғыҙ ҡалырын?

Алырымҡош алды алырын.

Бирмәм тигән инем баламды,

Дошмандарға уға дуҫ инде,

Кем уйлаһын яңғыҙ ҡалырын?

Алырымҡош алды алырын.

Алырымҡош менән Бирмәмҡош

Икән дәһә, ай-һай, был тормош.

Ни ҡалдырҙың миңә, йә инде,

Тик бирмәнем һиңә йәнемде!

Иң башта

Тартып алды бала сағымды,

Йыланынан уның сағылды.

Тик бирмәнем уның сафлығын,

Күңел күктәремдә

Яҙғы йәйғор булып сағылды.

Яҙмам тигән инем атайҙан,

Яуға китте атам Алтайҙан.

Алырымҡош алды атамды,

Алалманы ләкин Ватанды.

Бирмәм тигән инем баламды,

Алырымҡош алды баламды.

Һин алырһың бер көн әсәмде,

Ағыуларһың күңел кәсәмде,

Алырымҡош, мәңге көсәндең, –

Тик бирмәм мин телен сәсәндең!

ҠЫШ ҠЫЛДАРЫ

Шығыр-шығыр ҡыш та үтеп бара,

Тик урманды ҡылау һырыған.

Үҙәгемә сасҡау үтмәһен, тип,

Ҡарағайға ҡайын һырыға...

Ә ҡыҙҙарҙың унда эше лә юҡ,

Елдерәләр йылғыр саңғыла.

Бәҫ-томанға сумып юғалғанда,

Туҙып ҡала көмөш саң ғына.

Хыял-ҡыҙҙың эҙҙәренә төшөп,

Елдереү ҙә түгел еңелдән.

Шуға, ахыры, өҙөлөрҙәй булып,

Ҡыш ҡылдары үкһей күңелдә!..

ҺЫУҺЫЛЫУ

Һыу алырға төшкән баҫмаға,

Баҫмаға ул, гүйә, баҫмаған,

Һыуҙа уйнай ана кәүҙәһе...

Әйттермәһә Хоҙай тәүбәһен,

Һыу батшаһы булыр инем дә,

Эргәһенә сығыр инем дә,

Толомонан алып һылыуҙы,

Ярып китер инем был һыуҙы...

Ниндәй һын был һыуҙа тирбәлә,

Мөхәббәтме тула биҙрәлә?

Кемдең һуң ул яҡты өмөтө,

Ниңә килмәй һаман егете?

Шәфҡәт тә юҡ миңә, юҡ аяу.

Йөрәгемә ҡаҙай уҡ ҡаяу...

Ниңә шулай һыуға йылмая?..

\* \* \*

Ниндәй һалҡынайҙыҡ, тиһең. Эйе!..

Һалҡынайҙыҡ – боҙға әйләндек.

Күңелдә тик үкенестәр генә:

«Беҙ, моғайын, юҡҡа өйләндек...»

Тау башынан уйнап тәгәрәткән

Бер йомғаҡ ҡар тауға әйләнде.

Ул ҡар тауын нисек иретергә?

Ут яғырға ҡулдар бәйләнде...

Ул ҡар тауын урап үтеп булмай,

Артылып та булмай ул тауҙы.

Булмай үрмәләп тә һәм төшөп тә,

Өҫтөбөҙгә, гүйә, ул ауҙы...

Мөмкин түгел уны ауҙарырға,

Ул ҡар тауы – беҙҙең хаталар.

Барыр юлға инде бағып булмай,

Тик үткәнгә уйҙар ҡайталар.

Нисек әле былай булды тормош?

Ниңә сыҡтыҡ әле беҙ юлға?

Бер йылғаның ике яры булһаҡ,

Ниндәй йылға икән ул йылға?

Минең маҡсат – шиғыр уты ине,

Шул ут өсөн үттем ут-һыуҙы.

Һин дә уны уртаҡлаштың башта,

Хәтереңде аҙаҡ тут йыуҙы.

Ҡапыл һин маҡсатһыҙ тороп ҡалдың,

Ҡояш итеп күрҙең бер айҙы.

Минең өсөн ул ут юғалманы,

Барған һайын бары ҙурайҙы.

Һин арының. Һин хыялый, тинең миңә,

Хыялымдан көлә башланың,

Хыялымда үҫкән сәскәләргә

Һин бит хатта таш та ташланың.

Шулай ҙа мин һине ташламаным,

Етәкләнем һине ҡулыңдан.

Еңелерәк юлға ҡайырһаң да,

Тайпылманым барыр юлымдан.

Эйе, ул юл еңел түгел ине,

Мин үҙемә үҙем юл ярҙым.

Юлдарыма баҫҡан таш-тауҙы ла

Үҙ күкрәгем менән ауҙарҙым.

Миңә ғәйрәт инде, һинән – сикте,

Ғәйрәт һөйләй ситтә торғанды.

Һин юрғанға ҡарап аяҡ һуҙҙың,

Ә мин һуҙҙым үҙен юрғандың...

\* \* \*

Донъя ҡалай ҡыҙыҡ һиңә,

ҡыҙым,

Донъя һиңә ал да гөл генә.

Бер ниндәй ҙә әле ғәм заты юҡ,

Йүгер ҙә һин, уйна, көл генә.

Килер бер көн...

Һин һиҫкәнеп китеп,

Тәү күргәндәй ошо донъяны,

Күҙ бағырһың уға...

\* \* \*

Донъяла тик икәү тороп ҡалдыҡ:

Мин – аллаң һәм һин – табынған.

Емерәһем килде һинең был алланды,

Саҡыраһым килде табынға.

Минең бары кеше булғым килде...

Кеше булып һине наҙлағым.

Ә алланың һиндә ни эше бар? –

Күрәме һуң беҙҙең алдағын?

ҒҮМЕР

Ер еләккәйҙәре беште инде,

Өҙөлөп тә төшмәҫ, тимәгеҙ, –

Ир-егеткәйҙәрҙе, йәше үтһә,

Бөгөлөп тә төшмәҫ, тимәгеҙ.

Япраҡтарҙы һары алды инде,

Ел шаулатып түкмәҫ, тимәгеҙ, –

Ут-йәшендәй йәшлек ғүмерҙәрҙе

Йәшнәп-күкрәп үтмәҫ, тимәгеҙ.

Бурай-бурай ҡарҙар яуҙы инде,

Аҡ япмалай ятмаҫ, тимәгеҙ, –

Ғәзиз йәне сыҡҡан тәнең-һының

Таяҡ булып ҡатмаҫ, тимәгеҙ.

Ҡар һыуҙары шаулап аҡты инде,

Гөл – сәскәләр атмаҫ, тимәгеҙ, –

Бишектәге бала биш төрләнеп,

Ат атланып сапмаҫ, тимәгеҙ!

\* \* \*

Һинең яндан үткән саҡта,

Атламайым, юртамын.

Күҙем ҡаты, буй-һыныңа

Күҙ тейер тип ҡурҡамын.

Яратмай тип уйлап ҡуйма,

Бик яратам, алтыным:

Кейемемде өтөп бара

Йөрәктәге ялҡыным.

ТӨШӨМ

Ҡанатына һалып ҡыҙымды

Алып китте торналар.

Алып китте,

Алып китте,

Алып китте торналар.

Тик үҙемә, яңғыҙыма

Тороп ҡалды донъялар,

Тороп ҡалды,

Тороп ҡалды,

Тороп ҡалды донъялар...

ТЕЛЕФОН МӨХӘББӘТЕ

Көтмәгәндә тилбер бармаҡтарың

Телефондан һандар йыйғанда,

Яңылыштан ғына миңә ҡапты,

Яңғыҙлыҡтың ғәмен тойғандай.

Ишетелде көндәй көләс тауыш,

Кем уйлаған был наҙ барлығын!

Аһ, ул көлөү – көмөш шөңгөр моңо –

Тик ҡолаҡта ҡалды һарлығып.

Һиҙмәнең һин шағир иләҫлеген,

Аңлайышһыҙ ул мәл күптәргә:

Ул мәл уны йә упҡынға бырғый,

Йә упҡындан сөйә күктәргә.

Диңгеҙҙәге ғәрәсәттән, гүйә,

Иҫән ҡалған яңғыҙ юлсыға

Өмөт нуры булып ҡабындың да,

Йыр булмайса һүндең йырсыға...

\* \* \*

Яҙ еттеме, туңған ҡарт имән

Айбарланып, уйға ҡала.

Ярырғамы япраҡ, юҡмы, тип,

Уйлай-уйлай, уйға ҡала –

Япраҡ ярырға ла

Һуңға ҡала...

\* \* \*

Их, йәшәйһе килә ел уйнатып,

Йоҡоһонан ҡыҙҙар уятып.

Көҙ һағышын бары айға буяп,

Тальянында дәртең уйнатып...

Юҡ, булмай шул, дуҫтар, булмай,

булмай!..

Һыҙғырһаң да, сыҡмай үткәндәр.

Ни ҡалды һуң? – Бары иҫтәлектәр...

Ни йыуата? – Бары үпкәндәр...

Япа-яңғыҙ тороп ҡалыр инем,

Ярай әле бар һеҙ, үткәндәр!

\* \* \*

Шағир – бер тамсыһы икән

үҙ халҡының,

Тамсы һөйләр диңгеҙ

хаҡында.

Шағир – шандағы ул

заманының

Һәм көсө лә уның

халҡында.

ДОН-КИХОТ

*(XX быуат монологы)*

*Мин был донъяға*

*Килешмәҫ өсөн килдем.*

М. Горький

Бөтәһенә ҡайсаҡ ҡулың һелтәп,

Киткең килә алыҫ төпкөлгә.

Киткең килә тормош мәхшәренән,

Һил һуҡмаҡтар эҙләп күңелгә.

Күпме ерҙә ялған һәм яуызлыҡ,

Күпме зиһен мәкер-хәйләле.

Ә һин һаман хаҡ ҡылысың менән

Ел-тирмәнгә ҡалдың бәйләнеп!..

Дуҫлыҡ төҫөн кейә дошманлыҡ,

Һәләтлекте иҙә булдыҡһыҙлыҡ,

Түрҙә йөрөй һаман ҡуштанлыҡ.

Фәлсәфәлә фекер фәҡирлеге,

Ысын тойғо суйын ҡалыпта.

Эше лә юҡ ерҙә хакимдарҙың

Ер тотҡаһы булған халыҡта.

Ниңә һаман кеше ер кәртәләй

Тартыу көсөн ерҙең еңгәндә,

Йыр-шиғырҙы тиндәр менән үлсәй,

Йыр-шиғыры айға елгәндә?

Һиңә өндәшәм мин, эй һин, донъя,

Ә һинең юҡ миңә яуабың...

Яратаһың бары дары еҫен,

Ҡан эсеүҙән табып сауабың.

Өҫтөн итеү уйың ҡайһыларын

Бөтә халыҡтарҙың өҫтөнән.

Бар булмышың һинең был Ер шарын

Буяуҙалыр ҡара төҫ менән.

Юҡ, мин һинең менән иҫәп өҙмәм,

Килешмәҫкә килдем мин һиңә:

Йә һин мине юҡ итерһең ерҙән,

Йә баш эйерһең үҙең һин миңә!

Кешелектең бөтә түккән ҡанын,

Балҡып янған бөтә аҡылын –

Мин һөжүмгә илтәм һиңә ҡаршы,

Мә, йот минең нәфрәт ялҡынын!

Юҡ, китмәйем һил һуҡмаҡтар эҙләп,

Һәр йөрәккә изге ут яғам.

Килешеү юҡ кеше күңелендә,

Килешмәҫкә килгәс донъяға.

Теләһәм, мин айға һикерәм бит –

Бөтәһе лә миңә килешә.

Бөтә Дон-Кихоттар минең арттан!

Эй, фекерем, булма фәхишә!..

\* \* \*

Был донъяла мине аптыратҡан,

Хайран ҡалдырғаны шул ғына:

Нисек ике йөҙлө була кеше

Әйләнеп бер сәхнә шутына?

Һул яҡ түш кеҫәһе тәңгәлендә

Типмәйме һуң тере йөрәге?

Күҙгә тура ҡарап, һүҙ әйтергә

Өркөтәме берәй өрәге?

Үҙ намыҫы менән һатыу итеү

Иң кәмһеткес ирҙең йөрәген.

Япа-яңғыҙ тороп ҡалғанда ла

Саф намыҫым булыр терәгем!

\* \* \*

Еңелсә быу ҡалҡа сей кәбәндән,

Ахыры, бик дымлы ҡойолған,

Арыған бер оло ҡош шикелле,

Нәҡ башында болот ойоған.

Ойомаған, кәбән башына ул

Күкәй һалырға тип эйелгән,

Ҡояш-күкәй һарыһын эсмәк булып

Ултыра бер көрән төйлөгән.

Һәм тәгәрәп барып ҡояш төштө,

Ә төйлөгән күккә атылды.

— Эләктеме, бәпкә ҡарағы! – тип,

Мин дә борҙом кире атымды.

\* \* \*

Мин барыбер һиңә –

ярҙарыма ҡайтам,

Күпме генә ташып аҡһам да.

Хатта теләмәһәң дә мин ҡайтам,

Үҙгәрмәҫтәй булып ятһаң да.

Ҡайтам, ҡайтам,

теләмәгәндә лә,

Үҙем үҙгәртәм мин ярымды.

\* \* \*

Һин бит үҙең обком миңә,

Һин бит үҙең үҙәк комитет.

Башҡа иман миңә инмәгән дә,

Булмаған да, булмаҫ, нет!..

Ҡөрьән уҡып мин бит үҫмәгәнмен,

Әфтиәк тә миңә – әкиәт.

Әкиәттәр улы булһам да мин –

Барлығымда йөрөй бер ниәт.

Ул ниәтем – кеше, халҡым минең,

Үҙем һымаҡ ябай, хәйләһеҙ.

Бәлки, шунда бөтә фажиғәлер,

(Аңлағыҙ ҙа – алға – әйҙә һеҙ).

\* \* \*

Ай нурымы йыуа тулҡындарҙы,

Тулҡындармы әллә ай нурын?

Мин ҡабыҙҙым әллә ялҡындарҙы,

Әллә һинме – төнгө үҙ йырым?

Мин ҡыҫаммы әллә ҡулдарыңды,

Ҡыҫыламы әллә үҙҙәре? –

Ниңә ҡапыл барыһы юҡҡа сыҡты,

Ҡапыл төҫөң китте үҙгәреп?

Иламһырап дерелдәгән кеүек нурҙар,

Дерелдәне хәлһеҙ иренең.

Үпкәләттем әллә үпмәйенсә,

Ниңә былай ҡапыл иренең?

\* \* \*

Көтмәгәндә миңә үҙ исемем

Бик-бик матур булып тойолдо.

Әйтерһең дә, мин яңынан тыуҙым,

Һәм яңынан ҡотом ҡойолдо.

Быға тиклем уға «ағай» һүҙен,

Йә фамилиям ҡушып әйттеләр.

Шул исемгә бик күп һүҙҙәр ялғап,

Маҡтанылар, йәки һүктеләр.

Ә һин уның бары үҙен әйттең

Моңға күмеп тирә-яғымды.

Исемемдең сере һиндә ятҡан,

Шул сер килеп бөгөн табылды.

\* \* \*

Ҡара ҡанаттарым ҡағып ҡунып,

Ҡара төндә һиңә ҡараным.

Һин әле лә уны онотмайһың –

Шомло ҡараш һалған яраны.

Ҡарт Ҡарағош ҡаяһына ҡайтты,

Ҡара төндә башҡа ҡарамаҫ.

Тик ҡалдырған утлы ҡуҙын

Һүндерергә уны ярамаҫ.

Туйһа ла ул зәңгәр хыялдарҙан,

Хыянаты уның тоғ(о)ро.

Һин бәхеттән иҫерһәң дә...

Йөрәгеңдә – утлы бер оро...

\* \* \*

Үткәүелкәйҙәрҙе үтербеҙ,

Үрттәр һалып китербеҙ.

Ир-егеттәр ил йөгөн

Иңгә һалып илтербеҙ.

Ир иңендә ил ятыр,

Ил ятмаһа, бил ҡатыр.

Биле ҡатҡан ир-егеттән

Гүргә илтер сир матур.

Бил биртенмәҫ көрәштәрҙә,

Алыштарҙа нығыныр.

Алыштарҙа алыҫ торған

Бер һелтәүҙән йығылыр...

\* \* \*

Ҡояшҡайым – атҡайым

Йәйғор дуғалы.

Сабып үтә күк туғайын,

Йә болотта юғалып,

Дағаһынан ут балҡыта,

Дөбөр-шатыр күк.

Алтын ялыңды елпеп,

Көмөш ҡойроҡ түк!..

Көмөш ҡойроҡ, алтын ял,

Ял да итеп ал.

Ут сығарма, күкрәмә,

Инде кәрәк ял!..

\* \* \*

Яҙ еттеме – урын табалмайым,

Китке килә алыҫ – ҡайҙалыр...

Хатта яҙ тамсыһы тартмай йәнде,

Кәйеф-сафалар ҙа файҙаһыҙ.

Бер ни йыуандырмай. Яҙын бары

Сорнап ала ауыр һорауҙар.

Бөрөләрен ыуам ағастарҙың...

Бер ни түгел һеҙгә ҡырауҙар,

Бөрөләргә – шундай эреләргә...

Япраҡ ярырһығыҙ ҡалай ҙа...

Ни юҡһынам, көтәм? Белмәйем дә!

Тик илайым үҫмер малайҙай...

\* \* \*

Ете төн уртаһы...

Сәғәт теленә – таңғаса –

Юртаһы ла

Юртаһы...

Ҡайҙалыр, алыҫта-алыҫта,

Һиҫкәнгән һандуғас һағышы.

Һауаға таралған

Нефтегаз томаны...

Ә мин бер үҙем,

Шундай танылған һәм яңғыҙ,

Иҫ киткес яңғыҙым,

Мөңгөрләп мең көйҙө,

Ҡайтам төрмәмә...

Мин бөттөм иң ҙур эшемде!

Ярай әле донъяла

Ҡәнифә апай бар!..

\* \* \*

Мин донъяға килдем һөйөр өсөн,

Көйөр өсөн килмәнем.

Мин донъяға килдем бәхет өсөн,

Тәхет өсөн килмәнем...

\* \* \*

Берәү йөрөй ил булһын тип,

Берәү йөрөй һил булһын тип,

Берәү йөрөй тиңлек тип,

Берәү йөрөй тинлек тип.

Бөркөттәргә – көн яҡшы,

Ябалаҡҡа – төн яҡшы.

Үлемде лә йыҡҡан әйтер,

Батыр әйтер, намыҫ, тип.

Ҡуй ҡойроғонан ҡурҡҡан әйтер,

Мин намыҫтан алыҫ, тип.

Булыр-булмаҫ йорт булһа,

Бөкрө билле ул тыуыр.

Бәрәкәтле булыр йортҡа

Батыр затлы ул тыуыр...

\* \* \*

Тормош – үҙе тотош бер йыйылыш,

Кемдер яҡлар, кемдер ялғанлар.

Әммә хаҡлыҡ һинең яҡта икән,

Ялмай алмаҫ һине ялалар.

Ялағайҙар мәңге ялған яҡлы,

Ә ялғандың ялҡын – телдәре.

Ялҡын теле ҡайһы яҡҡа ятмаҫ,

Ҡайһы яҡтан иҫмәҫ елдәре!..

Ныҡ тор, егет, хаҡлыҡ хаҡына һин,

Тура ҡарап әйт һин ир һүҙен.

Дөрөҫлөктө ҡурҡып яҡламайҙар,

Мең ялғанға торор бер үҙе!

АЛЫРЫМҠОШ МЕНӘН БИРМӘМҠОШ

Алырымҡош менән Бирмәмҡош

Икән дәһә, ай-һай, был тормош:

Бала саҡтың сәмле уйыны

Оҙатып килә ғүмер буйына.

Алырымҡош икән аҡылым,

Бирмәмҡош – ул йөрәк ялҡыным.

Ғүмер буйы улар алыша,

Ғүмер буйы улар тартыша.

Алырымҡош ала алырын,

Бирмәмҡошо бирмәй ҡалырын.

Алырымҡош килһә шыҡыйып,

Бирмәмҡошҡа бигерәк эш ҡыйын.

АМАНАТ

1969 – 1977

*Телең барҙа – илең бар,*

*Илең барҙа – иркең бар,*

*Иркең барҙа – күркең бар,*

*Ил биҙәргә дәртең бар,*

*Ерең, күгең – икең бар,*

*Утың, һыуың – дүртең бар!..*

АМАНАТ

*(Ҡобайыр)*

*Һаҡлай белһә халыҡ уҙ телеп,*

*Һис иркенән яҙмаҫ илендә:*

*Ул күктәге бөркөт шикелле –*

*Кем тота ала уны күгендә!..*

Хосе Рисаль

*Башҡорттоң аҫыл ире, ҡобайырсыһы,*

*яҙыусыһы һәм бөйөк телсеһе*

*Жәлил ағай Кейекбаев ҡәберенә –*

*бер ус тупрағым*

Телең барҙа – илең бар,

Илең барҙа – иркең бар,

Иркең барҙа – күркең бар,

Ил биҙәргә дәртең бар,

Ерең, күгең – икең бар,

Утың, һыуың – дүртең бар.

Шул дүртәүҙән башҡа заттан

Кешегә һуң ни кәрәк?

Шул дүртәүҙең дүртеһендә

Ул таянған дүрт терәк:

Дүрт күҙ менән бағып торған

Байлығы ла дүртәүҙә;

Дүрт яғын да ҡибла иткән

Барлығы ла дүртәүҙә;

Дүрт терәктең дүртеһен дә

Тыуып үҫкән ил бәйләй;

Ил яҙмышын ир муйынына

Ҡылды ярыр тел бәйләй,

Ҡырҡҡа ярыр тел бәйләй!..

Бәпләп-әрләп тел менән

Кеше иткән инәбеҙ,

Эшле иткән инәбеҙ;

Һөйләп – көйләп тел менән

Хисле иткән инәбеҙ,

Көслө иткән инәбеҙ;

Күҙебеҙҙе тел менән

Нурлы иткән инәбеҙ,

Үҙебеҙҙе тел менән

Йырлы иткән инәбеҙ!..

Терелткән дә тел шуға,

Үлтерткән дә тел шуға;

Тел әйткән һүҙ ел түгел,

Ҡәҙер-хөрмәт бел уға.

Ҡәҙер-хөрмәт бел уға!..

Тел асҡысы – ил асҡысы.

Күҙ өҫтөндә ҡаш һымаҡ,

Ҡаштан яҙған күҙҙән яҙып,

Ҡатып ҡалыр таш һымаҡ,

Ятып ҡалыр таш һымаҡ...

Һай, таш булма, таш булма,

Аң ғына бул телеңә,

Аң булмайса, туң булһаң,

Бер имгәк һин илеңә,

Бер түңгәк һин илеңә!

Тел төпкәйе – тал төпкәйе,

Тал төпкәйе – тамыр ул,

Тамырынан балта тумырҙыңмы,

Талың ҡороп ҡалыр ул;

Тарбағынан ҡан-йәш һарҡып,

Тып-тып итеп тамыр ул;

Туп-туп итеп ҡош ҡундырмай,

Түңгәк булып ҡалыр ул,

Түңгәк булып ҡалыр ул!..

Түңгәгендә ни үҫер?

Ни иркәләп ел иҫер? –

Оян үлән, күл үҫер,

Ҡорт ҡуҙғытып, ел иҫер;

Күлең саҡ-саҡ сайҡалыр,

Саң туҙғытып, сай ҡалыр,

Тал төбөндә ни үҫер?

Ни иркәләп ел иҫер? –

Иҫ китерҙәй гөл үҫер,

Гөл иркәләп, ел иҫер;

Гөлдәр нурын таратыр;

Елдәр йырын таратыр,

Телдәр менән тел булып,

Тиңдәр менән тиң булып,

Хөр күңеле киң булып,

Һандуғастай һайрашып,

Ғөрөф-ғәҙәт алмашып,

Халҡың ырыҫ ҡаратыр,

Үҙенә дуҫ ҡаратыр,

Үҙенә дуҫ ҡаратыр!

Әсә теле барында,

Сәсән теле барында,

Кәм-хур булмаҫ табында,

Йөҙ ҡыҙартмаҫ табында;

Дуҫ-ишенең ҡоронда,

Ғәҙәтенсә борондан,

Йырлар моңло йырын да,

Түрҙә булыр урын да...

Телең барҙа илең бар,

Илең барҙа иркең бар,

Иркең барҙа күркең бар,

Ил биҙәргә дәртең бар,

Ерең, күгең – икең бар,

Утың, һыуың – дүртең бар!..

Әйт, тиһәгеҙ, әйтәйем,

Һүҙем әйтеп бөтәйем:

Ни һуң икән киләсәк?

Кемдәр унда киләсәк?

Яуап биреп үтәйем:

Төрлө гөлдәр үҫәсәк,

Татлы хуш еҫ һибәсәк,

Һутлы емеш бирәсәк,

Һәр гөлгә ер етәсәк,

Бер баҡса ул – Киләсәк,

Хөр баҡса ул – Киләсәк!

Шуның өсөн һуғыштыҡ,

Бергәләп ҡан ҡойоштоҡ,

Шул ҡан менән дан алып,

Бер ҡор булып ойоштоҡ;

Яулап алған тел менән,

Һаҡлап ҡалған тел менән

Һәр кем шунда киләсәк,

Сабый булып көләсәк, –

Шул баҡса ул – Киләсәк,

Мул баҡса ул – Киләсәк!

Бар халыҡтың ҡоро ул,

Көйлө, татыу йыры ул!

Ата-бабаң ҡалдырған һүҙ –

Аманатым шул һиңә,

Аманатым шул һиңә.

Аманатҡа хыянатһыҙ,

Аҡыҡтан аҡ юл һиңә,

Аҡыҡтан аҡ юл һиңә!..

\* \* \*

Кетер-кетер боҙ селтәргә баҫып,

Елә-атлап килә Яҙһылыу,

Өстән-дүрттән ишкән сәсе булып,

Ағып ҡала арттан яҙғы һыу.

\* \* \*

Һәнәк менән һыуға яҙылһа ла,

Саҡырырмын, тинең, туйыңа.

Саҡырыуың саҡрымдар аша

Инеп ятты бына уйыма.

Юҡ, ул туйға барып етә алмам,

Өндә түгел, хатта төшөмдә.

Туй күлдәге кәфен булып балҡыр

Бәхет итеп күргән кешемдә.

Ҡулдарыңдан тотҡан ҡулдар миңә

Таяғылай булыр ләхеттең.

Үҙ күҙҙәрем менән күргем килмәй

Ерләнеүен тере бәхеттең!..

\* \* \*

Булһын һүҙең ҡыҙмаса ла,

Булһын һүҙең айныҡ та.

Һүҙ – әҙәмгә йыуаныс та,

Ҡыуаныс та, байлыҡ та.

Булһын һүҙең ғазаплы ла

Халҡың тарихы һымаҡ.

Булһын һүҙең башын эймәҫ

Батыр (ы)рухы һымаҡ.

Һирәк булһын – зирәк булһын,

Сәбен яҙа уҙмаһын,

Уйын-көлкө – барыһы булһын,

Тик ғәмһеҙлек булмаһын.

\* \* \*

Беҙ киләбеҙ дүртәүләп,

Өҫтөбөҙгә ҡар яуа,

Ҡар ҙа яумай өҫтөбөҙгә,

Ваҡ-ваҡ йондоҙҙар ауа,

Ваҡ-ваҡ йондоҙҙар ауа,

Баш әйләнгес саф һауа.

Туҡай йыры һымаҡ яҡын,

Янған йөрәккә дауа...

Беҙ йырлайбыҙ туған телде,

Өҙөлгән өмөттәрҙе...

Күрһә икән Туҡай үҙе

Бөркөттәй егеттәрҙе!..

*(Әсхәл, Тимер, Рауил, мин,*

*иҫ киткес бер матур төн.)*

АНАР

Ниндәй һуң мин?

Белгең киләме бик?

Бүлгең киләме бик өлөшкә?

Бәлки, етмеш яҙмыш һыйынғандыр

Өлөшөмә төшкән көмөшкә?

Тик мин бер йән:

Барыһы үҙемдеке,

Береһе лә түгел ят ҡунаҡ:

Яғымлы ла,

Ҡыйыу, уҫал да мин,

Ҡыҙ алдында хатта мин ҡурҡаҡ...

Тик беренән бер көн айырылмам:

Барыһы изге һәм үҙ емешем.

Етмеш емеш йомған көнбағыштай,

Бер донъя мин, бер йән, бер кеше!

\* \* \*

Бала әгәр бала булмаһа,

Уйнамаҫҡа тейеш донъяла.

Ирҙәр әгәр ирҙәр булмаһа,

Уйланмаҫҡа тейеш донъяла...

\* \* \*

Ҡорбанына ташланырға торған

Ярһыу юлбарыҫ та мин үҙем,

Сәскә тотоп, балауыҙҙар һыҡҡан

Унан бик алыҫ та мин үҙем.

Бер матурҙы күреп, ут арбанан

Һикереп төшөр ҙә мин бер һантый,

Ергә ятып, ҡояш нурҙарында

Туңып өшөр ҙә мин бер һантый.

Сәскә араһында сәскә тапмай

Илгиҙәр бер дәрүиш тә мин,

Әремдәрҙән хуш еҫ татып,

Сүлгиҙәр бер пәйғәмбәр ҙә мин.

Йылан күҙҙәренә ҡарап йылан арбар

Һын ҡатырғыс сихырсы ла мин.

Балаларҙың күҙҙәренә бағып илар

(Ытырғаныс) бер йырсы ла мин.

\* \* \*

Иҫтә әле: көндө төнгә ялғап,

Таң шәфәғен эскән мәлдәрем.

Арымасы, биртенмәҫе, тиеп,

Сәстән һыйпап үткән елдәрем.

Тауҙы тауға һөйәп ҡуйыр ғәйрәт –

Килә бары халҡың хаҡына.

Халҡым, тиһәң, турғай йөрәгең дә

Тау бөркөтө булып талпына.

Көс-ғәйрәт тик кәрәгендә күркәм:

Көс кәрәкмәй икән, көс бөтә.

Кәрәк икән көсөң, халҡың өсөн

Көс-ғәйрәт тә ҡайта өсләтә!..

Күпме көстө бушҡа түгәбеҙ ҙә,

Баҫылдырып тәнде, кис етә...

\* \* \*

Бер ҡасан да шағир булғаным юҡ,

Яҙғаным юҡ һис тә шиғырҙар.

Күк үләндәр кирелеп кереш тартһа,

Аҡыҡ ҡар тик йырын шыбырҙар...

Мин бары тик тәржемәсе генә,

Тәбиғәттең телен белеүсе,

Ул ни һөйләй, ул ни көйләй, шуны

Әҙәм балаһына түгеүсе.

Ерҙән шытып сыҡҡан үлән шауын

Һәм кирелеп кереш тартыуын –

Ғүмерҙәре бөткән япраҡтарға

Асырғанып уҡтар атыуын,

Ҡышын ҡарҙа әҙәм балаһының

Йондоҙҙарға баҫып йөрөүен,

Ярты төндә яңғыҙ бер ҡатындың

Шул йондоҙҙо алып өрөүен,

Күҙ йәштәре уның ҡарға төшөп,

Муйынсалар булып туңыуын,

Йым-йым килгән йондоҙҙарҙың

Сал сәсенә уның ҡуныуын

Мин бит бары тик тәржемә итәм,

Аңлайышлы әҙәм теленә...

\* \* \*

Һандуғасҡай балаларын

Йырлап-йырлап сығара.

Балаларын таратҡанда,

Илап сәсе ағара...

\* \* \*

Минең уйым –

Минең донъяла,

Ул балалар иле менән

типә-тиң,

Аҫты ғына ағыныраҡ,

Күге генә киң.

Мин балалар менән тиң...

БУРЫЛ БЕЙӘНЕ ҺУЙҒАС...

Ҡарындыҡта ҡолонҡай,

Тояҡтары – һары май.

Ҡарындығы – боҙ селтәр –

Кем ҡайыған арымай?

Иҫ-аҡылың китерлек

Бәбәк кенә ҡолонға:

Сабып сығып китерҙәй

Бүтәгәләй болонға.

Уйнаҡламаҫ, ил күрмәҫ,

Тамаҡлағас инәһен...

Беләм бары ҡолондоң

Төштәремә инәһен...

ЯҘ КӨТӨҮ

Бала көткән әсә кеүек,

Үҙ-үҙенә сумған донъя.

Әйтерһең, бер оло сер бар –

Уны бары үҙе тоя.

Үлемдә лә, тыуымда ла

Бер тантана бар ниндәйҙер.

Гүйә, ошо тантананы

Талсығып көтә ер...

Талсығыу бар талдарҙа ла,

Кешеләрҙә, малдарҙа ла,

Һуңғы көнөн көтөп ятҡан

Боҙҙарҙа ла, ҡарҙарҙа ла...

Талғын көтә...

Үлән шытыу, япраҡ ярыу...

\*\* \*

ЯУАПЛЫЛЫҠ

Ниңә яҡын миңә был кешеләр?..

Ниңә һуң мин улар хаҡында

Төнө буйы уйлап, хыялланып,

Үҙем тоҡандырған ялҡында

Үҙем янып сығам?..

Ә улар бит

Тағы торор, тағы йоҡларҙар...

Тағы эшкә китер, ҡайтыр, эсер.

Һәм ҡәнәғәт булыр юҡ-барҙан...

Ниндәй уртаҡлыҡ бар улар өсөн

Минең менән бергә янырға?

Тик, ниңәлер, мин яуаплы һымаҡ

Улар өсөн...

Яҙғы ямғырға

Саң-туҙанын йыуған сәскә төҫлө

Булһын өсөн кеше күңеле,

Ауыр болот йыя был уйҙарым,

Юҡ уларҙың шуға еңеле...

Бәлки, өҫкә шулай кешенең тик

Ҡый-кәбәге генә ҡалҡалыр?

Ә алтындай таҙа, тос орлоғо

Бер көс көтөп аҫта яталыр?

Әгәр күҙең күреп, күңел күҙең

Күрмәй үтһә ошо байлыҡты,

Ниндәй кеше һуң һин?

Кемгә кәрәк? –

Күңелендә ҡояш-ай юҡтыр?..

Йылмай!

Көл, ҡояш-ай!

Күкрә, күгем!

Янып сыҡһын һүҙем – йәшенем,

Һәм яҡтыртһын

бөтә яҡшылығын,

бөтә кешелеген

Кешенең!

\* \* \*

Ямғыр ебе арҡау ебе кеүек,

Ялт-йолт килә йәшен һоҫаһы,

Тыйылғыһыҙ шатлыҡ тауышынан

Бар донъяны килә ҡыҫаһым.

Киндер һуға шулай ергә күгем,

Кейенергә йәшел кейемдән.

Әйтерһең дә, әсәм киндер һуға

Бала сағым ҡалған өйөмдә!..

Яңы күлдәк кейеп, ялан аяҡ

Мин йүгерәм, гүйә, күлдәрҙән.

Ә күлдәрҙән баға Яҙһылыуҙың

Зәңгәр күҙе төпһөҙ күктәрҙән...

\* \* \*

*Дауыт Юлтыйҙың һуңғы хаты*

Таң алдынан беҙҙе аталар,

Хуш, бәхил бул, Фатимам.

Йәшәһен тик тыуыр тандар,

Йәшәһен тик саф иман!

Таң алдынан беҙҙе аталар,

Хуш, бәхил бул, Фатимам!

Мең-мең хаттар яҙһаң да һин,

Яуап яҙмам хатыңа...

Таң алдынан беҙҙе аталар,

Хуш, бәхил бул, Фатимам!..

Балаларҙы һаҡла, уҡыһындар,

Һүҙем ҡайтыр, үҙем ҡайталмам.

Соранҡайым сыҡҡан ерҙә

Тыуыр шағир аунап илаһын...

\* \* \*

Тыуғанмын. Уҡығанмын. Яҙам.

Сөнки ата-бабам булған наҙан.

Уларға тик мәзин манаранан

әйткән аҙан.

Ышанғандар уға, инанғандар,

Йыуанғандар ауыр саҡтарҙа.

Ә былай ҙа бит атам ғүмер буйы

Сәскән орлоҡ, урған, һуҡҡан,

Һабантуйҙа сапҡан саптарҙа!

Ә мин яҙам. Хаҡмы йә нахаҡмы –

Хөкөм сығарырҙай хакимым –

Бары тик һеҙ...

Тик һеҙ – миңә тиңһеҙ...

хаҡ көнөм!

\* \* \*

Әллә мин бик иртә тыуғанмынмы,

Әллә инде һуңлап тыуғанмын?

Бер килмешәк төҫлө был донъяла

Иманымды йәндән ҡыуғанмын.

Ниндәй заман?!

Ер менән күк төҫлө

Йәштәр менән ҡарттар араһы.

Тыңҡыш бер гитара тотоп,

Шул йәштәрҙең арттарынан

Миңә ләме әллә бараһы?

Ят та һәм яҡын да миңә ҡарттар,

Ят та һәм яҡын да йәштәре.

Әллә илдә ир уртаһы булып,

Йөкләгәнгә донъя эштәрен?

\* \* \*

Серәкәйҙәр сумды ҡаныңа,

Серәкәйҙән һине көнләнем.

Һин ышандың кескәй даныма,

Тәрәнгәрәк баға белмәнең...

Мин бары тик кеше инем бит,

Һәм хөрмәтләй инем үҙеңде.

Һөйә алмам, ахыры, һине бик,

Һинән бигерәк ҡорос күҙеңде...

\* \* \*

Үлтермәсе минең шиғырҙарҙы,

Үлтермәсе һуңғы китапты.

Күҙҙәрендә таптым уларҙы,

Иренендә уны мин таптым.

Ике йондоҙ, ике телем ҡарбуз! –

Тик шуларҙы килә эсәһем.

Эсәйемсе аҡтыҡ тамсығаса

Яҙмышымдың әсе кәсәһен.

Алырымҡош булып алалманым,

Булмаһаң һин үҙең Бирмәмҡош.

Алырымҡош менән Бирмәмҡош

Былай ҙа бит, ай-һай, был тормош!..

\* \* \*

*Не искушай меня без нужды*

*Возвратом нежности твоей...*

Е. Баратынский

Хәтерләмә ул йондоҙло төндә,

Ул йондоҙло төн ҡайтмаҫ һис ҡасан.

Нисә йылдар үткәс, ул төндөң бер,

Бөгөн килеп, серен мин асам.

Ул төндә мин сикһеҙ ғашиҡ инем,

Ғашиҡ инем айға, йондоҙға,

Тәүге ҡабат наҙлы ҡулы менән

Ҡалъя һоғондорған бер ҡыҙға.

Тик кемдеңдер һаҡһыҙ ҡулы менән

Барлыҡ йондоҙҙарҙы һүндерҙе.

Йәш аҡылым менән артыҡ күрҙем

Ҡауышыуҙан бигерәк мин гүрҙе...

\* \* \*

Минең донъям, минең ғазаптарым,

Шикләнеүем, өмөт һәм аһтарым –

Бөтәһе лә улар ят һиңә!..

Ят һиңә мин – яҡын бер ир генә,

Ғәҙәти бер шағир ғына...

Ә фиҙаҡәр йән һәм ҡаһарман,

Бер туҡтауһыҙ эҙләнеүсән ҡорбан

Икәнлегем – улар ят һиңә.

Күрәһең дә, тауҙың бер ташын,

Тауҙы күрмәй, шул, тип, юлдашым,

Һин алдайһың ғына үҙеңде...

Бирһен генә Хоҙай түҙемде!..

Миңә килгән дуҫтар – тик шешәләш,

Тик эскесе генә һиңә.

Ә мин табынам уларға,

Дошманыма хатта табынам.

\* \* \*

Башҡа донъянан килһәм дә,

Йәшәйем был донъяла!..

Ниңә килеп ҡайҙа барғанымды

Әйтергә лә хатта оялам...

Илһеҙ дәрүиш инде – ят бер кеше

Был донъяға килдем ваҡытһыҙ.

Ярай әле бар, йондоҙҙар бар,

Ә ҡалғаны – моңһоҙ йә ҡотһоҙ.

Үләндәргә бары башым эйәм,

Шишмәләрҙе йәлләп йәш ҡоям.

Болоттарға бары ҡулым болғап,

Балаларға бары...

ҠАЛҠАНЫМ

Көн менән Төн мәңге алышалар,

Алһыу ҡанға буяп күк йөҙөн.

Айбалтаһын тотоп, Төн һелтәнһә,

Ҡояш менән ҡаплай Көн үҙен.

Айбалтаһын тотоп, баш осомда

Үлем йөрөй йәнде һағалап.

Тик йәнемде йырҙарыма төрөп,

Мин үлемде алам яғалап.

\* \* \*

Йәнем һөймәй кешеләргә

Ышанмаған кешене.

Күңеле тар әҙәмдәргә

Һыймай кеше күңеле.

Үҙе нисек булһа кеше,

Шулай улар башҡалар,

Башҡалар ҙа үҙе кеүек

Ғәмһеҙ булып баш ҡаға.

Миңә ҡалһа, тик ышаныс

Тыуҙыра йырҙарымды.

Шуға беләм йырҙарымды

Башҡа берәү йырларын...

Йыр тыуа тик ышаныстан,

Ышанмаҫтай мәлдә лә,

Шуға йырға ышаналыр

Ышанмаҫтай бәндә лә.

Тик ышаныс матурлай бит

Бар кешенең күңелен.

Ышанмаһа, күңеле буш,

Мәғәнәһе юҡ эшенең.

Ныҡ ышанам кешегә мин,

Беләм яҡшы яғын да.

Шуға ла бит баҫып торам

Шул ышаныс һағында...

КАРУАНҺАРАЙ

*Р. Бикбайға*

*Мин ҡарайым таузарға,*

*Тауҙар за ҡарай миңә.*

*Оҙаҡ-оҙаҡ ҡарашабыҙ, –*

*Ялҡытмай икән ниңә?*

Ли Бо

Хайран-вайран ҡалып һиңә, һиңә ҡарай,

Һиңә ҡарай ике күҙем, Каруанһарай,

Әйтерһең дә, һәр тәҙрәңдән миңә тарих ҡарай,

Тарих ҡарай, тағы ҡорбан һорай.

Каруан-каруан уйҙар килә башҡа

Баҡҡан саҡта һинең аҫыл ташҡа...

Әйтерһең дә, һиңә Ленин ҡарай,

Ленин ҡарай һиңә, Каруанһарай.

Күпме генә ҡараһаң да ярай

Күҙҙәреңә һинең, Каруанһарай.

Күҙ йәшемде йәшермәйем, аҡһын, ярай,

Йәшермәйем һис тә һинән, Каруанһарай...

Һәр тәҙрәңдән, әйтерһең дә, Каруанһарай,

Бабич ҡарай, Баһау ҡарай, Шәһит ҡарай.

Каруан-каруан йылдар ҡарай, моңдар ҡарай,

Күҙ йәштәрен мөлдөрәтеп һағыш ҡарай.

Күтәреп тә һине алып ҡайтыр инем –

Таш нигеҙҙә ултыраһың, Каруанһарай.

Һәр ташыңа башҡорт ҡаны, башҡорт даны,

Күҙ йәштәре, маңлай тире һеңгән һарай.

Күпме генә ҡараһаң да, күҙең талмаҫ,

Ҡарап туймаҫ ялҡын ҡарай алтын һарай,

ялҡын һарай,

Әйтерһең дә,

Мәңгелектән мәңгелеккә

Бөйөк ҡуллы, бөйөк уйлы халҡым ҡарай...

Каруан-каруан

Йылдар ҡарай,

Йырҙар ҡарай,

Моңдар ҡарай,

Ер ҡарай,

Ир ҡарай,

Ил ҡарай...

Һорай, юрай, ялбара...

Әйтерһең дә, һаман яу бара,

дау бара...

Мин ҡарайым,

Ул да ҡарай,

Каруан-каруан һорау биреп, күҙгә текләп...

\* \* \*

Яңы дуҫтар артҡан һайын,

Иҫкеләре кәмей бара.

Ҡайһын үҙ аҫтына ала ҡайын,

Ҡайһыһынан йырағая ара.

Ит изгелек, көт яуызлыҡ,

Тигән һүҙ ҙә дөрөҫ икән –

Арҡау ебен буйға туҡыр

Йөрәк кенә көрөҫ икән.

Әкрен-әкрен үҙ киндерен

Һиҙҙермәйсә туҡый икән.

Яҡшынан да, ямандан да

Ғүмер буйы уҡы икән!..

ЗАМАН ҺӘМ МИН

«Мин», тиеп һин бик күп шиғыр яҙҙың,

Ҡайҙа замандашың? – тиерҙәр.

Ысынлап та, ҡайҙа замандашым,

Таш түгелме «мин»ең бөйөрҙә?

Ә һуң үҙем ошо замандаштың

Замандашы әллә түгелме?

Улай булһа, ниңә йырҙар таша,

Ҡулдарым һуң ниңә һөйәлле?

Көнөн эшләп, төнөн йыр яҙғанда

Тик үҙемде һөйәмме?

Аҙ ҡысҡырып, күберәк эш эшләһәм,

Түгелме мин улы осорҙоң?

Мин, заманым, тиеп ҡысҡырманым,

Йөрәгемдә заман ҡысҡырҙы...

\* \* \*

Бирсе түҙем, Хоҙай, үҙең

Кеше йәнле кешегә:

Кешеләрҙән алданып ул,

Күңеле күпме өшөгән!..

Бирҙе инде күпме дуҫтан,

Дуҫынан күп дошманы.

Йән дуҫым, тип йөрөнө ул

Күпме донъя ҡуштанын!..

Ауыр һөйәк, сабыр йөрәк

Биргәнһең, ярай, үҙең.

Ауыҙы тулы ҡан булһа ла,

Төкөрмәй ҡала түҙеп...

\* \* \*

Үҙ ҡолағым минең үҙемә таң:

Һиҙеп торам ул ни әйтерен.

Ярғанаттай булып осоп үтәм

Был донъяның теймәҫ әйберен.

Үҙ күҙҙәрем минең үҙемә шаһ:

Күрәм бары иркем сиктәрен.

Ҡарамай ҙа күрәм дуҫ күңелен –

Ете яттай күрәм ситтәрен.

Үҙ телемә үҙем оло тәңре:

Ни теләһәм, шуны әйтә алам.

Ҡыйыш ултырһам да, тура һүҙҙе

Атайыңдан ишет һин, балам.

ЙӨРӘГЕМ

Йөрәгем –

ҡәберлек минең,

Унда үткәндәр илай.

Йөрәгем –

сәңгелдәк минең,

Унда киләсәк дулай!..

ХӘСӘН ТУФАНҒА

*«Аманат» китабын ебәргәндә*

Хәсән ағай Туфанға –

Шағирҙарҙың шаһына,

Йыш ҡайтһын тип Уфаға,

Башҡорт моңо-аһына;

Ныҡ тотһон тип ҡулында

Шиғриәттең әләмен,

Етмешенсе йылында

Был яңы йыл сәләмен

Күндерәмен үҙенә!..

Күҙлек кейеп күҙенә,

Хатҡа ҡаршы яҙһын хaт,

Шул хaт булыр Аманат!..

ТӘГӘРМӘС

Бер нәмә лә юҡтан бар булмаған,

Юҡҡа сыҡмағандай бар булған.

Батырҙарҙан ерҙә батыр тыуған,

Ғаҡылһыҙҙар, тыуғас, зар булған.

Ә ғаҡыллы,

Төп-төҙ таяҡ алып,

Тоташтырған осон осона

Һәм ерҙәге яңы алға китеш

Башланған, тип була, ошонан...

Тәүге тәгәрмәсте бөккән кеше

Тарихтымы шулай бар ҡылған?

Әммә тәү дуғаны яһаған ҡул

Ерҙә тәүге бөйөк ҡул булған.

\* \* \*

Юҡ, бәхетем мине аяманы,

Мин аяған һымаҡ бәхетте.

Мин бәхеткә алтын тәхет ҡойҙом,

Ул ҡалдырҙы миңә ләхетте.

\* \* \*

Илебеҙ бер изге имән икән,

Һәр бер халыҡ – уның ботағы.

Мең тамырҙан сыҡҡан олон ғына

Мең йыл йәшәй ала ул тағы.

Һәр ботаҡта уның киләсәге,

Һәр ботағы уның ҡәҙерле.

Бер ботағы уның ҡороһа ла,

Яҡынайыр уртаҡ ҡәберлек.

Һәр ботаҡтың тамыры бар,

Ҡайһы тура – шуныһы баш тамыр.

Ҡайһы уның юлда таштар табып,

Урап үткән һайын баш ҡағыр...

\* \* \*

Йәшәр кәрәк, тиһең, йәш ваҡытта,

Яныр кәрәк, тиһең, йәш саҡта.

Ике килмәй ғүмер бер кешегә,

Былай ҙа ул, тиһең, бик ҡыҫҡа.

Ә һин әллә ниндәй иҫке-моҫҡо

Китаптарға сумып батаһың.

Әллә ниндәй таш быуатҡа китеп,

Ваҡыт әрәм итеп ҡайтаһың.

Үлек донъя менән йәшәгәнсе,

Ҡарасы һин бынау ҡыҙҙарға:

Күҙҙәрендә ниндәй тере ялҡын,

Бит алмаһы ниндәй ҡыҙарған!..

Ә һин әллә ниндәй Венера, тип,

Иҫең китеп тора таш һынға.

Етмәһә бит, шул Аллаңдың һинең

Йә ҡулы юҡ, башы йә һынған...

Һәм көләһең минән, йүләр, тиеп,

Ашығаһың матур ҡыҙҙарға.

Ваҡытың юҡ һинең һәр ваҡытта

Ҡарарға ла йондоҙ-айҙарға...

Ә китапта күпме ваҡыт ҡайнай,

Күпме ваҡыт – бынау йорттарҙа,

Күпме ваҡыт – бынау музыкала,

Күпме ваҡыт – бынау уттарҙа.

Бөтәһе лә улар кешенеке.

Кеше ҡулы, кеше аҡылы

Килеп еткән беҙгә ваҡыт булып,

Үтеп мең-мең быуат арҡылы.

Шул ваҡытҡа ваҡыт ҡалмағанда,

Ҡалһын һиңә нисек ваҡытың?..

Таш быуатҡа үҙең әйләнәһең,

Һөйләнәһең бушты, ялҡытып,

Ә бит мин үҙем дә – тере ваҡыт,

Замандарға заман ялғанған –

Минең күңелемдә дөрөҫлөгөм

Көрәш алып бара ялғанға.

Мин, үткәндәр менән байығып,

Киләсәккә ҡомһоҙ ҡарайым.

Шуға күрә мин – заманым менән,

Заманыма әле ярайым.

Минең менән йөрөй Урал батыр,

Дон-Кихот та китә ҡултыҡлап.

Осоп килә миңә дауыл ҡошо,

Ғафури ҙа килә һылтыҡлап.

Күңелемдә минең «Урал» моңо

«Ел ерәнем!» менән ярыша.

Ә «Полонез» мине ярһытҡанда,

Осһоҙ көйгә күңел ҡарыша.

Ваҡыт һис тә генә яратмай ул

Өс-дүрт атҡа менеп сапҡанды.

Бер атты мен, тип – берәгәйлене,

Ялҡын йотоп, осҡон атҡанды.

Ваҡыт атын иректерер кәрәк,

Эйәләшһен һиңә үҙ булып.

Ваҡыт яратмай ул ашыҡҡанды,

Ваҡыт хөкөмөнә ҡалдыра.

Ҡабаланды ижад һис үҙһенмәй,

Ваҡытынан элек яндыра.

Һин ваҡытты байытмаған хәлдә,

Ваҡыт етмәҫ һиңә бер ҡасан.

Уны үҙләштереү – тармаҡлау ул,

Саҡ аңланым шуны, хөрәсән!

\* \* \*

Кемделер бик яратаһы килә,

юҡһына күңел,

Юҡһына ул, мәңге һағына ул,

тик һине түгел!..

Бөткән хаҡ та нахаҡ һүҙҙәреңдән

төңөлгән күңел.

Һин ҡалдырған яра йөрәгемдә

бөтәһе түгел!..

Аҡтыҡ тамсы ҡан ҡалғансы,

ҡанғансы күңел,

Кемделер бик яратаһы килә,

тик һине түгел!..

ТҮГЕЛ!

Һөйәһе лә, һөйөләһе лә килгән

Аңлайышһыҙ, сәйер мәл етте...

Эй был сәйер, йәмле яҙ сыуағы,

Терелтерлек хатта мәйетте!

Ниңә шулай йәшлек, күкрәп үткәс,

Һәр яҙ һайын тағы киләһең?

Киләһең дә, эҫе йәштәр һығып,

Кешеләрҙән уҫал көләһең?

Көтөү менән тулы күк эңерҙәр,

Ниҙер көтә һәр ни талсығып...

Был көтөүҙән өҙөлөп төшөр ине,

Ярай әле, йөрәк талсыбыҡ

түгел!..

ИҪТӘЛЕКТӘР УТРАУЫ

Беҙ шундай йәш, ғәмһеҙ инек,

Шундай йәшел ине утрау.

Ат аҫтында ошо тирәклектә

Усаҡ яғып йәшлек ултыра.

Тормош йылғаһында ул төндәрем

Ваҡ-ваҡ утрау булып ҡалғандыр.

Һәм һайыға барған һайын йылға,

Ул утрауҙар ҡалҡа баралыр.

Шул утрауҙа үҫкән сәскәләрҙең

Хуш еҫтәре һаман иҫертә...

Тормошто бит Фалес тиккә генә

Һыуҙан башламаған, күрәһең.

Мәңге аға, мәңге тынмай һыу.

...Бөтә ғүмер тик төш кеүек

Килеп баҫты башым осона.

БӨРКӨТ

Ҡанатында – күктәр һалҡынлығы,

Ҡарашында – тауҙар һағышы.

Туңып ҡалған уның күҙҙәрендә

Болоттар һәм йылдар ағышы.

Йоҡомһорап шулай төш күрәме,

Сикһеҙ уймы упҡан бөркөттө?

Ҡапыл ғына уның хыялдарын

Бала-саға шулай өркөттө.

Кемдер бына икмәк һондо уға,

Ниндәй тәм тапҡан ул икмәктән?

Оялғандыр, бәлки, үҙ затынан;

Бөркөтмө һуң бөркөт ситлектә?

БАЛА САҠ ДЕТАЛДӘРЕ

Иҫке китап биттәренә

Яҙа инек дәрестәрҙе.

Туңа ине ерек ҡара,

Боҙға ҡоршап хәрефтәрҙе.

Мәхмүт бабай толоп кейгән,

Уҡый беҙгә Пушкиндарҙы.

Хәтерләһәң, һуш китерлек

Асҡа үткән буш көндәрҙе.

Күтәртәләр ине аттар –

Аҫып ҡуйҙыҡ бауырынан.

Ҡойроҡ аҫтын ҡоҙғон суҡый –

Һелтәй алмай ауырынан.

Кәбән төбө ҡарын соҡоп,

Бармаҡ туңып, ҡанап бөтә.

Бисә-сәсә, бала-саға

Башаҡ сүпләп донъя көтә...

САБЫЙ ЙОҠОҺО

*Ҡыҙым Гөлнараға*

Мин көнләшәм ҡайсаҡ Сальериҙан,

Юҡ, Моцарт та булмаҫ кешенән:

Уртаса бер фотограф та хатта

Бәхетлерәк була эшенән.

Уға ла бит тормош, был тәбиғәт

Үҙенең бер бөйөк мәлдәрен

Бүләк итеп ҡуя ҡайһы саҡта:

Бына ҡыҙым, тибеп мендәрен,

Башы түбән, иҙрәп йоҡлап ята,

Әсәһенең сығып ҡуйынынан.

Юҡ, ҡулҡайын түгел, бер тәпәйен

Ташлап ятҡан уның ҡуйынына!..

Был тиклем дә мәрәкәне миңә

Ҡалай итеп тотоп ҡалырға?

Ҡайҙа миндә Леонардо ҡулы

«Мадонна һәм ҡыҙы»н яҙырға?

«Бите – алма, ирендәре – сейә,

Ә ҡулдары – аҡҡош ҡанаты», –

Тигәйнем дә... Был тапалған һүҙҙәр

Ни генә һуң бирһен аңлатып?

Теләһәң, һин сәсең йолҡоп ила,

Был илаһи бер мәл юғалыр,

Осоп китер күккә фәрештәләй,

Көнләшеүем минең шуғалыр...

Ҡабатланмаҫ ошо матурлыҡты

Күрә алмаҫ үҙе, Гөлнарам.

Тик атаһы күрә күҙ йәш аша

Был донъяла шундай гөл барын...

\* \* \*

Ахмаҡлығын күреү өсөн ахмаҡтың

Аҡылы ла еткән хатта ахмаҡтың.

Аҡыллының күреү өсөн аҡылын

Кәрәк икән байтаҡ көсөң-аҡылың.

ҠАШҠАР

*(Ике хәтирә)*

*Рауил Бикбаевҡа*

Яуа йәш ҡар. Ята ҡартлас Ҡашҡар,

Үлем тулғағында тартышып.

Мөлдөр-мөлдөр ирей яҡты донъя,

Күҙ йәшенә ҡырпаҡ ҡар ҡушып.

Алам-һалам, иҫке бишмәттәргә

Сорнаған да бала-сағалар,

Һуңғы ҡабат уны һыйларға тип,

Өйҙәренә тороп сабалар.

Килтерәләр уға ҡалъяһын да,

Ҡаласын да – эҫе-һалҡынын.

Йәл түгел һис хатта тәм-томоң да –

Күңеле киң малай халҡының.

Тик Ҡашҡарҙың унда юҡ ҡайғыһы –

Йотһа, йота йәш ҡар бөртөгөн

Һәм хәтерләй эт хәтере менән

Үткәндәрҙән хәтәр бер көндө:

Ул көн уға мәхшәр төш тә кеүек,

Булмаҫ эш тә кеүек ғүмерҙә.

Тик ошо көн һаман әрнеп яна

Бүре теше батҡан һеңерҙә.

Бүре теше ише ул көн һаман

Монар аша ҡарай тонйорап.

Тик алышта бүре үҙе ауҙы,

Яллы ҡояш төҫлө ҡанһырап!..

Һәм хәтерҙә тағы бер хәтирә:

Күл өҫтөнән томан аҡҡаны,

Бер ҡанаты һынған ҡыр ҡаҙының

Ҡамыш араһында ятҡаны.

Ҡыр ҡаҙы ла, һыуҙы ҡанға буяп,

Ята ине шулай тартышып.

Алһыу таң ҡыйылған төҫлө ине,

Ҡанатына ҡырпаҡ ҡар төшөп...

Юҡҡа уны шул саҡ хужаһына

Алып сыҡты йөҙөп, күл аша.

Шул әрнеү – күл, ахыры, уның менән

Мәңгелеккә бөгөн хушлаша!..

Һынған ҡанат менән бүре теше –

Хурлыҡ менән бергә батырлыҡ! –

Ике күҙҙән, ике иҫтәлектәй,

Һуңғы ҡабат һыҡрай матурлыҡ...

\* \* \*

*Хәсән Туфанға*

Егерме йыл ғүмереңде һинең

Урлағандар. Беҙ ҙә урлайбыҙ.

Беҙ кәңәшкә мохтаж,

Һиңә мохтаж.

Ышанабыҙ һиңә. Ҙурлайбыҙ.

Һин тауышы, моңо заманыңдың,

Намыҫы ла уның һин генә.

Ҡабатланмаҫ Туҡай,

Таҡташ һымаҡ,

Табынабыҙ һинең һүҙеңә.

Бар берәүҙәр –

һинең ҡорҙаштарың,

Һине һатып, үҙен һаҡлаған.

Ишегенең ҡайҙа асылғанын,

Юҡ, белмәйбеҙ әле беҙ һаман.

Һинең уй һәм хис туфанын ғына

Йөрөтәбеҙ һаҡлап, табынып.

Намыҫыбыҙ, тиеп киләбеҙ беҙ,

Һинең уттарыңдан ҡабынып.

Һәр секундың һинең һанаулы,

Ваҡыт, эйе, түгел аяулы...

Тик бәхетле һин беҙ килгәндә,

Уйҙарыңды һинең белгәнгә.

Йәштәш булмаһаҡ та,

һин йәштәш!

Ә бәхетһеҙ һинең ҡорҙашың...

Тупһаһына аяҡ баҫмабыҙ.

Ул дан өсөн дуҫ ҡанын да

ҡоя алған,

Урын өсөн һатҡан йырын да.

Беҙ – шағирҙар,

Шиғриәттә шиғыры шағирҙың.

Һиңә киләбеҙ,

Һине һөйәбеҙ!

Шиғыр байрағын беҙ

һатлыҡ ҡулдан түгел,

Һеҙҙең ҡулдан ғына алырбыҙ.

Һеҙҙең эшсән, саф

ҡулдан алырбыҙ.

ШОПЕН ЭТЮДЫ

Йә юрғалап,

Йә һырғалап ҡарҙа,

Көмөш ҡылдар тартҡан төҫ менән

Һепертмә ел –

Эй был Рихтер бармаҡтары –

Елә-саба дала өҫтөнән.

Тау шишмәһе –

Эй был Рихтер бармаҡтары –

Ваҡ таштарға мең ҡат ҡаҡлығып,

Сылтыр-сылтыр,

Гәлсәр сыңын сәсеп,

Елә-саба алға атлығып.

Был ысынмы?

Әллә сихырмы был?

Әллә өн был,

Әллә төш кенә?

Ни булһа ла булған:

Кеше киткән,

Ҡалған бары ҡылған эш кенә...

ӘСӘ

*А. Дункан иҫтәлегенә*

Төнө буйы диңгеҙ күкрәне,

Төнө буйы диңгеҙ дуланы.

Төнө буйы йоҡлай алмайынса,

Яңғыҙ әсә, һине уйланым.

Төнө буйы ҡара шәл бөркәнеп

Һин ултырҙың диңгеҙ ярында.

Таң атҡанда ҡара толомдарың

Салландылар, тауҙар ҡарындай.

Төнө буйы оҙон толомоңдо

Туҙҙырҙы ла елдәр тараны.

Ләкин елдәр, улар баҫалманы

Күңелендәге тәрән яраны...

ЕҪТӘР ХАҠЫНДА

Бер көн шулай,

Юлда йөрөп ҡайтҡас,

Кис ултыра инем парткомда.

Ҡапыл шул саҡ

Тыҡ-тыҡ килгән тауыш

Ишетелде ишек артында.

Мин боролдом:

Сибәр иҫәпсе ҡыҙ

Тора ине баҫып танауын.

(Танауынан әллә ҡан китепме,

Туҡтатырға итә ҡанауын?)

— Ни булды? – тип,

Ҡурҡып, ырғып торҙом,

Ҡулъяулыҡты тартып алдым мин.

Ә ул:

— Уф, ниндәй еҫ сыға? – тигәс,

Бик уңайһыҙ хәлдә ҡалдым мин.

Аптыраным...

Ә үҙенән уның

Хушбый еҫе аңҡый бүлмәгә.

Шунда ғына минең иҫкә төштө:

— Силос еҫе! –

Шуны белмәгән!

Ә ҡыҙ,

Йәлләү ҡатыш ғәжәпләнеп,

Килеп баҫты ла тап ҡаршыма:

— Нисек, – тине,

Түҙеп йөрөйһөң һин

Шул еҫтәргә шағир башыңа?..

Мин саҡырҙым шул саҡ бер шиғырҙы,

Шағирҙы, тим, шиғыр яҡлаһын:

— Бөтә еҫкә түҙеп була, – тинем, –

Тик эшһеҙлек еҫе сыҡмаһын!..

АҠЫЛҒА УЛТЫРЫУ

Үҙ ҡәҙерен белмәгәндең

Беләм ҡәҙерен.

Үҙен үҙе һөймәгәнде

Һөйәм хәҙер мин.

Үҙен баһалай белмәҫтең

Баһаһы – күпкә.

Үҙен күтәрмәҫте генә

Күтәрәм күккә!

ТӨШ

Бейешәләр үләнкәйҙәр

Әсәм ҡәберендә.

Бер кем дә юҡ унан башҡа,

Тик ул – бәғеремдә.

Эй, айғынам! Ҡойсо, ҡойсо

Көмөш шарабың, –

Яҙмыш еле ташҡа бәрҙе

Күңел карабын...

Килтерһәнә, умырзаям,

Әсе кәсәмде, –

Эсәйемсе, нурға бутап,

Йәшен әсәмдең!..

\* \* \*

Зарланмайым заманыма,

Күҙен һирпеп ҡараһын,

Күҙ йоммаһа юлдарыма,

Үҙе күрер сараһын.

Һәр замандың үҙ заңы бар:

Тантанаһы, хурлығы,

Түбәнлеге, бейеклеге,

Ваҡлығы һәм ҙурлығы...

Заманына – һәр кем бала,

Ҡабатлай заман холҡон:

Күтәрәм мин бөтәһен дә,

Күтәргән кеүек халҡым!..

\* \* \*

Инде быйыл да мин яҙҙы күрһәм,

Тәгәрәһәм ҡыҙыл үләнгә,

Тын да алмай ятһам, күккә ҡарап,

Иҫәпләмә мине үлгәнгә...

Субыр-субыр күҙҙән йәшем аҡһа,

Аҫылынып ҡалһа ҡыяҡҡа,

Уйлама һин, ҡайғы күтәрмәй, тип,

Күтәрәм мин – сабыр ул яҡҡа.

Тик белмәйем: тағын да бер яҙым

Насипмылыр миңә, юҡмылыр?..

Насип булһа, ысын бер һүҙеңдән

Бар шиктәрем һиңә юҡ булыр.

МАСКАРАД

Меңдәрҙән бер яңы йыл тағы ла,

Үткәрәләр тағы маскарад.

Күҙ алдымдан минең йылдар үтә –

Хистәремдә минең хас парад.

Ҡайҙан табып, ҡағыҙ кейем күреп,

Кейеп алған берәү сабата.

Семер-семер килеп, йөрәгемдә

Сабаталы бала саҡ ята,

Шул бала саҡ бөгөн күңелемде

Дер һелкетеп, хистәр ҡуҙғата.

Сабаталы ауыл малайының

Сабаталы көнөн уйлата:

Уртаһында ауыл баҙарының

Сабаталар үреп ул һата.

Сабаталар һатҡан аҡсаһына

Ул китаптар һатып апҡайта,

Һатып алып ҡайтҡан китаптарын

Ай аҫтында уҡый. Ай бата,

Ай батҡанға һис тә ҡайғырмай ул –

Таң атҡанда татлы йоҡлата.

Ай батҡандың һуңы таң ата ла

Йоҡоларҙан шундуҡ уята.

Ул күтәрткән яңғыҙ аттарына

Кәбән төбөн соҡоп апҡайта.

Бесән саба, кәбән ҡоя йәйен,

Урман киҫеп, ҡуна ул ята.

Башаҡ йыя,

Мәктәбенә йүгерә –

Аяғында һәр саҡ сабата.

Баҫыу ҡапҡаһының төптәрендә

Саң туҙҙырып бейей сабата.

Ҡатыҡ, үлән ашап, ғашиҡ булып,

Сабаталы ҡыҙҙы оҙата.

Сабаталы тәүге мөхәббәтем,

Сабаталы минең бала саҡ.

Бал-маскарад түгел, хистәремдә

Ул бер парад булып ҡаласаҡ.

КӘКҮК ТӨНДӘРЕ

Шиғырҙарға бары төнөм ҡала,

Кешеләргә биреп көнөмдө.

Ә шулай ҙа сикһеҙ хәтер ҡала,

Күпһенһәләр кәкүк төнөмдө.

Эй, кешеләр! Тартып алмағыҙсы,

Ҡалдырығыҙ аҡтыҡ төнөмдө, –

Арып-арманһыҙ булып ҡалғансы

Һеҙгә бирҙем бөтә көнөмдө!

КЕМ ӨСӨН НИ ЭСЕРГӘ?

*(Шаярыу)*

Ҡауышып та яратмаған

Кешеләр була,

Яратып та ҡауышмаған

Кешеләр була.

Кешеләрҙең ҡайһы өсөн

Ни һуң әсәйем:

Ҡуян ҡанындай сәйенме,

Әлләсе – мәйен?

Яратҡандар ҡауышһындар! –

Шул минең әмер.

Улар өсөн харам түгел

Йотһаң да хәмер!..

КӨҘ НАҒЫШЫ

Йәй – йән күрке. Тотош хазина – ҡыш,

Яҙ – һабантуй. Моңһоу – көҙ генә.

Көҙҙөң тымыҡ һары һағышына –

Нағышына көҙҙөң түҙ генә!

Ә шулай ҙа көҙҙә күпме йәм бар,

Һүҙ әйтмәгеҙ, зинһар, көҙөмә.

Осар ҡоштар сәфәр сыҡҡанда мин

Асылыма ҡайтам – үҙемә.

Япа-яңғыҙ йөрөп урмандарҙа,

Һемергәндәй утлы ялҡынды,

Мул емешен йыя көҙөн кеше

Ҡояш һымаҡ алтын аҡылдың.

\* \* \*

Тауҙар ҡыҫа мине,

киңлек етмәй,

Етмәй бында миңә иркенлек.

Шул тауҙарҙы этәрәһем килә

Ике яҡҡа

Ҡамыш ярып барған шикелле.

Ярай әле, рәхәт, диңгеҙе бар,

Аръяғында юҡ тик иркенлек.

Унда ошо кипаристар һымаҡ

Манаралар тулған эркелеп.

Таң әтәсе менән бергә тороп,

Аҙан әйтә таңын мәзиндәр.

Алла ҡоло бул, тип, мәңге, мәңге,

Ыңғыраша унда күп илдәр.

ХАКИМДАР ҺӘМ ШАҒИРҘАР

*Рәсүл Ғамзатовҡа*

Еңел түгел ерҙә шағирҙарға,

Ә шулай ҙа улар булмаһа,

Иман һаҡланмаһа был донъяла,

Халыҡ ғәме – йырҙар тыумаһа,

Ҡылыс менән генә айбарланып,

Ни һуң ҡылмаҫ ине хакимдар,

Ил сиктәрен белмәҫ хаҡ һүҙҙәрҙе,

Әйтер ине икән, йә, кемдәр?!

Кемдең теле данлар ине илен,

Ил ҡурсырлыҡ итеп ирҙәрҙе

Илен хатта Шамил һаҡлай алмай,

Ә шағиры яулай илдәрҙе!

ТАШ КҮМЕР

Күңел ҡатҡан ҡара таш күмерҙәй:

Тере сәскә, тере үләндәр.

Бынан мең-мең, миллион йылдар элек,

Йәшәгән дә шиңгән – үлгәндәр.

Көндөҙ йондоҙ күргән күҙҙәр генә

Күрһә күрер ҡалған эҙҙәрен:

Ал сәскә, тип, күк сәскә, тип атар,

Абаға, тип атар үҙҙәрен.

Тик балҡымаҫ улар таң атҡанда,

Алғанда ла былбыл алҡымдан!..

Бары утҡа бырғыт таш күмерҙе,

Ҡорос ирер ҡалған ялҡындан!..

\* \* \*

Тибә-тибә лә бер туҡтай йөрәк,

Һанаулы шул йөрәк тибеше.

Оҙаҡ тормай фани был донъяла,

Китә кеше, ҡала тик эше.

Үтә йәшлек, бөтә мөхәббәт тә,

Алып ҡалып булмай еңешеп.

Тик уның да, күкрәп сәскә атһа,

Сәскәнән һуң ҡала емеше.

Ләкин күңел күпте теләй! Етмәй

Өлөшөңә төшкән көмөшөң.

Бәхетең дә, бәлки, шулдыр һинең?

Һөйә белһәң, һөй һин, һөй, кешем!..

ТОРНАЛАРҒА ТАБЫНЫУ

*Тимергә*

*Күктәге торнаға ышанып,*

*Ҡулыңдағы сәпсекте ысҡындырма...*

Мәҡәл

Кисеү бирмәҫ йылға юҡ юғын да,

Тик кисеүҙәр эҙләп торманым.

Кемгә шәптер усындағы сәпсек,

Мин артынан ҡыуҙым торнаның.

Артылһам да инде ғүмер тауын,

Ултырған юҡ һаман аҡылға:

Дәрт-ҡомарым торна көҫәй һаман,

Ә сәсемә ҡунған аҡ ҡылған...

Сал сәсәнем күргән ырыҫлы ҡош

Был донъяла инде бар һымаҡ.

Ә шулай ҙа йөрәк ҡағып елһен

Яйҙаҡ менгән бынау арғымаҡ.

Ялбыр ялы яурыныма ятһын,

Ел һыҙырһын, әйҙә, маңлайға.

Тормоштан бер бәйге тейер, бәлки,

Ҡылған сәсле сая малайға!

\* \* \*

Тулҡынлана, шаулай аҡ ҡайын,

Толомдарын елгә туҙҙыра.

Ботағына уның кәкүк ҡунып,

Яңғыҙлыҡта ғүмер уҙҙыра.

Саҡыра ла кәкүк, әй, саҡыра,

Саҡырыуын бер кем ишетмәй.

Зарлы ҡошто парлы ҡоштар, ахыры,

Үҙ янына һис тә иш итмәй.

Тик мин генә, кәкүк моңон тыңлап,

Моңһоуланам кәкүк айында.

Һин шул ҡайын булһаң, кәкүк булып

Ҡалыр инем ошо ҡайында.

\* \* \*

Үткәндәрҙә – барыһы үткәндәрме?

Бөгөнгөмө барыһы – бөгөндә?

Киләсәкме барыһы – киләсәктә?

Түгел дә!..

УРТАСАЛЫҠ

Ил ағаһы әйткән бәҫле һүҙ тыуғандай,

Яҡшы йырҙар тыуһа – һөйөнәм.

Булмаҫ йортҡа бөкрө бил тыуғандай,

Яман таҡмаҡ тыуһа – көйөнәм.

Сикһеҙ шатлыҡ – яҡшы шағир тыуһа,

Был – йыр ағасының япрағы!..

Сикһеҙ ҡайғы – яман таҡмаҡ тыуһа,

Был – кимереү тамыр-тупрағын.

Яҡшы-яман күҙгә бәреп тора,

Тик күҙ етмәй үҙәк-сереккә.

Иң хәтәре ошо серек икән,

Имәнде лә ҡыла ереккә...

Әйләнә бит имән ереккә...

\* \* \*

Ниндәй ай был, ниндәй яҡты ай был!..

Дәфтәреңде алда ҡуйындан,

Тот та шиғыр яҙ һин ат өҫтөндә

Һәм йәшлегең үтһен уйыңдан.

Йәшлек, йәшлек! Тороп ҡалдың мәллә

Баҫыу ҡапҡалары төбөндә?

Юҡһа, ниңә, түгелерҙәй булып,

Ташып киләһең һин күңелдә?

Бына йыйылыштан сыҡҡас, бер аҙ

Ҡарап ултырҙым да йәштәрҙе,

Әллә нишләп китте тиле күңел,

Әллә инде тағы йәшәрҙе?

Юҡ, ахыры, тальян ғәйеплелер...

Түҙмәйенсә мендем атыма.

Йән ҡалғансы саптым, шундай саптым,

Ҡарамайса алдым-артыма!..

\* \* \*

Ниңә, тиһең, йөҙөң ағарған,

Ниңә, тиһең, нурһыҙ күҙҙәрең?

Һуңғы ҡабат, дуҫым, йылмайып,

Бысаҡ һымаҡ сәсте һүҙҙәрен.

Был яранан ауыр яра юҡ,

Был яраны юйыр сара юҡ.

Яҡынайыр инде ара юҡ,

Бынан ҡара инде ҡара юҡ.

Дуҫлыҡ ауыр – тамсы кер ҡунһа,

Йәбешмәй ул тағы, бер ҡупһа,

Дуҫ ҡәҙере бары – дуҫлыҡта,

Ҡәҙере юҡ уның уҫлыҡта.

БАЙТИРӘК

Ник шаулайһың шулай, байтирәгем,

Шомланғандай үҙең-үҙеңдән?

Аңлау ауыр миңә аһтарыңды

Был яманһыу ғүмерем көҙөндә.

Ҡасан ғына әле мин үҙеңде

Сираҡ буйы сабый сағыңда,

Күм-күк боҙ аҫтынан алып ҡайтып,

Ултыртҡайным зәңгәр яҙымда?..

Хәҙер инде олоноңдо баҫты

Һәр ороңдан сыҡҡан елдәүек.

Улар һинең һырғый ботағыңды

Ҡайырмаҡсы тәүге елдә үк...

Олоноңа хатта оронмаҡсы,

Шауҙырлатып шулай бик эре.

Беләм: улар үҙҙәре лә ҡорор

Һәм һине лә итер бөк(ө)рө!..

Юҡ, шомланма улай, байтирәгем,

Инде белдем хаҡын һәр шауҙың:

Иртәгә үк ҡырҡып ырғытырмын

Артыҡтарын һырлан шаршауҙың.

ҠАРАЛАМАМ

Яңылыштан минең эш дәфтәрем

Ҡулығыҙға килеп эләкһә,

Соҡсонмағыҙ яҙған-һыҙғанымда,

Тапҡан һымаҡ ҡоҙғон үләкһә...

Һеҙгә улар бер ни әйтмәҫ-түкмәҫ,

Тик үҙемә танһыҡ үҙ серем.

Ҡараламам – ҡара тирем генә,

Аҡ тоҙон мин аҡҡа күсерҙем.

Юлламағыҙ яҙған юлдарымдан

Уйҙарымдың ебәк таҫмаһын,

Ҡойған ҡылысым бит үҙем менән,

Бында ҡалған бары ҡаҫмағы...

\* \* \*

Күңел үлгән, күңел төңөлгән дә

Тере хистәр күптән күмелгән.

Бер ниндәй көн, бер ниндәй төн хатта

Серле уйҙар һалмай күңелгә...

Күңел, гүйә, көнгә тороп ҡалған

Мәғәнәһеҙ, ғәмһеҙ ярты ай.

Аҡтарылып боҙҙар киткәндән һуң

Аҙашҡан бер боҙҙай ялтырай...

Ялтырай ай һалҡын күк йөҙөндә,

Кәрәкһеҙ бер ҡылыс шикелле.

Нуры ла юҡ, йыры ла юҡ уның,

(Тик үткәндәр генә һөйкөмлө)...

\* \* \*

Ярай әле композитор түгел, –

Шул яғыма минең шөкөр ит!

Ярты төндә ҡайтып, көй уйнаһам,

Нисек итеп түҙер һуң инең!..

Әле былай бер ни кәрәк түгел,

Ҡағыҙ-ҡәләм булһа, шул еткән.

Кухня йәки туалет та миңә

Бына тигән бүлмәм шул икән...

Әгәр ҡайтып роялдә уйнаһам,

Миңә нисек түҙер инегеҙ?..

УРАЛ УРМАНЫ

*Әхмәт Лотфуллинға,*

*Ленинградтың рус музейында*

*тәүге осрашыу иҫтәлеге итеп*

О Рембрандт! Бөйөк әүлиә һин,

Күрһәң икән Урал урманын,

Керһәң икән уның төпкөлөнә,

Кәмһенмәҫ тә ине ҙур даның.

Хайран ҡалып ҡарап торор инең

Ҡарағайҙың һәр бер быуынын,

Һәр бер быуынында ҡарағайҙың

Тылсымлы бер һүрәт тыуыуын...

Ҡарағайҙар һәм беҙ, ҡырағайҙар,

Бергә үҫтек, бергә шауланыҡ,

Сәнғәт серен, юҡ, китаптан түгел,

Тәбиғәттән – төптән яуланыҡ.

Әй, тәбиғәт! Бармы һиндәгеләй

Шундай оло сәнғәт донъяла?

Ҡосағыңа алһаң, беҙ әле лә

Һинең алда – сабый бер бала...

Индермәне беҙҙе залдарына

Эрмитаждар һымаҡ һарайҙар.

Тик ботаҡтар уйымынан беҙгә

Әҙәм күҙкәйҙәре ҡарайҙар.

Быуын-быуын булып тарих ҡарай –

Ҡанлы-данлы халҡым тарихы.

Батыршаның ҡанмаҫ үсе ҡарай,

Салауаттың – һынмаҫ рухы!..

Күңел күҙең һинең һуҡыр булһа,

Маңлай күҙең – ботаҡ тишеге.

Мәңге йәшел Тормош ағасына

Күңел күҙең менән баҡ, кешем.

Һин күрерһең унда ғалимды ла,

Залимды ла – Тәфкил-Батыйҙы,

Бер әсмүхә сәйгә ерен һатҡан

Әпкәләйҙе йәки һантыйҙы!..

Барыһы бар Тормош ағасында:

Быуындарҙы быуын тыуҙырған,

Батырҙарҙан батыр тыуған ерҙә,

Ҡурҡаҡтарҙан ҡурҡаҡ уҙҙырған.

Соғоллоҡта бына тиңһеҙ сәсән,

Йөҙ һырҡайы, гүйә, урайы,

Мәңгелектең, гүйә, аһын түгә

Ҡулдарына алған ҡурайы...

Урал батыр Аҡбуҙатын менеп,

Замандарҙан саба замандарға,

Йәншишмәһен бөркөп тереклеккә,

Фауст ише Ергә ул баға...

Шаула, шаула, Урал урманҡайы,

Сығам һинән нурға төрөнөп,

Үҙ-үҙемә мәхлүк бер көйөк тә,

Хатта бер бөйөк тә күренеп...

Ҡарағайға ҡарап, хайран ҡалам:

Уйҙарыбыҙ беҙҙең – уртаҡтар.

Һәр быуынға ҡояш нурын биреп,

Бик аҡыллы үлгән ботаҡтар...

О Рембрандт! – Бөйөк әүлиә һин,

Күрһәң икән Урал урманын,

Керһәң икән уның төпкөлөнә,

Ҡулдан төшмәҫ ине ҡоралың!

\* \* \*

Һин – минең йәшлек менән

Хушлашыуымдыр инде.

Һуңғы наҙҙар менән генә

Ҡауышыуымдыр инде.

Йәшлек былай үкенескә

Ҡалыр тимәгән инем,

Үкенескә генә ҡалды

Ярты ғүмерем минең.

Ярай әле, хәтерләргә

Бергә үткән юлдар бар –

Йөрәгемә ҡан һауҙырған

Һин тыуҙырған йырҙар бар...

\* \* \*

Ҡотормағыҙ, ҡыҙ-ҡырҡын,

Егет-елән елләнер.

Барығыҙ ҙа йоп булып,

Нәҫелегеҙ түлләнер.

\* \* \*

Ерҙә күпме байлыҡтар:

Алтын, көмөш, аҫыл таштар,

Ерҙә һөйөү, ерҙә үс тә бар,

Ерҙә ерҙең үҙен үртәп утта,

Үртәп утта бер минутта

Юҡ итерҙәй хәтәр көс тә бар.

Ерҙең үҙәгендә ҡайнап ятҡан,

Түҙмәйенсә фонтан атҡан,

Бар һәләкәт, вәхшәт бураны,

Йәшеренеп ята ерҙең ураны.

\* \* \*

Һин янғанда дуҫың янмаһа,

Уртаҡ маҡсат тороп ҡалмаһа,

Оло булһа дуҫың дуҫлыҡтан,

Бәләкәйһә дуҫың уҫлыҡтан,

Яманыраҡ дуҫың дошмандан,

Ялғаныраҡ дуҫың ҡуштандан,

Көнсөллөк тик уның күңеле,

Шатлыҡ уға – һинең еңелеү,

Йылмайып килһә лә алыҫтан,

Баҙын ҡаҙыр һиңә ул аҫтан.

Тар күңелгә дуҫың һыямы,

Ҡайғыңды ул ҡайғы тоямы?

\* \* \*

Тереләй ҙә, үлеләй ҙә

Тыуған-үҫкән ер тарта.

Һуңғы өмөт нуры булып,

Зиһендәрҙе яҡтырта.

\* \* \*

Ниңәлер мин ҡурҡам осрашыуҙан:

Осрашыу бит булыр хушлашыу.

Еңелерәк булыр ине, бәлки,

Почтальонға бары хaт ташыу!

Мин өҙөргә ҡурҡам ер гөлдәрен –

Ғүмергә бер сәскә аталар.

Ә беҙҙең бит яҡын араларҙа

Юлдар түгел, йылдар яталар.

Нишләргә һуң миңә? Бар барлығың

Тик минеке булһа, ҡәҙерлем?

Миндәй аҙғын, һантый нәфселәргә

Ҡорбан булырға һин әҙерме?..

\* \* \*

Ҡулымда таш.

Ул сфинкс кеүек миңә.

Сылтыр шишмә

шулай яһаған.

Минән әллә күпме

яуап һорай –

Һәр һорауы хаҡлы баһаға.

Ул бер заман

бейек ҡая булған,

Хәҙер бына һыя усыма!..

Һыу ашаған,

елдәр киҫкән уны –

Ниндәй кәртә түҙһен

заман – юлсыма...

Юҡ, һыу уны,

Ҡаҡмай-һуҡмай ғына,

Наҙлы ҡулы менән иркәләп,

Мең-мең йылдар буйы

йыуған уны,

Төштә,

һәр кис, һәр бер иртәлә...

ҺУҢҒЫ ХӘБӘР

Әллә ниңә бик йөрәкһеп көттөм

Был тетрәткес һуңғы хәбәрҙе.

Иҫән-һаумы?

Ҡасан ергә төшөр?

Бөттө!

ТАСС хәбәре үлем ебәрҙе...

Яҙып бөтөлмәгән юлдар ҡала шулай,

Осланмаған юлдар ҡалалар.

Йәйләнмәгән йәйләүлектәр ҡала,

Төҙөп бөтөлмәгән ҡалалар...

Бүләк ителмәгән гөлдәр ҡала,

Әйтелмәгән һүҙҙәр ҡалалар.

Ебәрелмәй, хаттар тороп ҡала,

Тыумайынса ҡала балалар.

Ғүмер буйы көткән бәхет көнө ҡала,

Үкенестәр тороп ҡалалар,

Үбелмәгән алһыу ирендәр,

Бүләк ителмәгән сирендәр.

Ер һауаһы әллә етмәнеме,

Бәхет үтә оло булдымы?

Түҙемлектең әллә сиге етеп,

Әжәл үҙе килеп ҡундымы?

Илем бөркөттәре –

Өс бөркөтө,

Өс бөртөгө сикһеҙ Йыһандың,

Кеше рухы!

Һин барыбер еңдең,

Үлемһеҙлектәргә юл һалдың!

Тик бәхетте күрмәй,

Күҙ-ҡаш араһынан юғалдың.

Яҙып бөтөлмәгән юлдар ҡала,

Юлдар ҡала ослап бөтөлмәй.

Ашыҡ, кешем,

Яҡшы эш эшләргә,

Үлем килә, үҙе көтөлмәй.

Дүрт күҙ менән көттөк һеҙҙең

Ергә, Ергә, Ергә ҡайтыуҙы.

Кем уйлаған Ергә төшөп етмәй,

Өс тағандай, гүрҙә ятыуҙы...

Һөйөнөстәр менән көйөнөстәр,

Туй күлдәге менән кәфендәр –

Бөтәһе лә бергә йөрөй шул ул.

Алырымҡош менән Бирмәмҡош

Икән дәһә, ай-һай, был тормош.

\* \* \*

Ултыраһы ине лә бер

Оса торған балаҫҡа,

Осаһы ине, осаһы

Әллә ҡайҙа – алыҫҡа!..

\* \* \*

Идеал юҡ. Бар тик бары

Уға булған ынтылыш.

Уға булған ынтылышты

Тыуҙырған тик был тормош.

Бик тоғро булғың килһә,

Уның әйткәнен эшлә,

Эшләмә тик эшләгәнен...

\* \* \*

Ул шағир бит! Бының өсөн уны

Бер ҡасан да ғәйеп итмәгеҙ.

Икеләтә йөктө тартып бара икән,

Өсөнсөһөн унан көтмәгеҙ.

ВАҠЫТ

Ваҡытың юҡ һинең һәр ваҡытта –

Бушҡа үткән йәшлек ваҡытың.

Шуның өсөн ваҡыт урлайһың һин,

Бик күптәрҙе бушҡа ялҡытып.

Ваҡытың юҡ һинең һәр ваҡытта –

Гел сәғәткә ҡарап тораһың.

Сәғәтеңде алға борам, тиеп,

Гел ваҡытты артҡа бораһың.

Ваҡытың юҡ һинең һәр ваҡытта –

Ваҡыттан һин артҡа ҡалаһың.

Ваҡытында бик күп ваҡытыңды

Бик ваҡытһыҙ һыуға һалғанһың...

ЕСЕНИНҒА

Әҙерләнгән булған бөтәһе лә алдан

Был донъянан һиңә китергә.

Мөмкинме һуң нескә кешнәп сапҡан тайға

Заман атын ҡыуып етергә?

Бөтәһе лә әҙерләнгән булған

Был донъянан һиңә китергә.

Мөмкинме һуң саф һөйөүҙе ерҙә

Ғүмер буйы сарсап көтөргә?

Йөрәгеңә баҫып бейегәндә

Донъя бейеүҙәрен Дунканың,

Башына ла, бәлки, килмәгәндер

Атылырға торған вулканың...

Бөтәһе лә әҙерләнгән булған...

Был донъяға барыһын биргәнһең.

Алмашына бары ғазап, һағыш,

Бәғерһеҙлек кенә күргәнһең.

Шуға ла шул һинең йөрәк менән

Илаған ер,

Һыу, күк, һауалар.

Үкһеп-үкһеп илаған бар донъя –

Күҙ йәштәрең

Шифа ямғыр булып яуалар.

\* \* \*

Һай, Салауат, Салауат!

Аҡһаҡалдар соғоллоғо – Салауат,

Ир-егеттәр оһоллоғо – Салауат,

Батырҙарҙың таҫыллығы – Салауат,

Матурҙарҙың аҫыллығы – Салауат!

Һай, Салауат, Салауат!

Тыуған илдең ҡото – Салауат,

Тыуған ерҙең ҡото – Салауат,

Башҡортомдоң ҡаны – Салауат,

Хөр халҡымдың даны – Салауат!

Һай, Салауат, Салауат!

Урыҫымдың дуҫы – Салауат,

Ырыҫымдың бәҫе – Салауат.

Сабыйҙарҙың сафлығы ул, Салауат,

Ағым һыуҙың паклығы ул, Салауат.

Һай, Салауат, Салауат!..

\* \* \*

Һин донъяны танып белмәгәндә

Ул һинеке түгел – ят һиңә...

Ә таныһаң – ошо таныуың да

Мәңгелектән килгән хaт һиңә.

Мәңгелектең бөйөк мөхәббәте

Бар иткән бит һине, эй, кешем!

Һин замандар ағасынан тыуған

Шул ҡөҙрәттең ғәжәп емеше!

Һин һөйләшһен өсөн телең менән

Күпме елдәр, һыуҙар һөйләшкән!

Күпме йәшен ҡойған сал болоттар...

Күпме ҡурай көйөн көйләшкән...

Тел – мөғжизә!..

\* \* \*

Сәскәләрҙе буяу кәрәкмәй һис:

Буяуһыҙ ҙа улар матурҙар.

Шиғырҙарың нисек шытҡан булһа,

Улар шулай сәскә атырҙар.

УРЛАНҒАН ЙЫР

*Мәхәббәт ул яҡшы йырға оҡшаш,*

*Еңел түгел йырҙы сығарыу...*

С. Щипачев

Һин миңә бер бөйөк асыш инең,

Урланылар минең асышты.

Хәйер, үҙең, үҙ-үҙеңде урлап,

Бурҙар менән бергә ҡасыштың!..

Ни мәғәнә хәҙер ул асыштан

Буш уйынсыҡ тотҡан бурҙарға?

Сер асҡысың миндә тороп ҡалғас,

Һин – йырланмаҫ бер йыр уларға.

Ырғытырҙар берәй юл сатында,

Кем йөрөтһөн артыҡ ҡазаһын?

Тик эҙләмәм инде мин ул йырҙы,

Һәр енәйәт табыр язаһын!..

СҮЛ ЙЫРЫ

*А. Бородиндың «Урта Азияла»*

*тигән музыкаль картинаһынан*

Икһеҙ-сикһеҙ ҡайнар ҡом сахраһын

Ярып бара сабыр дөйәләр.

Сүл елдәре тауҙай ҡом тулҡынын

Аяҡ аҫтарына өйәләр.

Ҡом да ҡом тик! Ҡом-йыландар

Табандарын сағып ҡалалар.

Тик дөйәләр ғорур, тыныс атлай,

Төшкән кеүек ергә Аллалар.

Мәңгелекте ялғап мәңгелеккә,

Тартылғанда каруан сылбыры,

Төштәремдә сихри илдәр күреп,

Тыңлап барам мин дә сүл йырын.

АЙ БӘПКӘЛӘРЕ

*Мәрйәм апайыма*

Йөҙөп сыҡты ла Ай күк күленә,

Йондоҙ бәпкәләрен эйәртеп,

Һәр береһен таңдар һарғайғансы,

Һаҡлап йөрөй, ҡош-ҡорт тейер, тип.

Ә мин һаман Ерем ҡыҙы менән

Көтәм ошо ғаләм көтөүен.

Тик ялҡытмай бала саҡтағыса

Таңдар түгел, йылдар үтеүе!..

Мин әҙермен мәңге көтөргә лә:

Йөрөһөн Ай бәпкә эйәртеп!

Тик шомланам бала саҡтағыса,

Аҡҡошома ҡош-ҡорт тейер, тип...

\* \* \*

Алдаҡ менән кеше ни һуң ота?

Күпме генә хәсрәт етмәһен,

Мин һаман да әҙер алданырға,

Тик ышаныс ҡына бөтмәһен.

\* \* \*

Алтын ҡойроҡ, көмөш яллы

Заман аты,

Атланмаһам һине, сыҡһын

Яманатым!

Ҡалмаҫ өсөн һинән ҡолап,

Сат йәбешәм.

Һинең менән саба-саба

Тиргә төшәм.

Ирлекме һуң, һиңә ситтән

Ҡарап торһам,

Әйҙә сап, тип, ҡарттар һымаҡ,

Мыйыҡ борһам...

\* \* \*

Ат эсерәм йылыуҙан,

Күҙ алмайым һылыуҙан,

Һыҙғырып та ебәрәм,

Әллә йөрәк ярһыуҙан.

Их, һыуға барыуҙарың,

Һыу һирпеп алыуҙарың,

Тик һүндермәй һыуҙарың

Йөрәгем ярһыуҙарын.

Һыҙылып таңдар атҡанда,

Һыуҙар алып ҡайтҡанда,

Түгелмәне һыуҙарың –

Түгелде күҙ нурҙарың,

Түгелде күңелемә.

Һыу ташымай, ут ташыйһың –

Әллә еңелме миңә?

Ал таңдың атыуҙары,

Аҡ томан ятыуҙары,

Ат эсереп, һыу күтәреп,

Аһ, бергә ҡайтыуҙары!..

\* \* \*

Әсәләрҙең күкрәк һөтө менән

Йөрәктәргә ингән туған тел.

Ҡаныбыҙға һеңгән туған тел.

Бөтәбеҙгә беҙҙең иң ҡәҙерле,

Бөтмәҫ байлыҡ булып ҡалған тел.

Һин яҡшылап уйлап ҡара үҙең:

Нимәбеҙ бар унан нурлыраҡ?

Күкте иңләп алған йәйғорҙоң да

Буяуҙары унан ярлыраҡ.

Һис бер нигә уны тиңләйһе юҡ,

Тиңләйһе юҡ алтын-көмөшкә.

Үҙ байлығын үҙе йыйған хужа

Риза булмаҫ ине был эшкә.

Далалағы сасҡау һыуыҡтан да

Өткөсөрәк һүҙҙәр эҙләһәң,

Үҙ телендән эҙлә ундай һүҙҙе,

Кем ғәйепле таба белмәһәң?!

ЭЛЛАДА

*Тула дәүләт циркы артистары*

*Алла Козинова менән Михаил Марковҡа*

Грек ҡыҙы Элла-Эллада,

Һин миңә тик шиғри баллада,

Һин миңә тик алыҫ хыял ғына,

Грек ҡыҙы Элла-Эллада,

Һин ысын да миңә, Аллам да.

Был илаһи һын тик хыял ғына,

Һулышынды бары тоям ғына.

Грек ҡыҙы Элла-Эллада,

Һин ике төн бергә булһаң да,

Вагон купеһы тик юл өйө,

Айырылышыу көйө – был көйөм.

Грек ҡыҙы Элла-Эллада,

Һин сәйемә бәлзәм ҡойһаң да,

Тик Толстой мине Геродот, ти,

Геродот тиһә лә, не тот, ти.

Грек ҡыҙы Элла-Эллада,

Һин миңә тик шиғри баллада,

Афродита – ул да тыумаҫ беҙҙән,

Тик циркта уттар юймаҫ күҙҙән...

\* \* \*

Башҡаларҙан, башҡа ҡатын-ҡыҙҙан

Юҡтыр, бәлки, артыҡ айырмаң,

Тик мин теләр инем бары һинең

Ҡойонорға күңел нурыңда.

\* \* \*

Тик үҙеңде наҙлап йәшәгәндә,

Ҡояш һүнә, күк һәм ер үлә,

Саҡ ҡына һин елләп, йәшнәгәндә,

Бөтә донъяң балҡып терелә.

ЯҘ КҮРКЕ

Тәҙрәң аша ҡарай

һоро урман...

Һоро урман – минең күңелем.

Тик онотма:

Унда,

Ҡар аҫтында,

Яҙ күрке бит ята күмелеп.

ИЛ ТАЯҒЫ

Илеңдәге һәр ни телгә килә,

Телгә килә, көлә, һөйләшә.

Бергә көйөнә лә, һөйөнә лә,

Ятҡа баҡһаң, хатта көнләшә.

Үҙ ҡоралың яйлы, яу килгәндә,

Яттыҡынан ҡайтыш була ла.

Үҙең менеп йөрөгән атың яҡшы,

Башҡа аттар уны уҙһа ла.

Үҙ ереңдә ятҡан таяҡ менән

Еңелерәк юлдар үтеүе.

Бер өйрәнгәс, аҙаҡ ауыр хатта

Таяғын да ташлап китеүе.

ӨФӨ ВОКЗАЛЫ

*Рауил Бикбаевҡа*

Иҫтәлектәр менән йәшәмәйҙәр,

Иҫтәлектәр ят ул йәштәргә,

Улар бары тамсы һыу тип ҡарай

Тәгәрәп төшкән тоҙло йәштәргә.

Тоҙло йәштәй тәгәрәгән һайын,

Юлым төшөп вокзал яғына,

Мин ниңәлер, Өфөм, әрнеү ҡатыш

Иҫке вокзалыңды һағынам.

Юҡ һин хәҙер иҫке йәшел вокзал –

Ильич йәшлегенең шаһиты.

Яңы һалған бөтә вокзалдарға

Ҡуйыр инем һине шаһ итеп.

Һин үҙең бер тере һәйкәл инең

Үткән йылдар, үткән юлдарға.

Бик йыш ҡына ирек ҡуябыҙ шул

Емерергә төҙөгән ҡулдарға...

Мин Ильич та, Чапаев та түгел –

Минең эҙҙәремде һаҡларға,

Тик миңә лә яҙмыш яҙған икән

Шул юлдарҙан бер көн атларға.

Көлтәләрҙе ҡыҫып бәйләгәндәй,

Бер үк бит ул юлдар төйөнө,

Минең дә бит әле тамағымда

Алабута тора төйөлөп...

Күҙ алдыма дөбөр-дөбөр килә

Вагон башындағы ҡалайҙар.

Арҡаһына юл тоҡсайы аҫҡан

Сабаталы сая малайҙар.

Берәҙәктең финка эҙҙәренән

Әле булһа ҡулдан ҡан аға...

Вагон баштарында алышып беҙ

Шулай килеп төштөк ҡалаға.

Берәҙәктәр – йылғыр, ә беҙҙә көс,

Улар – хәйлә, ә беҙ – таҫыллыҡ.

Һуғыш һалған беҙҙең ҡырҡ ямауҙар

Торбаларҙа ҡалды аҫылып.

Балалары хәтәр һуғыштың беҙ,

Беҙ ҙә китһәк яңы яуҙарға,

Иҫке вокзал яулыҡ болғап беҙгә

Тороп ҡалһа икән тауҙарҙа.

\* \* \*

Яңы һүҙ әйтәйем тиһәң әгәр,

Дөрөҫлөктө әйт һин тартынмай.

Һүҙең яңы булыр.

Яңылыҡ бит

Йөрөй дөрөҫлөктөң артынан.

\* \* \*

Япа-яңғыҙ тороп ҡалған саҡта

Оло донъя менән бер үҙең,

Был донъяның бөтә йондоҙҙары

Аһын күрә кеүек берәүҙең.

Күрә, тоя, хатта ишетә кеүек

Сиңерткәнең ерҙә сыңлауын.

Ишетә кеүек оло серле донъя

Йөрәгемдең һүҙһеҙ йырлауын...

Тик һин генә мине ишетмәйһең...

\* \* \*

Әйтер һүҙең көмөш булһа ла,

Өндәшмәүең – ҡайсаҡ алтының.

Мин бигерәк һуңлап аңланым

Бөйөк аҡылын был халҡымдың.

Ауыҙ тулы ҡара ҡан булһа ла,

Төкөрмә, тип, дошман алдында,

Нисә ҡабат әсәм әйткәне бар,

Онотам шул шуны ҡапылдан...

ЯНДЫРЫЛҒАН ХАТТАР

*Һеҙ был хатты минең уҡығанда,*

*Мин бик күптән үлгән булырмын...*

Һаҙи Таҡташ

Хаттар, хаттар!..

Дүрт күҙ менән көткән

Кешеләрҙең күңел илсеһе!..

Кем һуң һеҙҙе

Башлап яҙҙы икән?

Үҙең генә, Хоҙай, белсе һин.

Тик кемдер бит

Башлап яҙған хаттар? –

Бәлки – туҙға?

Бәлки – тирегә?

Был асышҡа уҙған күп быуаттар.

Ә хaт ҡалған –

Мәңге йөрөргә!..

Бөйөк булған тәүге хaт яҙыусы,

Яҙмаһа ла хатын ҡағыҙға.

Бөйөк булған тәүге хaт уҡыусы –

Оло мәғәнә биргән ул туҙға.

Туҙға яҙмағанды һөйләмә лә, тигән,

Һәм әйтемгә һүҙе өйләнгән.

Туҙға яҙған һүҙҙәр сәпкә тейгән,

Йөрәктәргә йөрәк бәйләнгән.

Ялҡау булһам да бик хaт яҙырға,

Яратам бик хаттар алырға –

Күҙем төбәп төрлө яҙыуҙарға,

Яңғыҙ ғына уйға ҡалырға.

Яҡынайтып алыҫ араларҙы,

Күңелдәрҙе бәйләп күңелгә,

Шик-шөбһәле,

Ауыр хис-уйҙарҙы

Әйләндерә улар еңелгә.

Хаттарҙың да була төрлөләре,

Берәүҙәре ҡала ғүмергә,

Кеше итһә һине берәүҙәре,

Ҡалдыралыр ҡайһы күмергә.

Була шаяндары,

Етди эш хаттары,

Була һағышлыһы, наҙлыһы.

Була мәғәнәһеҙ һәм яттары,

Була ҡышлыһы һәм яҙлыһы.

Анттар биреп яҙған хаттар була,

Була хаттар – йөрәк аһтары...

Донъяларың хатта онотола,

Ни һыйҙырмай әҙәм хаттары!

Тапшырылмай ҡалған хаттар була,

Яҙылмаған хаттар шикелле...

Яндырылған хаттар була. Һүҙем

Яндырылған хаттар хаҡында.

«Хaт башы» һәм «Яҙ ҡаршы»лар менән

«Урал тауҙарындай сәләмдәр»

Бәләкәйҙән минең күңелемә

Тылсымлы һүҙ булып һеңгәндәр.

Ул хаттарҙы атай яҙа ине,

Яҙа ине һуғыш ҡырынан.

Ҡош телендәй ошо өскөл хаттар

Бөтә ине һәр саҡ йыр менән...

Еңеп ҡайтырбыҙ, тип, дошмандарҙы,

Яҙа ине һәр бер хатында.

Ул хаттарҙы ярты һандыҡ итеп

Һаҡлай ине әсәй алтындай.

Иҫтә әле, иҫтә ошо ҡалай һандыҡ,

Уны асһаң, атай һөйләшә.

Алма еҫе унан аңҡып китә,

Атай, гүйә, алма өләшә...

Уны асһаң, келт-келт сәғәт тибә:

Атайымдың тере йөрәге.

Ярты төнгә саҡлы, усҡа алып,

Тыңлай ине әсәй, күрәһең...

Иң ҡиммәте, эйе, хаттар ине,

Хаттар, хаттар, атай хаттары.

Ғәрәпсә, латинса, яңыса ла

Аҡ ҡағыҙға түккән аһтары...

Ай аҫтында, усаҡ яҡтыһында

Уҡый әсәй, алып ҡулына.

Йоҡлап ятҡан сабыйҙарын һөйөп

Илай ине аҙаҡ тын ғына...

Бер хaт бигерәк иҫтә. Ул ғәрәпсә –

Бик оло сер итеп яҙылған.

Уны әсәй беҙгә уҡымағас,

Урлап алып ҡуйҙым һандыҡтан.

Оҙаҡ йөрөттөм бик мин йәшереп

Уҡытырға тиеп ҡарттарҙан.

Уның үҙ тарихы, үҙ яҙмышы

Айырмалы башҡа хаттарҙан.

Мең туғыҙ йөҙ ҡырҡ икенсе йыл,

Апрель ине – һаман хәтерҙә.

Әсәйемдәр ҡамыл яндыралар

Байыҡҡыуаҡ тигән бер ерҙә.

Ер-һыу әле һурыҡмаған. Батҡыл.

Йырлай бары һабантурғайы...

Атайҙан хaт көтөп, мин почтаға

Сәғәт һайын барып урайым.

Ҡапыл шунда телефондан хәбәр –

Атай үҙе өндәшә.

Корпашауҙа!..

Фронтҡа үтеп бара...

(Атай менән һуңғы һөйләшеү.)

Саптым әсәйемә.

Байыҡҡыуаҡ...

— Ни булды һуң? Әллә хaт?..

— Юҡ, атайым үҙе...

— Ҡайҙа?

— Корпашауҙа. Ҡайҙа ат?

Беҙ ауылға тор ҙа сап!

Ҡаршы йүгерешә бөтә ялан,

Бөтә тауҙар, бөтә баҫыуҙар.

Ҡаршы йүгерә бар Йүрүҙән беҙгә,

Тын ҡыҫыла йөрәк ярһыуҙан.

— Атайың һуң нимә тине, улым? –

Һорай минән әсәй

йүгерә-атлай.

— Яҡын булһа, саҡыр, – тине атай.

Хәс тә атайымдың үҙ тауышы.

Бик асыҡмайһығыҙмы, ти...

Яҡшы уҡы, улым, ти...

Ярҙам итеш инәйеңә, ти...

— Тағы, тағы нимә ти?..

— Тәмәке тартма, улым, ти!..

— Тағы?..

— Кешеләрҙең баҡсаһына төшмә, ти...

— Ә һин ни тинең?

— Немецтарҙы еңеп ҡайтығыҙ,

Берлиндың иң бейек еренә –

Пожар һарайының башына

Байраҡ элеп ҡайтығыҙ, тинем.

— Һантый.

Пожарный ҙа булдымы бейек ер!

Һиңә генә бейек ул...

Йән-фарманға сабып килеп индек

Силсәүиткә, почта йортона.

— Йәғәфәр, был һинме?!!

Йәғәфәр!!! – тим!..

Тик атайым өндәшмәне...

Трубка ғына торҙо аҫылынып,

Сайҡалғандай елдә.

Ә инәйем сәсе туҙған килеш

Беренсе ҡат үкһеп иланы:

— Эй, Илаһым!!!

Атай китте уҙып Көнбайышҡа,

Эшелондар көтөп торманы...

Беҙгә бер хaт менән кер һабыны

Килтереп китте әллә кем берәү.

Шул һабындың эсенә йәшереп, атай

Ҡул сәғәтен һалып ебәргән.

Һуғыш бөттө. Еңеү көнө килде.

Беҙҙең атай һаман ҡайтманы.

Ҡайтҡан, имеш, тиеп, төштә күрҙек,

Ә өндә ул һаман ҡайтманы.

Аслыҡ ине. Сәғәте генә ҡалды.

Ул сәғәтте әсәй һатманы.

Ул сәғәтте алып элеп ҡуйҙы

Баш осона беҙҙең ятҡанда,

Тек-тек, тек-тек типте йөрәк

Кисе, төнөн, таңдар атҡанда...

Ә һалдаттар ҡайтты...

Ҡайһы ҡулһыҙ, ҡайһы аяҡһыҙ.

Хатта бейештеләр ағас аяҡ менән

Тыҡ-тыҡ килеп Еңеү туйында.

Тик-тик,

типте атай йөрәге,

Тик йөрәге – беҙҙең йөрәктә.

Типте йөрәк,

Беҙ атайһыҙ үҫеп йөрөһәк тә...

— Күрмәнеңме, ағай, атайымды?

— Күрмәнеңме, быуай, атайымды?..

— Күрмәнеңме, апай, атайымды?

Мөхлисә апай, осоусы апай!

— Күрмәнеңме, еҙнә, атайымды?

— Юҡ, күрмәнем...

— Ҡайтыр әле, ҡайтыр, – тинеләр,

Тик һүҙҙәре шикле инеләр.

Тик күҙҙәре йәшле инеләр.

үҙҙәре атай ҡайтмағанға

Хәс ғәйепле инеләр.

— Ҡайтыр әле, ҡайтыр, – тинеләр...

Йондоҙҙарын алып бирҙеләр,

Баҡсабыҙҙы һөрөп бирҙеләр,

Һыңар ҡулы менән һөйҙөләр...

— Шәп кеше ине Йәғәфәр, – тинеләр.

Һөйләнеләр

Бергә колхоз төҙөгәндәрен,

Комсомолға кергәндәрен,

Партияға кергәндәрен,

Бергә ерҙәр һөргәндәрен,

Уйын-көлкөләрен,

Монасипты үҙ һарығы менән

Һыйлап көлгәндәрен...

Таһир ағай ҙа,

Хаммат быуай ҙа,

Ғафур быуай ҙа,

Хафиз быуай ҙа...

Ярты ауыл ирҙәр ҡайтманы.

Ҡарлуғастай осоп ҡайтҡан хаттар

Йылдар буйы ятты һандыҡта.

Илай-илай, инәйҙәрҙең

Һуҡырайҙы күҙҙәре.

Әбейҙәр көтөп көмрәйҙе,

Әсәйҙәр әбей булды. Көттө.

Тик атайҙар ҡайтманы.

Ҡарлуғастай осоп ҡайтҡан хаттар

Йылдар буйы ятты һандыҡта.

Булды ауыр һүҙҙәр ишеткән дә:

— Атайың ул хәйлә белмәгән.

— Үтә ҡыҙыу ине шул...

— Минең ҡарғышым төштө... –

тиеүселәр ҙә булды.

Аталары ҡайтҡан малайҙар:

— Тоҙ ҡаҙый ул һинең атайың, – тип,

Ләкин беҙ үҫтек – һалдат

малайҙары...

Күрше Шәрип ағай – уҡытыусы,

атайымдың дуҫы,

Ғәлимә апай – уҡытыусым

Вагон баштарында мине

Өфөләргә алып киттеләр.

Рәхмәт һиңә, Мәхмүт бабай.

Үҙең туңып, беҙҙе уҡыттың!..

Ә хаттарҙы аҙаҡ әсәйем:

— Атайың үҙе ҡайтмағас... – тип,

Янып торған мейескә ырғытты.

Сәғәт – һоло онона алышынды.

Бер генә хaт ҡалған ни бары...

\* \* \*

Ҡасандыр бер башҡорт иле

Диңгеҙҙәй йәйрәп ятҡан.

Уйҙым-уйҙым утрау уйып,

Ул хәҙер инде ҡайтҡан.

Ҡайтһа ла ул ярҙарына,

Ҡалған утрауҙары.

Ҡалған алтын һүҙкәйҙәре,

Ҡалған көмөш йырҙары...

ЯУ ЯЛАНЫ

*Венер Йәнбәковҡа,*

*«Атайсал»ы сыҡҡас*

Шиғриәткә саҡырып килтермәйҙәр,

Шиғриәткә яулап инәләр.

Китер өсөн килә уға бары

Ҡунаҡ булып килгән генәләр.

Йөрәккә ҡуҙ һалдылар.

Ә шиғриәт – утлы яу яланы,

Кемдәр унда ятып ҡалмаған!..

Ятып ҡалғансы тик атып ҡалыр,

Яу үткәнен көтөп ятмаған.

Һүндермәйек йәндә яу ҡомарын,

Яу ҡомарын йондоҙ итерлек.

Һәр яугирға урын еткән һымаҡ,

Һәр шағирға урын етерлек!..

ЯМҒЫР ЙЫРЫ

Шыбыр-шыбыр

Яуа ямғыр,

Ҡоя ямғыр силәкләп.

Күк күкрәй,

Ер тетрәй,

Хәс йәшенде әләкләп.

Тик талпынып,

Ҡанатланып,

Яна ярҙа усағың,

Ҡайнай сәйнүк,

Сәйгә, әйҙүк,

Етте сәй эсер сағың.

Ямғырҙа ла,

Яңғыҙҙа ла,

Бойоғорға ярамай.

Өҫтәлер көс,

Сәйеңде эс,

Бер нигә лә ҡарамай...

Ямғыр үтер,

Ҡояш өтөр,

Йәйғор дуғаһын тағыр.

Уға ҡунып,

Шөңгөр булып,

Һабантурғай йырлар йыр.

\* \* \*

Ҡоластарым ташлап ятам ерҙә,

Аҡтамырҙар һеркә осора.

Күк карабы күкрәп үтһә үтһен,

Күк иңләргә инде юҡ сарам.

Иҫем китә бары бал ҡортоноң

Аҡ сәскәнән эскән балына.

Ниңә һуң мин һинең балың түгел,

Бал итсе, тип уға ялынам.

Юҡ шул икән, был донъяның миндә

Күберәк икән зәһәр ағыуы...

Күҙҙәремә нурын яғып китә

Күктән бары болот ағыуы...

ӘКИӘТ

Әкиәтһеҙ бала – бала булмай.

Мөхәббәтһеҙ – шағир шиғырһыҙ.

Әкиәтемде тартып алмаһаңсы,

Ҡалдырмасы мине һин йырһыҙ.

Тик әкиәт кенә булһын һөйөү,

Мин барыбер уға табынам.

Әкиәтем әгәр юҡҡа сыҡһа,

Мин сығарам уны яңынан.

Гел ышанғым килә мөғжизәгә,

Ышанысһыҙ күңел – ул йырһыҙ.

Әкиәтһеҙ бала – бала булмай,

Мөхәббәтһеҙ – шағир шиғырһыҙ!..

\* \* \*

Эй, тәнҡитсем, эй, күләгәм минең,

Уҡыйһың да йолҡоп юлымды,

Һин тутыҡҡан һүҙ сынйырың менән

Бәйләп ҡуймаҡсыһың ҡулымды...

Имеш, ниҙер әйтеп бөтөлмәгән,

Бик томанлы, имеш, был фекер,

Тимер логика юҡ бында, имеш,

Төшөп ҡалған, имеш, бер өтөр!..

Әйтерһең дә, минең ғүмер бөткән,

Бөтәһен дә әйтеп бөтөргә.

Логика – ул бар тормошом минең,

Абынмасы килеп өтөргә!..

Ҡапламасы мине үҙең менән,

Мин эҙләнәм. Юлда. Мин тере.

Алмалағы алма төшө кеүек

Үҫә бит ул кеше фекере!..

ЙӘЙ БАШЫ

Ниңә ауыр былай күңелеңә,

Барыһын да белгән йоҫоҡҡа?..

Мәңге тормай яҙ – яҙ, наҙ наҙ көйө,

Көрһөнмәсе, ҡарап офоҡҡа.

Ваҡыт инде ҡыҫҡа был ғүмерҙә

Һәр миҙгелдең ҡәҙерен белергә.

Миләшкәйең ҡойһа сәскәләрен,

Гөлйемешкәй бағыр был ергә.

Тик тоғро ҡал барлыҡ тандарыңа,

Ялған шауҙа ҡалма аҙашып.

Тынмаҫ борон һандуғасты тыңла,

Тыуған саҡта йомарт йәй башы!..

ЙЫРҘАРЫМ

Мөгөҙ эҙләп маташмағыҙ

Йырҙарымдан, баш ватып,

Атҡа ниңә мөгөҙ кәрәк?

Еккәнем бит – йөк аты!..

Йөк тейәгән арбаһы ла

Бик ябай арба юлға.

Таҡмағыҙсы биш тәгәрмәс,

Дүртеһе еткән уға!..

Бер ниндәй ҙә биҙәге юҡ,

Яланғас минең йырҙар –

Гүйә, ҡасып һыу инәләр

Тейәлеп килгән ҡыҙҙар!..

\* \* \*

Юҡ, был минең һантый ғүмеремдә

Һис әйтелмәй торған мөхәббәт!..

Һине дуҫым һөйә, тик шул ғына

Йыуандыра – миңә рәхәт.

Шундай тын ул тойғо һәм өмөтһөҙ,

Бер ҡасан да көтмәй яуабын.

Һинең миңә йылы бер ҡарашың,

Йылмайыуың – үҙе бер ғүмер.

Һин тормошто йәмләп йәшә шулай,

Матур булмаһаң да, матурлыҡ.

Бәхетле ит минең йән дуҫымды,

Наҙлы булмаһаң да, наҙлылыҡ!..

\* \* \*

Алтмыш йәшең менән һине, ағай,

Алтмыш йәшең менән ҡотлайбыҙ.

Алтмышыңдың ҡырҡын беҙгә бирҙең,

Шуға ла бит бергә атлайбыҙ.

Беҙ атлайбыҙ килер замандарға,

Беҙ атлайбыҙ илкәй хаҡына.

Ил яҙмышын иңгә һалған ирҙәр

Йәп-йәш ҡала туған халҡына.

Алтмышыңда арыҫландай булғас,

Етмештә лә егет булырһың.

Алтмышҡаса сәскәс тос емештәр,

Алтын ғына емеш урырһың!

Алтмыш йәшәр әгәр юлдан ҡайтһа,

Алты йәшәр – күрә барырбыҙ.

Һин түшәгән нигеҙ таштарына

Өп-өр яңы ниргә һалырбыҙ!..

ЧИО-ЧИО-САН

*Диңгеҙ шәфәғе Откеға*

*В сердце у каждого человека,*

*Если только вправду*

*Он человек,*

*Стонет тайный узник –*

*Глухая тоска!*

Такубоку

Бында барыһы ҡомға ҡоролған, тип

Уйлай инем әле ул юҡта.

Уйлай инем, ҡомға ҡоролған, тип,

Мөхәббәт тә бында, дуҫлыҡ та.

Шундай ҡатын-ҡыҙҙар ҙа бар:

Кейенһә лә, улар яланғас,

Яланғас та – нурға кейенгәндәй,

Күңелдәре нурҙан яралғас!..

Бер нәмә лә осраҡлы түгел,

Үҙең осраҡлы булмаһаң.

Һәр кешенең йөрәгендә йәшәй

Сафлыҡ ҡошо булып ул илһам.

Һәр кешенең йөрәгендә йәшәй

Тотҡон булып ошо бер ҡошо.

Ул ҡош – һәр саҡ, һәр саҡ ирек һөйгән

Мөхәббәт һәм сафлыҡ һағышы.

Тотҡон бер ҡош йәшәй бикләнеп,

Тик ул үҙен азат итеүсегә

Ҡарай хатта башта шикләнеп.

Тик ниндәйҙер бер һүҙ генә,

Бер һүҙ генә етмәй бәйләргә.

Үҙең барҙа һүҙең табылыр ул,

Тик тартынма уны әйтергә...

Юҡтан ғына һүҙҙән һүҙ сығып,

Шундай туған булып сыға күңелдәр,

Ә һуңынан хатта йылдар, юлдар

Айырырлыҡ һеҙҙе түгелдәр.

Бына әйттем мин дә бер һүҙемде

Диңгеҙ буйлап барған бер ҡыҙға.

Ул да сыҡҡан икән, минең кеүек,

Оҙатырға диңгеҙ шәфәғен.

(Оҡшап тора ҡаҙаҡ-ҡырғыҙға.)

Баҡһаң, ул ҡыҙ алыҫ Чукотканан

Гәрәбәле диңгеҙ ярына

Ялға килеп, инде ҡайтыр өсөн

Бөгөн таңда юлға ярһына.

Ә күҙҙәре мөлдөрәмә тулы –

Болан балаһының күҙҙәре!..

Тәбиғәттең ҡырағай бер күркен

Нурҙар итеп йыйған үҙҙәре.

Иң һуңғы шәфәҡ булды был,

Ниңә булмаған һуң тәүгеһе?

Ниңә бер ай элек әйтелмәгән

Ябайҙарҙан-ябай тәүге һүҙ?

Йөрәгең бит үҙе диңгеҙ төҫлө

Шәфәҡ батҡан диңгеҙ ярында.

Пуччиниҙың Чио-Чио-Саны

Ҡалдырған моң, гүйә, бар унда!

Илтер ҙә бит, илтер ине беҙҙе

Был шәфҡәтле шәфәҡ диңгеҙе.

Илтер ҙә илтер етәкләп,

Сиктәренә диңгеҙҙең

Шәфҡәтле шәфәҡ һеҙҙе!

Ҡурҡмағыҙ шәфәҡ ҡаршыларға,

һис юғында,

Ғүмер буйы хәтерләргә

Шәфҡәтле шәфәҡ ҡалыр.

\* \* \*

Яратам мин алһыу таң атыуын,

Яратам мин шәфәҡ батыуын,

Яратам мин тәүге гөл ҡалҡыуын,

Яратам мин япраҡ яуыуын.

Яратам мин, иҫереп хуш еҫенә,

Ялан түшәгендә ятырға,

Ай эйелмәй тороп баш осома,

Ашыҡмайым һис тә ҡайтырға.

Сорнайһыҙ ҙа шулай, ҡурайһыҙ ҙа

Мин моңдарҙы тоя беләмен.

Шишмә буйҙарына ирекһеҙҙән

Юҡһа ниңә бик йыш киләмен?

Артыҡ бер ни кәрәк түгел миңә,

Ожмахтың да һис юҡ кәрәге.

Тик тауҙарға, ҡая битләүенә

Яҡыныраҡ типһен йөрәгем.

БАЛА САҠ ҠОЯШЫ

Мең ҡояшы булып бала саҡтың

Көнбағыштар яна баҡсала.

Күҙең ҡыҙһа, әйҙә, һикер ҙә төш,

Хикмәтеме уның аҡсала!

Эй шартлатып өҙәм табаҡтарын,

Йондоҙҙарын һыпырып төшөрәм.

Легиондар сафы Спартакты

Ҡамай мәллә, әллә төш күрәм?

Сыңғыҙ ғәскәреме саба әллә,

Ғәскәреме Аҡһаҡ Тимерҙең?

Әллә шулай Ҡырым сиреүеме

Ҡаплап алған алтын был ерҙе?

Уралымды урап алған яуҙай

Көнбағыштың һәр бер урайы.

— Туҡтағыҙ! – тип, мин был ҡара яуҙы

Ҡуй-һарыҡтай ҡырҡҡа турайым.

Сайыр еҫле аҡ мамығын уның

Үткер тештәремә килтерәм...

Эй балалыҡ! Әллә китап битен,

Әллә көнбағышмы мин тирәм?..

БӘЙГЕ

Тормош – бәйге! Була шундай саҡтар:

Ярылырҙай була йөрәгең.

Ир намыҫлы булһаң был бәйгелә,

Ярһымай ҙа булмай, күрәһең.

Намыҫлыға йәшәү ауырыраҡ,

Хаҡлыҡ һөйөп, хәйлә белмәһәң.

Ҡан туғандар хатта ситкә тибер,

Халҡым тиеп янып елләнһәң.

Һуң нишләйһең, тештәреңде ҡыҫып,

Атлығаһың аҡбуҙ атыңда...

Тик ауыҙың тулы ҡан булһа ла,

Төкөрмәйһең дошман алдында.

Йыуанаһың оло өмөт менән,

Бәйгелә бит хаҡлыҡ еңәсәк.

Унда ир намыҫы, ат бәҫе бит,

Ә хакимы уның – киләсәк.

БЕР ҠЫЛ

*(«Илем – телем» триптихынан)*

Бер көн килеп боронғо бер дуҫым

Бөрөп алды шулай алҡымдан:

«Паганини ҙа бит түгелһең, – ти, –

Тик уйнайһың һаман бер ҡылда!

Ил дә тел тип ылғый ҡаңғырмаҫы,

Ҡалдырсы шул иҫке бер ҡылды!» –

Тигән һүҙҙән бер дуҫым юҡ булды,

Ҡылым ҡылыс булып тартылды.

Иҫке бер ҡыл – изге бер ҡыл йәнгә!..

Ул тартылған сәсән халҡымдан.

Бер көн килеп ул ҡыл өҙөлгәндә,

Ни мәғәнә миңә ул ҡылдан?

Ҡалһын иҫке йәйғор әҙернәмдә

Мең йыл киргән кереш – бер ҡылым.

Үтеп ингән ул ҡыл йөрәгемә

Бөйөк халҡым ҡулы арҡылы!

Пушкин, Кобзарь, Туҡай, Бабичҡа ла –

Һәр халыҡҡа изге бер ҡыл ул,

Йондоҙҙарға яңы уҡ сөйөргә

Зыңлап торған һиҙгер аҡыл ул.

Мәңге яңы яҡты был донъяла

Бер йөрәгем типкән сағында

Ике йөҙлө, ике һүҙле булмам,

Күҙ ҙә йоммам бер ҡыл һынғанда.

Бер тыуғанмын икән, бер үлермен,

Тәүге һөйөүем дә бер генә.

Бер генә тик изге туған телем,

Бер генә тик тыуған ергенәм!..

Харам миңә унһыҙ күкрәк һөтө,

Харам миңә бишек йырҙары,

Харам миңә һөйөү, күҙ йәштәре,

Ҡош һайрауы, ҡояш нурҙары!

Йөҙгә берәү тулмаҫ ҡылың менән

Бергә китһен кәңәш-аҡылың.

Туҡһан туғыҙ ялған ҡыл үргәнсе,

Торһон әйҙә ысын бер ҡылым!..

\* \* \*

Тығыҙ, тынсыу был бүлмәлә

Быуып тора танды ҡараңғы...

Тупыс бармаҡтары менән, көлөп,

Тәҙрәне ҡаға ямғыр.

Һүнгән хыялдарҙы терелтеп,

Ниндәйҙер бер көй моңая.

Ниңә һуң был алыҫ бушлыҡта

Һыҙылып ҡына һағыш уяна.

Күңелдең ул иң-иң нескә ҡылын

Ауырттырып һуҙа тын ғына.

Ниңә шулай йәшлек йәшнәгәнен

Беҙ тоябыҙ икән һуң ғына?..

\* \* \*

Түр башынан ишек төбөнәсә

Үткән юлың – үҙе бер ғүмер...

Дүрт мөйөшө өйҙөң – оло донъя,

Әҙәм менән себен әле – бер!..

Оло ҡояш менән уйнар туп та,

Ҡояш нурындағы туҙан да

Һиңә мөһим, улым!..

Бесәй ҡойроғо ла, әсәй бойороғо ла,

Иҙәндәге тап та,

Йыртҡан китап та,

Күк күкрәүе менән

Сылт иткән тауыш та –

бөтәһе лә әле – бер һиңә!..

ТӘҮГЕ ҠАР

Ҡыш килеүен ергә хәбәр итеп,

Ойоҡһотоп яуа тәүге ҡар.

Ойоҡһотоп яуған ошо ҡарҙа

Күпме ғиффәтлек, тим, сафлыҡ бар!..

Ташлана ла шулай ҡара ергә –

Тәүге ҡарҙың тәүге бөртөгө,

Төшөп етмәҫ борон иреп бөтә,

Тере ҡалмайынса бер төгө.

Ләкин күктән уның артынса уҡ

Башҡалары ергә ташлана,

Һәм ҡара ер тотош аҡҡа сума,

Һәр үҙгәреш шулай башлана.

\* \* \*

Төнгө ергә ятып ерҙе тыңла,

Шаптыр-шоптор ямғыр яуамы?

Юҡ, был сабый үлән ҡалҡа шулай –

Тормоштоң был сабыр дауамы.

Тормоштоң был бөйөк тантанаһы,

Ул әҙерләй шулай үрсерен.

Ер тауышын ергә ятып тыңла,

Ерең сисер һиңә үҙ серен!..

\* \* \*

Тел тыуҙырған халҡым –

бөйөк бер тел!

Теле үлмәҫ, үҙе үлмәһә.

Үҙе үлмәҫ, күрер киләсәкте,

Үҙен үҙе ергә күммәһә!..

Тик ниңә һуң

Бик күп үҙ улдарың

Ғәмһеҙ ҡарай үткән юлыңа?

Шул ғәмһеҙлек

Күҙгә күренмәгән

Көрәк тотмағанмы ҡулына?

Ниндәй хаҡыбыҙ бар оноторға

Ҡанлы-данлы урау юлдарҙы?

Ниңә ултырабыҙ

Кәмәбеҙҙе

Ағышына ҡуйып йылдарҙың?

Күпме ҡорбан биреп,

Ҡанды түгеп,

Яулап алдыҡ ошо телде беҙ?

Шул тел менән

«Ирек» һүҙен әйттек,

Гөлдәй иттек үлгән илде беҙ...

Әйтерһең дә, шулай донъя шаулай,

Шаулай йылдар, шаулай быуаттар.

Тау йылғаһы ташып килһә шулай

Быуа йырылыр бит, быуа тар...

Яҙғы шарлауыҡтай, ниҙер даулай –

Йоҡоһоҙ был көҙҙөң төнөндә.

Юҡ, йоҡоһоҙ шулай күңел дулай,

Һине уйлап, үкһеҙ өңөндә.

ТАШҠЫН

Бейек тауҙа тыуып, ирек өсөн,

Эшкә һыуһап,

Алға ынтылып,

Аға йылға!..

Ә ҡайҙалыр ситтә

Бер йәшкелт һаҙ ята,

Ыу тулып!..

Ҡаяларҙан

Ҡайнап аға ташҡын,

Көмөштәй саф –

Ни хәл итергә?

Күпме йылдар инде

Был гәлсәр моң

Тынғы бирмәй

Серек күтергә...

Ҡалай итер

Күтер?

Уйлай

Былай:

«Туҡтатырға? –

Килмәҫ көсөмдән.

Әммә уны

Мин ағыулай алам –

Тиккәме ҡорт

Мыжғый эсемдә?»

Күҙ күрмәгән

Шомло бер яу булып,

Ябырылды ҡорттар

Ташҡынға.

Тик уларҙы

Ташҡын

Иҙеп китте! –

Үҙ башына икән

Ашҡынған!..

Иҫке,

Сырхау күтер,

Ағыу сәсеп,

Күпме шулай

Беҙгә ташланды?

Әммә серек һаҙҙар

Сәскән ағыу

Бора алмаҫ

Тере Ташҡынды!

ИРЕНМӘГЕҘ, ИРҘӘР

Аҙым һайын – йөклө ҡатындар.

Йөҙҙәрендә – таптар, алтындар.

Ирҙәр уңған, әллә – үҙҙәре:

Янып тора уяу күҙҙәре.

Йөклөләргә тулһын еребеҙ,

Йөклөләргә булһын түребеҙ.

Иренмәгеҙ, илдең ире – һеҙ:

Киләсәккә урын бирегеҙ.

ТӨҘӨҮСЕ ДУҪҠА

Бер һүҙем бар, төҙөүсе дуҫ,

Тик белмәйем нисек әйтергә.

Был һүҙемде һин аңлаһаң ине,

Алһаң ине көн дә хәтергә.

Һинең кеүек, мин дә ер кешеһе,

Ҡатыным бар, ике балам бар.

Биш йыл уҡып, ярһып эшкә ҡайтҡан

Һин төҙөгән иркен ҡалам бар.

Тик юҡ минең ошо үҙ ҡаламда

Тар ғына бер ҡуныр урыным.

Өс йыл инде төрлө хужаларҙың

Ишектәрен шаҡып арыным.

Сабыйымдың күк ҡулдарын күреп,

Күңелем туңа һалҡын ҡыштарҙа...

Ҡоштоң да бар үҙ ояһы, тиеп,

Мин көнләшеп ҡуям ҡоштарҙан...

\* \* \*

Үҙең нисек, һүҙең дә бит шулай,

Шиғриәттә хәйлә файҙаһыҙ.

Ҡурҡаҡ һәм ваҡ

Ҡыйыу, ҙур һүҙ әйтмәҫ!..

Ышанмайым йомарт булырына

Бер һарандың йырҙа һис ҡасан.

Тарһынғандың кеше уңышына

Киң күңелле булырына.

Таштан йүкә әле һуйылмаған,

Үҙен бер кем аша һикермәҫ.

Шаҡшы әҙәм һеҙгә һис бер ҡасан

Яҡшы шиғыр яҙып килтермәҫ.

\* \* \*

Ҡасты минән донъя ерәнеп.

Ерәнеп ҡасты минән донъя... Һин килдең...

Ҡайтарҙың миңә донъяны.

Донъяны һин миңә ҡайтарҙың.

Күҙҙәреңдән минең өсөн генә

Түгелгәндәй ҡурай моңдары...

Үҙ илемдә илһеҙ ҡалған кеүек,

Йөрөй инем ерҙә ҡаңғырып...

АУЫЛЫМ СӘХНӘҺЕ

Манараһы алып ырғытылған

Мәсеттәге ауыл сәхнәһе,

Сәхнә артындағы михрабында

Кескәй генә грим бүлмәһе

Хәтеремдә мәңге үлмәһен!

Бала саҡтан, йәйғор кеүек матур

Иң ҡәҙерле ошо бүләген

... изге иҫтәлеге итеп

Ғүмер буйы һаҡла, йөрәгем.

Беҙ тылсымлы көҙгө күргән кеүек,

Ауыҙ асып баҡтыҡ экранға.

Донъялағы иң әүлиә кеше итеп

Күрҙек беҙ Хөсәйен ағайҙы.

Төрлө әкәмәткә ҡулы оҫта,

Сәғәт, самокаттар яһаусы,

Тәүге радионы, киноаппаратты,

Төрлө антенналар ялғаусы.

Бүрек-түбәтәйҙе биреп уға,

Ялан аяҡ ҡара малайҙар,

Бушлай керер өсөн киноға,

«Телһеҙ кино» әйләндерҙек.

Хәтеремдә: тәүге телле кино килде,

Етмәһә, ул үҙе башҡортса,

Ул «Салауат» ине...

«Башҡорттарым, әйҙә алға!» – тиеп

Һаман саҡырғандай Салауат.

Тәүге һәүәҫкәрҙәр –

Йәмилә, Мәҙинә апайҙар,

Вәрис, Сибәғәт ағайҙар

Балалыҡ хыялдарымда

Иң ҙур артист булып ҡалғандар.

Улар ғашиҡтарын ҡыҙҙарына

Хәлил булып әйтте сәхнәлә,

Ғәлиәбаныу, Аҫылйәрҙәр булып

Үбешкәндер башлап сәхнәлә.

Матурлыҡты шулай һөйөргә,

Улар кеүек һөйә белергә

Өйрәндек беҙ ошо сәхнәнән.

Мәсет аша ай күренә.

Ай түгел ураҡ бит ул.

Бер ҙә юҡҡа ла елкенә –

Йәш йөрәк дурак бит ул.

Сылбыр менән уратылған

Комсомол ҡәберҙәре,

Йәшлек мәле ике килмәй,

Белегеҙ ҡәҙерҙәрен.

АЛ ҠУРАЙ, ҠУРАЙСЫМ!

*Ишмулла Дилмөхәмәтовҡа*

Бер йөрәк һыҡрай –

Бар йыһан ҡанһырай...

Тиҙерәк ал ҡурай,

ҡурайсым!

Йүгерһен бармағың,

Бар Урал тармағын

Тиҙерәк сорнаһын

берәй сың!..

Мөхәббәт, һин киттең –

Бәхетте юҡ иттең,

Көл иттең мәңгелек

өмөттө.

Күҙҙәрҙә ҡанлы йәш –

Хәс туңған пар миләш,

Уларҙы иретер

көн бөттө!..

Иретһә иретер,

Ир итһә ир итер

Илендә ирҙе тик

бер ҡурай.

Ал ҡурай, ҡурайсым,

Аҡ бәхет юрасы –

Ир янһа, – ер яна,

ҡон һорай!..

БИЛДӘҺЕҘ ҠАТЫН

*Крамскойҙың «Билдәһеҙ ҡатып»*

*картинаһына ҡарап*

Эй билдәһеҙ ҡатын! Был донъяға

Нисә быуат инде бағаһың?

Бағаһың да күпме күңелдәргә

Саф мөхәббәт утын яғаһың.

Һин тик билдәһеҙ бер ҡатын булып,

Үтеп китһәң, елдәй, көймәңдә,

Үҙең менән күпме хазинаны

Күмер инең, аҡыҡ төймәңдәй...

Тик бер даһи рәссам ҡулы һине

Тотоп алып ҡалған мәңгегә.

Был илаһи күҙ ҡарашың менән

Һин билдәле хәҙер һәр кемгә.

Матурлыҡҡа ҡырыҫ был донъяла

Һаҡлап ҡалыу күркен кешенең

Һәм билдәле итеү билдәһеҙҙе –

Бәхетелер ижад эшенең?..

\* \* \*

Эй, хыялый, һантый ҡыҙ бала,

Төн йоҡоңдо һинең кем ала?

Белмәйһең шул ниҙәр көткәнен,

Уның ниҙәр өмөт иткәнен...

Һин бит изге тиеп табынған –

Бер иблис бит – елдән табылған!

Ул көткәнең килер – ҡағылыр...

Тик үткәнең һине һағыныр.

Төн йоҡоңдо һинең кем ала,

Эй, хыялый, һантый ҡыҙ бала?!

\* \* \*

Мин заманым менән ғорурланам,

Юҡ, был түгел һуҡыр ғорурлыҡ.

Бөтә ҡаршылығы, фажиғәһе

Йөрәгемдә алған урын ныҡ.

Мин үлемде түгел, был тормошто

Һәйкәл итеп ҡойҙом йырыма.

Йөрәгемде аҫыл киләсәктең

Ҡойондорҙом сағыу нурына.

Мин инандым ысын иманына,

Бар моңона бөтә телдәрҙең.

Миңә яҡын, ғәҙел, яҡты, ысын

Татыу ғаиләһе илдәрҙең.

Заманымдың бөтә тауыштарын

Заман улы булып һеңдерҙем.

Ул тауышты бөтә замандарҙың

Һөрәненән өҫкә мендерҙем.

Күҙем күргән һәр нәмәлә күрҙем

Серле йырҙар боҫоп ятҡанын.

Серен астым шулай үҙ-үҙемә,

Матурлыҡты шулай яҡланым.

\* \* \*

Имән, ҡайын етәкләшеп

Тауға менеп килә ине.

Ниңә тауға менгәндәрен

Тик үҙҙәре белә ине.

Беләйем тип эс серҙәрен

Йүгереп мендем арттарынан.

Ундай ғәҙәт таныш инде

Был донъяның ҡарттарына.

Улар, һиңә ни кәрәк, тип,

Ҡыуып еткәс, туҡтап ҡалды.

Икәү бәхетле булғанда

Өсөнсө бит һәр саҡ артыҡ.

\* \* \*

Йүрүҙәндә берәү һыу төшә,

Һыу төшөүе сәйер тамаша.

Йылға өҫтөн елдәр һөрә,

Тулҡын менән тулҡын талаша.

Ә ул йөҙә, сума, салҡан ята,

Һыу сәсрәтеп уйнай, ҡысҡыра.

Әллә ниндәй тыйылғыһыҙ көлөү

Шашындыра уны, шаштыра.

Кем икән ул, йәшен йәшнәгәндә,

Күкрәгәндә бөтә күк йөҙө,

Көлә-көлә, шулай ҡоторона?

Моғайын, был һантый мин үҙем?

\* \* \*

Үтһә үтһен йәшлек әйҙә,

Тик мөхәббәт кенә үтмәһен.

Бер үҙемде яңғыҙлыҡҡа

Мәңгелеккә ташлап китмәһен.

\* \* \*

Тәүге һөйөү ниндәй тетрәткес һуң,

Кәм түгелдер унан һуңғыһы?

Уҫаҡ япрағындай дерелдәй бит

Ҡосағыңда һинең һуңғы һын.

Ул һағайыр, аңға килер тиҙҙән,

Йәш килене булғас ауылдың.

Тик осрашһаҡ, тағы тертләп китер,

Хәтерләп был һуңғы дауылды.

Ул һарылмаҫ инде ҡосағыңа,

Сабыр була ауыл ҡыҙҙары.

Тик яныңдан өнһөҙ үтеп китер,

Ошо таңдай, йөҙө ҡыҙарып...

САБЫЙ ИЛАУЫ

Сабый илай – был йыр һымаҡ хатта,

Был – үҙе бер оло тамаша.

Әллә күҙҙәре лә күрмәй уның –

Күҙгә ҡарап тороп аҙаша.

Төҫөн дә һис танып булмай әле –

Күкһел яры менән ҡапланған.

Тик атаның хыялында инде –

Улы хәҙер атҡа атланған!..

Илай сабый – ҡыҙғаныс та шундай,

Һәм көлкө лә уның илауы...

Шундай кескәй тырнаҡҡыналары,

Шундай кескәй уның бармағы.

Тик тырпайып торған һәр быуыны

Шундай ныҡ – хәс балыҡ ҡармағы...

Илайыммы әллә көләйемме

Тигән кеүек ҡарай был бала.

Тик илай ҙа һәм көлә лә белмәй,

Тик имергә белә донъяла!

Шул белеме сикһеҙ һөйөндөрә –

Иң ҙур шатлыҡ ата-әсәгә!

Нур йомғағы булып йоҡлағанда,

Тиккә оҡшатмайҙар сәскәгә.

Бишек – әле уға Тыуған иле,

Юлы – бары ҡулы атаның.

Һәм әсәнең йылы күкрәге –

Әлегә тик уның Ватаны...

Еңел генә итеп көрһөнә лә

Тала тағы тәрән йоҡоға.

Йоҡоһонда әсә күҙҙәренең

Наҙын ғына тойоп иҙрәй...

Үҫер...

Әсә һөтө менән һеңер уға

Тыуған ерҙең йылы яҡтыһы,

Йөрәк көлә, уны күреү менән,

Хистең тыуа иң-иң татлыһы.

Килер бер көн... Бишегенән төшөп,

Баҫыр ул да тәүге аҙымын.

Ер шары ла уға бик тар булыр,

Аҡбуҙатын тотоп бәйләр өсөн

Эҙләп китер Тимер ҡаҙығын...

\* \* \*

Яҙ елдәре тәнде иркәләһә,

Яҙ гөлдәре йәнде иркәләй.

Ҡояш нуры, ҡоштар йыры менән

Үлеп тереләһең ошо иртәлә!..

Был донъяны ташлап китеү уйы

Башыңа ла хатта һыймаҫлыҡ.

Әй йәшәге килә, мең йәшәге –

Мең йәшәп тә йәшәп туймаҫлыҡ!

Ҡанаттарын еңел генә елпеп,

Иләҫләнеп йөрөй күбәләк.

Әйтерһең дә, нур ҡылдарын сиртеп,

Талғын ғына бейей сүгәләп.

Күҙ ҡамаша шишмә көмөшөнә,

Мең күҙе бар, гүйә, шишмәнең.

Мөлдөр-мөлдөр килгән ҡарашына

Иләҫләнмәй, күңел нишләһен?

Был мөхәббәт ҡарай бәғереңә,

Бәғереңдә – яуап ҡарашы.

Һин бер бөтөн. Ошо донъяң менән

Һәм мәңгелек һеңә ярашып!..

ҒӘҘӘТЛӘНЕҮ

Сәскә атҡан туғайлыҡҡа

Килеп сыҡҡас урмандан,

Иҫереп йығылырҙай булам,

Хуш еҫ аңҡып торғанда...

Аҙаҡ, күҙ күнегеп алғас,

Иҫ тә китмәй уларға.

Хуш еҫе лә әйләнә тик

Үпкә һулар һауаңа.

Киткәс кенә шул туғайҙан

Етмәй уның хуш еҫе.

Мөхәббәт тә шулай ҡайсаҡ:

Үткәс кенә бик эҫе.

МЕТАМОРФОЗАЛАР

Ҡасандыр һин бер фәрештә инең,

Мин дә һиңә аллаң булғанда.

Бөтәһе лә ал да зәңгәр ине,

Зәңгәр ине бөтә хыялдар...

Ергә төштөк. Һин, ҡоралай булып,

Йөрөгәндә бейек тауҙарҙа

Беҙ күрештек. Һәм мин бүре хәҙер –

Аҡыл менән Йөрәк яуҙарҙа.

Тағы түбәнерәк төштөк. Беҙ күрештек –

Аждаһаға инде әйләнһәм,

Һин әйләндең урам буйындағы

Һағыҙ сәйнәп ятҡан кәзәгә,

Хыянатсыл, ҡонсол, көнсөл йәнең

Үҙ-үҙеңде һинең алданы.

Тормош ғәжәп. Ләкин үкенмәйем:

Һиңә алла хәҙер ялғаның!..

\* \* \*

Өмөтһөҙ һәм мөхәббәтһеҙ тормош

Шундай мәғәнәһеҙ бер нәмә:

Хыялдарҙан айнып, күҙем асһам,

Ҡайтҡан һымаҡ булам төрмәмә.

Тик һиҙмәйһең ығы-зығы менән

Унда үткән зая ғүмерҙе.

Күнегелгән шундай был төрмәгә,

Бөгөн килеп уны емерҙем.

Емерҙем дә етем булып ҡалдым,

Аңлайышһыҙ был хис күптәргә, –

Сөнки һәр кем ошо ауыр йөктө

Мәңге төшөрмәҫкә күтәргән...

\* \* \*

Халҡым теле – халҡым күңеле,

Ҡалырһыңмы ерҙә күмелеп?

Нисә быуат йыйған байлыҡҡа,

Кем, ҡул һалып, әле байыҡҡан?

ЯҢЫ ДОНЪЯ

Ҡыҙым тыуҙы. Ҡыҙым менән бергә

Тыуҙы ҡыҙыҡ яңы бер донъя.

(Ул ҡыҙҙарҙы минән тартып алып)

Тик үҙенә мине арбаны.

Яңы донъя тыуҙы. Баштан-аяҡ

Алыштырып ҡуйҙы ул донъя.

Ул яратып мине, үҙен яраттырҙы,

Биләп алды бөтә барлыҡты.

Күрәһең, тик миңә кәрәк булған

Сәскә кеүек сабый һөйөүе...

Керһеҙ, тоғро сабый һөйөүе...

\* \* \*

Ҡындан һурҙы берәү ҡылысын,

Хәтерләтеп Дамаск ҡоросон.

Үтәмәне ләкин бурысын –

Тик ҡатырға булған ҡылысы!..

\* \* \*

Булыр бала – бишектән,

Илгә сығыр ишектән.

Булырҙайға бер әйт тә,

Булмаҫтайға мең әйтмә.

Оҙон һүҙҙең ҡыҫҡаһы –

Таш сүлмәкте киңәйтмә.

Киңәйтергә кирге юҡ,

Арғы яҡта бирге юҡ –

Табалмабыҙ барһаҡ та;

Тигеҙ түгел бармаҡ та...

ИНТЕГРАЛДАР ПОЭМАҺЫ

*Власть над Вселенной я считаю*

*Лишь попрошайкой у Любви.*

Хафиз

Кәсер, һандар,

Интегралдар... –

Ниндәй алыҫ,

аңлайышһыҙ донъя аңыма!

Шул донъянан миңә ҡараның да

Мең-мең һорау ҡуйҙың алдыма.

Был донъяны

Мең-мең өлөшсәгә

Тураҡлаһа һинең кәсерҙәр,

Мин уларҙы,

Йыйған һымаҡ линза нурҙарҙы,

Күҙҙәреңә йыям,

Яныр өсөн,

Янып бағыр өсөн әсирҙәр!

Ә һындарың,

Интегралдың,

Һин ваҡлаған сикһеҙ кәсерҙәр –

Минең зиһен өсөн,

Гүйә, ерҙең тартыу көсө –

Мәңгелектән сикһеҙ мең серҙәр...

Миңә таныш бары һағыш,

Күңелдәге бушлыҡ –

Торичелли бушлығы.

Күҙ ҡарашың уны тултырҙы ла,

Сабырлығым бөтөп тамам,

Һиңә сабам,

Бәйгеләге аттай бышлығып.

Мин беләм тик Ерҙең тартыу көсөн.

Уның көсө

Минең өсөн –

Йөрәгеңдең тартыу көсөләй.

Әммә сәйер миңә:

Минең антиподым

Ер шарының башҡа яғында

Тартыламы хыялына шулай?

Ул ни уйлай?

Оҡшағанмы хисе хисемә?

Миңә сәйер,

Бик-бик сәйер уның

Эләгеүе тартыу көсөнә...

Нисек һуң ул осоп төшөп китмәй

Әллә ҡайҙа, күк төбөнә,

Болот эсенә?..

Упҡын ҡосағына,

Зөһрә-ҡыҙ янына?

Һәм тәгәрәп ятмай айҙарҙа?

Ул да беләме һуң

Шулай яна-һағына?

Һәм ынтыла әллә ҡайҙарға?

Лампочкаға ҡунған себен кеүек кенә

Ҡанатһыҙ был әҙәм бөрөһөн

Баҫып йөрөй, тиҙәр, Ер шарына...

Сәйер...

Хәйер, әйҙә йөрөһөн!..

Ә шулай ҙа мин табынам,

Мин инанам

Ерҙең ошо тартыу көсөнә.

Юҡһа мин бит

Бирелеп был яныу хисенә,

Осоп барып төшөр инем

Күҙендәге упҡын эсенә!..

Ҡыйылып, хәс тә һинең ҡашың һымаҡ,

Килгән саҡта ерҙә таң атып,

Мин белмәйем, –

Һин ни уйлайһың,

Атомдарҙы ваҡлап, тарҡатып!..

Атом төҙөлөшө миңә таныш бары

Кар Лукреций яҙған китаптан.

Мин тик Гераклитса, Демокритса

Уйлай алам,

Атҡан саҡта таң...

Шундай асыҡ болот шәкелдәре –

Ултыр ҙа кит ине уларға,

Болоттарға

Туҙған толомоңдо үреп,

Мәңгелектең рухын һуларға.

Мендәр итеп айҙы һалыр инем,

Ябыр инем йондоҙ юрғанын.

Етегәндең сүмесенән генә

Мин эсерер инем үҙеңә

Йәшлегемдең көмөш йырҙарын.

Ул болотҡа нисек ашмаҡ кәрәк?

Етерме һуң илһам ҡанатым?

Мин күтәреү көсөн бары беләм

Аэроклубта танау ҡанатып...

Уҡытыусым – ҡарт осоусым – бер мәл

«Война и мир»ҙы күреп ҡулымда,

Старт майҙанынан һөргәс,

Йөрөгәйнем

Аҙна буйы кухня юлында...

Тик барыбер остом,

Ҡостом күкте,

Һәм татыным осоу ҡомарын,

Штурвалдың әле,

Балыҡ һымаҡ,

Ҡыймылдауын тойҙо ҡулдарым.

Педалдәге аяҡтарым менән

Ҡаршылығын тойҙом елдәрҙең.

Бер саҡрым бейеклектән күрҙем

Ҡусҡар эҙен тоноҡ күлдәрҙең.

Иҫтә әле һаман бер һылыуҙың

Ҡаш өҫтөнә ҡуйып һул ҡулын,

Уңы менән яулыҡ болғағаны,

Ә йөрәктең һыҙлап һулҡыуы...

Үҙебеҙҙең мәктәп башынан мин

Бер шыҡыйып төшөп бейектән,

«Үлем элмәгенә» үңәс һалдым,

Үс алам тип ошо кейектән.

Тик һөймәне мине ҡыҙ сағында,

Ҡосағында һөйҙө иренең.

Ул ҡыҙҙың да бына һинекеләй

Еләк кеүек ине ирене!..

Аҙаҡ мин османым.

Остом бары

Ҡанатында хыял, илһамдың,

Һәм бына мин ҡапыл туҡтап ҡалдым

Сере алдында

Интегралдың, кәсер һәм һандың...

Оло һорау һымаҡ

Күктә йәйғор!..

Ете төҫлө уның нурында

Ни күрәһең?

Тик спектр!..

Инспектор

Һеҙҙең ятаҡ торған урында

Мине еңдән тартты:

— Һеҙ иҫерек?

— Юҡ, тик былай ғына...

Һәм атланым,

Баш ҡаңғырып төрлө юрауҙан.

Ингән ерем көҙгө баҡса икән,

Ә баҡсала ҡәбер таштары,

Тыуған,

Йәшәгән һәм үлгәндәрҙең

Шунда ята ғәзиз баштары.

Һөймәй ҙә хәҙер,

Көймәйҙәр ҙә,

Тик тамырын тотоп тирәктең,

Һелкетә лә елгә ҡарт олонон,

Ҡоя ергә япраҡ-йөрәкте...

Ә йөрәге тереләрҙең һаман

Үлемһеҙлек эҙләй үҙенә.

Үлемһеҙлек – мөхәббәттә яныу,

Йыр ҡалдырыу донъя йөҙөнә.

Ә йыр –

Шиғыр, һүрәт, моң ғынамы?

Кисер, кәсер,

Һин дә йырмы ни?

Кисерегеҙ, һандар,

Интегралдар!..

Йәйғор төҫлө һеҙ ҙә нурмы ни?

Йәйғор төҫлө сағыу нур булһағыҙ,

Һеҙ бит күпер ике йөрәккә!

Әйтсе, тирәк,

Ҡайҙа башҡа йөрәк?

Әҙәм теле ят шул тирәккә...

Һөйәләм дә уға,

Яҡын ят донъяға –

Интегралға китәм, кәсергә.

Һәм уртаҡлыҡ эҙләп,

Мин тотонам

Ярҙан ярға,

Ҡарҙан ҡарға күсергә...

Ябалаҡлап яуа тәүге саф ҡар,

Һинең телдә улар – кристалдар,

Минең телдә улар – күбәләк.

Күбәләктәй һинең керпектәрең,

Мин уларҙың ҡара бөртөктәрен

Һанар инем ергә сүгәләп.

«Ҡара-ҡаршы ҡарашайыҡ,

Керпектә һанашайыҡ.

Етмеш керпек – һәр күҙҙә,

Сабыр итсе бер көҙгә...

Ҡуйы ҡара керпегең,

Бирсе миңә бөртөгөн.

Үҙең миңә булмаһаң да,

Төҫөң итеп йөрөтөрмөн.

Өҫтәлемдә шәмдәр яналыр,

Тармаҡ-тармаҡ булып тамалыр.

Оҙон ғына керпек, һикһән бөртөк,

Күҙ нурыңды минән ябалыр.

Һикереп төштөм шишмәгә,

Шишмә һыуы һайҙыр, тип.

Ҡарашыңды хисем иттем,

Миндә күңелең барҙыр, тип.

Ҡоштар булып осор инем,

Ҡанат яһап булмай шул,

Һүрәтең яһап ҡосор инем,

Йәнең ҡушып булмай шул...»

Ишетмәнең минең йырымды ла,

Сыҡманың да йырсың янына.

Болоттарға һине ултырттым да,

Әллә ҡайҙа остоҡ яңынан.

Остоҡ әллә ҡайҙа!

Әллә Айға?

Эйнштейн етмәҫ алыҫҡа.

Сағыштырмаса бит бөтә нәмә,

Был донъяла

Юл оҙон да

Юл ҡыҫҡа!

Сағыштырмаса беҙ

Бер-беребеҙҙән

Бик тә бик-бик алыҫ булһаҡ та,

Үтәбеҙҙер бер үк уйҙы уйлап,

Бер үк мәлдә

Бер үк һуҡмаҡтан.

Ҡасандыр бер

Иренемә ҡунған

Бер үк ҡар бөртөгө

Иренеңә төшөп ирейҙер.

Шул уҡ уйҙар,

Шул уҡ хис-тойғолар

Һинең күңелдә лә йөрөйҙөр.

Галактика сикһеҙлеге менән

Сағыштырған саҡта Ер шарын,

Йәшәйһеңдер минең ҡуйынымда.

(Былмы уйҙың эшкә ашыры!..)

Ихтималлыҡ ҡанундары булғас,

Бер-беребеҙҙән алыҫ булһаҡ та,

Ниндәйҙер бер теүәл меридианда,

Ярай, бергә-бергә ҡунһаҡ та

(Минең төштә хатта ҡунһаҡ та...)

Һинең донъяң, миңә ят булһа ла,

Барҙыр унда уртаҡ яҡтар ҙа.

Минең дуҫтың йәмәғәте –

Һинең әхирәтең!

Булыр әле бергә саҡтар ҙа.

Сәкәшерҙәр беҙҙең бокалдар ҙа,

Беҙ эсербеҙ бер үк шарапты.

Шундай сикһеҙ диңгеҙ киңлеге лә

Төкәлдерә ике карапты!

Өмөтһөҙ тик – шайтан.

Өмөт өҙмәм,

Һин дә ен ҡыҙы бит түгелдер?

Күҙ ҡарашың шундай серле һинең,

Беҙҙә, бәлки, уртаҡ күңелдер?

Бер үк планетала йәшәйбеҙ бит,

Бергә йотоп төтөн, саңдарын.

Бергә оҙатып бер үк шәфәҡтәрен,

Ҡаршы алып бер үк таңдарын.

Тимәк, уртаҡ беҙҙең яҙмышыбыҙ,

Уртаҡ беҙҙең барыр юлыбыҙ,

Еребеҙ бер, илебеҙ бер беҙҙең,

Бер замандың ҡыҙы-улыбыҙ.

Кисер, кәсер,

Кисерегеҙ, һандар,

Интегралдар! –

Һинең улар –

Күҙең нурылыр!

Һинең фәнең,

Тимәк, минең йәнем,

Бәлки, йырым – күңелең йырылыр!

Йәшәһен фән һәм йән дуҫлығы,

Кешене бит әллә ҡайҙарға

Ошо дуҫлыҡ ҡына күтәрәлер

Зөһрә-ҡыҙ йәшәгән айҙарға!

\* \* \*

Эйе, һөйҙөм мин нығыраҡ

Кешелекте кешенән.

Күрҙем бөтөндө ҙурыраҡ

Бер кескәй өлөшөнән.

Шулай итте кешеләр ҙә –

Мине урап үттеләр:

Эшем емеш төшө итеп,

Мине ҡабыҡ иттеләр.

Бәлки, яңылыш булғандыр?

Эште эшләй кешеләр.

Кешелектең ҡеүәте тик

Йәшәй бары кешелә.

\* \* \*

Кешелектең бар илаһи моңо,

Аһ-зарҙары, табыш-хатаһы,

Мәңгелек был сикһеҙ күк аҫтында

Күпме заман күмелеп ятаһың?

Икһеҙ-сикһеҙ сағыу был йондоҙҙар

Икһеҙ-сикһеҙ тыуған кешенең

Һүнгән йәндәренең ҡәберенә

Теҙеп сыҡҡан Хоҙай эшеме?

Күпме көрәш үткән был кешелек

Килеп етер өсөн был көнгә...

\* \* \*

Көтмәгәндә ҡапыл күҙ алдыңдан

Сыңлап уҙа бөтә тормошоң.

Үкенестән торһа һәр сылбыры,

Үтенестән тора тотошо.

Хайран-вайран ҡалып бөгөнгөңә,

Үткәнеңдән яуап эҙләйһең.

Юҡ шул яуап! Хата – хата көйө,

Барыр юлды бары күҙләйһең.

Күп ҡалғанмы ул юл? Нисә йыл ул?

Бармы өмөт, бармы бер маяҡ?

Сеү, берәү бит шунда йылмайғандай,

Яҡтырғандай була тирә-яҡ...

ҠАРҒАЛАР ҠАЙТЫУЫ

Яҙ көтөүҙән әллә иләҫләнеп,

Белгән һымаҡ сәнғәт рәтен,

Алып ҡайтып элдем бүлмәмә мин

Бала саҡтың таныш һүрәтен.

Һәм һүрәттән ҡапыл яҙ бөркөлдө,

Һөрән һалды ҡара ҡарғалар,

Яҙ еҫтәре, гүйә, бәреп инде,

Боҙ аҡтарып, аҡты йылғалар.

Мәғәнә бар ҡарға йырында ла,

Һөрән һалған саҡта «ҡар» ҙа «ҡар!»

Алда әле, тиҙәр, һандуғаслы,

Ҡыуаныслы күпме яҙҙар бар!..

САЛАУАТ БАТЫР

*Сосланбәк Тавасиевҡа*

*яҡташтарым, ер-һыу*

*заманым исеменән*

Сабып сығып сал быуаттар аша,

Сапсындырып суйын саптарын,

Оран һалып илгә, һай, Салауат

Мәңгелеккә әйҙәй сафтарын.

Арыҫлан ир, яугир, шағир ҡото

Айбарланған батыр һынында.

Дошмандарын айҡар йәшен ише

Ай-ҡылысы ятыр ҡынында.

Үрткә тотҡан ауылдарҙың ҡуҙы

Дөрләп яныр бөркөт күҙендә.

Йолҡоп алған тотҡондарҙың теле

Ажар сәсер сәсән һүҙендә!..

Ҡоштар осоп етмәҫ утрауҙарға –

Ҡайҙа ғына батша һөрмәһен,

Утлы тамға өтөр киң маңлайын,

Тик бөгөлмәҫ бығау-төрмәһе...

Илкәйенең хөр көндәрен даулап,

Ирек, Ырыҫ, Хаҡлыҡ хаҡына,

Сал быуаттар аша сапты, сапты,

Сапты һаман ғәзиз халҡына.

Йөҙөп сыҡты етмеш даръяларҙы,

Ярып сыҡты етмеш тауҙарҙы,

Ҡуй-һарыҡтай турай-турай сапты

Ҡаршы сыҡҡан етмеш яуҙарҙы.

Ят тупраҡта ятып ҡалғанда ла

Аҫыл һөйәк, изге есеме,

Үҙенән дә ғәййәр яугирҙарҙың

Тел осонда булды исеме.

Ҡаһым түрә утлы Париждарға

Алғасҡыла бәреп кергәндә,

Салауаттың һынын олатайҙар

Еңеү тыуы итеп күргәндәр.

Питер эшселәре башҡортома

Әләм тотторғас та ҡыҙылдан,

Ҡылысындай сыңлап Салауаттың,

Пулковтарҙа ҡалды беҙҙең дан.

Ул Шәһиттәй шыуҙы, ҡаны һарҡып,

Кронштадттың боҙо өҫтөнән,

Башлап таҡты «Ҡыҙыл Байраҡ»ты ла

Күкрәгенә ғорур төҫ менән.

Ҡайҙа ғына ул ҡурайын һыҙмаҫ,

Ат һуғармаҫ ҡайһы йылғанан, –

Ватан ҡушҡас, утлы өйөрмәһен

Ул Эльбаға илтте Волганан!..

Батыр данын йылдар юя алмай,

Ел-дауылға ул бит ҡарамай:

Әле булһа һаҡлай фармандарын

Ҡыуышында солоҡ-ҡарағай.

Аҡмағандай кире Ағиҙелкәй,

Сүкмәгәндәй ергә Уралтау,

Салауаттың йыры тынмаҫ илдә

Еңә алмай рухын ҡорал-дау.

Хас дошмандар әле сиктәр аша

Хөр халҡыма күпме таш сөймәҫ.

Батшаларға башын эймәгәнде

Башҡаларға башҡорт баш эймәҫ, –

Пугачевы менән Салауатым,

Сапсындырып суйын саптарын,

Сәсән теле менән сәмләндереп,

Мәңгелеккә әйҙәр сафтарын!..

ҠУШҠАЙЫН

I

Яланғас яҙ ине ерҙә,

Һайрамай ҙа ине һандуғас,

Тик күңелдә мең һандуғас ине,

Ҡосағымда һинең һын булғас.

Сал сәстәрем буранында ҡалып,

Аҙашҡанда һәр бер бармағың,

Был донъяның сымылдығы булып,

Таң шаршауы япты бар яғың...

Мин ул таңдың иҫтәлеге итеп,

Һайлағайным юлда ҡушҡайын.

Был – һинеке, был – минеке, тиеп

Һәр береһенә исем ҡушҡайным.

— Күҙҙәреңә, – тинем, – баҡҡан саҡта

Керпек үртәп яныр күҙ алмам.

Һиңә бәхет илтә алмаһам да,

Тик бәғерһеҙ һиңә була алмам.

II

Йән өшөткөс хәбәр килде бөгөн:

«Ул ҡайындар хәҙер юҡ инде».

— Шул тәңгәлдән үтеп киткән саҡта

Йомоп үтәм, – тиһең, – күҙемде.

— Япраҡ ярып бөткәс кенә, – тиһең, –

Ҡырҡҡандар бит һинең ҡайынды.

Ә минеке, – тиһең, – ҡороп ҡалған

Күтәрмәйсә ошо ҡайғымды.

Ни тиһәң дә, ҡайын ҡайғылы шул,

Тик аҡ ҡына уның ҡайғыһы.

Ҡайын башынан да йөрөй икән,

Ул ағыр ҙа китер ҡайғы – һыу.

Береһен ҡырҡҡан саҡта икенсеһе

Ҡорой торған ҡайын булыуы

Ҡайғыларға ғәмһеҙ был донъяла

Бик насар ҙа түгел, һылыуым!

Инселәйек инде башҡа ағас:

Миңә – имән, һиңә – муйылды.

Япраҡтарын имән һуң ярһа ла,

Һуңғы йәме була ул йылдың.

Муйыл сыҙам, муйыл сабыр була,

Күпме өҙһәләр ҙә муйылды.

Өҙгән һайын, яҙын, үс иткәндәй,

Сәскә ата күкрәп һәр йылды.

Үҙ ҡайғыңдай күреп күңелеңә

Ҡабул итһәң минең ҡайғымды,

Ышанма һин төрлө юрауҙарға,

Йыр итербеҙ ул пар ҡайынды.

Төрлө ырым, төрлө юрауҙарға

Ышанһа ла хатта күңелең,

Ул ҡушҡайын бер йыр булып ҡалыр,

Тик үткән юл ҡалмаҫ күмелеп.

Юҡҡа өҙгәләмә үҙ-үҙеңде,

Ышан бары минең юрауға:

Ғүмер барҙа юлым һиңә илтер,

Ҡайғырмайыҡ урау юлдарға.

\* \* \*

Һинең менән һин дә мин булып,

Халҡым үҙе уға ҡул ҡуйған,

Һәм донъяла тәүгеләрҙән булып

Үҙ бәҫен һәм илен ул тойған.

Һинең менән кәңәш итешмәгән,

Һөйләшмәгән көнөм юҡ хатта.

Бар уйҙарым, өмөт-хыялдарым

Көнө-төнө минең шул хаҡта.

Ал йөрәктән тутыҡ хәнйәрҙе!

\* \* \*

Мин яратҡан йырҙы иҫеректәр

Боҙоп китһә үкереп урамда,

Минең өсөн ул йыр үлеп ҡала,

Үлеп ҡала туңып буранда.

Яҙмаһасы

Иҫеректәр боҙор,

Иҫеректәр иңрәр йырымды!

Йырлай алмай улар ысын йырҙы –

Тик йырсылар ғына һуҙырҙы.

\* \* \*

Бер тыуа ла тик бер үлә кеше.

Үлән кеүек тыумай яңынан.

Мәңгелектә ғүмер ниндәй ҡыҫҡа!

Был хаҡһыҙлыҡ һыймай аңыма.

Бер ҡасан да мин бит булмағанмын

Был донъяға тыуған ҡәҙәре.

Бер ҡасан да башҡа мин булмамын,

Ҡосағына алғас ҡәберем.

Үлән генә үҫер унда,

Мәңге йәйер унда тамырын.

Ә мин уға, һөлдәләрем сереп,

Тик ашлама булып ҡалырым.

\* \* \*

Ҡуңыр буға һымаҡ, аяғыма

Уйһыу ерҙең заты теймәне.

Ятһа ятты тауҙар алдарымда,

Тик уларҙы үҙем өймәнем.

Тик барыбер үҙем ярып сыҡтым,

Һөрәнләмәй, өнһөҙ-тауышһыҙ.

Һөйгән егеткәйең ысын булһа,

Фатиха шул минән: ҡауыш, ҡыҙ!

Йәлләмә һин меҫкен ваҡ-төйәкте,

Алдарыңдан ғорур уҙалмаҫ,

Аҙашҡанда яҙмыш буранында

Һыңар бармағын да һуҙалмаҫ.

\* \* \*

Уян, һөйөү! Һинең хәнйәр өсөн

Кәмме әллә аслыҡ, һыуһауҙан?

Нисек кенә мул булмаһын һыйың,

Бер ашауҙан мәңге туҡ итмәҫ.

Һөйөү ҙә бит шулай: ас күҙҙәре

Арығанса туйһа алҡымдан,

Ә иртәгә тағы һин янаһың

Яныр өсөн тыуған ялҡында.

Ҡәҙерлерәк булһын өсөн һөйөү,

Диңгеҙ булһын уның юлдары.

Икегеҙ ҙә ике ярға сығып,

Бер-береңә һуҙһын ҡулдарын.

Ҡоштар туңып төшөр көндө

Ҡыштай булһын әйҙә был сәғәт.

Килер яҙҙар нығыраҡ өтһөн өсөн

Эҫе булыуға бит был сәбәп...

\* \* \*

Дошманыңдың яҡшылығы –

Тоғро дошманлыҡ.

Ә дуҫыңдың хыянаты –

Мәңге хыянат...

УЛЫМА

Ата аҡылын тотмаған,

Инә аҡылы йоҡмаған,

Ил ағаһын күрмәгән,

Ил инәһен белмәгән,

Илдең ғәмен ғәм күрмәй,

Илдең йәмен йәм күрмәй,

Беләгендә ғәр булмай,

Аҙғын булып йөрөр ул,

Ҡоҙғон булып үлер ул!..

Ҡоҙғон һымаҡ ҡорҡолдап,

Сусҡа һымаҡ мырҡылдап,

Үҙ яҙғанын күрер ул,

Күҙ яҙғанын тирер ул...

БАТЫРША

*(Шлиссельбург тотҡоно)*

*Уралҡайым, һинән ҡырҡып алһам*

*Ат ҡыуырҙай яңғыз талдарың,*

*Тамып та ғына ҡала ҡырҡҡан саҡта*

*Яуҙа үлгән батыр ҡандары...*

*Батҡан айҙай булып, ай, төн ярып,*

*Батыршаның һүнгән төнө ине...*

*Ыласындай йылғыр ил батыры*

*Салауаттың тыуған көнө ине...*

Башҡорт халыҡ йырҙарынан

Мин – тотҡон Батырша,

Башҡорттоң батыры,

Ултырам зинданда,

Башымды ҡатырып...

Ҡулымда – бығауҙар,

Аяҡта – бығауҙар,

Үрмәкес һырыған

Ау һымаҡ был ауҙар.

Нәҡ себен ише мин

Сырмалдым ауында,

Ә бөркөт инем бит

Илемдең яуында!..

Яҙғандыр, күрәһең,

Зинданда ҡатырға, –

Юҡ өмөт, юҡ сара,

Юл ябыҡ ҡайтырға.

Ҡәберем – утрау,

Кәфенем – таш зиндан,

Йыназа уҡый тик

Ыҙғыр ел – шималдан\*.

\* Шимал – төньяҡ.

Нишләмәк, ни ҡылмаҡ

Был аҡтыҡ юлымда!

Хәл бөтә көндән-көн,

Көс китә ҡулымдан.

Ни ҡалыр, мин үлгәс,

Был меҫкен тәнемдән –

Илемде, ғилемде

Айырғас йәнемдән?

Йондоҙло булғандар

Олуғбәк ғалимдар –

Уратып уҙғандар

Уларҙы залимдар...

Сеү, ни был – тәндәктә?

Әллә был – буш хыял?!

Хәс мәсет башында

Көмөштәй йәш һилал\*!

\* Һилал – яңы тыуған ай.

Эй һилал, һин күктә

Битараф торғансы,

Алышып үлергә

Айбалта булһаңсы!

Эй һилал, һин бушҡа

Эленеп торғансы,

Ҡулымда ҡон алыр

Бер ҡылыс булһаңсы!

Аһ, болот ҡанаты,

Киҫмәсе һин айҙы,

Ҡалдырсы пак көйө

Бүләген Хоҙайҙың!

Аһ, киҫте, киҫте бит –

Эш китер кирегә:

Инанған айым да

Әйләнде тәрегә!..

Эй Хоҙай, юҡтыр һин,

Юҡтыр ҙа донъяла.

Булһаң, ник белмәйһең

Был хәлдән ояла?

Юҡ ҡулда айбалтам,

Һынды ай-ҡылысым.

Ни ҡылһын, талпынып,

Ситлектә ыласын?..

Ә ҡаурый ҡәләмем –

Туҡтасы, туҡтағыҙ! –

Булмаҫмы бер ҡылыс,

Булғанда аҡ ҡағыҙ?..

Бар аһын, бар зарын

Таланған илеңдең

Батшаға яҙырға

Етмәҫме ғилемең?

Бит ҡәләм ҡеүәһе

Ҡеүәтле, Батырша –

Һүҙеңә илтифат

Итмәҫме аҡ батша?

Был донъя йөҙөндә

Киң Хоҙай ҡөҙрәте:

Ярлыҡар, бәлки, тим,

Аҡ батша хәҙрәте.

Үҙемде булмаһа,

Һүҙемде ярлыҡар.

Аҡ ҡағыҙ битенә

Түгелһен барлыҡ зар!..

Ғәҙеллек хаҡында

Уйлаған уйҙарым

Бер ҡайтып күрмәҫме

Уралым буйҙарын?

Бер заман, бәлки, бер

Уҡырҙар хатымды.

Нәжескә ташлауҙан

Тут алмаҫ алтынды.

Мәңгелек бер ни юҡ,

Бөтәһе тик фани.

Бер хаким мәңге бит

Тотмаған донъяны.

Донъяға Искәндәр,

Батый ҙа Тимерҙәр

Килгәндәр – киткәндәр,

Килерҙәр, китерҙәр...

Тонйорап ай батһа,

Ергә көн тыумаҫмы?

Ҡара төн зәхмәтен

Таң нуры ҡыумаҫмы?

Ни булһа, шул булыр,

Яҙмыштан уҙмыш юҡ.

Тик ятып ҡалғансы,

Атып ҡал, юнып уҡ.

Ир китһә, ил ҡалыр,

Һынмаһа (ы)рухы...

Ҡайтыр бер илемә

Иреге, ырыҫы!..

Эй, кем бар, кем унда?

Хaт көтһөн батшабыҙ.

Бирегеҙ хаҡ ҡәләм,

Бирегеҙ аҡ ҡағыҙ!..

*Шлиссельбург – Өфө*

САПТАР

Муйынында ята ай хәнйәре

Ялбыр яллы болот атының.

Шуға, ахыры, киске шәфәҡ ҡаны

Күк йөҙөнә сыҡҡан атылып.

Ел, саптарым,

Елдәй ел тиҙерәк,

Ел тиҙерәк, ҡайтып етәйек:

Күк йөҙөндә ҡанһыраған атты

Күрмәй генә үтеп китәйек...

Бәйге алдың бөгөн һабантуйҙа,

Ә иртәгә яуға китәһең.

Ир башҡайы менән ат башҡайы

Ниҙәр күрмәй –

ни хәл итәһең...

Атай өсөн ул саҡ ҡайғырманым,

Атым өсөн бары ҡайғырҙым.

Һаман иҫтә ҡосоп илағаным

Муйынынан саптар айғырҙың.

...Һабан туйы ине ул көн беҙҙә:

Бөтә халыҡ – һабан туйында.

Шул көн илгә афәт киләсәге

Юҡ ине бит бер кем уйында!

Ай хәнйәре, гүйә, муйынында –

Менеп ҡайттым шул саҡ саптарҙы.

Саптар яуға китә, тигән хәбәр

Йөрәгемде минең аҡтарҙы.

Күк йөҙөндә ҡанһыраған аттан

Күҙҙәремә уттар сағылды.

Саптар менән бергә оҙаттым мин

Мәңге ҡайтмаҫ бала сағымды.

\* \* \*

Башҡа өсөн хаж ҡылған

Бәҙәлсе лә түгел мин.

Ят илдәрҙә таж алған

Бер мәмлүк тә түгел мин.

Башҡа телде белер өсөн

Үҙ телен дә онотҡан,

Башҡа илде күрер өсөн

Үҙ илендә ут тотҡан

Бер мәхлүк тә түгел мин.

Йәншишмәне йәшереп,

Быуып ятҡан мин түгел.

Үҙ тигәнсә эш күреп

Быуын ҡатҡан мин түгел.

\* \* \*

Ирлек булһын шағирлыҡта.

Шағирлыҡта ирлек булмаһа,

Ни мәғәнә дөрөҫ һүҙ әйтеүҙән,

Дөрөҫ һүҙең инде һуңлаһа?

\* \* \*

Туған тауҙар! Туған ҡаяларым!

Туған һыуҙар, туған күлдәрем,

Һеҙ бит үҙ күҙегеҙ менән күреп

Белгәнһегеҙ батыр ирҙәрҙе.

Йүрүҙәнкәй, һинең тулҡыныңа

Салауаттың төшкән шәүләһе.

Әйтсе миңә, нисек ине күҙе,

Буйы-һыны, кәүҙәһе?

Ҡарт имәндәр! Ҡартлас ҡарағайҙар,

Ишетһәгеҙ уның тауышын,

Әйтегеҙсе, нисек йырланы ул,

Гөлбәзире менән ҡауышып?

Әй, һин, бөркөт, ғорур ҡош батшаһы,

Һиңә ҡарап шиғыр әйткәндә,

Күргәнһең бит Салауаттың күҙен,

Ниндәй осҡон ине күҙендә?

Әйт, Ҡорғаҙаҡ, уҡ-һаҙағын һалып,

Һиңә ятып һыуҙар эскәндә,

Ни тине ул, ирендәрен һыпырып,

Тәмең уның ҡанына күскәндә?

Юҡ, һеҙ әйтмәйһегеҙ!..

Һеҙ мәңгегә телһеҙ...

Тәбиғәттә бер ни ҡалмай эҙһеҙ:

Ҡаяларға елдәр эҙ һала,

Ташҡа һыу эҙ һала.

Атҡан уҡтар ҡала...

Тик кешенең төҫөн-һынын,

Тик кешенең тауышын

Һаҡлай алмай тәбиғәт...

\* \* \*

Һин бит, улым, мине йөрөтәһең,

Йөрөтәһең мине үҙеңдә.

Минең төҫөм, минең күҙ ҡарашым,

Мин ҡабыҙған нур бит күҙеңдә.

Ниңә бушҡа мине йәберләнең?

Бер аңларһың һин ул хатаңды.

Һин дә бер көн, атай булғас ҡына,

Бер аңларһың йәнен атаңдың!..

Атайымдан мин ун йәшкә оло...

Әле һаман атай ул!..

Ә һин минең бары улым ғына...

Үҙ улыңа һин дә атай бул...

\* \* \*

Уралып ятҡан Урал буйҙарынан

Урап ҡайта алғыр уйҙарым.

Армыт-армыт тауҙар итәгендә

Күҙ алдымда һабан туйҙары.

Һыны һылыу һомғол, тороҡ,

Һыу һөлөгө кеүек тайҙары.

Күҙ күреме етмәҫ далаһына

Ҡарап торам күҙем талғансы.

Усым менән һирпеп һыуын эсәм

Һыуһындарым минең ҡанғансы.

Сылтыр-сылтыр серен сисә миңә,

Телгә килеп, йәнле шишмәһе.

Йән-тәнемде биреп тыңлағанда

Ғәмем бөтә, күңел нишләһен?

Күңелемде арбап, сәскәләре

Күҙҙең яуын алып бағалар:

Әйтерһең дә, әйлән-бәйлән уйнай

Күҙ алдымда бала-сағалар.

Көтөү-көтөү йөрөгән болоттарын

Ҡарап ятыу үҙе йәннәттер.

Аҫтарыңа йәйгән күк үләне

Донъялағы иң бай зиннәттер.

Йоп ҡалдырып беҙҙең икебеҙҙе,

Йәнебеҙҙе ул бит бер иткән.

Ил инәһе булып тыуған еркәй

Һине – әсә, мине ир иткән.

\* \* \*

*Ҡоштарҙа – беҙҙә ҡанат*

*Ниңә булмаған икән?..*

Мөмкинлегем булһа, бөгөндән

Сығып китер инем өңөмдән

Ер табанлап илдәр гиҙергә,

Илдәр буйлап маяҡ теҙергә –

Тик туҡталып ҡалам хәҙергә!..

Күрер инем төрлө илдәрҙе,

Илдәрендә үҫкән гөлдәрҙе,

Гөл иркәләп иҫкән елдәрҙе,

Гөл үҫтергән йылға, күлдәрҙе,

Тик күрмәйем мин ул көндәрҙе!

Ишетер инем төрлө телдәрҙе,

Телдәрендә тыуған һүҙҙәрҙе,

Һүҙҙәрендә тыуған өндәрҙе,

Ауаздарын сихри төндәрҙең...

Тик ҡосаҡлап ятам мендәрҙе.

Йөрөп сығыр инем тауҙарын,

Йөҙөп сығыр инем һыуҙарын,

Күрер инем әләм-тыуҙарын,

Ғәҙәттәрен, йола, туйҙарын.

Белер инем ғәзиз уйҙарын,

Тик һаман да ҡулым бығаулы,

Аяҡтарым һаман тышаулы.

Сығып китер инем сәфәргә,

Түл йыйырға яҙыр әҫәргә,

Юҡ, бер дәрүиш булып түгел,

Бер уҡыусы булып йөрөргә,

Бөтәһен дә үҙем белергә,

Үҙ күҙҙәрем менән күрергә,

Ҡолаҡҡа алҡа итеп элергә,

Матур бер йәр итеп һөйөргә,

Һаҡлар өсөн уны ғүмергә,

Рәхмәт әйтер өсөн һәр ергә,

Йырҙарыма моңон теҙергә,

Теҙеп, йөрәктәрҙе өҙөргә...

СТӘРЛЕТАМАҠ

*Башҡорт моңо менән уйылып атҡан*

*Бөтә йәмде йыйған Ашҡаҙар.*

*Әлмисаҡтан көмөш нурҙар атҡан*

*Сихри ҡосаҡтарың тарталар.*

Дауыт Юлтый

Бик һағынһаң, һыпырт Стәрлегә:

Унда һине һүҙһеҙ аңларҙар.

Унда һине дуҫтар көтөп торор,

Елгә осор бөтә моң-зарҙар.

Торатауҡай менән Йөрәктауҡай

Ҡыҙ түшкәйе кеүек ҡалҡынып,

Ҡосағына алһа, һыпырып ташлар

Ҡыҙған башҡайыңдың ялҡынын.

Ялҡын яулыҡ болғап, һөйгән йәрҙәй,

Ҡаршы алыр һине Стәрле.

Ул, атайың һымаҡ, бик ябай ҙа,

Ул, әсәйең төҫлө, хәстәрле.

Аяҡ-торбаларын ҡырҡҡа бөкләп,

Төрөпкәнән төтөн бөркөтөп,

Ултырыр ул соғол олатайҙай –

Башҡорт илкәйенең бер ҡото.

Саң-төтөн дә әле етер бында,

Такси ҡатыш, күрсе, арбаны.

Тик үткәнең менән түгел мине,

Һин йәшлегең менән арбаның.

Йәшлек, йәшлек! Ниндәй генә эштә,

Ниндәй генә төҫтә күрмәнем –

Йәшен йәшнәп, күктәр күкрәгәндәй,

Дәртле, һинең күркәм бер мәлең;

Ҡулдарында осҡон уйнатҡан ҡыҙ –

Үлмәҫбикәң ниндәй дан алған.

Тимерҙе лә ҡамыр һымаҡ иҙеп,

Замандарҙы ялғай заманға.

Ә йорттарҙа, күрсе, һүрәттәрҙең

Күҙ иркәләр йәйғор нағышын.

Йәш килендәр, гүйә, сүпләп һуҡҡан

Йәшлек наҙын, йәшлек һағышын.

Сымдар буйлап елгән вагонға баҡ –

Әйтерһең дә, һомғол таң ҡыҙы,

Сайпылтмайса, шулай алдыр менән

Туй-табанға ташый ҡымыҙын.

Стәрлекәй ҡойоп Ашҡаҙарға,

Ҡойған һымаҡ уныһы Иҙелгә,

Һөйөү, бәхет һәм ышаныс бында

Бергә ҡойолғандай һиҙелә.

Шуға ла мин шатлығымдан шашып

Йыр йырланым һәр бер ҡайынға.

Сөнки шул ҡайындар араһында

Йәшлек эҙкәйҙәрем ҡайылған.

Йәшлек, тиеп, бер ҡайынды ҡосһам,

Кем һуң инде башҡа таш ҡаҙар?

Йәнкәй-йәнеш булып батҡан ерҙән

Мин яңынан ҡалҡам, Ашҡаҙар!..

ҠАЛАТАУҘАР

*Археолог дуҫҡа*

Ҡала-тауҙар, ҡәлғә-тауҙар булып,

Һаман ҡалған халҡым телендә,

Һундар, Сыңғыҙхандар, Батыйхандар

Күпме ҡан ағыҙған илемдә!

Тағы килгән яу өҫтөнә яуҙар –

Уралынан башҡорт китмәгән,

Илен түгел, хатта телен ташлап,

Европаға табан үтмәгән...

Ҡала-тауҙар ергә тигеҙләнгән,

Теҙләнмәгән бары башҡортом.

Йәйләүҙәрҙән, тирмәләрҙән ҡайтып,

Тағы ҡорған ҡәлғә – таш йортон...

Бәркехандың таш ҡәбере ята

Әле булһа Әүеш тауында.

Ул, Урҙаның һуңғы ханы булып,

Ҡәбер тапҡан үҙенең яуында...

Археолог дуҫым – ҡәберлектә,

Бына йәнә ергә иңкәйҙе:

Ҡатын-ҡыҙҙың ынйыларын эҙләп,

Эҙләйҙер ул тыуған илкәйҙе.

ЙОНДОҘ ҠАШҠА

*Яу хикәйәте*

*(Ҡарт һалдат Решетов һөйләүе буйынса)*

*Ерән ҡашҡа атҡайым да,*

*Башын сайҡай малҡайым,*

*Алдарында һолоһо бөтһә,*

*Һыҙыла йөрәк майҡайым.*

«Ерән ҡашҡа» йырынан

Яу юлдарын, һалҡындарын

Онотмайым һаман да.

Бер саҡ шулай ерән бейә

Ҡолонланы яланда.

Ә яланда сасҡау һыуыҡ –

Үҙәккә үтеп бара.

Тик тимерсе Шаһбалыбыҙ

Ҡолон һаҡлап ултыра.

«Ҡана, сытыр ташлағыҙ, – ти, –

Өшөтмәйек ҡолондо.

Иҫән ҡалһа, ул да, бәлки,

Ҡыҙырыр бер болондо.

Дағалатып тояҡҡайын

Менеп сабырҙар әле.

Беҙ кендекәй булған сағын

Иҫкә алырҙар әле.

Мал булмаҫ! – ти үҙе тағы,

Ысынмы, әллә юрый? –

Уң яҡҡайын ялҡын өтһә,

Һул яғын бит бәҫ һырый...»

Шаһбал шунда өс урында

Ут үрләтеп ебәрҙе.

Йылынды китте ҡолонҡай,

Үрле-ҡырлы һикерҙе.

Инәһенә ҡушҡас үҙен,

Был имә лә башланы.

Комбат ҡына беҙҙең эшкә

Ҡырын ҡараш ташланы.

Аҡ тун кейеп килеп сыҡҡас

Аҡ ҡарағай аҫтынан:

— Йылҡы үрсетергә, – тине, –

Заман башҡа саҡ ҡына...

Яңы яуҙар, ҡарлы тауҙар

Көтһә лә беҙҙе алда –

Әйтеп ҡуйҙы комбат аҙаҡ,

Күҙен алмай ҡолондан:

— Эй сабыйҡай, һин дә йәл шул,

Ни ғәйебе бар малдың.

Әйҙә, тылға илтеп ҡуйһын,

Күңеле булһын Шаһбалдың.

Хәҙер машина китәсәк

Аҙыҡ өсөн колхозға...

Бына шулай ҡолонобоҙ

Ҡуҙғалды алыҫ юлға.

Яҡшыға юрап яҙмышын,

Юрап көндөң башҡаһын,

Оҙаттыҡ беҙ йылыҡайға

Ерәнсәйҙең ҡашҡаһын.

Бесән түшәп, биләп-сырмап,

Шаһбал оҙата барҙы.

Бер ауылда илтеп ҡушҡан

Янына ҡолондарҙың.

Өйөргә ҡушҡас та, ҡолон

Һөт имгән имеҙлектән.

Шаһбал быны йыш һөйләне,

Онотһаҡ та беҙ күптән.

Теленән һис төшөрмәне

Нисек Йондоҙ ҡашҡаны

Ышаныслы ҡулға биреп,

Үҫтерергә ҡушҡанын.

Юлын да гел, онотмам, тип,

Һүҙҙе шуға ҡайырҙы:

«Һуғыш бөткәс, үҙем барып

Дағалармын айғырҙы...»

Шаһбал әйтһә, һүҙ – атҡан уҡ,

Улмы һуң бушҡа тоҫҡай?..

Тик һуғыш – һуғыш инде шул –

Ашыҡты беҙҙең дуҫҡай.

Һиҙмәй ҡалды ут аҫтында

Ҡаны ҡарҙы өткәнен –

Йәшәү өсөн йәнен биреп,

Был донъянан киткәнен.

...Бына алыҫ Карпат ере,

Бына уның ҡәбере.

Күпме ҡәбер һөйләй беҙгә

Был тормоштоң ҡәҙерен!..

Тормош шаулай ҡарағайҙың

Яҙғы һағыштарында,

Балта сыңы, тәгәрмәс һәм

Даға тауыштарында...

МӘҢГЕЛЕК МОҢ

Эҙләнергә кәрәк ғүмер буйы,

Табырға ла – эҙләп бер киткәс,

Мәңгелек моң тап һин туй, уйында,

Ығы-зығыларҙан ваз кискәс.

Ғүмер буйы эҙлә бәхетеңде,

Бәхетлеһең, әгәр эҙләһәң...

Бәхетһеҙҙәр күпме был донъяла –

Аҙым һайын улар, йөҙләгән.

Үлем менән йәшәү сигендә лә

Мәңгелек моң торһон саҡырып.

Тама-тама, тамсы ташты тишер –

Моң шишмәһе йырлар аҡ йырын.

УТ ИЛАУЫ

Әхиәр Хәкимовҡа

Ут та илай.

Уттың күҙ йәштәре

Ергә таммай,

Оса күктәргә.

Тик ел әҙер тора

Күҙ йәштәрен

Төн һөлгөһө менән һөртөргә.

Ир ҙә илай.

Күҙ йәштәре ирҙең

Елгә осмай,

Һеңә еренә.

Тик күрһәтмәй ирҙәр

Күҙ йәштәрен,

Илгә түгел, хатта йәренә...

\* \* \*

— Тормошоңда иң татлыһы

Нимә һуң? – тиһәң әгәр, –

Татлы нәмә юҡ донъяла

Йән һөйгән хеҙмәт ҡәҙәр.

Унан башҡа йәшәп булмай,

Һалҡын бушлыҡ – йөрәгең.

Үҙеңде һин ярҙа ятҡан

Балыҡ кеүек күрәһең.

Йөрәгемдең бөтә көсө

Халҡыма булһын ине.

Шунда ғына йәшәүемдең

Бар мәғәнәһе минең.

БОЛОТТАР

Болоттар болара, –

Бер үк шул болоттар.

Йәшене ялтырай –

Бер үк шул был уттар.

Урмандар шаулайҙар,

Йылғалар ағалар.

Ерҙәге бар халыҡ

Тик теләй бер хаҡлыҡ.

Башҡалар кеүек беҙ

Был яҡты донъяла,

Ҡырҡты артылдыҡ –

Ә һаман беҙ – бала!..

Айға ла кешеләр

Менерҙәр, төшөрҙәр.

Мыж килер донъябыҙ,

Беҙ генә булмабыҙ...

\* \* \*

Был юлдарҙы инде күпме үттем,

Һәр саҡ яңы миңә был яҡтар,

Шундай яңы миңә аҡ ҡайындар,

Үләндәге һәр бер ҡыяҡтар.

Яңы миңә йәшел һөңгөләрен

Күккә ҡаҙап торған шыршылар,

Таштан ташҡа уйнап, һикереп төшөп,

Гел яңыса шаулай шаршылар.

Изге Будда ҡорамдары һымаҡ

Баҫҡан Әшә, Минйәр тауҙары.

Шул тауҙарҙың күкрәктәрен ырып,

Тарих яҙған һәр бер яуҙары.

Яңы миңә тау артынан төшкән

Көйәнтәле ҡорос бағана.

Тимер сымдар көйәнтәләп, улар

Ут ташыйҙар тыуған яғыма.

Аҡ ҡайындың ап-аҡ һынып һыйпап,

Шиғыр яҙғым килә туҙына.

Шул сафлыҡтан яңы һүҙҙәр алып

Әйткем килә һәр бер ҡыҙына.

Бына Ярал. Тиҙҙән төшөп ҡалам,

Һиҙмәй ҡалдым ҡайтып еткәнде.

Бер шиғырҙы яҙып өлгөргәнсе,

Хәтерләйһең бөтә үткәнде...

\* \* \*

Ниндәй ваҡ беҙ, ҡот осҡос ваҡ,

хәтәр бай һымаҡ,

Йәшәй бирәбеҙ шул

Болот баҫҡан ай һымаҡ.

Ә айға һуң кем һуң нурын бирһен,

Ер нурланһын өсөн яҡтыраҡ?

Уйламайбыҙ,

Һис тә ҡайғырмайбыҙ,

Беребеҙҙән-беребеҙ ярлыраҡ.

Ә халҡыбыҙ ниндәй оло йәнле –

Бер йырҙары ғына ни тора!

Көткән була, ғәзиз әсә һымаҡ,

Һәр бер һүҙҙе, йәне ҡалтырап...

«ҠЫҘЫЛ СӘСЛЕ КЕШЕ»ГӘ:

Ҡыҙым минең ҡыҙыл

сәстәремде сүпләй,

Ҡыҙым өсөн сал сәс –

ҡыҙыл сәс.

Нишләйем һуң?

Сәстәр айырырға

Дүрт йәшлек бер

Минең ҡыҙ белгәс...

«БЕЛӘҘЕК»КӘ\* (НЕФЕРТИТИ)

Аһтарымдан мине аралауға

Бер иҫтәлек булһын беләҙек.

Беләгеңә һинең бик килешә (боронғоса),

Ҡара ҡашҡа,

Ҡара сәскә,

Ҡара күҙгә

Килешкәндәй бил нәҙек.

Бил нәҙектән бигерәк

Күңелкәйең һинең бик нәҙек.

Бүләкме һуң ҡиммәт?

Йөрәк ҡиммәт!..

Беләгеңә оҡшап торһа торһон,

Йөрәгеңде ҡоршап тормаһын.

Ирекле бул бөтә түбәнлектән,

Йөрәкле бул бөтә ирҙәрҙән,

Ҡайғыларым уртаҡ ҡайғы булһа,

Мин ҡайтырмын бер көн гүрҙәрҙән...

\* Хәйәмдең Нефертити төшкән беләҙеге.

45-ТӘ КҮРГӘН ТӨШӨМ

Мөхәббәтем!

Һине төштә күрҙем,

Күрмәһәм дә һине өнөмдә:

Тылсымлы бер көҙгө бирҙең,

Һаҡлаһын, тип,

Ҡыйын көнөндә...

Иҙәндәре ҡубып-һынып бөткән

Иҫке өйҙә, имеш, мин тағы.

Әсәйем дә

(Күпме ваҡыт үткән!..)

Сәйен яһап, һыйлай ҡунағын.

Дуҫым килгән, имеш,

Уртаҡ дуҫ ул –

Йәшлек юлын бергә бүлешкән.

Тик юлыбыҙ

Күптән аймылышып,

Күптән уның менән дә

Юҡ күрешкән...

Һәм бына һиңә!..

Элеккесә һылыу,

Элеккесә көләс йөҙлөһөң.

Тик күҙендә

Әйтеп бөтмәҫ һағыш...

Һин аҡылдан яҙған

Күҙлеһең!..

Өс балаңды йыйып алғанһың да

Ҡайтып төштөң Ташкент яғынан.

— Ниңә ҡайттың

Йөрәк әрнетергә? – тигәс,

Бер һүҙ әйттең:

— Һағынам!

Һәм ҡысҡырып көлөп ебәрҙең дә

Тотондоң һин үкһеп иларға.

(Эй ҡатын-ҡыҙ!..

Һәр саҡ күҙ йәштәре –

Ни әйтәһең инде уларға!..)

Мин, онотоп биргән вәғәҙәмде,

Ҡосағыма алдым,

Иркәләнем һине, йыуаттым,

Элеккесә ебәк толомоңдо һүттем, үрҙем...

Һәм ҡапылда

Һине юғалттым...

Кескәй генә

Көҙгөң ҡалған уста,

Ҡап уртаға сатнап ярылған.

Ә артына ярты латин менән

«Мөхәббәтең» тиеп яҙылған.

Һаҡлар, имеш,

Ҡыйын көндәреңдә!..

Һаҡлаһасы ул көс үҙеңде.

Ниңә икән теүәл егерме биш

Йыл элек

Һонманың һин ул көҙгөңдө?..

\* \* \*

*(Монолог)*

Туйҙым да мин ялған, яуыздарҙан

Бар донъяһын тиңләп өрәккә,

Бер көлдөм дә ер тетрәтеп,

Хәнйәр тыҡтым йөрәккә.

Әйтерһең дә, мин үҙемә түгел,

Ә донъяға һалдым ҡулымды.

Әйтерһең дә, бар ялғанды быуып,

Дөрөҫлөккә һалдым юлымды.

Әйтерһең дә, еңдем яуызлыҡты,

Ҡомһоҙлоҡтоң ҡарун ҡолдарын,

Азат иттем ерҙе һәләкәттән

Хәнйәр тотҡан саҡта ҡулдарым.

Миңә рәхәт ине, бөйөк шатлыҡ,

Йөрәгемдә хистәр байрамы!

Әйтерһең дә, ҡулда хәнйәр түгел,

Дөрөҫлөктөң утлы байрағы.

Әйтерһең дә, еңдем кешелектең

Иң әшәке яуыз дошманын,

Һәм үтәнем намыҫ ҡушҡанын.

Ҡараңғы төн булған тормошом

Яҡты йондоҙ булып балҡыны.

ФЕВРАЛЬ БУРАНЫ

Ышанмағыҙ февраль буранына,

Бер яуыз уй юҡтыр уйында...

Күпме генә шашып дуламаһын,

Яҙ һылыуы уның ҡуйынында.

Был донъяла булыр барыһы ла,

Һинең менән бары мин булмам.

Бына ниндәй үкенестәр бар бит –

Ҡалай үлмәк кәрәк, күҙ алмам...

Түҙалмам мин ләкин, түҙалмам...

Литературно-художественное издание

Гарипов Рами Ягафарович

ПОЮЩИЙ ЖУРАВЛЬ

Стихотворения, поэмы

(на башкирском языке)

Эҙәби-нәфис баҫма

Ғарипов Рәми Йәғәфәр улы

СЫҢРАУ ТОРНА

Шиғырҙар, поэмалар